
Prefaţă 


Volumul de Predici la sărbătorile de peste an, al L.P.C. 
Sale Arhim. Ilie Cleopa, e deosebit de preţios prin conţinutul lui 
dogmatic înfățişat pe înţelesul poporului, ca şi prin concluziile 
practice ce se trag din fiecare învățătură pentru o viață conformă 
legii evanghelice. Istorioarele care se dau aproape la sfârşitul 
fiecărei predici sunt foarte impresionante. 

O publicare a acestui volum ar fi de mare folos pentru 
răspândirea învățăturii de credință a Bisericii noastre între cre- 
dincioşi şi pentru întărirea vieții lor duhovniceşti. 

Rar am citit vreun volum de predici atât de pline de învă- 
țătura de credință a Bisericii şi atât de impresionant prin îndem- 
nurile ce le dă pentru o viaţă cu adevărat creştinească, în duhul 
Sfinților Părinţi şi al ortodoxiei noastre. 


1 octombrie 1976 


Pr. Prof. Dr. D. Stăniloae 


În loc de prefaţă 


Predicile din această carte au fost rostite în fața Sfântului 
Altar din Biserica Sfintei Monastiri Sihăstria, în diferite Praznice 
şi duminici, şi mai ales când mi se întâmpla să fiu în rânduiala 
săptămânii mele de slujbă. De aceea ele sunt aşezate în ordinea 
calendaristică a Sinaxarului anului bisericesc: s-a pus la început 
predica de la Naşterea Prea Sfintei Fecioare Născătoare de 
Dumnezeu, deoarece acest praznic al ei cade la 8 septembrie, în 
prima lună a anului nou bisericesc. Apoi urmează predica de la 
Înălţarea Sfintei Cruci, cea de la Acoperământul Maicii Domnului 
şi aşa mai departe. 

Trebuie spus dintru început că aceste predici nu sunt prea 
bine întocmite şi de prea mare folos, ci după simplitatea şi sărăcia 
cea duhovnicească şi intelectuală a celui ce le-a rostit. Dar pentru 
cel flămând uneori şi pâinea cu apă îi este bună. Când am început 
a le scrie m-am gândit a le pune şi trimiterile cuvenite, spre a 
avea astfel temelie şi adeverire neîndoielnică a celor ce s-au 
vorbit şi scris. 

Dacă cititorul va găsi în ele şi unele greşeli — fie în orto- 
grafie, fie în alcătuire sau în alt fel — îl rugăm cu smerenie să aco- 
pere cu duhul blândeţii neştiinţa noastră şi nebăgarea de seamă, 
căci precum nu este cu putinţă a se afla cerul în toată vremea fără 
de nori şi trupurile fără de umbre, tot aşa şi celor ce scriu nu le 
lipsesc unele greşeli făcute cu voie sau fără de voie. Unele din 
aceste predici sunt cam lungi şi poate pentru unii cam 
plictisitoare, dar acest lucru s-a întâmplat deoarece în vremea 
vorbirii nu m-am putut opri la un anume punct sau la anumite so- 
roace de timp stabilite dinainte în minute, ci am căutat să duc 

cuvântul spre desluşirea subiectului vorbit până la oarecare capăt, 
spre a nu strica înţelesul celor de la început şi spre a face o 
încheiere mai clară celor ce au fost arătate în drumul cuvântului. 

Darul Domnului Dumnezeu şi Mântuitorului nostru lisus 
Hristos, pentru rugăciunile Prea Sfintei Născătoare de Dumnezeu 
şi pururea Fecioarei Maria şi ale tuturor Sfinţilor, să fie şi să ră- 
mână cu noi toţi în veacul de acum şi în cel viitor. Amin. 


25 martie 1976, 
Praznicul Bunei Vestiri a Maicii Domnului 


Arhimandrit Cleopa Ilie 


PREDICĂ LA NAŞTEREA PREA SFINTEI ȘI PURUREA 
FECIOAREI MARIA 


Părinților, fraţilor şi iubiţi credincioşi, 


Gândindu-mă la cinstea şi la slava cea mare cu care Prea 
Bunul şi Prea Înduratul Dumnezeu a împodobit în cer pe Maica 
Domnului; gândindu-mă la slavoslovia cea veşnică cu care o 
laudă pe Dânsa Puterile Cereşti; apoi cugetând şi la slavosloviile 
şi la rugăciunile care i se aduc ei de către toți fiii Bisericii lui 
Hristos aici pe pământ, precum şi la cuvintele de laudă pe care le- 
au alcătuit ei sfinții şi aleşii lui Dumnezeu, silinţa gândului mă 
face ca astăzi, la luminatul praznic al Naşterii Maicii Domnului, 
să adaug şi eu, neputinciosul, o mică picătură lângă noianul cel 
mare al laudelor ei. 

Şi iată ce am a zice: 

lubiţii mei fraţi în Hristos lisus, v-aţi gândit vreodată 
oare, pentru care pricină sfinţii şi dumnezeieştii Părinţi, care au 
alcătuit sinaxarul, au rânduit în aşa fel ca praznicele împărăteşti 
care împodobesc crugul anului să înceapă cu Naşterea Maicii 
Domnului şi să sfârşească cu Adormirea ei? 

Căci, după cum vedem, în prima lună a anului nou bi- 
sericesc, adică în 8 zile ale lunii septembrie, prăznuim Naşterea 
ei; iar în ultima lună, adică în 15 zile ale lunii august, Adormirea 
ei. 

Pentru a înţelege acest lucru, ascultați! Într-un chip 
oarecare, pricina cea tainică pentru care începutul şi sfârşitul 
anului nou bisericesc sunt pecetluite cu praznicele Maicii 
Domnului aceasta este: că prin mijlocirea Maicii Domnului, Prea 
Bunul şi Prea Milostivul Dumnezeu a binevoit de a începe şi de a 
termina planul mântuirii neamului omenesc din robia diavolului şi 
din munca iadului. Să ştiţi şi să înţelegeţi, fraţii mei, că acest plan 
al lui Dumnezeu, de a mântui lumea prin mijlocirea Maicii 
Domnului, l-a arătat Dumnezeu în chip cu totul tainic şi umbros, 
chiar de la începutul lumii, atunci când a zis către Eva că sămânţa 
ei va zdrobi capul şarpelui (Facerea 3, 15). Căci cu adevărat 
Hristos Dumnezeu, Care a zdrobit capul şarpelui, sămânţa femeii 
se zice, ca Unul ce nu s-a născut din sămânță de bărbat (Sfântul 
Nicodim Aghioritul, Paza celor cinci simțiri, Mănăstirea Neamţ, 
1826, p. 325). Aşadar, după cum vedem, încă de la începutul 
lumii, Prea Bunul şi Prea Înduratul Dumnezeu în chip tainic a ară- 
tat prin Eva cea veche pe cea nouă şi duhovnicească, ce avea să 
nască la plinirea vremii pe Noul Adam Hristos, Care a zdrobit 
prin a Lui întrupare capul şarpelui, al morţii şi al păcatului: 
„deoarece, precum în Adam toţi mor, aşa şi în Hristos toţi vor 
învia” (I Corinteni 15, 21-22). 

Dar oare, fraţii mei, taina despre Maica Domnului numai 
prin Eva s-a închipuit? Nu, cu adevărat nu. Să înţelegeți şi să ştiţi 
că multe şi prea multe simboale şi mărturii se găsesc în sfânta şi 
dumnezeiasca Scriptură despre Maica Domnului, din care şi noi 
în cuvântul ce urmează vom aduce în mijloc pe unele din ele, spre 
a vă da seama de acest mare adevăr. Deci să ţineţi minte că în pla- 
nul mântuirii neamului omenesc, Maica Domnului a mai fost 
închipuită de porumbiţa lui Noe. Căci precum aceea a adus lui 
Noe vestea cea bună a încetării potopului, aşa şi Maica Domnului, 
porumbiţa cea aleasă de Duhul Sfânt, prin naşterea lui Hristos, a 
adus în lume vestea cea mare a încetării păcatului şi a slujirii de 
idoli (Facerea 8, 11: Acatistul Maicii Domnului, Icos 6). Iarăşi pe 

Maica Domnului a închipuit-o scara lui Iacov, cea pe care se su- 
iau şi se coborau îngerii lui Dumnezeu (Facerea 28,12). Căci 
Maica Domnului a fost scara cea duhovnicească, pe care S-a 
pogorât Dumnezeu până la noi şi pe care firea noastră s-a suit 
până de-a dreapta lui Dumnezeu (canonul Acatistului Maicii 
Domnului). Pe Maica Domnului a mai închipuit-o rugul cel aprins 
care ardea şi nu se mistuia de flacăra focului (Ieşirea 3, 2). Căci 
ea a fost rugul cel duhovnicesc care a primit în Sine focul 
Dumnezeirii şi nu s-a ars de el (Sfântul Ioan Damaschinul, 
Bogorodicina, glas I, Mănăstirea Neamț, 1816). Maica Domnului 
a fost închipuită şi prin toiagul lui Aaron care a odrăslit (Numerii 
17, 8). Căci şi ea din părinţi sterpi şi neroditori a răsărit şi, întru 
feciorie petrecând, de la Duhul Sfânt a zămislit şi a născut pe 
Hristos (Icos I, 35). Pe Maica Domnului a închipuit-o sfeşnicul 
cel cu şapte lumini (leşirea 37, 19-23), fiindcă ea cu toate cele 
şapte daruri ale Duhului Sfânt a strălucit în lume (Predicile lui 
Ilie Miniat, traducere de preotul Iliescu Palanca, Bucureşti, 1944, 
p. 245). Maica Domnului a fost închipuită prin cădelnița cea cu 
totul de aur (Ieşirea 37, 16; 40, 26-27), fiindcă ea a purtat în Sine 
focul Dumnezeirii. Maica Domnului a fost închipuită prin Cortul 
Sicriului şi prin tablele legii vechi (Ieşirea 40, 20-22), căci ea este 
cortul cel sfânt şi sicriul însufleţit şi tablă a legii darului (Canon 
de panahidă, pesna 8). Maica Domnului a fost închipuită şi prin 
uşa cea încuiată, pe care a văzut-o proorocul lezechiel, căci prin 
ea a trecut singur Dumnezeu şi încuiată a lăsat-o, nestricând 
cheile fecioriei ei (Jezechiel 44, 2). Maica Domnului este 
Împărăteasa cea Prea Sfântă, Prea Frumoasă şi Prea Împodobită, 
pe care prea fericitul ei strămoş, David Proorocul şi împăratul, a 
văzut-o, prin Duhul Sfânt, stând de-a dreapta Scaunului 
Dumnezeirii (Psalmii 44, 11). Maica Domnului este locul de 
oprire a fulgerului Dumnezeirii (Sfântul loan Damaschinul, 
Bogorodicina, glas I, p. 4), fiindcă Cel ce stăpâneşte fulgerele 
cerului în ea S-a oprit şi a locuit; Maica Domnului a fost 

închipuită prin norul cel uşor, pe care S-a pogorât la noi 
Dumnezeu (Sfântul loan Damaschinul, op. cit., p. 35). Maica 
Domnului este Muntele cel Sfânt, întru care a binevoit Dumnezeu 
(Isaia 2, 2). Maica Domnului este norul cel în chipul porfirii cu 
raze de aur, întru care s-a ascuns Soarele cel înțelegător, Hristos 
Dumnezeul nostru (Sfântul loan Damaschinul, op. cit., glas VIII, 
p. 262). Maica Domnului a fost închipuită prin chivotul legii 
vechi, înaintea căruia a săltat de bucurie David Proorocul şi împă- 
ratul (Z Regi 6, 5). 

Aşadar, fraţii mei şi iubiţi ascultători, din cele prea multe 
mărturii şi simboale, care de la începutul lumii şi până astăzi au 
închipuit pe Maica Domnului, v-am adus aici câteva, spre a vă da 
seama că taina şi temelia praznicului de astăzi îşi are o obârşie 
foarte veche şi vestită, deoarece de la începutul lumii a fost 
vestită de Patriarhii şi Proorocii lui Dumnezeu. 

lubiţii mei frați, este vremea să arătăm, măcar mai pe 
scurt, cum s-a împlinit în legea darului această dumnezeiască 
faptă a Naşterii Maicii Domnului. Şi iată cum: În Palestina, în 
oraşul Nazaret, era un om ce se chema Ioachim şi soţia lui, Ana. 
Amândoi aceşti oameni erau drepți şi plini de toată fapta cea 
bună, fiind de neam cinstit şi împărătesc. Dar o mare mâhnire 
aveau ei în toată viața lor: nu aveau copii. Şi în acea vreme cei 
care n-aveau copii erau socotiți ca oameni urgisiți de Dumnezeu 
şi blestemați, după mărturia Sfintei Scripturi, care zice: „Bleste- 
mat cel ce nu are sămânță în Sion şi nu are urmaşi în Ierusalim” 
(Vieţile Sfinţilor, 9 septembrie). De la asemenea oameni, nimeni 
nu avea voie nici hrană să primească, în Biserică erau nebăgaţi în 
seamă şi nu li se primeau nici jertfele lor pe care le aduceau lui 
Dumnezeu. lar într-una din zile, fiind un mare praznic al iudeilor, 
se duse şi Ioachim cu soţia lui, Ana, la Biserică. Şi pentru multă 
osârdie ce aveau, au vrut să dea şi ei ceva ca jertfă lui Dumnezeu 
din averile lor; dar preotul nu voi să le primească şi cu cuvinte 
grele îi probozi, zicându-le: „Pentru ce îndrăzniţi să aduceţi voi 

jertfă lui Dumnezeu, fiind voi sterpi şi neroditori?”. Iar Ioachim şi 
Ana, umplându-se de ruşine şi de mâhnire, ieşiră afară din 
Biserică. Şi mergând spre casă foarte scârbiți şi întristaţi, a zis 
Ioachim către soţia sa, Ana: „Pe mine nu mă trage inima să mai 
intru în casa mea, nici să mai trăiesc o zi în această lume, căci noi 
suntem urgisiți de Dumnezeu şi de oameni. Ci tu, Ană, du-te 
acasă şi fă multă milostenie la săraci, după aceea ascunde-te în 
grădină şi acolo să te rogi din toată inima lui Dumnezeu, iară eu 
mă duc la munte şi acolo voi posti şi mă voi ruga lui Dumnezeu, 
doar se va milostivi şi ne va da nouă odraslă”. Deci, se despărțiră 
unul de altul, şi Ana se duse acasă, şi după ce făcu multă 
milostenie, a intrat în grădină şi acolo a început să se roage lui 
Dumnezeu cu multe lacrimi şi cu durere de inimă, zicând: 
„Doamne Atotţiitorule, Cela ce numai cu cuvântul ai făcut cerul şi 
pământul şi toate câte se văd, Cela ce ai zis făpturilor Tale să 
trăiască şi să se înmulțească, Cela ce ai blagoslovit pe Sara, 
femeia lui Avraam, şi a născut pe Isaac la bătrânețe, şi ai dăruit 
Anei de a născut pe Samuil Proorocul, dă-mi şi mie roadă pânte- 
celui meu, şi nu lăsa, Doamne, să fie de ocară între oameni. Că de 
voi naşte fiu sau fiică, îl voi închina Sfinţiei Tale cu toată inima 
şi-l voi da să slujească în Biserica slavei Tale” (Cântarea celor 
trei tineri, 30). Deci Ana acestea le grăia cu lacrimi, rugându-se 
lui Dumnezeu; iar Ioachim, bărbatul ei, dacă se duse la munte, 
mult se ruga lui Dumnezeu, plângând cu durere în inimă. 


lar Dumnezeu, văzând lacrimile şi suspinurile lor, trimise 
pe Arhanghelul Gavriil, care se duse la Ioachim în munte şi-i zise 
lui: „Bucură-te, Ioachime, şi te veseleşte, că am venit să-ți vestesc 
că vei naşte o fiică, ce va naşte în fecioria ei pe Împăratul lumii, 
Dumnezeu; deci lasă scârba şi amărăciunea sufletului tău şi te du 
vesel la casa ta, că a auzit Dumnezeu rugăciunea ta, numai să ai 
nădejde tare în cuvântul meu şi să mulţumeşti lui Dumnezeu”. 
Acestea zise Îngerul Domnului, apoi se duse cu grabă la Ana şi 
zise ei aceste cuvinte: „Ano, Ano, s-a auzit rugăciunea ta şi iată 

vei naşte o fiică, de care toate popoarele pământului se vor 
bucura”. lar Ioachim, dacă a auzit cuvântul Arhanghelului 
Gavriil, se duse vesel la casa sa şi află pe Ana foarte bucuroasă, 
pentru vestirea primită de la Înger. lar dacă se împliniră nouă 
luni, Ana născu o fiică şi, după obiceiul legii vechi, la opt zile o 
duseră pe ea la preotul Bisericii, spre a-i pune nume. Deci cu chip 
tainic i s-a pus pruncii acest nume, căci Maria însemnează 
Împărăteasă (Ilie Miniat, op. cit., p. 528), ca una ce avea să fie 
Împărăteasa Îngerilor şi Doamna lumii. Încă şi altă taină ascunde 
în sine acest nume, MARIA, căci numele acesta se compune din 
cinci slove şi cuprinde tainic numele celor cinci mari şi renumite 
femei din Sfânta Scriptură a Vechiului Testament: M arată pe 
Mariam, sora lui Moise şi a lui Aaron (Ilie Miniat, op. cit., p. 
529); A este Avighea, femeia lui Noval; R este Rahila, soţia lui 
Iacov; I este ludit, văduva cea sfântă; A este Ana, femeia lui 
Elcana (ibidem). Prin acestea se înţelege că toate darurile şi 
faptele cele bune cu care au fost încununate aceste femei, pe toate 
la un loc le întruneşte această dumnezeiască pruncă, întrecându-le 
cu neasemănare. Fiindcă Maria, sora lui Moise, strălucea cu două 
daruri: cu fecioria şi cu proorocia; iar în cea plină de dar, Maria, 
fecioria rămâne de-a pururea, precum şi darul proorociei (Luca 1, 
48). Avighea s-a măritat întru smerenie, iar Fecioara Maria mai 
ales pentru smerenie este lăudată. „Că a căutat spre smerenia 
roabei Sale” (Luca 1, 48). Rahila a fost vestită prin frumuseţea ei, 
iar Fecioara Maria este însăşi podoaba şi frumuseţea cerului. ludit 
a fost vestită pentru că prin înțelepciunea ei a omorât pe Olofern 
(Cartea luditei 13, 9), iar Fecioara Maria s-a făcut pe sine sălaş 
înţelepciunii şi Cuvântului lui Dumnezeu (Sfântul loan Damas- 
chin, op. cit., glas III, p. 98), Care prin puterea Lui a omorât pe 
Olofern cel fără de trup. Ana, fiind stearpă, s-a slăvit că a devenit 
maica marelui Samuil (Z Regi 1, 20); dar şi Prea Sfânta Fecioară 
este mult mai vestită, că nu stearpă, ci Fecioară fiind, s-a făcut 
Maica Marelui Emanoil (Isaia 7, 14). 

Dar, frații mei, ce asemănare s-ar putea face între darurile 
sfinților şi ale drepţilor, şi între aceea care a fost şi este comoara 
tuturor darurilor Sfântului Duh? Căci, după mărturia fericitului 
Ieronim, toți sfinții au luat de la Dumnezeu numai câte o parte din 
daruri; iar Prea Sfânta Fecioară Maria a fost plinirea tuturor 
darurilor (Ilie Miniat, op. cit., p. 508). 

Iubiții mei frați întru Hristos, ziua de astăzi a sosit la noi 
cu lumină duhovnicească, cu bucuria sfântă, fiindcă astăzi Maica 
luminii şi a bucuriei se naşte. Astăzi, mila şi izbăvirea neamului 
omenesc se vestesc, căci Maica milei şi a milostivirii s-a născut 
(Ilie Miniat, op. cit., p. 511). Nu prăznuim astăzi naşterea vreunui 
sfânt, ci naşterea celeia ce este mai sfântă decât toţi sfinții (Sfân- 
tul loan Damaschin, op. cit., glas III, p.122). Nu sobor de îngeri 
se cinsteşte astăzi, ci naşterea Împărătesei Îngerilor (ibidem, 
p.123). Nu maică de împărat pământesc se naşte, ci Naşterea 
Maicii Împăratului Slavei astăzi prăznuim (ibidem, p.77). Astăzi, 
Împărăteasa făpturii şi Doamna lumii din pântece sterp şi 
neroditor a răsărit. Şi cine va putea, după vrednicie, să cinstească 
naşterea ei? Însăşi Biserica lui Hristos arată că este cu neputinţă 
acest lucru, zicând: „Nu se pricepe toată limba a te lăuda după 
vrednicie. Şi se întunecă şi mintea cea mai presus de lume a cânta 
ție, de Dumnezeu Născătoare” (Sfântul Vasile cel Mare, Axionul 
Botezului Domnului). 

Deci, fraţii mei, dacă David împăratul şi Proorocul a săltat 
jucând şi s-a veselit foarte înaintea chivotului legii vechi, care în 
chip tainic închipuia pe Maica Domnului (Z Regi 6, 5), apoi oare 
câtă bucurie şi veselie se cade nouă să avem azi, când nu umbros 
şi cu închipuire, ci întru adevăr prăznuim Naşterea Maicii 
Domnului, chivotul cel viu şi însuflețit, întru care Dumnezeu a 
locuit? Dacă cele întunecate şi umbroase atâta veselie au adus 
prea fericitului strămoş al Maicii Domnului, apoi câtă bucurie are 
el acum în cer şi câtă bucurie şi mângâiere se cuvine să avem şi 
noi astăzi pe pământ, când a răsărit în lume Prunca lui Dumnezeu, 


16 


Maria, prin care şi Soarele mântuirii neamului omenesc S-a 
arătat? Cu adevărat, fraţii mei, astăzi Prea Bunul şi Prea Înduratul 
Dumnezeu a cercetat cu milă zidirea Sa şi a bucurat cu bucurie 
mare nu numai pe David împăratul şi Proorocul şi pe dumnezeieş- 
tii Părinţi loachim şi Ana, care cu atâtea lacrimi şi suspine se 
rugau lui Dumnezeu să le dea lor rod, ci şi toată făptura 
omenească o a bucurat Prea Bunul Dumnezeu, de vreme ce tot 
neamul omenesc avea mare nevoie de a se naşte în lume Prea 
Sfânta Fecioară, care la vreme va naşte pe Emanoil (Isaia 7, 14). 

lubiţii mei fraţi întru Hristos, dacă astăzi prăznuim Naş- 
terea Împărătesei Îngerilor şi dacă această Fiică Dumnezeiască, 
Prea Sfânta Fecioară Maria, a fost rodul rugăciunii şi al 
milosteniei, căci prin multe rugăciuni cu lacrimi şi prin multe 
milostenii şi faceri de bine a fost câştigată de la Dumnezeu de 
Sfinţii şi Dumnezeieştii Părinţi loachim şi Ana (Prolog, luna 
septembrie, ziua 9), apoi cum să prăznuim noi azi, cu câtă cinste 
şi cu câtă evlavie, cu câtă sfinţenie şi curăţenie? Astăzi cei sterpi 
şi neroditori să se mângâie cu nădejdea şi să se înveţe că prin 
milostenie şi prin rugăciunea cea făcută din adâncul inimii le va 
da Dumnezeu lor copii. Astăzi cei tineri să se înfrâneze şi cu 
curățenie şi cinste să prăznuiască, căci Maica curăţeniei astăzi se 
naşte. Astăzi fecioarele şi cei feciorelnici să se veselească cu 
cucernicie, că slava fecioriei vine în lume. Astăzi cei bătrâni şi 
cei bolnavi să se bucure, căci sprijinitoarea bătrânilor şi 
mângâierea bolnavilor în lume a venit. Astăzi, cei căzuţi în păcate 
grele şi cei deznădăjduiți de necazurile vieţii, cu nădejdea să se 
mângâie, că ridicarea celor căzuţi şi nădejdea celor deznădăjduiţi 
s-a născut. 

Fiecare din cei ce sunteți de față să vă gândiţi câtă 
osteneală şi milostenie şi câte lacrimi au vărsat dumnezeieştii 
Părinţi Ioachim şi Ana, ca să le dea Dumnezeu lor fii. Şi pentru a 
lor osârdie şi rugăciune dintru adâncul inimii, au dobândit pe 

această Prea Sfântă Fiică, de a cărei naştere cerul şi pământul s-au 
bucurat. 


Dar acum, frații mei, să vă fac o întrebare: Oare câtă 
muncă şi câtă urgie şi pedeapsă vor lua de la Dumnezeu acei 
părinți care nu numai că nu se roagă lui Dumnezeu să le dea lor 
fii, ci şi pe copiii pe care li i-a dat lor Dumnezeu, îi omoară fie 
prin avorturi, fie prin alte mijloace, prin care ei se sârguiesc de a 
împiedica în orice fel naşterea fiilor lor? Dacă numai pentru 
uciderea unui om cu voia, dumnezeieştile canoane pedepsesc cu 
20 de ani de canonisire şi cu tot atâţia de la Sfânta Împărtăşanie 
(Nicodim Sachelarie, Pravila bisericească, Mănăstirea Cernica, 
1940, p. 314), apoi în ce fel trebuie canonisiţi acei creştini care, 
nu unul, ci doi, şi trei, şi mai mulţi copii au omorât cu a lor voie? 
Poate veți zice că nu era copilul de nouă luni şi va fi fost păcatul 
nedesăvârşit. Să nu gândiţi aşa ceva, că mare neadevăr gândiţi. 
Dumnezeieştii Părinţi zic: Precum când fulgeră sau tună deodată 
se vede şi lumina şi deodată auzim şi tunetul, aşa şi la 
împreunarea soțului cu a soţiei, în acea clipă când s-au împreunat, 
cu puterea lui Dumnezeu se zideşte în pântecele maicii şi sufletul, 
şi trupul, şi începe a lua ființă copilul (Pravila Mare, Bis. Glava 
32, p. 600, ed. Acad. Rom.). Iar cine după împreunare măcar şi la 
un ceas va încerca în vreun fel să împiedice naşterea, ucigaş de 
om este (ibidem) şi mare osândă va avea. Şi nu mai puțină decât 
aceştia vor avea şi cei ce se feresc de a zămisli copii. Aceştia să-şi 
aducă aminte că pe Onan, feciorul Patriarhului luda, numai pentru 
acest păcat l-a omorât Dumnezeu (Facerea 38, 10). Luaţi aminte, 
fraților creştini, că acel ce face avort sau în alt chip împiedică 
naşterea copiilor, nu o dată, ci de două ori ucigaş este (vezi cartea 
ce se cheamă Mama, de episcop V. Suciu, pp. 155, 172). Cel ce 
ucide vreun om care a fost botezat, poate să-i omoare numai 
trupul lui. Iar dacă acel om a fost în dreapta credinţă şi în fapte 
bune, sufletul său rămâne viu în vecii vecilor, fiindcă se duce din 
moarte la viaţă (Joan 5, 24). Dar cei ce omoară copiii mai înainte 

de a lua dumnezeiescul botez, de două ori ucigaşi sunt, căci şi 
trupurile lor le omoară, şi sufletele lor le lipsesc de fericirea cea 
veşnică, după mărturia Mântuitorului care zice: „Cel ce crede şi 
se va boteza se va mântui, iar cel ce nu va crede se va osândi” 
(Marcu 15, 15-16). Luaţi aminte cu mare grijă cei ce aţi căzut în 
asemenea păcate, spovediți-vă cu toată zdrobirea de inimă şi cu 
lacrimi faceţi canonul cel dat vouă de duhovnici, şi îmblânziţi 
mânia Domnului cu milostenii şi cu adevărată pocăință, ca să 
izbăviţi sufletul vostru din moartea cea veşnică, care este munca 
iadului (Apocalipsa 21, 8). 

Să ştiţi, frații mei, că este bine ca după greutatea păcatelor 
să cereți voi singuri şi canonul la spovedanie. Că de am face în 
lumea aceasta şi de o mie de ori canonul cel mai greu, nimica nu 
este faţă de canonul cel fără de sfârşit al muncii iadului. Ca să vă 
puteţi da seama mai bine de acest lucru, am să vă spun o istorie 
dintr-o carte sfântă. Se zice că în Sfântul Munte al Athosului trăia 
pe vremuri un călugăr care prin îngăduința lui Dumnezeu s-a 
îmbolnăvit de o boală foarte grea şi a căzut la pat mai mulţi ani. 
lar de la o vreme, nemaiputând suporta durerile, a început a se 
ruga cu dinadinsul la Dumnezeu, cerând una din două: ori să se 
facă sănătos, ori să moară, spre a scăpa de chinurile boalei. Deci, 
aşa rugându-se el cu multe lacrimi, mai mult timp, odată, în 
vreme de noapte, a strălucit la capul său o lumină foarte frumoasă 
şi a apărut o dată cu ea un înger al lui Dumnezeu din cer. El, 
văzând pe înger, mai întâi a stat la rugăciune, că se temea să nu 
fie vreo nălucire drăcească, de vreme ce şi dracul, spre a înşela pe 
cineva, de multe ori ia chip de înger, de sfinți, ba şi chipul Maicii 
Domnului şi chiar al lui Hristos (Pateric, Râmnicu Vâlcea, 1913, 
cap. VII, p. 322). Apoi, după rugăciune, călugărul cel bolnav a 
întrebat pe înger cine este şi de ce a venit la el, iar îngerul a zis: 
„Eu sunt îngerul, păzitorul vieţii tale, şi sunt trimis să mă arăt ţie 
şi să te întreb dacă vrei să mai zaci trei ani pe pământ sau să stai 
trei ceasuri în iad, căci încă n-ai făcut canonul îndeajuns aici, pe 

pământ, pentru păcatele tale, şi dreptatea lui Dumnezeu cere acest 
lucru de la tine, fără de care nu te poţi mântui”. Auzind bietul 
călugăr că i se mai cer încă trei ani să mai zacă pe pământ, a zis 
către înger: „Dacă tu spui că eşti păzitorul vieții mele, apoi nu ştii 
că la mine o noapte este ca un an de mare, căci sunt întru atâtea 
suferinţe? Nu ştii tu durerile şi suspinurile mele?”. Iar îngerul a 
zis: „Ştiu, frate, dar cum ţi-am spus, Dumnezeu Cel Prea Drept 
cere acest lucru de la tine ca să te curăţească prin această 
suferință, spre a intra în Împărăţia Cerului. Că ştii ce zice 
Scriptura, că nimic necurat nu va intra în Împărăţia lui Dumnezeu 
( Corinteni 6, 9). Atunci călugărul, cugetând mult, a zis: „Mai 
bine să stau trei ceasuri în iad decât să stau încă trei ani pe 
pământ”. Şi o dată cu cuvântul acesta, îngerul Domnului a luat su- 
fletul său şi l-a dus în gheena focului, unde l-a lăsat numai trei 
minute. Şi apoi, arătându-se, călugărul striga: „Vai, vai, toate le- 
am crezut, dar una n-am crezut”. Şi a zis îngerul Domnului: „Ce 
n-ai crezut?”. lar călugărul a zis: „N-am crezut că şi un înger al 
lui Dumnezeu poate să spună minciună”. Şi a zis îngerul: 
„Ascultă, frate, eu nu sunt nici om, nici duh viclean, ca să pot 
spune minciuni”. lar călugărul a zis: „Dar nu mi-ai spus mie că 
numai trei ceasuri am să stau aici?”. Şi a zis îngerul: „Şi cât ţi se 
pare că ai, de când ai intrat aici?”. lar călugărul a zis: „Cred că 
am aici mai mult de trei sute de ani”. Şi a zis îngerul: „Ascultă, 
frate, adevărul este Hristos şi eu cu adevărat îți spun că abia ai 
aici trei minute. lar dacă vrei să mai stai aici, stai, căci singur ai 
ales acest lucru”. Şi auzind călugărul, a zis: „Dacă de-abia trei 
minute sunt de când sunt aici, apoi te rog foarte mult, du-mă 
înapoi în trup. Şi, de aş mai zace pe pământ până la venirea a do- 
ua a Domnului, nu voi mai cere să mor, numai să nu mai viu să 
stau aici trei ceasuri”. Şi atunci, prin porunca Domnului, îngerul a 
luat sufletul călugărului din munci, ducându-l în trup, şi trezindu- 
se, a strigat tare: „Miluiţi-mă, miluiţi-mă! lar îngerul Domnului s- 
a făcut nevăzut. Şi adunându-se toţi călugării acelei mănăstiri, 


20 


întrebau pe monahul cel bolnav de ce strigă aşa cu lacrimi? lar el 
le-a povestit, pe rând, cum a stat în iad trei minute şi i s-au părut 
trei sute de ani. De care lucru foarte s-au înfricoşat toţi şi au 
început cu mare frică de Dumnezeu a-şi petrece viaţa lor (Viața 
repausaților noştri, traducere de Iosif, Mitropolit primat, 
Bucureşti, 1890, pp. 330-332). 

Iubiţii mei fraţi, de aceea, în încheiere, v-am povestit şi 
această scurtă istorie, ca să vă dați seama cât de nesuferită este 
munca iadului. Şi acum zic: Să ne ferească Prea Bunul nostru 
Mântuitor pe toţi, pentru rugăciunile Prea Curatei Maicii Sale, să 
încercăm acele munci, care nu numai că sunt aşa de grele, dar 
sunt şi fără de sfârşit! 


AMIN! 


21 


PREDICĂ LA PRAZNICUL ÎNĂLȚŢĂRII SFINTEI CRUCI 


În numele Tatălui şi al Fiului şi al Sfântului Duh. 

Iubiţi credincioşi, pentru a vorbi mai desluşit despre acest 
prea sfânt praznic al Înălţării Sfintei Cruci, la care ne-am 
învrednicit a ajunge, este nevoie să începem cu un istoric mai 
vechi şi să aducem în mijloc nişte mărturii mult mai de demult, ca 
să ne putem da seama când a început şi cum a ajuns până la noi 
praznicul acesta. 

Aţi văzut dumneavoastră grâul, când de-abia îl bate 
vântul, sau când e de o palmă numai şi când e aproape să dea în 
spic? Dacă vei căuta într-însul şi îl vei desface când e aproape să 
dea în spic, sau cu vreo lună mai înainte, vei vedea acolo o taină 
mare. Acolo, în paiul acela, în firul acela de iarbă găseşti toată 
aşezarea grâului foarte amănunţit, foarte mic se arată înăuntru şi 
spicul, şi boabele lui, şi toate celelalte. Aţi văzut păpuşoiul când 
de-abia îi dă spicul şi de-abia are păpuşi? Păpuşa aceea care nici 
mătase nu are, în care se vede ceva foarte mic, e porumbul, care 
mai târziu se va face mare, va face şi grăunţe şi toată frumuseţea 
lui lăsată de Dumnezeu. 

lată, aşa sunt cele ale dumnezeieştii Scripturi. Prea lu- 
minatele praznice, pe care le vedem astăzi în Biserica darului, n- 
au ajuns la noi deodată aşa de desăvârşite şi prea sfinte cum le 
vedem astăzi, nu, ci ele au fost mai întâi de-abia în faşă şi 
încolţite în umbră. Şi de aceea este nevoie să vorbim despre 
umbre, despre faşe şi despre clipa când ele de-abia se plămădeau 
şi se urzeau înainte de legea nouă, şi chiar de legea veche. 

Mai înainte de a fi Moisi şi de a primi legea veche, Pa- 
triarhul Iacov, închipuind Sfânta Cruce, a blagoslovit pe fiii lui 
Iosif, pe Manasi şi pe Efraim, în chipul crucii, a pus mâna stângă 
pe unul şi mâna dreaptă pe celălalt în chipul crucii (Facerea 48, 
13-19). Şi mai înainte de a muri el, aceia s-au închinat la vârful 
toiagului său, adică la lemn, simbolizând crucea încă dinainte de 
venirea legii vechi. 


În legea veche, simbolul crucii, adică cel ce umbros o 
arăta pe dânsa, îl vedem mai întâi atunci când împăratul Aradului 
a omorât pe israeliți şi a omorât pe mulți, încât aproape toți 
încăpuseră pe mâna lui. Şi Moisi, neştiind ce să facă, a început a-i 
îndemna pe dânşii să asculte de Dumnezeu, iar ei mai tare 
cârteau, zicând: De ce ne-ai adus pe noi în pustie, de ce ne-ai adus 
pe noi aici? Nu era mai bine în Egipt? 

Şi a auzit Dumnezeu cârtirea poporului — spune dum- 
nezeiasca Scriptură — şi a trimis şerpi care muşcau cu mușcătură 
de foc, şi au omorât mulțime nenumărată de oameni. lar Moisi, 
văzând că moare atâta popor, s-a rugat lui Dumnezeu pentru el. Şi 
atunci a spus Dumnezeu lui Moisi: Fă-le un şarpe de aramă, turnat 
întreg, desăvârşit, şi să-l răstigneşti, să-l spânzuri pe el pe un 
stâlp înalt. Şi toţi cei ce vor fi muşcaţi de şerpi să privească la 
şarpele cel de aramă şi se vor vindeca (Numerii 21, 1, 5-9). 
Acesta era simbolul crucii întru totul adevărat, cu mult înainte de 
veacul Mântuitorului, Care trebuia să Se răstignească pe cruce. Şi 
a zis Dumnezeu lui Moisi: Vezi, spune-le ca toţi cei muşcaţi, care 
vor privi la şarpele înălțat, să-şi închipuie că viaţa lor este acolo 
şi vor trăi. Şi le-a spus Moisi atunci: Vezi, Israile, viața ta 
răstignită pe lemn; şi toţi care priveau la şarpe se vindecau. Şi că 
această asemănare simbolică şi tainică a Sfintei Scripturi a închi- 
puit cu adevărat pe Hristos, Însuşi Mântuitorul a adeverit-o când a 
spus: „Şi precum Moisi a înălţat şarpele de aramă în pustiu, aşa se 
cade să Se înalțe Fiul Omului” (Joan 3, 14-15). 

Dar unde mai vedem taina lemnului crucii şi puterea lui? 
La Mera. După ce a tăbărât poporul lui Israil lângă Marea Roşie, 
cale ca la trei zile, au ajuns la o apă mare care se chema Mera. Şi 
poporul şi dobitoacele toate erau însetate, şi a strigat poporul, 
cârtind, către Moisi: Ce să bem? Şi când au vrut să bea din Mera, 
nu puteau, căci — arată dumnezeiasca Scriptură — apa Merei era 
amară şi otrăvitoare, şi poporul nu putea să bea, cu toată setea lui. 
Şi atunci Moisi a strigat către Dumnezeu: Doamne, ce să fac? Şi a 
zis Dumnezeu: la un lemn şi-l aruncă în apă şi ea se va îndulci. Şi 
Moisi a făcut întocmai, băgând lemnul în apă, şi s-a îndulcit apa 
şi a băut poporul şi dobitoacele cele însetate şi s-au răcorit 
(eşirea 4, 22-25). 

Ce este lemnul băgat în apa Merei? Cum poate un lemn să 
îndulcească o apă amară? lată cum: în viaţa aceasta, fraţi creştini, 
pururea suntem amărâţi de scârbă, şi de necazuri, şi de ispite, şi 
de boale, şi de pagube, şi de alte necazuri. Şi când vom privi la 
lemnul crucii lui Hristos, cum El a răbdat mai mult decât noi, 
atunci se îndulceşte necazul nostru şi nu mai este amar. Când ne 
aducem aminte câte sfinte patimi şi preaînfricoşate a răbdat 
Hristos pentru noi, se îndulceşte marea aceasta amară a vieții 
noastre, pentru că ne gândim că noi nu am răbdat nimic pentru 
dragostea Lui (Sfântul Grigore de Nyssa, Comentariu la viaţa lui 
Moisi). 

Dar care au mai fost simboalele crucii? Mai înainte încă 
de venirea lui David, Moisi se lupta în pustie cu madianiţii şi cu 
amaleciţii şi cu alte popoare care se aflau acolo. Şi amaleciţii 
biruiau pe Israil; atunci Moisi s-a făcut pe sine o cruce, ridicând 
braţele în sus şi închipuind semnul crucii. Şi ridicând Moisi 
mâinile în sus, Israil biruia pe Amalec, iar când le cobora, Amalec 
biruia pe Israil. Şi văzând preoţii Aaron şi Or că Moisi nu mai 
putea ține mâinile în sus, în chipul crucii, atâta vreme, pentru ca 
nu cumva să biruiască Amalec, au pus o lespede sub picioarele lui 
Moisi, să-l ridice mai sus, şi Aaron îi sprijinea o mână, iar Or îi 

ținea mâna cealaltă, şi-l ţineau astfel pe el în semnul sfintei cruci, 
până când poporul lui Israil a biruit desăvârşit pe Amalec (Ieşirea 
17, 8-13). 

Deci toate acestea sunt simboale preavechi ale crucii. 


Dar ce este crucea lui Hristos? Dacă o vor lua aşa simplu, 
sunt două lemne puse de-a curmeziş. lar dacă vom căuta taina cea 
mare care este în ea şi taina mântuirii neamului omenesc care s-a 
ţesut în ea, vom vedea altceva. Crucea lui Hristos este mai întâi 
Altar. Pentru ce? Pentru că pe dânsa S-a jertfit Mântuitorul lumii, 
lisus Hristos, Care cu preascumpul şi preasfântul Său Sânge o a 
sfințit pe ea şi pe noi ne-a răscumpărat. lată ce spune Apostolul 
Pavel în epistola sa cea către evrei: „EI (Hristos) a intrat o singură 
dată în Sfânta Sfintelor, nu cu sânge de ţapi şi de viței, ci cu 
însuşi sângele Său, şi a dobândit o veşnică răscumpărare. Căci 
dacă sângele ţapilor şi al taurilor şi cenuşa junincii, stropind pe 
cei spurcați, îi sfințește spre curățirea trupului, cu atât mai mult 
sângele lui Hristos, care, prin Duhul cel veşnic, S-a adus lui 
Dumnezeu pe Sine, jertfă fără de prihană, va curăţi cugetul vostru 
de faptele cele moarte, ca să slujiți Dumnezeului celui viu” (Evrei 
9, 12-14). 

Ce mai este Crucea? Crucea este arma cu care Mântuitorul 
lumii, Dumnezeu, a biruit pe diavolul. Şi zic duşmanii Crucii că 
noi trebuie să cinstim numai pe Hristos, dar nu şi crucea, că — zic 
ei — crucea e o măciucă cu care a omorât pe Hristos. Blestemată 
este părerea aceasta. Scriptura ne arată că David a tăiat capul lui 
Goliat. Dar cu ce? Cu o sabie, şi sabia aceasta o socotea poporul 
sfântă, şi era ţinută în Sfânta Sfintelor, în cortul cel sfânt, învelită 
într-un veşmânt, lângă efod, pentru că cu dânsa biruise David pe 
Goliat (Z Regi 21, 8-9). Aşa şi această biruitoare armă a lui 
Hristos, cu care s-a biruit satana şi puterile întunericului, trebuie 
păstrată în loc de cinste, cu toată sfințenia. Pentru ce? Pentru că a 
fost arma cea puternică a lui Hristos, cu care a biruit pe Goliat cel 
nevăzut, pe satana ( Corinteni 1, 18). 

Ce mai este Crucea lui Hristos? Crucea lui Hristos este 
pecetea Dumnezeului Celui Viu. Unde aflăm noi aceasta? Căutaţi 
în Scriptura veche şi vedeţi acolo pe Proorocul lezechiel, ce spune 
că a venit mânia Domnului peste Ierusalim pentru fărădelegile şi 
răutățile poporului. Şi lezechiel a văzut o vedenie şi un înger al 
Domnului care striga cu glas mare: Alergaţi pe ulițele 
Ierusalimului şi însemnați pe frunte pe robii Dumnezeului Cel 
Viu cu litera Tau, adică T — care are forma crucii — şi când va 
veni sabia Domnului, va cruța Dumnezeu pe toţi cei însemnați pe 
frunţile lor. Şi a fost că a venit sabia Domnului de la tânăr până la 
bătrân şi numai cei însemnați pe fruntea lor de îngerul Domnului 
erau scutiți de primejdie şi de moartea sabiei (Jezechiel 9, 4-6). 
Dar aceasta e în legea veche. 


Avem însă alte mărturii mai puternice în legea nouă. 
Dumnezeiescul loan Evanghelistul, după ce arată descoperirile 
cele mari despre sfârşitul lumii, despre taina întrupării lui 
Dumnezeu Cuvântul, spune: „Am văzut, apoi, alt înger care se 
ridica de la Răsăritul Soarelui şi avea pecetea Viului Dumnezeu. 
Îngerul a strigat cu glas puternic către cei patru îngeri, cărora li 
s-a dat să vatăme pământul şi marea, zicând: Nu vătămaţi pămân- 
tul, nici marea, nici copacii, până ce nu vom pecetlui, pe frunte, 
pe robii Dumnezeului nostru” (Apocalipsa 7, 2-3). 


Dar ce mai este Crucea lui Hristos? Am văzut că este 
Altar, că este armă şi pecete a Dumnezeului Celui Viu. Ce mai 
este Crucea lui Hristos? Este pricinuitoarea înălțării şi 
preaînălțării lui lisus Hristos. Crucea este motivul şi pricina şi 
mijlocul prin care S-a înălțat Domnul nostru lisus Hristos mai 
presus de tot numele. În epistola sa cea către filipeni, Apostolul 
spune că, prin dragostea cea către noi, Fiul lui Dumnezeu „S-a 
omorât pe Sine, ascultător făcându-Se până la moarte — şi încă 
moarte de cruce. Pentru aceea, şi Dumnezeu L-a preaînălțat şi I-a 
dat Lui nume care este mai presus de tot numele, ca întru numele 

lui lisus tot genunchiul să se plece, al celor cereşti, al celor 
pământeşti şi al celor de dedesubt” (Filipeni 2, 8-10). 

Vedeţi, fraţilor, câtă cinste Îi aduce lui Hristos Crucea? 
L-a preaînălțat Dumnezeu-Părintele pe Dumnezeu-Cuvântul, 
pentru că a răbdat moarte, ba încă moarte de ocară şi moarte de 
cruce, şi L-a suit pe El mai presus de toată stăpânia şi începătoria 
şi domnia. 

Ce mai este Crucea lui Hristos? Crucea lui Hristos este 
steagul şi, dacă vreţi, emblema. Este stema şi steagul lui Hristos, 
care va străluci mai înainte de sfârşitul lumii nu numai pe pământ, 
ci şi pe norii cerului — cum spune Evanghelistul: „Şi atunci se va 
arăta pe cer semnul Fiului Omului” (Matei 24, 30). Deci, iată cât 
de mare lucru şi cât de mare taină s-a lucrat prin Cruce: s-a lucrat 
mântuirea neamului omenesc. Că a zis Isaia Proorocul: „Înălţaţi 
un steag pentru neamuri” (Isaia 62, 10). Vedeţi steagul dinaintea 
lui lisus Hristos: Sfânta Cruce care înalță toate popoarele spre Cel 
ce suferă, spre Cel ce rămâne în veac în cer şi pe pământ (Matei 
24, 30). 

Aşadar, iubiții mei frați, v-am arătat câteva simboale şi 
câteva mărturii ale Scripturii privitoare la cruce, mai înainte şi 
după venirea lui Hristos. 

Şi acum să începem a spune cum a luat ființă taina acestui 
praznic de astăzi, cum a ajuns să se prăznuiască Înălțarea Sfintei 
Cruci. lată cum: 

„Constantin cel Mare, care a fost primul împărat al 
creştinilor, mai înainte de a fi el împărat, a fost fiul lui Constantin 
Clorus, care împărăţea în Galia, Franța de astăzi, fiind om blând 
şi nepersecutând pe creştini. Şi a început Constantin război 
împotriva lui Maxenţiu, care stăpânea o parte a marelui 
imperiului roman, cea cu Roma, tiranizând peste măsură pe 
supuşii săi. Dar era foarte îngrijorat Constantin, căci auzise 
despre Maxenţiu că are oştiri nenumărate şi este mai bine pregătit 
decât dânsul. Şi trecând munţii din nordul Italiei, ca să vie spre 

Maxenţiu, nu ştia ce să facă: să se întâlnească cu el, să bată 
război, sau mai bine să trimită soli de pace? Şi în această nedume- 
rire şi grijă a lui, deodată a văzut la amiază, pe cer, o cruce de 
stele care străluceau mai mult decât razele soarelui, şi împrejurul 
ei erau litere romanice, tot cu stele închipuite, prin care se scria: 
„Întru acest semn vei învinge!” [In hoc signo vinces]. Văzând 
semnul cinstitei cruci, marele Constantin, deşi încă neavând 
credinţă deplină, a cunoscut că este semnul creştinilor şi a 
poruncit mai întâi de toate să se facă o cruce de aur, după chipul 
aceleia care i s-a arătat lui pe cer, ca să se poarte înaintea oştirilor 
sale. Şi mergând împotriva lui Maxenţiu, a dobândit biruinţă 
mare. L-a biruit, i-a sfărâmat oştirile, l-a înecat în apa Tibrului şi 
a intrat cu mare triumf în Roma, unde până astăzi se află Arcul lui 
Constantin sau Arcul de Triumf, pe unde Constantin cel Mare a 
intrat biruitor. Şi cunoscând el taina crucii şi puterea Celui 
răstignit pe dânsa, a cugetat mult la puterea credinţei creştineşti şi 
s-a botezat de Sfântul Silvestru, şi el, şi maica lui. După aceasta, a 
trimis pe maica lui, pe Sfânta Elena, la Ierusalim, să caute crucea 
lui Hristos, semnul biruinței care i-a ajutat lui împotriva lui 
Maxenţiu. Şi s-a dus împărăteasa Elena şi a răscolit tot lerusali- 
mul, că era foarte greu să găsească acest sfânt lemn. Căci unde 
fusese mormântul Domnului era capiştea zeiței Venera, şi la 
Betleem — unde S-a născut Domnul — era zeul Apolon, şi la 
Golgota erau alți zei şi alți idoli, iar cetatea Ierusalimului nu se 
mai chema Ierusalim, ci Aelia Adriana, după numele păgânului 
împărat roman Adrian, care făcuse toate aceste schimbări. 
Urâciunea pustiirii stătea în locul cel sfânt. Deci a venit Elena 
împărăteasa, căutând şi sfărâmând idolii şi capiştile, şi cu mare 
greutate a găsit mormântul lui Hristos, plin de pietre şi noroi, as- 
tupat de acest păgân împărat care a vrut să şteargă numele lui 
lisus de pe fața pământului. Aţi văzut unii şi Betleemul şi 
Golgota, aţi văzut desigur biserica Golgotei şi a mormântului 
Domnului, că era aproape locul unde a fost răstignit Domnul de 

cel unde a fost îngropat, cum spune Evanghelistul Ioan, anume că 
era mormântul în grădină, aproape de locul unde fusese răstignit 
lisus, şi acolo L-au pus pe El. Deci a unit aceste două locuri, 
mormântul Domnului şi Golgota, într-o singură biserică („Viaţa 
Sfinților Împărați Constantin şi Elena”, în Istoria Bisericească a 
lui Eusebiu din Cezareea, cap. 25-30). 


Şi când au găsit cele trei cruci, era mare nedumerire şi nu 
ştiau care dintre ele e a Mântuitorului. Mai întâi cu mare greutate 
le-au găsit, pentru că nu voia să spună nimeni dintre evrei unde 
sunt, fără numai un oarecare evreu cu numele Chiriac, ştiind unde 
era ascunsă crucea de strămoşii lui, a spus şi le-a arătat 
împărătesei Elena. Şi pe acest Chiriac l-au hirotonit Sfinţii Părinţi 
preot şi mai apoi a fost patriarh al Ierusalimului 12 ani (Proschi- 
mentarul Ierusalimului, Bucureşti, 1852, pp. 76-80). Şi când au 
adus crucea cea de viaţă făcătoare şi celelalte două cruci, fiind în 
nedumerire împărăteasa Elena, căci nu ştia care e a lui Hristos, a 
trecut pe acolo un mort, pe care-l duceau la groapă, şi au pus 
asupra lui mai întâi două dintre cruci şi nici un semn nu s-a făcut. 
lar când s-a pus peste mort crucea lui Hristos, acesta s-a sculat 
din sicriu şi, punând mâna pe cruce, a zis: „Asta-i crucea cea de 
viaţă făcătoare a lui lisus Hristos, Mântuitorul lumii”. Şi aşa s-a 
întărit toată lumea în credinţa în Sfânta Cruce a lui lisus Hristos, 
pe care, luând-o cu mare cinste Patriarhul Macarie, a ridicat-o 
pentru ca să o vadă tot poporul. Şi după ce s-a văzut minunea 
aceea, multe, nenumărate minuni s-au făcut cu puterea Sfintei 
Cruci, acolo şi în toată lumea. Şi de atunci, de când au înălțat 
Sfânta Cruce împărăteasa Elena şi Patriarhul Macarie în 
Ierusalim, s-a luat obiceiul să se prăznuiască această sărbătoare la 
14 septembrie, în amintirea Înălţării cinstitei şi de viaţă făcătoarei 
Cruci a lui Hristos (Cuvânt la Înălțarea Sfintei Cruci; prolog, la 
14 septembrie). 

Iubiţi credincioşi, am amintit câte ceva din însemnătatea 
Sfintei Cruci. Dar să venim la alte minuni şi la alte taine ale 
crucii. 

Oare de câte feluri este crucea, fraţilor? În cuvintele 
dumnezeieştilor Scripturi, înţelesul crucii este tâlcuit în mai multe 
feluri, dar în linii generale, în două. Ea are un înţeles duhovnicesc 
şi unul material. Înţelesul duhovnicesc îl avem atunci când ne 
aducem aminte de toate suferinţele şi patimile cele preaînfricoşate 
ale Domnului Dumnezeului şi Mântuitorului nostru Iisus Hristos, 
şi zicem că El a purtat crucea suferinței până la moarte — şi 
moarte de cruce. În acest înţeles se cuprind şi cele ce se spun de 
către Mântuitorul în Evanghelie: „Oricine voieşte să vină după 
Mine, să se lepede de sine, să-şi ia crucea şi să-Mi urmeze Mie” 
(Marcu 8, 34). 

lar crucea materială este chiar propriu-zis crucea aceea pe 
care a dus-o Mântuitorul în spate. Aţi auzit cum Evanghelia de 
astăzi zice: „Şi ducându-Şi crucea, a ieşit la locul ce se cheamă al 
Căpățânii, care evreieşte se zice Golgota. Unde L-au răstignit...” 
(Ioan 19, 17-18). Auzi: „ducându-Şi crucea” — crucea lui Hristos. 
Şi mai zice Evanghelia de azi: „Şi stăteau lângă crucea lui lisus 
Mama Lui şi sora Mamei Lui, Maria lui Cleopa, şi Maria Mag- 
dalena” (Joan 19, 25). Când zice că „stăteau lângă crucea Lui”, să 
ştim că tot de crucea cea de lemn se vorbeşte. 


Dar de ce Mântuitorul, în drum spre Golgota — calea 
durerii —, a îngăduit să ducă un om crucea Lui, de la o vreme 
înainte, anume Simon Chirineanul? Ştiţi de ce? Pentru că la 
patima lui Hristos n-a pătimit Dumnezeirea, ci numai Hristos ca 
om. Dacă ar fi voit Dumnezeirea să o ajute pe firea omenească, 
Hristos putea să ducă şi munţii şi tot pământul până la Golgota. 
Dar atunci El pătimea ca un om, şi ca om a avut nevoie să fie 
ajutorat. Cine mergea cu crucea în spate? Cine o ţinea şi înseta şi 
era rănit? Cine o purta? Firea omenească a Domnului 
Dumnezeului şi Mântuitorului nostru lisus Hristos. Deci, ca om, 

El slăbise şi avea nevoie de ajutorul altui om să ducă crucea până 
la groapă. Aşa spun dumnezeieştii Părinţi: că şi noi uneori trebuie 
să fim ajutoraţi de fraţii noştri în necazuri şi în scârbe, ca să 
putem duce crucea suferințelor până la uşa mormântului. Dar 
crucea Mântuitorului lisus Hristos, pe care a dus-o Simon 
Chirineanul în spate şi a dus-o şi El, şi lângă care stăteau Maica 
Domnului şi celelalte femei mironosiţe, este crucea cea materială, 
crucea propriu-zisă, crucea lui Hristos cea din lemn, cea din mate- 
rie. Mare nebunie fac toți acei care, deşi îşi zic „credem”, nu 
cinstesc crucea lui Hristos. Ei primesc crucea numai ca simbol 
tainic, adică numai crucea spirituală, iar pe cea materială nu o 
recunosc. Îndoit este omul, având o parte văzută şi una nevăzută, 
fiind alcătuit din trup şi din suflet. Îndoită deci este şi crucea, una 
materială, la care se închină şi cu care se însemnează şi pe frunte, 
şi alta spirituală, în suflet, adică hotărârea de a răbda cu dragoste 
toate necazurile pentru a împlini poruncile lui Hristos (Z Corinteni 
6, 20). 

Frații mei, să vorbim şi în alt înţeles despre cruce. Multe 
trebuie spus că sunt crucile: este crucea celor căsătoriţi, este a 
celor feciorelnici, este crucea celor bolnavi, este crucea celor 
călători, este crucea ostașilor, şi multe mii de feluri de cruci, dar 
toţi trebuie să ducă o cruce pentru dragostea lui lisus Hristos, ca 
să se poată mântui. În Urmarea lui Hristos se spune: „Omule, 
dacă te numeşti următor al lui Hristos, nu se poate să nu mergi pe 
calea Lui, căci altfel nu te poţi mântui”. Hristos a arătat calea îm- 
părătească către cer. Dacă El a socotit de mare nevoie să sufere 
pentru neamul omenesc, şi dacă a văzut că firea omenească are 
nevoie să se tămăduiască de plăceri şi de durere, şi ne-a călăuzit, 
arătându-ne nouă calea aceasta — că fără cruce nu este mântuire —, 
apoi nebun este acela care crede că poate să se mântuiască fără 
suferință, fără răbdare şi fără bărbăţie mare de cuget în toate îm- 
prejurările vieţii. Cel căsătorit are crucea sa: trebuie să nască 
atâția copii, câţi îi dă Dumnezeu, să-i crească în frica şi certarea 

Domnului, să sufere toate chinurile legate de această creştere. Cel 
înţelept şi credincios îşi dă seama cu câtă greutate se naşte un 
copil, cu cât necaz se creşte şi mai ales câtă durere are adevăratul 
părinte când îl vede neascultător, şi suferă el până ce îl vede om 
pe lume. Cei căsătoriți au crucea de a munci, de a se osteni, dea 
lua măsuri de curăţenie în căsătorie, aşa cum sunt ele rânduite de 
Sfânta Biserică, de a face milostenie, de a câştiga cu trudă şi 
osteneală existenţa lor şi a copiilor lor — şi alte multe. 


Cei feciorelnici au o altă cruce, mai frumoasă decât a 
celor căsătoriți. Căci zice Pavel că bine este tinerilor să se 
căsătorească, dar mai bine să rămână aşa (Z Corinteni 7, 38). Cei 
necăsătoriți duc o cruce grea, ei duc război cu firea. Căci ce este 
monahul? „Este sila necontenită a firii şi tăierea voii până la 
moarte” (Sfântul loan Scărarul, Cuvântul IV). 


Monahul este un om de jertfă, care se jertfeşte pururea 
pentru dragostea lui lisus Hristos şi care pentru dragostea Lui 
renunță la toate plăcerile lumii şi ale trupului. Pururea se 
smereşte, pururea posteşte, pururea priveghează, pururea se 
osteneşte, pururea plânge. Niciodată mintea lui nu este fără grijă 
pe pământ şi nici nu poate să fie, căci are luptători împotrivă ca 
nisipul mării! Deci monahul are o cruce într-o anumită privinţă 
mai grea, pentru că mai cinstită este fecioria decât nunta, după 
cum a înțeles Pavel Apostolul, când a zis: „Cel ce îşi mărită 
fecioara bine face; dar cel ce n-o mărită şi mai bine face” — 
arătând că mai bună este curăţenia, fecioria cea desăvârşită a 
trupului şi a sufletului (Z Corinteni 7, 25-40). Deci crucea celor 
din feciorie este mai grea, dar mai mare plată vor lua de la 
Hristos. 

Este apoi crucea celor bolnavi. Celui bolnav, ştiţi cu toţii, 
i se pare noaptea un an, nici bucate nu suferă, nici bucuria lumii 
nu o simte. Duce o cruce grea, sărmanul, şi ferice de cel ce poate 
răbda în boală ca lov, căci acela mare plată va lua. Crucea celui 
din boală îi smereşte şi sufletul, şi trupul, iar de la cel bolnav nu 

cerem nici post, nici metanie, ci numai două lucruri cerem, cum 
spune dumnezeiescul Părinte Efrem Sirul: „De la omul bolnav do- 
uă lucruri cere Dumnezeu: rugăciunea şi mulţumirea”. Să se roage 
lui Dumnezeu necontenit, spre osteneala duhului pe care o poate 
face până la ultima suflare. Şi să mulțumească lui Dumnezeu 
pentru boala sau crucea pe care i-a dat-o lui până la sfârşit, şi va 
avea cunună de mucenic. Aşa au purtat crucea sfinţii martiri, aşa 
sfinții pustnici, aşa creştinii cei buni, aşa cei bolnavi care au avut 
credinţă tare în Hristos. 

Să ştiţi deci că nimeni de pe pământ, din cei care sunt 
botezați în numele Sfintei Treimi, nu se poate mântui fără cruce. 
Se spune în Urmarea lui Hristos: „Omule, dacă vrei să lepezi o 
cruce, nenumărate cruci vor veni asupra ta”. Cine ia crucea cu 
mulțumire şi cu dragoste pentru Mântuitorul, şi e foarte mulţumit 
când e certat de Dumnezeu, cu pagube, cu scârbe, cu ocară, cu 
foame, cu sete, cu boală, cu robie, cu necaz, cu întristare — acela e 
următor al lui Hristos. Să ducă cu bucurie crucea sa, aducându-și 
aminte că crucea lui Hristos a fost cu atâtea milioane şi milioane 
de ori mai mare decât crucea lui, fiindcă a răbdat fiind fără de 
păcat şi atâtea patimi câte nu poate cuprinde mintea omenească. 

lubiţi credincioşi, să mai ştiţi despre Sfânta Cruce şi 
aceasta: când faceţi semnul Sfintei Cruci, să-l faceţi drept pe 
chipurile voastre, ca să nu râdă dracii de batjocura pe care o 
faceţi. Faceţi împreunând aceste trei degete — simbolul Sfintei 
Treimi — şi puneţi întâi la frunte, în numele Tatălui, apoi la buric, 
în numele Fiului, că S-a coborât din cer pentru mântuirea noastră, 
şi apoi în umărul drept şi în umărul stâng, prin care se leagă dra- 
gostea lui Dumnezeu de om şi de mântuirea noastră, că prin Du- 
hul Sfânt ţinem legătura cu Dumnezeu Părintele, cu Fiul şi cu 
Duhul Sfânt; acestea ne învață Sfântul loan Gură de Aur în 
cuvântul la cruce. 


Ce să vă mai spun? Am să vă spun o istorioară, ca să 
vedeţi că taina crucii s-a repetat uneori şi în chip văzut. lată ce s-a 

întâmplat. Într-o casă oarecare bolea un biet creştin sărac şi era 
aproape de moarte. Neavând cui să vândă casa, a lăsat-o cu chirie 
unui evreu pentru un timp, spunându-i: Uite, stai aici, că eu 
acuma mor şi la urmă va rămâne la nişte nepoți ai mei. Şi când a 
murit creştinul acela, a rămas în casa aceea o icoană a Domnului 
Dumnezeului şi Mântuitorului lisus Hristos. Evreul acela, nefiind 
cu ură tare către creştini, a lăsat icoana pe perete şi-şi vedea de 
treburile lui. Dar a venit într-o zi la dânsul alt evreu şi i-a zis: 
Măi, dar cum stai tu în casă, cu icoana? Uite icoana lui Hristos! 
lar el a răspuns: Aşa am găsit casa când am venit şi nu mai iau 
icoana de la locul ei; n-am îndrăznit s-o iau, că am auzit că acela-i 
lucru sfânt, e Hristos. Însă acela fiind mai rău şi mai necredincios, 
a cerut icoana şi nu s-a lăsat până ce nu i-a dat-o. Şi a luat icoana 
Mântuitorului de acolo, şi ducând-o cu sine, undeva la o casă a lui 
de departe, a chemat şi pe alții şi le-a zis: Să facem şi noi cu 
icoana lui Hristos cum au făcut părinţii noştri! Şi au pus icoana pe 
un stâlp şi au răstignit-o cu cuie. Unde erau mâinile Mântuitorului 
pictate au bătut cuie şi, după ce au pus icoana acolo, au începuta 
lovi în fața ei, şi-şi băteau joc de sfânta icoană a Mântuitorului. 
Unii îl scuipau, alţii strigau: Na, coboară-Te de pe cruce, cum am 
auzit că spune în Evanghelie! Alţii spuneau: Mântuieşte-Te pe 
Tine, dacă eşti Hristos; coboară-Te de pe cruce! Şi în fel şi chip, 
după cum au făcut părinţii lor, au făcut şi ei icoanei 
Mântuitorului, ca să facă măcar în simbol cele făcute de părinții 
lor, să le urmeze răutatea. lar unul din ei a zis: Eu am auzit că la 
evrei unul L-a împuns cu sulița în coastă. Şi în batjocură, cum 
râdeau ei acolo, au luat o suliță şi au împuns icoana. Dar deodată, 
când au împuns-o, a început să curgă sânge mult şi i-a cuprins 
spaima pe toţi, şi au fugit la şcoala lor şi au spus rabinului: lată 
ce am făcut noi: am răstignit icoana lui lisus Hristos şi, când am 
împuns-o, a curs sânge! Şi a venit învățătorul lor, rabinul, şi a 
văzut adevărul. Apoi a zis: Vedeţi, acum s-a stabilit mai tare şi 
mai clar decât toate că părinții noştri au fost ucigători de 


34 


Dumnezeu Cel Viu şi de omul lisus Hristos. Deci, dacă a curs 
sânge din icoana aceasta uscată de lemn, suntem toţi vinovaţi de 
sângele Lui şi trebuie să ne botezăm. Şi, ducându-se la şcoală cu 
icoana aceea însângerată, s-au botezat toţi aceia, toată şcoala lor 
şi mult popor evreiesc a trecut la dreapta credinţă, văzând sângele 
lui Hristos curgând din Sfântul Său Trup zugrăvit pe icoană, după 
atâtea sute de ani de la răstignirea Sa pe Golgota (Prolog, luna 
mai). 

În India, unii dintre misionarii noştri creştini predică 
Evanghelia cu foc, mai ales cei catolici. Un biet misionar a reuşit 
într-o comună să convertească la credinţa creştinească vreo câteva 
familii din hinduşii aceia, credincioşi ai lui Brahma Krişna. Şi 
aceia, convertindu-se la creştinism, în satul lor a ridicat 
misionarul o troiță, o cruce a lui lisus Hristos, a sculptat-o din 
lemn şi pe ea [l-a reprezentat] pe Mântuitorul în mărime naturală 
şi L-a împodobit frumos. Se duceau cei ce crezuseră în Hristos, se 
închinau dinaintea Mântuitorului răstignit pe cruce, la acea sfântă 
troiță. lar ceilalți păgâni, care erau mulţi, după cum sunt şi astăzi, 
au pornit cu ură asupra acelor puţini creştini, şi-i băteau, şi-i 
ucideau, martirizându-i, pentru că au crezut în Hristos. Ba au 
început să batjocorească şi crucea Mântuitorului. S-au dus la acea 
troiță unde era Mântuitorul răstignit şi au început a-L batjocori pe 
Mântuitorul pe cruce, şi-L băteau cu ciomegele, şi-L scuipau, şi-l 
ungeau crucea cu murdării. lar când erau în toiul acestor 
batjocuri, Mântuitorul de pe cruce a întors faţa la dreapta, spre ei, 
şi a zis: De ce Mă batjocoriţi? Şi când au văzut ei că S-a întors ca 
un viu cu faţa Cel pe Care Îl scuipau, şi că i-a întrebat de ce Îl 
batjocoresc, câțiva au murit de frică acolo. Iar ceilalți au dat fuga 
la învățătorii lor în legea sanscrită păgână şi au spus: Hai să 
vedeţi o minune: noi L-am batjocorit pe Hristos şi am văzut cu 
ochii noştri cum a întors fața şi a zis către noi: „De ce mă 
batjocoriţi?”. Şi au mers cu toţii, şi când au văzut şi învățătorii lor 
că Mântuitorul stă cu faţa întoarsă, s-au speriat şi toţi s-au 

botezat, şi mare cutremur i-a cuprins pe locuitorii din ţinutul 
acela. Şi acolo unde a fost sfânta troiță, se află azi o catedrală 
mare. lar acea cruce dumnezeiască, cu Mântuitorul Care Şi-a 
întors faţa, a fost şi este până astăzi în altarul acelei catedrale. Şi 
aşa Mântuitorul a băgat groaza în cei ce-L batjocoreau, numai ca 
să-i întoarcă pe dânşii pe calea pocăinţei. 

Deci, fraţii mei, dacă numai atâta semn de la crucea lui 
Hristos a fost în stare să facă pe oameni să moară de vii, să-i 
întoarcă la pocăință şi să trezească atâtea suflete, ce va fi oare 
când va veni Mântuitorul pe norii cerului şi când Crucea lui 
Hristos va străluci de milioane de ori mai mult decât soarele şi va 
fi adusă pe norii cerului cu putere şi cu slavă multă, de milioane 
şi milioane de arhangheli şi îngeri?! Când vor suna trâmbiţele şi 
când lângă Sfânta Cruce — cum spun Sfinţii Părinţi — va apărea şi 
buretele, şi cocoşul cu sulița, şi varga cea de isop, căci toate 
semnele prea înfricoşatelor patimi vor veni lângă Crucea Sa?! 


Iar în urma ei va veni cortul legii vechi, adică chivotul cel 
din Silo, primul cort pe care l-au făcut evreii; că spune 
Evanghelistul loan în Apocalipsă, deşi acoperit, că a văzut pe cer 
cortul lui Dumnezeu cu oamenii. Deci va veni şi sicriul legii 
vechi, va veni şi Sfânta Cruce pe norii cerului, ca să arate că vine 
Dumnezeul cerului şi al pământului, lisus Hristos. El este Cel ce- 
a venit şi S-a răstignit pe cruce pentru noi şi pentru mântuirea 
noastră. 


Iubiţi credincioşi, trebuie să vă mai spun un lucru. Noi nu 
putem spune nici cât ai lua o lingură de apă din ocean, faţă de 
câte ar trebui să vorbim despre cinstea preasfintei şi de viaţă 
făcătoarei Cruci a lui Hristos. Suntem în timpul dumnezeieştii 
Liturghii, mai sunt şi alte lucruri de făcut ca să isprăvim 
dumnezeiasca slujbă. V-am spus acestea, ca să rămână scris cu 
slove de aur în minţile şi în inimile dumneavoastră, de la 
praznicul Înălţării Sfintei Cruci. 

Deci toţi, care vrem să ne mântuim, trebuie să ducem cu 
dragoste şi cu bucurie o cruce, pentru mântuirea noastră. Şi să fim 
închinătorii Crucii lui Hristos, şi a celei văzute şi sfinţite, pentru 
că îndoit este omul şi îndoită este crucea. 

Deci, încă o dată: crucea spirituală este să răbdăm toate 
necazurile şi toate scârbele pentru împărăția cerului, iară crucea 
materială este aceea pe care o facem noi din aur, din argint, din 
lemn sau din orice altă materie. 

Dar zice dumnezeiescul Damaschin în Dogmatica lui: 
„Măcar din aur sau din pietre scumpe de ar fi făcută crucea după 
chipul ei, anatema celui ce s-ar închina la acea materie” (Sfântul 
loan Damaschin, Dogmatica, cap. XI, pp.254-258). 

Deci, nu ne închinăm materiei din care e făcută crucea, ci 
ne închinăm semnului Fiului Omului, când vedem că e făcută 
crucea aşa cum ne închinăm de veacuri la ea. 

Domnul Dumnezeu şi Prea Curata lui Maică şi Prea 
Sfânta şi de viaţă făcătoarea Cruce a lui Hristos să ne ajute nouă, 
păcătoşilor, să ducem cu bucurie şi cu dragoste crucea la 
piepturile noastre, în mâinile noastre şi în toate faptele noastre, şi 
să ne închinăm crucii materiale cu evlavie şi cu dragoste, căci este 
semn şi steag al Domnului nostru. 

lar cea spirituală s-o avem pururea în minte şi în suflet, 
adică să fim gata cu inima noastră de a suferi toate necazurile şi 
toate ispitele, toate pagubele şi toate boalele, pentru mântuirea 
sufletelor noastre. Amin. 


14 septembrie 1967 

PREDICĂ LA ACOPERĂMÂNTUL 
MAICII DOMNULUI 


Părinților, fraţilor şi iubiţi credincioşi, 


Sfânta şi dumnezeiasca Evanghelie a duminicii de astăzi 
este una din cele mai scurte Evanghelii de peste an. Are numai 
patru paragrafe, adică patru versete, dar această dumnezeiască 
Evanghelie, deşi e atât de scurtă, cu atât este mai înaltă şi aduce 
Bisericii lui Hristos cea mai înaltă şi mai desăvârşită învăţătură 
pentru mântuirea sufletelor omeneşti. În Evanghelia de astăzi se 
cuprinde toată mântuirea omului, pe scurt, căci ea ne învaţă 
iubirea de vrăjmaşi. Nici un învățător de lege de mai înainte n-a 
adus în lume o învăţătură aşa de desăvârşită pentru mântuirea 
oamenilor, precum cea cuprinsă în Evanghelia de astăzi, care este 
adusă de Însăşi Înţelepciunea şi Cuvântul lui Dumnezeu, de 
Domnul Dumnezeul şi Mântuitorul nostru lisus Hristos, pentru 
noi, păcătoşii, şi pentru a noastră mântuire. Noi ne gândim că e cu 
neputinţă a se duce la îndeplinire cu lucrul învățătura Evangheliei 
de astăzi. Dar nu este aşa; nu este deloc aşa. Bunul Dumnezeu şi 
Prea Sfântul Mântuitor niciodată n-a spus vreo învăţătură în lume 
care să nu se poată împlini de oameni. Căci El, fiind Dumnezeu 
desăvârşit, ştie adâncul neputinței firii omeneşti. 

Şi cum a început El să înveţe această învăţătură a iubirii 
de vrăjmaşi? Prin cuvintele: „Precum voiţi să vă facă vouă 
oamenii, faceţi şi voi asemenea lor” (Luca 6, 51). lată cât de mare 
adevăr şi cât de mare dreptate se găseşte aici. Omule, vrei tu ca 

altul să-ţi fure locul tău? Sau să te ocărască, sau să te 
necinstească, sau să-ţi clătească lucrul tău, sau să se răzbune, sau 
să-ți facă alt rău? Deci, dacă nu vrei, nu fă nici tu altuia! Eu nu 
vreau ca altul să mă vorbească de rău. Deci nu trebuie să-l bârfesc 
nici eu. Eu nu vreau ca altul să mă duşmănească; deci nu trebuie 
să-l duşmănesc nici eu. Eu nu vreau ca altul să fure din grădina 
mea sau din via mea; deci nu fur nici eu de la altul. Eu n-aş vrea 
să-l batjocorească sau să-l necinstească cineva pe copilul meu, 
sau pe mine să mă ocărască în public — să nu fac nici eu aşa! Eu 
n-aş vrea niciodată, când mă duc undeva, să mă treacă cineva cu 
vederea, ci aş vrea să-mi zică bună-dimineaţa, să mă cinstească şi 
să-mi dea atenţie; deci să fac şi eu tot aşa! 

lată măsura dreaptă pe care n-o poate tăgădui nimeni: ce 
voiesc să-mi facă altul, să-i fac şi eu lui, şi atunci se păstrează 
toată dreptatea lui Dumnezeu şi dragostea caldă de aproapele. 


Şi după ce a arătat Mântuitorul această dreptate şi această 
cumpănă a Evangheliei, a trecut la o învăţătură şi mai desăvârşită, 
adică să iubim nu numai pe prieteni, ci şi pe oricare om, fie chiar 
şi pe vrăjmaşi. Căci auziţi ce zice: „Şi dacă iubiţi pe cei ce vă 
iubesc, ce dar este vouă? Căci şi păcătoşii iubesc pe cei ce îi 
iubesc pe ei. Şi dacă faceţi bine celor ce vă fac vouă bine, ce dar 
este vouă? Că şi păcătoşii acelaşi lucru fac. Şi dacă daţi împrumut 
celor de la care nădăjduiţi să luaţi înapoi, ce dar este vouă? Că şi 
păcătoşii păcătoşilor dau cu împrumut, ca să primească înapoi 
întocmai” (Luca 6, 32-34): adică, aceia dau împrumut, dar cu 
condiția să li se dea înapoi întocmai cât au dat. Auziţi: „şi 
păcătoşii păcătoşilor”! Cine sunt aceştia? Când a zis „păcătoşii 
păcătoşilor” a arătat şi alt fel de păcătoşi, nu numai pe acei care 
se află în legea darului. Păcătoşi suntem noi, care greşim după ce 
am cunoscut voia lui Dumnezeu, iar păcătoşii despre care 
vorbeşte aici Mântuitorul sunt aceia care n-au cunoscut pe 
Dumnezeu, păgânii, care fac toată fărădelegea fără mustrare de 
conştiinţă, căci nu au lege. Deci aceia fac păcat chiar atunci când 

dau cu împrumut la vecinii lor sau la alții, dar cu condiția să li se 
dea înapoi tot atât, să nu lipsească nimic din măsura lor. Dar noi, 
când dăm, auzi ce trebuie să facem. Se spune în continuare la 
paragraful de mai sus al Evangheliei: „lubiţi pe vrăjmaşii voştri şi 
faceţi bine şi daţi cu împrumut, fără să nădăjduiţi ceva în schimb, 
şi răsplata voastră va fi multă şi veţi fi fiii Celui Prea Înalt, că El 
este bun şi cu cei nemulţumitori şi răi” (Luca 6, 35). 


lată deci altă învăţătură mai înaltă decât cea de la 
începutul Evangheliei de azi. Aceea ne-a spus să facem altora ce 
vrem să ni se facă nouă, iar aici a spus ceva mai înalt; a spus nu 
numai atâta, ci să faci bine chiar celui care te-a urât, să iubeşti pe 
acela care te duşmăneşte pe tine. Şi Apostolul ne învaţă în chip 
asemănător, sfătuindu-ne că nu se biruieşte rău cu rău, ci răul se 
biruieşte cu binele (Romani 12, 21). Dar noi, păcătoşii, zicem: dar 
eu cum să binecuvântez sau cum să-l iubesc pe acela care mă 
ocărăşte şi mă bate şi mă vatămă şi pururea mă ponegreşte? Cum 
să-i fac eu bine aceluia? Deci zicem că-i cu neputinţă aceasta. Că 
nu pot eu să-l mai iubesc pe acela care mi-a dat o palmă, sau m-a 
ocărât, sau mi-a luat ceva, sau m-a batjocorit, sau m-a vorbit de 
rău față de altul. Da, aşa este: noi nu putem, pentru neputinţa 
noastră. Dar să nu credeţi că lucrul este în orice fel cu neputinţă. 
Lucrul este cu putinţă prin Dumnezeu, Care ne stă pururea într- 
ajutor, dacă noi ne silim. Cu puterea noastră nu putem face nimic 
bun. Dar cu puterea lui Dumnezeu — toate se pot. Căci zice 
Mântuitorul: „Toate sunt cu putinţă celui ce crede” (Marcu 9, 23). 
Dacă porunca aceasta înaltă n-ar fi împlinit-o nimeni, nici în 
legea darului, nici mai înainte de ea, am putea socoti această 
învățătură peste putință. Păgânii şi alte popoare necreştine spun 
că este cu neputinţă ca să iubim pe cel ce ne face rău. Dar noi n- 
avem dreptul să zicem aceasta. 

lată, încă în legea veche David iubea pe Saul, şi când 
spunea că acesta a căzut la pământ, că-l muncea duhul cel necurat 
— care era duhul epilepsiei — şi-l trântea jos, David mergea la 

vrăjmaşul său Saul, la Saul care îl prigonea şi căuta să-l omoare, 
se ducea şi-i cânta psalmi. Şi duhul cel rău, auzind puterea 
psalmilor, se ducea de la Saul, care se liniştea. Nu mai spumega, 
nu se mai dădea cu capul de pământ, nu-l mai muncea dracul, căci 
trebuia să fugă, izgonit de David, care venea şi, cântând psalmi, îl 
izgonea. Dar Saul ce făcea? Când se scula de jos, întreba unde-i 
David şi punea mâna pe suliță, să-l omoare. Şi de trei ori a lovit 
cu sulița în perete, socotind să-l omoare pe David. Auzi pe cine 
voia Saul să-l omoare? Pe doctorul lui! David îl făcea sănătos, 
izbăvindu-l de dracul care-l muncea fără odihnă, iar el se lupta cu 
binefăcătorul lui, ca să-l omoare! Întreba unde-i David, voind să-l 
ucidă, că la aceasta îl îndemna duhul zavistiei şi răutatea din 
inima lui. 

Dar David şi-a arătat dragostea faţă de vrăjmaşul său şi cu 
alt prilej. Când dormea Saul în pustiul Zif şi oştirea lui dormea cu 
dânsul, David — care era prigonit de Saul de patru-cinci ani — a 
găsit pe Saul în peşteră, unde dormea el şi ostaşii săi. Şi Abişai, 
un general din oastea lui David, îl sfătuia: „Acum Dumnezeu a 
dat pe vrăjmaşul tău în mâinile tale; îngăduie-mi deci dă-l 
pironesc de pământ cu sulița”. Dar auzi ce spune David: „Să nu-l 
ucizi, căci cine îşi va ridica mâna asupra unsului Domnului şi va 
rămâne nepedepsit?” ( Regi 26, 7-10). Că Saul era uns al 
împărăției. S-a dus David la capul lui Saul şi i-a luat numai sulița 
şi ulciorul cu apă, ca să ştie că a fost aproape de el, şi a plecat pe 
un deal mai departe, de unde a început a striga către Abner, 
generalul lui Saul: Hei, de ce nu păzeşti pe împăratul vostru? S-au 
sculat şi generalul şi ceilalți, şi au început a se întreba: Măi, cine 
strigă? David, pe care-l urmăreşte împăratul în muntele Hachila şi 
în pustia Zif, şi în atâtea părţi, ca să-l omoare. Da — striga David — 
şi am fost în peşteră; iată sulița lui Saul în mâna mea, iată ulciorul 
din care bea apă! Am fost la capul lui, dar n-am vrut să-l omor. Şi 
a auzit Saul că David a fost lângă dânsul şi că i-a cruțat viaţa 
zicând: Mă tem de Dumnezeu să fac rău celui ce vrea să-mi ia 

viața. Şi aşa David, înainte cu vreo mie de ani de Sfânta 
Evanghelie, a împlinit Evanghelia de astăzi, adică a iubit pe 
vrăjmaşul său. Saul îl căuta cu patru mii de ostaşi pe David în 
toate părțile Palestinei ca să-l omoare, să-i ia viața, iar acela, când 
l-a avut în mâna lui, i-a cruțat viața, zicând: Nu, Doamne fereşte, 
nu-i voi face vreun rău, că este unsul Domnului! (7 Regi 26, 11- 
16). Vezi dragostea de vrăjmaşi împlinindu-se încă înainte de 
legea darului? 


Dar Moisi nu tot aşa a făcut? Poporul cârtea împotriva lui 
şi se răzvrătise împotriva lui Dumnezeu, abătându-se la idolatrie. 
Iar el, când a văzut că Dumnezeu i-a spus: „Eu mă uit la poporul 
acesta şi văd că este popor tare de cerbice. Lasă-Mă dar acum să 
se aprindă mânia Mea asupra lor, să-i pierd...”, a zis: „O, 
Doamne, rogu-mă acum, de vrei să le ierți păcatul acesta, iartă-i; 
iar de nu, şterge-mă şi pe mine din cartea Ta, în care m-ai scris” 
(eşirea 32, 8-9, 31-32). Adică vreau să mor mai bine eu decât să 
piară ei, cu toate că ei m-au amărât şi au cârtit împotriva mea, şi 
puţin a lipsit să nu mă ucidă cu pietre la Rafidim, pentru că i-am 
scos din Egipt. lată dar cum porunca evanghelică de azi, care ne 
pare cu neputinţă nouă, păcătoşilor, au împlinit-o totuşi alți aleşi 
ai lui Dumnezeu, cu mii de ani înainte de venirea Mântuitorului în 
lume. 


Dar arhidiaconul Ştefan, uşa mucenicilor, cea dintâi cale a 
lui Hristos care a mers în urma Lui, cum a murit? Aceia îl ucideau 
pe el cu pietre, iar el, făcând rugăciuni, a îngenuncheat; şi când îl 
loveau bolovani mulţi, unul după altul, până l-au zdrobit, el, 
văzând că se sfârşeşte, a zis cu glas mare: „Doamne Iisuse, 
primeşte duhul meu!... Doamne, nu le socoti lor păcatul acesta. Şi 
zicând acestea, a adormit” (Faptele Apostolilor 7, 59-60). Şi aşa 
sluga cea bună după Stăpânul Hristos s-a dus. Vedem multe pilde 
de acestea, pe care nu este timp să le povestim; multe pilde avem 
— şi în Vechiul, şi în Noul Testament — care dovedesc că mulți 

aleşi ai lui Dumnezeu au împlinit Evanghelia de astăzi cu 
desăvârşire, încă din vechime. 

Apostolii ce spun? Când erau huliți şi prigoniţi, răs- 
pundeau prin vorbire de bine şi mângâiere. Şi nici unul — zice — 
nu se răzbuna cu rău, ci biruiau răul cu binele. Deci împlineau 
această poruncă a Evangheliei. 


lar Mântuitorul nostru lisus Hristos a îndeplinit-o mai 
înainte de toţi cei din legea darului. Căci, când era pe Sfânta 
Cruce răstignit, se ruga pentru aceia care îi băteau cuie în mâini şi 
picioare, şi zicea: „Părinte, iartă-le lor, că nu ştiu ce fac!” (Luca 
23, 34). Deci Mântuitorul şi cu cuvântul şi cu fapta ne-a învăţat 
că putem să iubim pe vrăjmaşi. 

Dumnezeu, dacă n-ar face acest lucru cu oamenii şi cu 
popoarele de pe faţa pământului, n-ar mai lăsa nici un om pe tot 
globul. Oare cum plouă El peste toate popoarele pământului care 
n-au cunoscut pe Dumnezeu? Cum plouă El peste creştinii care 
sunt numai cu numele creştini şi-L răstignesc în toată clipa cu 
fărădelegile lor? ÎI înjurăm, ÎL batjocorim, Îl hulim, ne abatem la 
necredință, la ură; cum plouă peste noi?! Ar trebui să plouă numai 
în grădina celui ce-L cinsteşte pe El, ar trebui să răsară soarele 
numai peste cel drept, iar la ceilalți, la păcătoşi, să fie întuneric. 
Dar nu e aşa. Dumnezeu fiind prin fire preabun şi preamilostiv, 
răsare Soarele Său şi peste cei buni şi peste cei răi, şi plouă şi 
peste drepţi şi peste nedrepţi. Dacă Dumnezeu S-ar judeca cu 
oamenii şi dacă ar aduce mânie în toate zilele pentru păcatele 
noastre, ar trebui să stăm mereu fără să răsară soarele şi fără să 
avem picătură de apă pe fața pământului, pentru că toţi şi în toată 
vremea suntem vrăjmaşii lui Dumnezeu, pentru că nu împlinim 
poruncile Lui, ci-L urâm şi ne împotrivim voii Lui. Dar 
Dumnezeu nu face aşa şi nu ţine socoteală de păcatele noastre. În 
bunătatea Lui cea nemărginită, acoperă cu mila şi dragostea Sa 
toate neputinţele şi răutăţile şi fărădelegile lumii. Dar poate va 
zice cineva: Dumnezeu poate face acestea, că este Dumnezeu 

Atotputernic, dar eu sunt om şi, după legea firii, eu nu pot să-l 
iubesc pe cel ce mă urăşte. Da, nu putem noi, dar poate 
Dumnezeu. Şi noi, dacă ne rugăm lui Dumnezeu şi dacă rămânem 
întru el, putem face pururea acest lucru. Căci zice: „Rămâneţi 
întru Mine şi Eu întru voi... căci fără de Mine nu puteţi face 
nimic” (loan 15, 4-5). Dacă ne rugăm Prea Sfântului şi Prea 
Bunului Dumnezeu, El ne ajută şi nouă ca să iubim pe cei ce ne 
urăsc, să facem bine celor ce ne fac rău, să binecuvântăm pe cei 
ce ne vatămă pe noi. Pentru că dacă Dumnezeu a făcut aceasta 
fiind fără de păcat, noi, păcătoşii, nu trebuie oare să ne iubim unul 
pe altul şi să ne purtăm sarcina unul altuia? Dar — zice Sfântul 
Maxim Mărturisitorul — poate nu poţi să iubeşti pe vrăjmaşul tău 
când te simţi nedreptăţit de dânsul, poate aceasta nu o poți face 
deocamdată. Dar măcar taci, rabdă şi roagă-te lui Dumnezeu! 
Măcar nu te răzbuna pe el şi măcar în suflet poartă cu înțelegere 
neputinţa acestuia în vremea lui de tulburare. După aceea te vei 
ruga cu lacrimi lui Dumnezeu şi-ţi va da ţie dar şi putere să-l iu- 
beşti din toată inima pe cel ce ţi-a făcut rău. Dar întâi şi întâi te 
roagă. 

Sunt cinci feluri de dragoste. În Evanghelie se vorbeşte de 
dragostea lui Dumnezeu, de iubirea aproapelui. Sfântul Maxim 
spune că sunt cinci feluri de iubiri, şi, din cele cinci, două sunt 
bune, una mijlocie şi două de lepădat. Cele două bune sunt: să 
iubim pe Dumnezeu din toată inima, din tot sufletul şi din toată 
puterea, şi să iubim pe aproapele ca pe noi înşine. O altă iubire 
este dragostea cea firească, pe care o au părinții pentru copii şi 
copiii pentru părinţi şi pe care o au fraţii şi surorile şi rudeniile 
după trup între ei, adică de origine firească. Aceasta nu este de 
condamnat, adică nu trebuie să o ocolim, dar nici nu câştigăm 
mare lucru din ea, fiind firească şi sădită de Dumnezeu în om. 
Apoi mai sunt două feluri de iubiri: cea trupească, când cineva 
iubeşte pe altul cu patimă, şi cea însoţită cu iubirea de argint, 
când cineva iubeşte pe altul că-i dă bani sau îi dă altă avere. 

Acestea sunt pătimaşe şi sunt de lepădat. Ba chiar şi cea mijlocie 
este de condamnat atunci când e exagerată (Filocalia II, “Suta a 
doua a capetelor pentru dragoste”, cap. 9, 10). Iar celelalte două 
sunt bune. 


Ne spun Sfinţii Părinţi: Caută la firea ta, omule, şi dacă 
voieşti să-ţi facă altul bine şi să-i fie milă de tine când eşti 
tulburat şi ispitit şi necăjit, să-ţi fie şi ție milă de altul, deopotrivă 
cu tine. Şi el e om, şi el e ispitit, şi el are necazuri, şi el are ispite, 
şi el are diavoli care îl asupresc, şi el are patimi înăuntru şi în 
afară, şi el e tulburat de duhuri şi ispite; deci să nu-l urâm, că şi tu 
mâine vei avea aceleaşi încercări. Şi aşa vom învăţa dragostea de 
aproapele, dacă vom socoti cele ale firii, că suntem adică de o fire 
cu dânsul şi că nu putem să-i stăm în ajutor nici o clipă fără harul 
şi mila lui Dumnezeu. Dar să privim spre noi şi spre porunca 
Evangheliei de astăzi. Dacă noi nu numai că nu iubim pe cei ce ne 
fac rău, nu numai că nu binecuvântăm pe cei ce ne blestemă, nu 
numai că nu dăm cu împrumut la acela de la care trebuie să nu ne 
gândim să luăm înapoi, ci căutăm să ne răzbunăm numaidecât 
asupra celui ce ne-a făcut rău, atunci nu mai suntem fiii lui 
Dumnezeu, ci fiii urgiei şi ai mâniei lui Dumnezeu. Căci avem în 
mintea noastră gândul de a ne răzbuna pe cel ce ne-a făcut rău. 
Atunci nu mai este duhul lui Dumnezeu în noi şi nici nu mai este 
dragostea lui lisus Hristos în inimile noastre, ci suntem nişte 
tâlhari, nişte ucigaşi de bună voie, chiar dacă n-am face ucidere, o 
dată ce pândim să ne răzbunăm cu răutate asupra fratelui şi 
căutăm să dărâmăm slava lui, sau cinstea lui, sau orice din cele 
ale lui, care sunt date de Dumnezeu; suntem ucigaşi mai înainte 
de a face ucidere. De ce? Căci ucidem slava şi cinstea lui, averea 
lui şi altele ca acestea. De aceea bine a spus dumnezeiescul 
Evanghelist loan că cel ce urăşte pe fratele său, acela ucigaş de 
om este, chiar dacă n-a ucis cu mâna sau cu băţul, căci cu gândul 
îl urăşte şi caută să se răzbune şi pândeşte pe fratele său să-i facă 
vreun rău. El este un ucigaş în inima sa, şi de-l va găsi moartea 

aşa, vai şi amar! Că ucigaş este şi cu ucigaşii va avea parte. Dacă 
a murit cineva întunecat la inimă şi nu a iertat pe fratele său, nu 
poate să primească iertare în ziua judecății şi în ceasul morţii, 
căci zice Domnul că de nu vom ierta noi din inimă greşalele 
fratelui nostru, nici Tatăl nostru Cel din cer nu ne va ierta nouă 
greşalele noastre (Matei 18, 35; Marcu 11, 25-26). Nu a zis să 
spui numai din buze: “Dumnezeu să te ierte”. Căci auzi pe dum- 
nezeiescul Evanghelist Matei: „De nu veţi ierta — fiecare fratelui 
său — din inimile voastre...” (18, 35). Deci, nu-i de ajuns să zici 
numai atâta: “Dumnezeu să te ierte”, dar inima ta să fie plină de 
zavistie şi de mânie; aceasta nu-i iertare. Dumnezeu caută la 
inimă, că i-a zis lui Samuil la alegerea lui David, când proorocul 
credea că Dumnezeu va alege pe fratele acestuia, Eliab, văzându-l 
cât este de voinic şi frumos: „Nu te uita la înfăţişarea lui şi la 
înălțimea staturii lui; Eu nu mă uit ca omul; căci omul se uită la 
faţă, iar Domnul se uită la inimă” ( Regi 16, 7). Deci, să ştiţi că 
nu putem zice Tatăl nostru, nu putem zice „şi ne iartă nouă, 
Doamne, păcatele noastre”, dacă în inima noastră avem un pic de 
ură pe cineva. În zadar ne rugăm, că Dumnezeu la inimă se uită. 
Dacă avem ură pe vecinul şi pe fratele nostru, în zadar ne rugăm, 
când inima noastră e plină de răutate, de zavistie, de răpire şi de 
toată râvna cea rea. Deci, să ne silim cu inima noastră, să o 
convingem că trebuie să iubim pe fratele nostru şi să cerem 
ajutorul lui Dumnezeu să ne ajute să facem acest lucru, şi abia 
atunci să avem îndrăzneală în rugăciunea noastră către 
Dumnezeu. Dacă nu, are să se întâmple ce spune Sfântul Isaac 
Sirul: „Sămânţă pe piatră este rugăciunea celui ce are mânie 
asupra fratelui său”. Ai semănat pe piatră; se prinde? Aşa e 
rugăciunea noastră când ne rugăm lui Dumnezeu, dacă avem ură 
şi răutate asupra fratelui. Nu se prinde sămânţa pe piatră, nici 
cuvintele rugăciunii noastre nu au îndrăzneală la Dumnezeu, atâta 
vreme cât avem ură pe cineva. 

Aşa, fraţii mei, să ne rugăm Prea Sfântului Dumnezeu şi 
Prea Sfintei Lui Maici, să ne ajute să iubim pe fraţii noştri din 
inimă. Dacă nu, suntem departe de adevărul Evangheliei şi 
dragostea lui lisus Hristos nu petrece în noi. Şi după ce a spus 
Mântuitorul aşa, a adăugat la urmă: „Deci fiți voi milostivi 
precum Tatăl vostru este milostiv”. Auzi unde ne trimite?! Să 
luăm pildă pe Dumnezeu! Dacă El plouă peste drepţi şi peste 
nedrepţi, dacă face să răsară soarele Său şi peste cei buni şi peste 
cei răi, şi dacă pe cei drepţi îi iubeşte pentru dreptate şi pe cei 
păcătoşi îi miluieşte pentru mila Sa cea negrăită, să fim şi noi aşa! 
Pe toți să-i miluim, pe toți să-i iertăm, de toţi să ne fie milă. Zice 
Sfântul Maxim în capetele pentru dragoste: „Vrei să te asemeni cu 
Dumnezeu? Să iubim pe cei drepți pentru că sunt drepți, dar şi de 
cei păcătoşi să-ți fie milă, cum I-a fost Mântuitorului, Care a ve- 
nit să cheme nu pe cei drepţi, ci pe cei păcătoşi la pocăință”. 
Fariseii zic: „Iată că Învățătorul vostru mănâncă şi bea cu vameşii 
şi cu curvele şi cu tâlharii!”. Şi eu le spun: „Da, a venit să 
iubească pe cei drepţi, dar nici de păcătoşi n-a fost fără grijă, ci a 
purtat grijă de mântuirea lor, că I-a fost milă. I-a fost milă lui 
Dumnezeu şi de cei păcătoşi, şi de cei drepți. Că noianul 
milostivirii Lui este peste tot. Deci aşa să fim şi noi: pe cei drepţi 
să-i iubim pentru dreptate, iar de cei păcătoşi să ne fie milă, că-i 
robit de satana, e robit de vrăjmaşul nostru cel nevăzut, de dracul 
de care se teme toată suflarea. E om neputincios, şi el are în firea 
sa durere, şi gânduri, şi întristare, şi frică, şi mânie, şi neputinţe, 
şi înrăire de gânduri — fel de fel de neputinţe. Dacă-i om 
neputincios şi dacă îl vedem că-i păcătos, noi suntem din altă 
fire? Suntem şi noi din acelaşi lut, plini de păcate şi pe dinăuntru, 
şi pe dinafară. Şi dacă aşteptăm să ne miluiască şi pe noi Cineva 
din ceruri — Dumnezeu — să ne fie milă şi nouă de vrăjmaşii 
noştri. Dacă vedem aşa de multe neputinţe şi dacă Dumnezeu 
priveşte la noi deşi avem milioane şi milioane de neputinţe pe 
care noi nu le cunoaştem, şi pe toate le leagă şi pe toate le 

vindecă, şi cu roua milei Sale ne aduce la pocăință şi nu voieşte 
să ne pierdem, ci până în ceasul cel mai de pe urmă ne aşteaptă să 
ne întoarcem, să ne pocăim ca să dobândim împărăţia cea veşnică 
a Lui, să ne fie milă şi nouă de fratele, aducându-ne aminte că şi 
el e om, şi mai ales greşeşte din neputinţă şi din neştiinţă şi din 
slăbiciunea inimii şi din răutatea satanei. Căci aşa cum greşim 
noi, aşa greşeşte şi el. De aceea să ne fie milă unuia de altul, să 
purtăm sarcina unul altuia, ca să împlinim Legea lui Hristos, 
adică legea dragostei care ne porunceşte iubirea de vrăjmaşi. 

lubiţi credincioşi, trecem la alt lucru. Astăzi Biserica lui 
Hristos cea dreptmăritoare sărbătoreşte Acoperământul Maicii 
Domnului. Sărbătoare mare pentru Biserica lui Hristos şi pentru 
tot creştinul. Mai întâi să ştim cum a luat ființă praznicul acesta. 
Aceasta s-a întâmplat în Constantinopol, pe vremea împăratului 
Leon cel Înţelept, care a fost un împărat creştin şi a făcut mult 
bine Bisericii lui Hristos. De aceea Dumnezeu a vrut ca în timpul 
împărăției lui să se facă o minune ca aceasta. Se făcea o 
priveghere de toată noaptea spre Duminică la Biserica din 
Vlaherne, care se afla pe malul mării, unde era hramul Maicii 
Domnului. Şi acolo la biserică era multă lume adunată, fiind 
biserică mare. Şi s-a întâmplat că a venit la biserică şi Sfântul 
Andrei, care se făcuse şi se zicea nebun pentru dragostea lui 
Hristos, după ce auzise de la Apostolul Pavel că cel nebun al lui 
Hristos este mai înţelept decât toată lumea. 


Sfântul Andrei cel nebun pentru Hristos stătea în biserică 
în timpul privegherii, la ceasul al patrulea din noapte, adică la ora 
zece noaptea. Şi a ridicat ochii în sus deasupra norodului în 
biserică şi a văzut pe Maica Domnului că ţinea un omofor, adică 
un brâu aşa cum e omoforul la arhierei. Omoforul acesta strălucea 
mai mult decât soarele şi îl ținea deasupra poporului. Maica 
Domnului era înconjurată de toţi îngerii cerului şi de toţi sfinţii, 
cel mai aproape de dânsa fiind Sfântul loan Botezătorul şi Sfântul 
loan Evanghelistul. Şi a auzit-o pe Maica Domnului zicând aşa: 


48 


„Împărate Ceresc, primeşte pe tot omul care se roagă Ţie şi 
cheamă numele meu întru ajutor, ca să nu plece nimeni de la faţa 
mea neajutorat şi neascultat” (Acatistul Acoperământului Maicii 
Domnului, icosul 10). Stând aşa Sfântul Andrei şi, având mintea 
curățită prin raza Sfântului Duh, a zis către ucenicul său, 
Epifanie: „Fratele meu, oare vezi tu pe Împărăteasa tuturor cum 
acoperă poporul în biserică cu Sfântul ei acoperământ, şi auzi 
cum se roagă pentru toată lumea şi cum mijloceşte pentru noi, 
oamenii, în biserica aceasta?”. Îndată ce a zis cuvintele acestea — 
auzind şi Epifanie rugăciunea cu care se ruga ea Mântuitorului —, 
deodată a dispărut vedenia din biserică. Şi au păstrat ei taina 
aceasta o vreme, iar mai pe urmă au spus patriarhului şi altora că 
Maica Domnului a fost în biserică în noaptea aceea, la priveghere, 
şi a acoperit poporul cu dumnezeiescul ei acoperământ. Şi din 
acel an a început a se serba, mai întâi la Constantinopol, apoi în 
Rusia şi la alte popoare creştine, sărbătoarea aceasta, care se 
cheamă în ruseşte Pocrov, adică Acoperământul Maicii 
Domnului. 


Astăzi, când sărbătorim Acoperământul Maicii Domnului, 
au sosit la noi mila şi îndurările ei. 

Frații mei, după Prea Sfânta şi de viaţă făcătoarea 
Treime, în ceruri, nu există altă persoană, altă față mai înaltă pe 
scara duhovnicească decât Maica Domnului. Aşa ne învaţă 
Biserica lui Hristos şi toți dumnezeieştii învățători ai Bisericii. 
Deci, pentru că Dumnezeu a înălţat pe Maica Domnului la atâta 
slavă şi cinste veşnică, ca să fie mai cinstită decât Heruvimii şi 
mai slăvită fără de asemănare decât Serafimii (Axionul Maicii 
Domnului), adică mai presus de toate cetele îngereşti cu slava, cu 
puterea şi cu darul, să ştiţi că prin rugăciunile Prea Curatei Maici 
a lui Dumnezeu se ţine lumea aceasta până astăzi. Mila Domnului 
Dumnezeu şi Mântuitorului nostru lisus Hristos, a Părintelui Său 
şi a Prea Sfântului Duh, adică a Prea Sfintei Treimi, care coboară 
peste toată lumea, este numai prin mijlocirea Maicii lui 

Dumnezeu, care este Mama noastră cea din ceruri. Avem o mamă 
duhovnicească, ce mijloceşte şi pururea se roagă pentru toate po- 
poarele de pe faţa pământului, dar mai cu seamă pentru popoarele 
creştineşti. Aşa Maica milei, Maica milostivirii, Maica cea 
pururea cinstită şi preanevinovată şi mai presus decât toată 
făptura, când se dezlănțuie pe faţa pământului războaie între 
popoare şi răutăți, Maica Domnului mijloceşte în genunchi 
înaintea Prea Sfintei Treimi să le potolească şi să le liniştească, 
să-l fie milă de atâta amar de oameni care mor vinovaţi sau 
nevinovaţi. Când se întâmplă secetă pe faţa pământului şi nu 
plouă şi pier dobitoacele şi păsările, sau, cum zice proorocul 
Ieremia, că „boul va rage de secetă şi s-a uscat iarba pământului 
şi ne mor dobitoacele în turme”, când e atâta secetă că ţipă 
păsările de sete în văzduh, Maica Domnului pleacă genunchii şi 
se roagă: „Doamne, dă-le ploaie. Ştiu că i-au greşit, ştiu că Te- 
au amărât, Doamne, ştiu că merită pedeapsă, ştiu că merită să-i 
risipeşti pe toți pentru păcate, ca toţi să moară de sete. Dar tinde 
mila Ta, adu-Ţi aminte de neputinţa omului, adu-Ți aminte că 
sunt țărână şi greşesc din neputinţă, greşesc din răutatea 
diavolului care caută să-i piardă”. Şi aşa pleacă mila 
Mântuitorului, Care trimite iarăşi ploaie şi nor pe pământ. 

Când pornesc din radă vapoare încărcate cu bogății mari 
şi cu mult popor, pe oceane şi pe mări, şi se ridică furtuni mari, 
tulburări ale stihiilor, şi este cu neputinţă să mai scape vapoarele 
din acele furtuni, atunci Prea Curata Stăpână aduce ruga ei peste 
acea corabie în care se roagă în genunchi, unul, cu credinţă. Şi 
iată că acel unul — cum spune Sfântul Efrem — salvează prin 
mijlocirea Maicii Domnului o corabie. Ea zice: „Doamne, adu-Ți 
aminte de cei din corabie; sunt necredincioşi, sunt trufaşi, sunt 
mândri, sunt curvari, sunt cămătari, sunt negustori iubitori de 
argint şi nu Te cunosc pe Tine, dar iată că înlăuntrul corabiei o 
biată văduvă strigă către mine: Doamne, nu ne îneca; Maica 

Domnului, du-ne la liman, ajută-mă să ajung acasă, că am copii 
mici şi nu are cine să-i îngrijească”. 

Aţi auzit? Prea Sfântul Dumnezeu, pentru rugăciunile 
acelei văduve, pe care I le aduce Maica Domnului, Îşi întoarce 
mânia Sa, se liniştesc valurile mării, face să răsară din nou soarele 
şi ajunge corabia cu bine la liman. 


Când este boală pe faţa pământului, sau fel de fel de 
epidemii, ciumă sau tifos sau câte boale trimite Dumnezeu pentru 
păcatele noastre, când mor copiii, mor părinții, mor fraţii şi 
surorile şi se despart unii de alţii, ea le aduce scăpare. Nimeni nu 
are putere să aducă sănătate lumii, decât Bunul Dumnezeu. Căci 
Maica Domnului, ca o Maică preabună, cade iar în genunchi şi se 
roagă: „Doamne, trimite sănătate şi fă văzduhul să le fie sănătos. 
Doamne, ridică osteneala şi durerea de pe văduve şi de pe copii, 
de peste sărmani şi de peste tot omul, că sunt mulţi, Doamne, care 
mă cheamă în ajutor şi voiesc ca prin rugăciunile mele să capete 
mila şi îndurarea Ta”. Şi aşa boala şi molima, şi orice altă durere, 
încetau cu darul lui Hristos, când nici doctorii nu mai ştiau ce să 
facă cu atâția morţi, cu atâţia răniți, cu atâţia care transmit boală. 
lar Maica Domnului se străduieşte ca pe toţi să-i facă sănătoşi şi 
pe toți să-i mângâie. 

S-au zidit în lume închisori şi sunt atâtea boale pentru 
oamenii care au greşit lui Dumnezeu, că zice: „Cel ce păcătuieşte 
împotriva Ziditorului său, să cadă în mâinile doctorului” (isus 
Sirah 38, 15). Aşadar şi boala, şi temniţa sunt pentru că am 
mâniat pe Dumnezeu. Dar Dumnezeu ştie şi atunci, undeva în 
temniţele acelea, pe cei care poartă lanţuri la mâini şi la picioare 
şi se chinuie, şi văzând că n-au altă nădejde, îşi îndreaptă 
gândurile lor către Prea Curata, Prea Sfânta Maica Domnului, 
Fecioara, izvorul milei şi al îndurării: „Maica Domnului, scoate- 
mă de aici; am greşit, ne rugăm Ție. Tu poţi să dai un gând bun 
stăpânirii care ne-a robit aici, căci Tu poţi să-i îmblânzeşti pe 
stăpânitori; scoate-ne de aici, că e greu. Dă drumul la tot 

deținutul” — cum s-a întâmplat în ţara noastră. Cine a făcut 
această milă şi îndurare? Maica Domnului, Prea Curata şi Prea 
Sfânta Maică a milei. Ea le-a dat conducătorilor țării gând bun şi 
dragoste, încât i-a eliberat, cu condiția să fie cuminţi de acum 
înainte. Aşa a făcut Maica Domnului cu cei de la închisori, cu cei 
din boale, cu cei de pe mare şi cu toți de pe uscat. 


Dar să vedem ce va mai face Maica Domnului în viața 
noastră. 


În casele unora, după cum vine la urechea noastră, este 
mare tulburare. Nu se împacă soțul cu soția, nu se iubesc frații, se 
bat, se judecă, se ceartă — neorânduială. Şi atunci, văzând biata 
mamă atâta zbucium în familia ei, sau tata, sau bunicul, care e 
mai credincios, pune mâna pe un Acatist al Maicii Domnului, 
îngenunchează undeva singur într-o cameră şi începe a se ruga: 
„Maica Domnului, linişteşte casa noastră, linişteşte pe tata, pe 
mama, pe copii, pe ceilalți, şi dă-le înţelegere, dragoste, alinare”. 
S-a dus ura, s-a risipit iuţirea, tulburarea, dorinţa de răzbunare, şi 
s-a liniştit familia. De cine? Maica Domnului, cu mila ei, cu 
îndurarea ei, a coborât mila lui Dumnezeu peste acele suflete care 
o cheamă în ajutor. 


Dar avem şi ceata monahilor şi monahiilor care duc mare 
război contra firii. Căci spune dumnezeiescul Scărar: „Monahul 
este sila necontenită a firii şi tăierea voii până la moarte”. 
Călugărul este un ostaş al lui Dumnezeu care se luptă cu firea sa 
până la ultima suflare. Firea cere mâncare şi el se luptă să 
postească;, firea cere somn, el priveghează; firea dă îndemnul la 
lucruri deşarte, el se luptă să păzească curăţia şi nici cu mintea să 
nu greşească lui Dumnezeu; firea cere răzbunare, avere sau slavă, 
el se luptă pentru smerenie, pentru sărăcie şi pentru gânduri de 
umilință şi cele asemenea (Exaimeronul Marelui Vasile, 
aşezăminte călugărești, 1855). În războiul nevăzut al fiecărui 
suflet de creştin, şi mai cu seamă al monahilor, cea mai mare 
ajutătoare şi ocrotitoare este Maica Domnului, Maica milei şi a 

milostivirii. El se roagă Mântuitorului să-l izbăvească de toate 
patimile trupeşti: „Doamne, nu-mi lăsa în primejdie fecioria, 
depărtează gândurile necurate de la inima mea, de la mintea mea. 
Nu vreau nici cu gândul să-Ți greşesc, pentru că am auzit că se 
poate preacurvi chiar numai în gând”. Şi atunci, Maica milostivi- 
rii linişteşte ispitele acelui călugăr sau călugărițe, şi le dă gând 
liniştit, gând curat în inimă, şi aşa este slava şi mila Prea Sfintei 
Maici a Domnului peste cei ce duc viaţă curată şi în feciorie. Ea 
este pururea grabnică ajutătoare şi pentru monahi, şi pentru 
monahii, şi pentru tot creştinul care are sfântul şi dumnezeiescul 
botez. 


Dar, fraţilor, vine ceasul cel mai de pe urmă, când fiecare 
din noi avem să trecem pragul acestei vieți. Va veni moartea azi, 
mâine, poimâine; nu ştim când vine ziua aceea. Vai de noi şi de 
noi în vremea morţii! Spaima va fi mare, căci satana — cum se 
arată în Războiul nevăzut — toată viaţa luptă să ne ducă prin 
păcate la iad, la veşnica muncă, dar niciodată nu dă el atâta luptă 
ca în vremea morţii. Să se ştie că patru sunt asupririle cele mai 
primejdioase cu care ne dă război vrăjmaşul în vremea morții. 
Întâi este războiul împotriva credinţei; al doilea, împotriva 
nădejdii; al treilea, împotriva smereniei, cu slava deşartă şi cu 
mândria; al patrulea, cu nălucirile cele de multe feluri şi 
prefacerile slujitorilor nedreptăţii în îngeri de lumină. Şi ne învață 
Sfântul Nicodim Aghioritul în ce chip trebuie a se lupta cineva 
împotriva acestor mari asupriri şi grele ispite din vremea morții. 
Şi iată cum: când vrăjmaşul va începe a ne da război cu 
mincinoasele lui apucări prin gânduri de necredință în mintea 
noastră, atunci trebuie să ne tragem înapoi degrabă, de la minte la 
voire, zicând: „Du-te înapoia mea, satano, tată al minciunii, căci 
nu voiesc nici măcar să te aud pe tine, fiindcă destul îmi este mie 
a crede cele ce crede Biserica cea sfântă a lui Hristos!”. Şi să nu 
dăm loc în inima noastră gândurilor necredinţei, precum este scris 
de înțeleptul Solomon: „De se va sui peste tine duhul celui 

puternic — adică al vrăjmaşului —, să nu-ţi laşi locul tău”; şi dacă 
vrăjmaşul şarpe îți va aduce îndoială în ce crede Biserica, nu-l 
băga pe el în seamă şi să nu răspunzi lui. Ci văzând minciuna şi 
viclenia lui, fereşte-te foarte de el. lar dacă eşti puternic în 
credinţă şi în gând, şi voieşti să faci pe vrăjmaşul de ruşine, 
răspunde lui: „Biserica crede adevărul”. Şi de-ţi va zice ţie: „Ce 
este adevărul?”, zi lui: „Acela pe care îl crede Biserica”, şi 
pururea fii în gând cu rugăciunea către Mântuitorul nostru lisus 
Hristos. lar când ne va război cu deznădejdea, să ne aducem 
aminte de mila şi bunătatea lui Dumnezeu, Care a venit în lume să 
moară pentru noi, păcătoşii. Când ne va război cu slava deşartă şi 
mândria, să ne socotim că suntem praf şi cenuşă, şi să punem 
toate isprăvile noastre pe seama lui Dumnezeu. Să ne cunoaştem 
cu adevărat greutatea păcatelor şi a răutăților noastre, dar să nu 
deznădăjduim de mila lui Dumnezeu, căci auzi ce zice Duhul 
Sfânt: „Mântui-va Domnul sufletele robilor Săi şi nu vor greşi toți 
cei ce nădăjduiesc spre Dânsul” (Psalmii 33, 21). lar dacă ne vor 
da nouă război cu nălucirile şi prefacerile lor în chip de îngeri de 
lumină, să stăm tare întemeiați în smerenia cugetului nostru şi să 
zicem: „Schimbaţi-vă, ticăloşilor, în întunericul vostru, că mie nu 
îmi trebuie vedenii! Nu am trebuinţă în acest ceas decât de mila 
lui Dumnezeu şi de milostivirea Lui”. Şi chiar de ai cunoaşte că 
multe din semnele arătate ar fi de la Dumnezeu, întoarce-te de la 
dânsele şi goneşte-le departe de la tine cât poţi. Şi să nu te temi că 
nu place lui Dumnezeu acest lucru şi această întoarcere a ta ce o 
faci, socotindu-te nevrednic de acele vedenii. Căci dacă vedeniile 
ar fi de la Dumnezeu, El ştie să te curăţească prin ele şi nu-l va 
părea rău dacă tu le goneşti. Pentru că Cel ce dă dar celor smeriţi, 
nu îl ia pe el de la dânşii pentru lucrurile ce le fac unii ca aceştia 
din smerenie. Aşadar, ţineţi minte, frații mei, că acestea sunt 
armele cele mai de obşte pe care obişnuiesc vrăjmaşii noştri draci 
a le unelti împotriva noastră în ceasul cel mai de pe urmă al 
morţii. Şi fiecăruia îi dă război după plăcerile şi patimile la care îl 

cunoaşte că este supus mai mult. Şi să nu uiţi a cere cu toată 
inima în ceasul acela ajutorul rugăciunilor Prea Sfintei şi Prea 
Curatei Maici a lui Dumnezeu, şi grabnicul ei ajutor te va izbăvi 
şi va aduce peste sufletul tău mila ei şi îndurarea Prea Puternicu- 
lui Dumnezeu! Amin. 

PREDICĂ LA SFÂNTUL MARE MUCENIC DIMITRIE, 
IZVORÂTORUL DE MIR 


Părinților şi fraților şi iubiţi credincioşi, 


După cum aţi auzit astăzi, în sfânta biserică s-au citit trei 
Evanghelii. Cea dintâi a fost a Duminicii a XXIII-a după Rusalii, 
când Mântuitorul nostru lisus Hristos a vindecat un îndrăcit din 
ținutul Gadarenilor şi Gherghesenilor. Cea de a doua Evanghelie a 
fost cea a înfricoşatului cutremur care s-a întâmplat în ziua de 26 
octombrie, în al 24-lea an al împărăției lui Leon. lar Evanghelia a 
treia a fost a Sfântului şi Slăvitului Mare Mucenic Dimitrie, 
izvorâtorul de mir şi marele făcător de minuni. 

Dar nu putem cuprinde într-o predică tâlcuirea tuturor 
Evangheliilor de astăzi. Ci fiindcă o dată în an se prăznuieşte 
Sfântul Mare Mucenic Dimitrie, izvorâtorul de mir, vom vorbi 
ceva din viața acestui Mare Martir, mare Sfânt al Bisericii lui 
Hristos. Sfântul Mare Mucenic Dimitrie, izvorâtorul de mir, s-a 
născut în cetatea Solunului, sau Tesalonic, din Grecia. Tatăl său a 
fost voievodul, comandantul cetăţii Tesalonic; şi era creştin, dar 
ținea în taină dreapta credință, pentru marea prigoană care era a- 
tunci asupra credincioşilor creştini. El avea pe acest copil 
Dimitrie, pe care l-a crescut în dreapta credință cea a lui lisus 
Hristos (vezi viaţa Sfântului Mare Mucenic Dimitrie, 26 
octombrie, în Vieţile Sfinților). 


56 


Şi avea în palatul său tatăl lui Dimitrie două icoane 
preafrumoase, ferecate în aur: icoana Domnului Dumnezeu şi 
Mântuitorului nostru lisus Hristos şi cea a Prea Sfintei şi Prea 
Curatei Maici, la care se duceau în taină şi se închinau, el şi soția 
lui. Şi îl ducea şi pe copilul Dimitrie, din pruncie, să se închine 
Mântuitorului şi Maicii Domnului, în faţa acestor sfinte icoane, 
învăţându-l pe dânsul taina adevăratei credinţe în Hristos încă de 
la cea mai fragedă vârstă. 


Dar când era sfântul Dimitrie în jurul vârstei de 20 de ani, 
a murit tatăl său, binecredinciosul voievod al Tesalonicului. Şi 
auzind împăratul Maximilian că a murit şi că alt voievod aşa de 
vrednic ca dânsul nu se găseşte în părțile răsăritului, a trimis 
oamenii săi de încredere, ca pe fiul voievodului Tesalonicului, pe 
Dimitrie, să-l cheme la dânsul. Şi  văzându-i împăratul 
înţelepciunea şi auzind despre vitejia lui în războaie, l-a făcut 
voievod în Solun, în locul tatălui său. Apoi Sfântul Dimitrie a 
mers îndată în patria sa, unde, în loc să prigonească şi să ucidă pe 
creştini - aşa cum îi poruncise Maximilain —, a început înaintea 
tuturor a mărturisi şi a învăța dreapta credință, slăvind numele 
Mântuitorului Hristos. Astfel, el s-a făcut solunenilor ca un alt 
Pavel, pe mulţi aducându-i la cunoştinţa adevărului şi 
dezrădăcinând închinarea de idoli. 


Dar împăratul acela păgân a avut tocmai în vremea aceea 
mare război împotriva sciților şi a sarmaților. Împărăţia sciților a 
fost în câmpia rusă, iar sarmații au trăit în Peninsula Scandinavă, 
unde-s Norvegia şi Suedia de astăzi, în ţinuturile nordice, fiind 
strămoşii germanilor. Şi venind împăratul de la război biruitor, a 
voit să aducă jertfă spurcaţilor de zei făcuţi de mână de om: lui 
Apolo, lui Mornas, lui Zeus, lui Marte, zeiţei Afrodita sau Venera 
şi celorlalte. 

Deci având el o mulţime de spurcaţi zei cărora le făceau 
praznice sângeroase şi necurate, sau mai bine zis draci, cum le 
zice Scriptura, că „idolii păgânilor sunt draci” (Psalmii 95, 5), a 

voit să le aducă jertfe de mulțumire că a biruit în război. Şi atunci 
a venit cu mare fală în cetatea Tesalonicului, spre a le face mare 
prăznuire, şi a chemat şi pe Dimitrie ca să aducă jertfă necuraților 
zei. Iar dumnezeiescul Dimitrie, văzând că acuma e vremea cea 
mai prielnică, cea mai bună de a mărturisi el adevărata credință în 
fața împăratului, s-a îmbărbătat, amintindu-şi de cuvântul 
apostolului Pavel, care zice: „Cu inima se crede spre dreptate, iar 
cu gura se mărturiseşte spre mântuire” (Romani 10,10). Adică, 
nu-i de ajuns să crezi în taină în Dumnezeu, ci să mărturiseşti şi 
cu gura, ca să te poţi mântui. Această credinţă a Duhului Sfânt 
având-o în inima sa, când împăratul făcea praznic spurcaţilor zei 
şi le aducea jertfe acolo în Tesalonic, Dimitrie a ieşit în mijloc şi 
a mărturisit cu glas mare şi prealuminat pe Domnul Dumnezeu şi 
Mântuitorul nostru lisus Hristos, că El este Dumnezeu adevărat, 
Care a făcut cerul şi pământul şi Care, pentru nemăsurata Sa 
milostivire, S-a pogorât până la trup şi S-a îmbrăcat în firea 
noastră, afară de păcat, şi ne-a mântuit pe noi, suindu-ne iarăşi — 
nu în rai, ci în cer. 

Când a văzut împăratul că Dimitrie a avut atâta în- 
drăzneală să mărturisească în fața unei mari mulțimi că este 
creştin, a rămas cu totul buimăcit, că altele aştepta să audă de la 
Dimitrie. Aştepta să audă cum îl laudă pe el, pentru că a biruit pe 
sarmaţi şi pe sciți, şi să aducă jertfă necuraţilor zei. Iară el, din 
contră, îl aude pe voievod că-L mărturiseşte pe Cel Răstignit, cu 
toate că îi poruncise — când l-a făcut antipat — să şteargă de pe 
faţa Tesalonicului şi din toată Grecia pe cei ce cred în Cel Răstig- 
nit, adică pe creştini. 

Deci, auzind împăratul mărturisirea aşa de luminată a lui 
Dimitrie, nemaiputând de furie, a trimis ostaşii săi, care l-au luat 
şi l-au băgat în temniţă, să-l ţie acolo spre judecată şi spre moarte, 
până va avea vremea să-l judece. 

Acest crunt împărat avea obiceiul acesta: când se întorcea 
biruitor de la un război, făcea mari petreceri, mare teatru, mari 

desfrâuri, mari jocuri, sau mari nebunii, mai bine zis. Avea 
obiceiul rău de a se desfăta cu circuri, cu spectacole pline de 
răutăţi, ca să veselească pe cetăţenii oraşului şi pe cei de sub 
conducerea lui. Şi, printre alte distracţii, avea el şi un mare goliat 
din neamul vandalilor, pe care îl chema Lie. Şi îi făcea acestui 
preaspurcat împărat mare veselie să vadă cum acest Lie, fiind 
foarte voinic cu trupul şi iscusit la luptă, omoară pe cei mai slabi 
decât el. Deci atunci, pe acest goliat, pe acest atlet al satanei, l-au 
pus pe un pod înalt, iar dedesubt au pus o mulțime de sulițe 
înfipte cu vârful în sus; şi se luau la luptă cei voinici şi cei slabi 
cu dânsul, din porunca împăratului. Mai cu seamă îi punea pe 
creştini la această treabă, ca Lie acela, blestematul, tare cu trupul, 
să-i arunce de pe pod în vârful suliţelor, spre moartea care-i aş- 
tepta în acest chip. Şi aşa preaspurcatul atlet Lie, voind să 
satisfacă plăcerea împăratului şi să-l laude mulțimea spectatorilor 
care priveau această petrecere sângeroasă, acest măcel omenesc, 
foarte mulți oameni a doborât de pe pod şi i-a aruncat în vârful 
sulițelor, încât bieţii oameni şi bieții creştini mureau cu amare 
chinuri. 

În acest timp, Sfântul Dimitrie, fiind păzit în temniță din 
ordinul împăratului, un oarecare tânăr creştin, cu numele Nestor, 
s-a aprins de râvna lui Dumnezeu Atotţiitorul şi, nemaiputând să 
rabde spurcăciunile şi distracțiile blestemate ale acestui crud 
împărat, s-a dus la marele mucenic Dimitrie în temniţă şi i-a spus: 
„Robule al lui Dumnezeu, te rog, roagă-te pentru mine, că vreau 
să mă lupt cu Lie, că nu mai pot răbda să văd atâta sânge creş- 
tinesc care se varsă acum”. lară dumnezeiescul mucenic Dimitrie, 
fiind în lanţuri, a binecuvântat pe Nestor şi, însemnându-l cu 
pecetea Prea Sfintei şi de viaţă făcătoarei Cruci, i-a zis: „Du-te, 
frate, că şi pe Lie vei birui, şi pentru Hristos vei mărturisi!”. 
Tânărul Nestor, înarmat fiind cu rugăciunea Sfântului Mare 
Mucenic Dimitrie şi cu semnul Prea Sfintei şi de viaţă făcătoarei 
Cruci, s-a dus la petrecerea aceea şi înaintea împăratului, a gene- 

ralilor săi şi a toată lumea care era de faţă, a strigat: „Vreau să mă 
lupt cu Lie!”. Împăratul, văzându-l pe Nestor că este copil frumos 
şi înțelept, a început să-l momească: „Copile, nu te juca cu viaţa 
ta, că Lie acesta a dărâmat mii şi mii până acum, iar tu eşti un 
copil; fie-ţi milă de frumuseţea şi de tinereţele tale!”. Iar el, 
neascultând nimic din momelile împăratului, şi-a făcut semnul 
Sfintei Cruci şi s-a repezit la goliatul Lie, l-a încleştat şi a început 
a se învârti întâi la dreapta şi apoi, cu rugăciunile Sfântului Mare 
Mucenic Dimitrie, l-a azvârlit în mijlocul sulițelor, şi acolo a 
pierit blestematul acela, ucigaşul de oameni. 


Dar împăratul a auzit pe Nestor, când se urca pe pod să 
lupte cu Lie, zicând aşa: „Dumnezeul lui Dimitrie, ajută-mi!”. Şi 
înțelegând din aceste cuvinte că Sfântul Dimitrie l-a pus la cale pe 
tânărul Nestor şi l-a înarmat asupra lui Lie, a hotărât uciderea 
acestui viteaz tânăr creştin, care a fost scos în afara cetăţii, unde i 
s-a tăiat capul. 

Apoi, mâhnindu-se pentru moartea lui Lie mai mult decât 
dacă ar fi pierdut împărăţia, s-a hotărât să-l omoare pe Sfântul 
Dimitrie, voievodul Tesalonicului, care acum era la temniță grea, 
în lanţuri, păzit de ostaşi. Şi a trimis ostaşi păgâni, cu sulițe 
ascuţite foarte, zicându-le: „Duceţi-vă în temniţa unde este 
Dimitrie legat, băgaţi suliţele în el şi-l străpungețţi; nu mai trebuie 
să trăiască, fiindcă nu numai că nu se fereşte a mărturisi pe 
Hristos, dar şi pe ceilalți îi îndeamnă a crede în Hristos!”. Şi au 
venit ostaşii în temniță, cu sentinţa împăratului în mână, şi le-au 
spus celor ce îl păzeau: „Daţi-vă la o parte, că avem poruncă să-l 
omorâm!”. Şi auzind aceasta marele mucenic Dimitrie şi văzând 
că moartea îi va fi de suliță, de bună voie a ridicat mai întâi mâna 
dreaptă în sus, să-l străpungă mai întâi în coasta dreaptă şi să se 
asemene prin această rană cu Domnul Dumnezeu şi Mântuitorul 
nostru lisus Hristos, Care a fost împuns în coastă cu sulița, pentru 
noi şi pentru a noastră mântuire. Şi aşa au străpuns ostaşii mai 
întâi coasta dreaptă a Sfântului Dimitrie, iar apoi l-au străpuns 

peste tot cu sulițele până l-au omorât şi sângele lui a udat 
pământul şi a umplut temniţa cu şiroaie fierbinți. 

Dar, pe când îl străpungeau cu suliţele pe marele mucenic 
Dimitrie, era acolo de față şi un slujitor al Sfântului Dimitrie, 
anume Lupu, căruia Sfântul Dimitrie îi încredinţase mai din 
vreme testamentul cu toată averea lui — că ştia că va muri pentru 
Hristos — şi i-a spus s-o împartă la săraci. Acest Lupu, după cea 
văzut că a murit marele mucenic Dimitrie şi şi-a dat duhul său 
sfânt în mâinile lui Dumnezeu, fiind de faţă când îl străpungeau 
cu suliţele, a luat haina cu care Sfântul Dimitrie era învelit şi 
inelul sfântului, pe care, muindu-le în sângele cel mucenicesc, a 
început a face cu ele minuni mari în tot Tesalonicul şi oriunde 
ajungea. 

Toţi care se atingeau de giulgiul acela însângerat al 
Sfântului Dimitrie, pe care îl purta preafericitul Lupu, se vindecau 
de patimile şi de boalele lor şi ieşeau din ei duhurile necurate. Şi 
ajungând toate acestea până la urechile împăratului, a trimis acela 
ostaşi la preafericitul Lupu şi, ducându-l undeva în afara cetăţii, 
i-au tăiat capul. Şi aşa sluga cea bună după păstorul şi stăpânul ei 
s-a dus. 

Trecând o vreme după moartea Sfîntului Mare mucenic 
Dimitrie, a Sfântului Nestor şi a Sfântului Lupu, s-a liniştit 
prigoana, care ţinu până prin anii 304-305, când veni la împărăție 
marele Constantin, care a dat libertate credinţei creştine. În 
vremea acestuia, acolo unde îngropaseră pe Sfântul Dimitrie nişte 
creştini, care l-au luat din temniță aşa, împuns cu suliţele, s-a 
făcut o bisericuță, mai întâi din lemn — după puterea creştinilor de 
atunci —, îngropându-se în pământ, într-o ladă de lemn, trupul 
multpătimitor şi preafericit al Sfântului Mare Mucenic Dimitrie. 
Dar — o, minunile Tale, Hristoase, şi ale tale, Sfinte Mare 
Mucenic Dimitrie! — în bisericuţa aceea unde, dedesubt, sub 
Sfântul Altar, se odihneau moaştele Sfântului Mare Mucenic 
Dimitrie, au început a se face minuni preaslăvite şi foarte mari. Se 

tămăduiau toți surzii, toți îndrăciții, toți leproşii, toți slăbănogii şi 
orice fel de boală a celor ce veneau cu credință adevărată şi tare 
în Domnul Dumnezeu şi Mântuitorul nostru lisus Hristos şi în 
sluga Sa, Sfântul Mare Mucenic Dimitrie. 


În vremea aceea, în părţile Iliricului, era un voievod, un 
boier mare cu numele Leonte, foarte bolnav şi paralizat. Şi auzind 
că la Tesalonic, într-o bisericuță mică de lemn, ar fi moaştele 
Sfântului Mare Mucenic Dimitrie, ce fac minuni, s-a dus şi el cu 
mare greutate, cu căruța şi cu mijloacele de transport ce se 
foloseau pe atunci; s-a dus, tocmai din părțile Iliricului, până la 
Tesalonic. S-a dus la bisericuța aceea şi, când a ajuns şi a făcut 
rugăciuni în biserica de lemn, îndată s-a făcut sănătos, fără nici o 
urmă de boală. Iar el, văzând această preaslăvită minune, ca şi 
slugile care îl aduseseră, a zis: „Nu voi pleca de aici până ce nu 
voi face o biserică preafrumoasă Sfântului Mare Mucenic 
Dimitrie, care m-a tămăduit”, căci era boierul foarte bogat şi, ca 
mulțumire pentru tămăduirea sa, a stricat biserica cea de lemn şi a 
început să zidească alta, preaminunată şi de piatră. Şi când săpau 
şanţurile temeliei pentru noua biserică — o, minunile tale, Sfinte 
Dimitrie! — au dat peste racla sfintelor moaşte ale Sfântului Mare 
Mucenic Dimitrie, pe care le-au găsit întregi, nestricate deloc, iar 
racla era plină de mir binemirositor şi aromat foarte. Şi când au 
început a unge bolnavi cu acest mir, toți se tămăduiau. Şi s-a 
bucurat Leonte şi tot poporul din cetate, nu numai că au găsit 
racla sfântului cu moaştele, ci şi că pururea izvora mir. Oricât ar 
fi luat din raclă mir, ea se umplea din nou şi tămăduia mii şi zeci 
de mii de bolnavi din hotarele acelea şi de prin alte părți, până 
departe. 


Şi aşa acest boier, văzând acea preaslăvită minune, a 
continuat lucrarea bisericii, a făcut o biserică de marmură şi de 
piatră preaminunată şi preafrumoasă, iar moaştele şi veşmintele 
sfântului, care erau într-o raclă de lemn, le-a pus într-o raclă de 
aur şi de pietre scumpe. Apoi, voind să se ducă în ţara sa, când să 

plece, a vrut să ia ceva din moaştele sfântului. Dar sfântul s-a 
arătat lui şi i-a zis: „Nimic să nu îndrăzneşti a lua; ia numai 
giulgiul muiat în sângele meu şi-ţi ajunge ţie!”. Şi aşa boierul 
Leonte, după ce a terminat biserica, a luat giulgiul sfântului şi a 
plecat în ţara sa. Dar, trebuind el să treacă un râu spre a putea 

continua drumul spre patria lui, când a fost să treacă apa, s-a 
stârnit o furtună care a ridicat valuri primejdioase, încât nu 
îndrăznea, de teamă, nici o corabie să treacă pe malul celălalt. Şi 
neştiind boierul ce să facă: să se întoarcă înapoi sau să treacă, 
numai ce aude un glas: „Racla cu giulgiul — căci îl pusese într-o 
raclă de aur — ia-o în mâinile tale şi treci fără grijă!”. Şi a luat 
racla în mâini şi a trecut apa fără nici o primejdie, că Sfântul 
Mare Mucenic Dimitrie era acela care i-a uşurat călătoria şi a 
făcut această minune pentru acel binecredincios creştin, ca să se 
întoarcă sănătos acasă. 

La câtăva vreme după aceasta, s-a întâmplat însă şi 
altceva: împăratul Justinian cel Mare terminase biserica cea 
preaslăvită şi preafrumoasă a Sfintei Sofia din Constantinopol 
(cea mai mare biserică a Ortodoxiei, în care încap până la 
patruzeci de mii de oameni), zidită în numele înțelepciunii lui 
Dumnezeu. Şi ar fi voit împăratul Justinian să cinstească această 
mare biserică cu moaştele Sfântului Mare Mucenic Dimitrie, 
fiindcă cetatea Tesalonicului era tot sub stăpânirea lui, ca şi 
Constantinopolul. Deci voia să le aducă de acolo la 
Constantinopol. Şi a trimis cu mare cinste episcopi şi oameni de 
încredere să aducă moaştele sfântului de la Tesalonic la 
Constantinopol. Dar n-a fost voia Sfântului Dimitrie să se mute de 
acolo. De aceea, când au ajuns arhiereii, după ce au cerut voie 
episcopului locului, după ce au făcut rugăciuni la Sfântul 
Dimitrie, au încercat să ia racla cu sfintele moaşte. Dar — o, 
minunile tale, sfinte Dimitrie! — au auzit un glas ca de tunet: 
„Staţi, nu îndrăzniţi!”. O dată cu glasul, au ieşit din racla 
sfântului foc şi scântei. Şi au căzut cu fața la pământ ca morti, şi 

n-au mai voit nici să gândească să ia moaştele sfântului. Numai 
atît au îndrăznit, să scoată puţină țărână de la mormântul 
sfântului, pe care, luând-o cu ei, s-au dus la Constantinopol cu 
cutremur mare şi au spus împăratului că Sfântul Mare Mucenic 
Dimitrie nu vrea să părăsească cetatea sa şi mormântul său de la 
Tesalonic. După această întâmplare, împăratul a fost mulțumit că 
nu i-a pierdut Sfântul Dimitrie pe aceia care îndrăzneau să-i ia 
moaştele şi a zis: „Nu este voia Domnului; să lăsăm toate cum 
voieşte Bunul Dumnezeu şi preafericitul său mucenic, Sfântul 
Dimitrie”. 

S-a mai întâmplat tot pe vremea aceea o foamete mare în 
Tesalonic. Şi atunci singurele mijloace prin care puteau să-şi 
aducă acolo hrana ori apa erau corăbiile, ca pe vremea aceea, cu 
pânze, care foarte greu ajungeau din cauza vânturilor şi a 
furtunilor. Mare foamete era în Tesalonic şi bietele femei, şi 
copiii, şi orfanii, şi văduvele, şi gospodarii plângeau la racla 
sfântului: „Sfinte Dimitrie, roagă-te lui Dumnezeu să trimită 
ploaie, că murim de foame!”. lar Sfântul Dimitrie, în chip de 
ostaş călare pe cal, alerga prin toate porturile Mării Mediterane şi, 
unde întâlnea o corabie cu grâu, întreba: „Unde vă duceţi?”. Ele 
mergeau în alte părți, şi atunci Sfântul Dimitrie le dădea bani de 
aur şi le plătea grâul, zicând: „Duceţi-vă în cetatea mea, că este 
lipsă!”. Şi aşa a cumpărat multe tone de grâu şi le trimetea la 
Tesalonic. Şi acolo s-a făcut pe urmă mare belşug, că toţi se 
îndreptau către Tesalonic, oraşul şi cetatea sfântului, şi n-a mai 
fost foamete până a dat Dumnezeu ploaie pe pământ. 


Dar iată şi altă minune a Sfântului Mare Mucenic 
Dimitrie. În biserica sfântului din Tesalonic era un paraclisier 
care aprindea candelele, lumânările şi îngrijea de curăţenie. Şi 
acest paraclisier, cu numele Onisifor, îndemnat de satana, fura 
lumânările din biserica sfântului — pe care le aduceau 
binecredincioşii creştini — şi le vindea apoi la alţii. Le lua înainte 
de a arde mult, sau chiar şi neaprinse, după cum le dădeau 


64 


oamenii, le vindea şi făcea un fel de câştig al lui. Din ce? Din 
jertfa adusă lui Dumnezeu şi Sfântului Dimitrie în biserică. Altfel, 
viaţa o avea bună Onisifor; nu era om rău, dar i-a dat satana 
patima să fure lumânările de la racla şi din biserica sfântului. lar 
Sfântul Mare Mucenic Dimitrie, acest preablând al sfânt al lui 
Hristos, întâi s-a arătat lui Onisifor în vis şi i-a spus: „Onisifor, e 
ruşine şi păcat! Oamenii vin săracii aici de la sute şi mii de 
kilometri şi Dumnezeu ştie cum adună un ban ca să cumpere o lu- 
mânărică şi să o pună aici, şi tu o iei, o furi şi o vinzi. Să nu mai 
faci aşa, că e păcat!”. Şi s-a trezit Onisifor din vis şi din 
mustrarea sfântului, s-a ruşinat şi o bucată de vreme a încetat să 
fure lumânări. Dar după o vreme a uitat certarea sfântului şi iar l- 
a îndemnat cel rău să fure. Veniseră doi oameni şi aduseseră două 
lumânări mari şi frumoase, cum au obicei bunii creştini, şi le-au 
dat lui, spunându-i: „Părinte Onisifor — că era călugăr —, pune-le 
la sfântul, la racla Sfântului Dimitrie”. Şi ce i-a zis satana? „la-le 
acum, că sunt frumoase şi ai să iei bani buni pe ele!”. Şi, în loc să 
le pună la sfântul, se gândea cum să le dea altcuiva şi să le vândă. 
Dar — o, minunile tale, sfinte Dimitrie! — când s-a dus lumea din 
biserică şi Onisifor era tocmai cu lumânările în mână, se auzi de 
la racla Sfântului Dimitrie un glas înfricoşat, spunându-i: „Dar 
. Şi îndată după această 
certare, acela a căzut ca mort la pământ, şi a stat amorțit acolo, şi 

mare tâlhar te-ai mai făcut, omule 


venind preoţii bisericii, abia l-au ridicat, mai mult mort decât viu. 
Şi după ce s-a trezit, i-au făcut Maslu de mai multe ori, că-i era 
gura încleştată şi nu putea să spună ce i se întâmplase; şi după ce 
Dumnezeu şi Sfântul Dimitrie s-au milostivit de el, cu glas 
tremurat a mărturisit de faţă cu toți păcatul său, spunând: „Cel ce 
m-a certat şi m-a făcut aproape mort este Sfântul Dimitrie, pentru 
că eu furam lumânările de pe racla lui şi din biserică şi le 
vindeam”. Şi după ce a mărturisit păcatul şi s-a rugat toată 
biserica pentru el, împreună cu preoții bisericii, l-a iertat Sfântul 

Dimitrie; dar de atunci s-a cuminţit şi toată viața lui a plâns 
păcatul său. 

În Tesalonic s-a mai întâmplat însă şi o altă minune mare. 
Au venit barbarii să lovească Tesalonicul. Şi era înconjurată 
cetatea Tesalonicului din toate părțile şi poporul plângea la 
Sfântul Dimitrie şi făcea privegheri şi slujbe. Şi după ce se 
termina slujba de seară, pleca fiecare acasă la el. Iar un om foarte 
credincios, cu numele Ilustrie, după ce a plecat poporul de la 
vecernie, a rămas în biserică să se roage, căci fiind îmbunătăţit şi 
evlavios, se mai ruga şi singur, după ce plecau ceilalți creştini. Şi 
acesta rugându-se în biserică, nefiind nimeni, deodată a văzut că 
au intrat înăuntru doi tineri foarte frumoşi şi au venit la 
mormântul Sfântului Dimitrie. Şi de acolo a ieşit alt tânăr frumos 
şi a întrebat pe cei doi tineri care veniseră, şi care erau doi îngeri: 
„De ce aţi venit, fraţilor, aici?”. Şi au zis cei doi care veniseră: 
„Ne-a trimis Stăpânul, Dumnezeul nostru lisus Hristos, să-i 
poruncim Sfântului Dimitrie să plece de aici, să părăsească 
cetatea aceasta, pentru păcatele lumii care nu se pocăieşte. Deci 
spune-i lui Dimitrie că aceasta este pricina venirii noastre aici”. 
Iară tânărul acela care ieşise din mormânt — alt sfânt înger, care 
păzea mormântul — s-a dus, şi lIlustrie l-a auzit vorbind în 
mormântul Sfântului Dimitrie. Şi deodată a ieşit din mormânt un 
ostaş îmbrăcat ca fulgerul, foarte frumos şi la chip ca soarele: era 
Sfântul Dimitrie. Şi a întrebat pe cei doi tineri care au intrat în 
biserică: „De ce aţi venit, fraților, aici?”. Iară aceia au zis: „Frate 
Dimitrie, Mântuitorul lisus Hristos ne-a trimis aici pentru a-ţi 
porunci prin noi să părăseşti cetatea Tesalonicului şi să te duci 
din locul acesta, pentru păcatele lumii, ce s-au înmulțit foarte”. 
lar Sfântul Dimitrie, când a auzit, a început a plânge, zicând: 
„Fraţilor,  duceţi-vă înapoi şi spuneți Mântuitorului şi 
Dumnezeului nostru Iisus Hristos că aşa a zis robul Său Dimitrie, 
care şi-a vărsat sângele pentru dreptatea Sa: «Stăpâne, Doamne, 
Iisuse Hristoase, Dumnezeule al îndurărilor şi a toată mângâierea, 


66 


ştiu că poporul Te-a supărat, ştiu că păcatele oamenilor din oraşul 
acesta sunt mari, dar adu-Ți aminte, Doamne, că Tu i-ai 
răscumpărat cu prea scump Sângele Tău. Şi Te rog, Doamne, nu-i 
părăsi şi nu lepăda rugăciunea mea; nu da cetatea aceasta 
creştinească păgânilor acelora care nu Te cunosc pe Tine şi nu 
slăvesc Prea Sfânt numele Tăuy”. 


Şi aceasta zicând Sfântul Dimitrie, cei doi îngeri l-au 
sărutat şi au plecat, zicând: „Bine, frate Dimitrie, ne ducem să 
spunem cele ce ai zis Dumnezeului şi Mântuitorului nostru lisus 
Hristos, Care ne-a trimis aici”. lară Sfântul Dimitrie ca fulgerul, 
ca o rază de soare a intrat în mormânt, şi după el tânărul, celălalt 
înger, care păzea mormântul. Şi cei doi s-au dus, iar credinciosul 
Ilustrie, care stătea încremenit în biserică de această vedenie, 
văzând cât de tare ţine Sfântul Dimitrie la cetatea şi la ţara lui, a 
început a plânge şi s-a rugat cu lacrimi ca Sfântul Dimitrie să se 
roage mereu să scape Dumnezeu cetatea şi poporul din mâinile 
păgânilor. Şi aşa, cu puterea lui Dumnezeu, oştile barbare s-au 
îndepărtat îndată de acolo şi cetatea a rămas nevătămată, iar prin 
această descoperire care s-a făcut prin Ilustrie, s-a arătat cât de 
mult ținea Sfântul Dimitrie la cetatea sa. 


S-a mai întâmplat însă şi un război. Căci au venit din nou 
barbarii să ocupe Salonicul şi alte cetăţi creştine. Şi au prădat 
atunci — prin îngăduința lui Dumnezeu — împrejurimile 
Tesalonicului, robind mulţi creştini, între care şi două fecioare 
preafrumoase la chip şi bune creştine, şi i-au dus în ţara lor. Şi 
fiindcă fecioarele acelea erau foarte frumoase la chip şi foarte 
înțelepte, s-au gândit să le dea voievodului lor, ca să-i facă prin 
aceasta o bucurie. Şi, dându-le voievodului, acesta le-a întrebat: 
„Voi sunteţi creştine?”. „Da”. „Ce meserie ştiţi voi?”. Iar ele au 
zis: „Noi ştim să coasem la gherghef tot felul de pomi şi de flori 
şi de animale şi de închipuiri, că meseria noastră a fost cusătura 
artistică”. lar păgânul acela, voievodul, auzind că sunt creştine, s- 
a aprins de mânie şi nu ştia cum să le caute pricină să le omoare, 

să le ia capul. Şi le-a spus într-o zi: „Eu am auzit că în ţara 
voastră este un Dumnezeu cu numele Dimitrie”. Dar ele au zis: 
„Nu e Dumnezeu acela, ci e sluga lui Hristos, e sluga lui 
Dumnezeu, Sfântul Mare Mucenic Dimitrie”. „Ei — a zis 
voievodul —, fiindcă voi aţi zis că ştiţi să coaseţi pe pânză fel de 
fel de chipuri, eu vreau să-mi coaseți voi pe o pânză subţire 
chipul acelui Dumnezeu, Dimitrie al vostru, care ziceți că vă pă- 
zeşte pe voi. Şi să mi-l coaseţi întocmai cum era pe icoana 
voastră, iar de nu, vă iau capul!”. 

Ele întâi au zis că nu pot, că nu ştiu, temându-se să nu se 
mânie Sfântul Dimitrie, căci au înțeles că nu pentru ca să-l 
cinstească, ci ca să-l batjocorească voia chipul sfântului păgânul 
acela voievod al barbarilor. Dar când le-a spus: „Până mâine 
dimineață, dacă nu vă hotărâți, capetele vă cad jos!”, bietele fete 
s-au sfătuit una cu alta şi au început a plânge: „Ce-i de făcut? 
Dacă am coase pe mahramă chipul sfântului, spurcatul acesta 
voievod o să-l batjocorească; dacă nu-l vom coase, ne va omori, 
cum am auzit că la ei nu-i mare lucru a omorî două-trei femei”. 
Drept care s-au sfătuit împreună aşa: „Hai să ne rugăm Sfântului 
Dimitrie să ne ierte, căci el ştie că de frică trebuie să coasem”. Şi 
avea una din ele la dânsa icoana Sfântului Dimitrie, pe care o 
luase la sine când fuseseră robite, şi amândouă tinerele au pus 
înainte icoana sfântului şi toată noaptea s-au rugat cu lacrimi, 
zicând aşa: „Sfinte Slăvite Mare Mucenic Dimitrie, să nu te superi 
pe noi, că noi ne apucăm mâine să coasem chipul tău pe o 
mahramă albă, frumoasă... Tu ştii, sfinte, că spurcatul acela de 
voievod n-o cere ca să te cinstească, ci ca să-ţi batjocorească 
chipul tău. Dar noi, temându-ne de moarte şi neavând credinţă 
tare, am ales să coasem chipul tău, deci nu te supăra pe noi”. Şi s- 
au rugat cu lacrimi toată noaptea, iar a doua zi au căutat aţă 
potrivită şi ace şi pânză curată, subţire, şi au început să coasă cu 
multă măiestrie chipul Sfântului Mare Mucenic Dimitrie, 
izvorâtorul de mir. 

Şi când l-au terminat, a ieşit de o frumuseţe rară, şi 
cugetau în inimile lor: „Vai de noi, păcătoasele, am făcut aşa de 
frumos chipul sfântului cusut pe mahramă şi-l va batjocori 
voievodul acesta spurcat, care se închină la soare şi la stele şi la 
idoli!”. Şi au pus chipul acela al sfântului de pe mahramă înaintea 
lor şi se plecau ca mai înainte la icoana sfântului, rugându-se cu 
lacrimi: „Sfinte Dimitrie, să nu ne pedepseşti pe noi, păcătoasele, 
că am făcut chipul tău aşa de frumos. Tu ştii că am făcut de frică, 
de nevoie şi nu de voie, ca să scăpăm cu viaţă aici, în ţară străină 
şi barbară”. Şi rugându-se ele până noaptea târziu, înfricoşate 
fiind amândouă de soarta acelei icoane, că va intra în mâna unui 
spurcat voievod ca s-o batjocorească, foarte mâhnite, foarte 
trudite, foarte necăjite, au adormit amândouă cu capul pe 
mahrama cusută de mâna lor. Dar — o, minunile tale, Sfinte Mare 
Mucenice Dimitrie! — după ce au adormit, precum oarecând 
îngerul Domnului a luat pe proorocul Avacum din Iudeea şi l-a 
dus în groapa cu lei la Daniil, cu scafa cu zeamă şi cu pâinea, ca 
să hrănească pe cel ce zăcea în mijlocul leilor, aşa au fost răpite şi 
ele acum. Le-a răpit Sfântul Mare Mucenic Dimitrie cu totul, cu 
acea icoană de care erau rezemate capetele lor. Şi ştiţi unde s-au 
trezit? În biserica din Tesalonic, tocmai la hramul sfântului, la 
privegherea cea de toată noaptea dinspre ziua de astăzi, 26 
octombrie! 

Şi a fost în timpul nopţii răpirea aceasta, iar ele, când s-au 
trezit în biserică, au văzut lumânări şi au auzit cântări bisericeşti 
şi popor foarte mult. Şi deodată toată lumea s-a speriat, văzând 
două fecioare cu acea mahramă preaminunată strălucind în 
mijlocul bisericii. Erau uimite şi ele, şi poporul, care se întreba: 
De unde vin acestea şi unde au aflat această preaminunată icoană 
cusută a sfântului? lar ele, văzându-se aici şi ştiind că din locul 
robiei lor, din Persia, până în țara lor de baştină, erau atâtea mii 
de kilometri, şi că ele doar într-o clipită de ochi au ajuns în bi- 
serica Sfântului Mare Mucenic Dimitrie din Tesalonic, au început 

a striga cu glas mare şi au dat slavă lui Dumnezeu, Mântuitorul 
nostru. Şi au lăudat pe Sfântul Mare Mucenic Dimitrie, 
mulțumindu-i cu lacrimi de bucurie. 


Şi s-a adunat toată lumea şi lua aminte la cele ce spuneau 
ele; iar ele au început a spune la toată lumea: „lubiţi fraţi creştini, 
noi, cu câteva clipe în urmă, eram în Persia, roabe ale unui 
voievod păgân, care iată ce ne-a poruncit nouă să facem”. Şi au 
spus toată istoria, cum a trebuit să coasă acea icoană, fără voia 
lor, spre a fi batjocorită, cum s-au rugat cu lacrimi Sfântului 
Dimitrie să le ierte şi cum le-a răpit de acolo şi acuma se văd în 
biserică tocmai în ţara lor. Şi această minune preaslăvită a lău- 
dat-o tot poporul şi au adus toţi slujbă de mulţumire marelui 
mucenic Dimitrie, strigând toţi cu mare glas: „Doamne, miluieşte- 
ne!”. Şi acea mahramă preaminunată, pe care a salvat-o marele 
mucenic Dimitrie împreună cu acele două fecioare, până astăzi se 
păstrează în tezaurul acelei biserici din Tesalonic. 

Dar, fraţii mei, cum v-am spus, Sfântul Dimitrie şi toţi 
sfinții se roagă pentru noi. Însă de la o vreme, dacă nu ne 
îndreptăm viaţa noastră, şi Dumnezeu şi sfinţii Lui ne părăsesc. 
Aşa s-a întâmplat şi atunci, pentru că, după o vreme, poporul de 
acolo a uitat minunile lui Dumnezeu şi ale Sfântului Mare 
Mucenic Dimitrie, iar preoţii, care se aflau în biserica sfântului, 
vindeau cu bani mirul, care izvora din racla sa ca un izvor de 
folos, şi încă cu bani grei. Cine voia să aibă un gram de mir de la 
Sfântul Dimitrie, apoi acela trebuia să dea bani mulți. Şi s-a 
mâniat Sfântul Dimitrie pentru aceasta, pentru că el nu izvora 
mirul cu bani, ci gratuit, iar ei îl vindeau cu bani grei la cei mai 
săraci oameni şi la văduve. Şi atunci s-a supărat Sfântul Mare 
Mucenic Dimitrie al Tesalonicului şi s-a hotărât să plece de acolo, 
după porunca lui Hristos, adevăratul Dumnezeu, pentru care el 
şi-a vărsat sângele. 

Dar înainte de a pleca Sfântul Dimitrie din Tesalonic, s-au 
mai întâmplat şi alte minuni înainte de căderea Țarigradului, 

înainte de a veni Mahomed al II-lea Cuceritorul să cucerească 
Constantinopolul, la anul 1453. S-au întâmplat multe minuni, iar 
pe urmă au plecat nu numai moaştele Sfântului Dimitrie, ci şi alte 
sfinte moaşte, ca semn că Dumnezeu a părăsit pe greci pentru o 
vreme, pentru păcatele lor. Şi iată cum s-a întâmplat acea plecare. 
Nişte oameni binecredincioşi mergeau la hram la biserica 
Sfântului Dimitrie, în ajun de 26 octombrie. Mergeau zece oameni 
spre Tesalonic, pe o vreme frumoasă, că acolo e mai cald ca la 
noi, fiind mai la sud, şi au ajuns la o răspântie de drumuri, pe un 
câmp unde se întretăia drumul care venea de la apus către răsărit 
cu cel de la miazănoapte către miazăzi şi care mergea drept la Te- 
salonic. Şi pentru că înnoptase, aceşti oameni, care aveau şi ei 
ceva în traistă, ca la hram: mâncare, haine de schimb, ceva jertfă 
de dat la biserica sfântului, fiind obosiţi de cale, s-au culcat să se 
odihnească acolo, pe câmp, la acea răscruce de drumuri. 

Dar — o, minune! — ce s-a întâmplat? După ce ceilalți au 
adormit, unul din ei s-a trezit şi — ce să vezi? Vede că vine 
dinspre Tesalonic un ostaş luminat, foarte frumos îmbrăcat şi 
călare pe un cal, şi strălucea o aureolă în jurul capului său, ca 
soarele. Venea călare dinspre Tesalonic, iar dinspre oraşul Larisa 
venea un arhiereu nespus de frumos îmbrăcat, cu toată podoaba 
arhieriei. Şi când i-a văzut că vin, acela i-a ghiontit în coaste pe 
ceilalți tovarăşi: „Măi, sculaţi-vă! Ia uite ce se vede: de aicea vine 
un arhiereu şi de acolo vine un ostaş”. Şi aceia, când s-au trezit 
din somn, au încremenit, căci cei doi veneau cu lumină mare, deşi 
era o noapte întunecoasă. Şi când au ajuns la răscrucea 
drumurilor, arhiereul a întrebat pe ostaş: „De unde vii, ostaş al lui 
Dumnezeu, Dimitrie?”. lar sfântul, care era călare pe cal, a 
început a zice: „Vin de la Tesalonic, că pentru păcatele poporului 
mi-a poruncit Dumnezeul şi Mântuitorul meu să plec de acolo, că 
nu mai poate suferi păcatele lor; şi iată, plec”. „Dar unde pleci?”. 
„Unde mă va duce Domnul, dar la Tesalonic nu mai pot sta, că s- 
au înmulțit păcatele poporului”. Şi atunci Sfântul Dimitrie a 

întrebat pe arhiereul acela care venea de la Larisa, alt oraş mare al 
Greciei: „Dar tu, arhiereule al lui Dumnezeu, Ahilie — că aşa se 
numea, pentru că sfinții Ahilie şi Visarion aveau amândoi sfintele 
lor moaşte de arhierei în Larisa —, tu de unde vii?”. Şi a zis arhi- 
ereul: „Şi eu, Sfinte Dimitrie, aceeaşi am păţit ca tine; am păzit 
cetatea Larisa patru sute de ani, rugându-mă, că se aflau moaştele 
mele acolo, dar în noaptea aceasta a venit îngerul Domnului şi 
mi-a spus că Stăpânul Hristos îmi porunceşte să plec din Larisa, 
fiindcă şi alte sfinte moaşte în noaptea aceasta vor pleca, pentru 
că Dumnezeu vrea să dea pe greci în mâna turcilor, pentru 
păcatele lor. Şi noi trebuie să tăcem, să nu mai apărăm ţărişoara 
aceasta, pentru că a greşit lui Dumnezeu”. Şi după ce au vorbit 
acestea, amândoi şi-au plecat capetele la pământ şi au plâns, apoi 
s-a sărutat Sfântul Dimitrie cu Sfântul Arhiereu Ahilie şi, luându- 
şi rămas bun unul de la altul, îndată s-au făcut nevăzuţi. lar cei 
care mergeau la hram, când au văzut aceste lucruri petrecute în 
miezul nopţii, au încremenit, spunând unii către alţii: „Oare ce să 
fie aceasta?! Vai de noi, că ne pedepseşte Dumnezeu, pleacă sfin- 
tii din țara noastră! Oare aşa să fie, cum am auzit noi?”. Şi şi-au 
luat traistele şi n-au mai dormit, ci au pornit noaptea, căci 
înțelegând că în curând negreşit va veni mânia lui Dumnezeu, nici 
n-au îndrăznit creştinii aceia să se ducă la Tesalonic. Ci s-au 
întors înapoi, povestind tuturor acea vedere şi minune. Şi 
netrecând nici o lună, atât Tesalonicul cât şi Larisa s-au luat de 
către turci. lar mai apoi a venit Mahomed al II-lea şi a luat şi 
Constantinopolul, căzând atâţia creştini în război şi în robie. Şi a 
dat Dumnezeu o ţară creştină ca roabă turcilor celor fără 
Dumnezeu. Pentru ce? Pentru păcatele ei. 

Să tragem concluzii, fraților, şi să luăm aminte! Şi noi 
suntem țară creştină, şi noi ne închinăm Stăpânului Hristos şi Prea 
Sfintei Treimi şi Maicii Domnului, şi noi cinstim pe Sfântul 
Dimitrie şi avem atâtea moaşte sfinte dragi, întregi, în țărişoara 
noastră, iar sfinţii, ale căror moaşte păzesc ţara, ne ajută cu 

sfintele lor rugăciuni. Sfinţii aceştia pururea se roagă pentru 
țărişoara noastră. Avem moaştele întregi ale Sfintei Paraschiva, 
ale Sfântului Mare Mucenic loan cel Nou de la Suceava, ale 
Sfântului Grigorie Decapolitul de la Bistriţa, ale Sfântului 
Dimitrie Basarabov, care mâine se prăznuieşte şi care sunt la 
Bucureşti, la catedrala Patriarhiei. Dacă v-aţi afla acum la 
Bucureşti, aţi vedea cum dealul Patriarhiei, de aseară de la ora 5 
şi până poimâine seară, e plin de lume care merge, pe cinci-şase 
rânduri, să se închine la sfintele moaşte ale Sfântului Dimitrie 
Basarabov, un cuvios din Bulgaria, pe care îl avem noi adus de 
multă vreme. Se duc mii şi zeci de mii de oameni, iar sfintele 
moaşte sunt scoase afară şi stau acolo până la miezul nopţii. Le 
lasă puţin înlăuntru şi dimineaţa iarăşi le scoate şi stau până seara 
târziu. Două zile şi două nopţi poporul se închină. Şi-i o 
frumuseţe mare să vezi credința poporului nostru creştin şi român, 
astăzi şi mâine, în jurul sfintelor moaşte ale Sfântului Dimitrie 
Basarabov. Şi se duc oamenii cinstind şi pe Sfântul Mare Mucenic 
Dimitrie de astăzi, şi pe Cuviosul Dimitrie de mâine. Mai avem, 
fraților, pe Sfântul Calinic, marele făcător de minuni de la Cerni- 
ca; Sfânta Filofteia fecioara, muceniţa milosteniei de la Argeş; 
Sfântul Iosif cel Nou, la catedrala din Timişoara; avem şi alte 
sfinte moaşte în ţară. Dar dacă sfinţii aceştia se roagă lui 
Dumnezeu pentru noi, trebuie ca şi noi pururea să ne rugăm la 
dânşii, să-i cinstim cu fapte bune şi cu rugăciune, ca să se roage 
pentru noi, ca nu cumva şi noi să fim părăsiţi ca grecii de atunci 
şi să vină mânia Domnului peste noi. 


Deci să stăm bine, să luăm aminte: suntem ţară creştină, 
care crede drept în Sfânta Treime, în Prea Curata Fecioară Maria 
şi în toţi sfinţii. Pururea să ne rugăm Maicii Domnului şi la toţi 
sfinții să mijlocească la Mântuitorul mântuirea noastră, iertarea 
păcatelor şi viaţa de veci. Amin. 

PREDICĂ 
LA INTRAREA MAICII DOMNULUI ÎN BISERICĂ 


Părinților, fraţilor şi iubiţi credincioşi, 


Mai înainte de a începe predica, voi aminti cuvintele 
Sfântului Duh, care se cuprind în troparul acestui dumnezeiesc 
praznic al Intrării în Biserică a Maicii Domnului. lată aceste 
cuvinte: „Astăzi înainte-însemnarea bunei voințe a lui Dumnezeu 
şi propovăduirea mântuirii oamenilor, în biserica lui Dumnezeu 
luminat Fecioara se arată şi pe Hristos mai înaintea tuturor Îl 
vesteşte. Acesteia şi noi cu mare glas să-i strigăm: Bucură-Te, 
plinirea rânduielii Ziditorului!”. 

Am pus troparul praznicului mai înainte de predică, 
pentru că în acest dumnezeiesc tropar, dumnezeieştii Părinţi au 
adunat dogmele acestui praznic împărătesc. Troparul şi condacul 
unui praznic sau al unui sfânt adună pe scurt ori viața acelui sfânt, 
ori însemnătatea pe scurt a acelui praznic despre care vorbeşte el. 
Precum ați auzit, începutul troparului zice: „Astăzi înainte- 
însemnarea bunei voințe a lui Dumnezeu”. Intrarea Maicii Dom- 
nului în biserică a fost primul semn din rânduiala bunăvoinţei lui 
Dumnezeu de a mântui neamul omenesc. Dar să vedem în ce fel s- 
a împlinit acest semn, în ce fel s-a întâmplat el şi cum au urmat 
lucrurile prin această bunăvoință a lui Dumnezeu de a mântui 
lumea, începută prin aducerea în lume a Maicii Domnului şi prin 
intrarea ei în biserică. Dar iată în ce fel a fost intrarea Maicii 
Domnului în biserică. 

Împlinindu-se trei ani de la naşterea Prea Sfintei Năs- 
cătoare de Dumnezeu şi Pururea Fecioarei Maria, dumnezeieştii 
Părinți Ioachim şi Ana, sfinții şi drepţii aceia temători de 
Dumnezeu, şi-au adus aminte de făgăduinţa pe care au făcut-o ei 
înainte de a se naşte Maica Domnului. Căci ei au fost oameni 
sterpi şi neroditori, şi numai prin rugăciuni şi post şi milostenie 
au dobândit pe această dumnezeiască odraslă, pe această 
dumnezeiască pruncă Maria. Dar ei au făgăduit: „Doamne, dacă 
ne vei da nouă un prunc, noi îl vom da bisericii, şi-l vom închina 
bisericii Tale pentru toată viaţa lui, numai să nu ne laşi pe noi 
sterpi şi neroditori şi de ocara lumii”. 


Deci, aducându-şi aminte de această făgăduinţă pe care au 
făcut-o, după ce au văzut că Dumnezeu a împlinit cu dânşii marea 
bucurie de a le da lor pe această fiică, au gândit să o dea bisericii, 
după făgăduinţa de mai înainte. Şi gândind aceasta, au făcut 
pregătire. Mai întâi au adunat la Nazaret — oraşul unde trăiau ei — 
rudeniile lor cele de neam împărătesc şi arhieresc, că dumnezeies- 
cul părinte Ioachim era din neamul împărătesc al lui David, iar 
sfânta şi dumnezeiasca Ana, mama Maicii Domnului, era din 
neamul arhieresc al lui Aaron. Deci s-au adunat la Nazaret 
rudeniile lor cele de mare cinste, şi ei le-au spus acelora planul 
lor, anume că vor să ducă pe copila lor în biserica lui Dumnezeu, 
după făgăduinţă, s-o dea acolo să slujească lui Dumnezeu în toată 
vremea vieţii ei. După aceasta, sfătuindu-se cu neamurile lor, au 
adunat multe copile nevinovate şi curate, de o vârstă cu dânsa şi 
mai mari, din neamul evreiesc, la casa lor din Nazaret, şi le-au 
pus să petreacă pe această sfântă copilă până la Ierusalim, cu 
cântări şi cu psalmi. Şi copilele s-au prins să meargă cu mare 
bucurie, fiind îndemnate de părinţii lor, că ştiau că această fiică 
dumnezeiască Maria e născută după făgăduință. Aşa s-au adunat, 
la casa dumnezeieştilor Părinți din Nazaret, mulțime de fiice 
evreieşti, curate şi nevinovate, îmbrăcate în haină de sărbătoare, 
având lumânări aprinse; iar dumnezeieştii Părinţi loachim şi Ana 

au îmbrăcat pe dumnezeiasca pruncă în haine foarte frumoase şi 
curate, potrivit cu rangul şi sfințenia ei. Şi au pornit din Nazaret 
spre Ierusalim, cale de peste o sută de kilometri, şi au mers vreme 
de trei zile. Şi era o minune mare şi preaslăvită acea 
dumnezeiască adunare, alcătuită din neamurile Prea Sfintei Maici 
a lui Dumnezeu şi ale dumnezeieştilor Părinți. Erau zeci de 
fecioare, sau poate şi sute, cu făclii, mergând şi cântând, mai cu 
seamă psalmii dumnezeiescului prooroc David, care a fost 
strămoş al Maicii Domnului după trup. Şi cântau mai ales cele ce 
se potriveau cu această mare taină şi cu această ducere a Maicii 
Domnului în Sfânta Sfintelor, zicând aşa: „Ascultă, fiică, şi vezi 
şi pleacă urechea ta şi uită pe poporul tău şi casa părintelui tău!” 
(44, 12). Adică uită de tata şi de mama, „că a poftit Împăratul — 
adică Dumnezeu — frumuseţea ta”, cum zice psalmul, şi te cheamă 
în Sfânta Sfintelor. Şi mergând ele pe drum, toată lumea se 
minuna şi se întreba unde merge această adunare, că era o adunare 
de oameni cinstiţi, în frunte cu dumnezeieştii Părinţi, loachim şi 
Ana, şi o mulţime de fecioare curate şi nevinovate, îmbrăcate în 
hăinuţe curate de sărbătoare, cu făclii aprinse, mergând şi cântând 
din psalmii lui David. Era o adunare atât de strălucitoare, cum ar 
fi fost o adunare de stele pe cer, iar în mijlocul lor strălucea ca o 
lună — Prea Sfânta şi Prea Curata Fecioara Maria — prunca cea de 
trei ani, care mergea la Sfânta Sfintelor. Şi să nu credeți că 
mergeau numai ele. În chip nevăzut mergeau şi îngerii lui 
Dumnezeu, care cântau şi petreceau pe Prea Curata Fecioara 
Maria. Căci şi chivotul legii vechi, cum zice Sfânta Scriptură, l-au 
dus cu cântări şi cu psalmi şi cu cântece frumoase, iar înaintea 
chivotului legii mergea, cântând şi dănțuind, împăratul David (II 
Regi 6, 5-17), căci el era şi prooroc şi vedea că acest chivot, care 
poartă în sine mana, este închipuirea Prea Sfintei Maici a lui 
Dumnezeu, care va purta în sine mana cea dumnezeiască şi pe 
Făcătorul de mană, pe lisus Hristos. Dar dacă înaintea chivotului, 
care era umbra sau închipuirea Maicii Domnului, dănţuia David, 

şi era însoţit de tot Israelul, apoi înaintea acestui chivot viu şi 
însuflețit, care era dumnezeiasca pruncă, nu mergea împăratul cel 
de pe pământ, nu mergeau oamenii din tot Israelul, ci, nevăzuţi, 
mergeau milioane de îngeri şi mergea Împăratul cerului şi al 
pământului, spre Care ne rugăm totdeauna în rugăciunea noastră: 
„Împărate ceresc, Mângâietorule, Duhul Adevărului...” şi 
celelalte. La aducerea Prea Curatei şi Prea Sfintei Maici a lui 
Dumnezeu în biserica lui Dumnezeu, îngerii lăudau şi cântau, căci 
se aducea lui Dumnezeu această biserică vie şi însuflețită. Se 
aducea în Sfânta Sfintelor această biserică dumnezeiască purtată 
de Duhul lui Dumnezeu, după cum auziţi că se cântă la biserică, 
în condac: „Prea Curată Biserica Mântuitorului, cămara cea de 
mult preţ şi Fecioara, sfințită vistieria slavei lui Dumnezeu, astăzi 
se aduce în casa Domnului, împreună aducând darul Duhului lui 
Dumnezeu, pe care o laudă toți îngerii lui Dumnezeu: Aceasta 
este cortul cel ceresc” (condacul praznicului). Aşa o aduceau în- 
gerii şi o lăudau, că nu era ea o copilă de rând; era Biserica 
Duhului Sfânt; cu dânsa călătorea darul Duhului lui Dumnezeu, 
pentru că era umbrită de puterea acestui Duh, şi era plină de El. 

Şi când au ajuns, după trei zile, la Ierusalim, s-a făcut şi 
acolo o minune preaslăvită. Biserica cea zidită de Solomon şi 
restaurată de Zorobabel, după ce a fost pustiită pe timpul robiei 
din Babilon, era o biserică foarte frumoasă — că se minuna 
oarecând Petru de zidurile ei. Şi de jos, de la temelie, până unde 
se intra în biserică, erau 15 trepte, după numărul celor 15 psalmi 
pe care preoţii şi leviţii îi cântau când intrau la slujbă. Pentru că 
la fiecare treaptă, ce urcau la biserică, cântau câte un psalm; şi 
toţi se numeau psalmii treptelor, după cum îi vedem până astăzi 
în Psaltire. Şi când a ajuns dumnezeiasca copilă la aceste 15 
trepte, dumnezeieştii Părinţi loachim şi Ana voiau să o ducă de 
mână, să o ridice încet, ca pe o copilă ce nu poate păşi pe trepte. 
Dar — o, minunile tale, Maică a lui Dumnezeu! — ea s-a desprins 
din mâinile părinților şi din ceata fecioarelor, care o conduceau cu 


T1 


făclii aprinse şi cu cântări, şi a început să zboare ca o porumbiță 
nevinovată, a fugit peste toate treptele uşoară ca o pasăre a raiului 
şi a ajuns până la treapta de sus, unde erau pregătiți preoții 
îmbrăcați în veşminte de aur şi marele arhiereu, proorocul lui 
Dumnezeu, Zaharia. Şi când a ajuns acolo sus, s-au minunat 
preoții şi tot poporul cum o copilă de trei ani a putut să urce 15 
trepte aşa de uşor, ca şi cum ar fi zburat. Şi a luat-o în braţe 
marele prooroc Zaharia, care era şi prooroc şi arhiereu, şi căruia i 
se descoperise de la Dumnezeu cine este această pruncă. Şi dacă a 
luat-o şi a dus-o în biserică să se închine, după ce a închinat-o, a 
făcut Zaharia proorocul un lucru cu totul neobişnuit, cu totul 
minunat şi cu totul neîngăduit de legea veche. Ce a făcut? A dus-o 
pe această dumnezeiască pruncă nu în Sfânta unde intrau preoţii, 
ci după a doua catapeteasmă, unde era chivotul legii cel ferecat 
peste tot cu aur, şi Heruvimii slavei, care umbreau altarul, şi 
mana şi toiagul lui Aaron, care înfrunzise, şi şarpele cel de aramă 
şi celelalte lucruri sfinte ale lor. Şi s-au minunat preoţii foarte, 
dar nu numai preoții, ci şi îngerii s-au minunat. Cum se poate să 
intre o copilă în Sfânta Sfintelor? Cum a îndrăznit Zaharia 
proorocul să bage pe cineva în Sfânta Sfintelor, după a doua 
catapeteasmă, unde era jertfelnicul de aur şi tot ce aveau ei mai 
scump în legea veche, unde nu numai preoţii n-aveau voie, dar 
nici arhiereul nu putea să intre decât o dată pe an; acolo unde 
arhiereul intra o singură dată pe an, dar nu fără de sânge, ci 
aducând sânge de ţapi şi de boi, de junci, de miei şi de iezi, şi 
stropind altarul şi jertfelnicul pentru curățirea lui şi pentru 
curățirea poporului; deci acolo unde arhiereul nu îndrăznea să 
intre mai mult decât o dată pe an, acolo a dus-o pe Prea Sfânta 
Fecioară Maria. Şi s-au minunat nu numai oamenii, ci şi îngerii, 
cum ați auzit că a cântat astăzi axionul din irmos. Căci se zice că 
îngerii, văzând intrarea Prea Curatei Fecioare Maria în Sfânta 
Sfintelor, foarte s-au spăimântat. Cum, o fecioară, o copilă, a 
intrat în Sfânta Sfintelor?! Dar dumnezeiescul prooroc Zaharia 

ştia cine este această copilă. Preoţii legii vechi nu ştiau că această 
copilă va fi Maica Arhiereului Celui Mare, Care va străbate 
cerurile (Evrei 4, 14) — cum zice marele apostol Pavel — şi va 
împăca lumea cu Dumnezeu Tatăl şi Se va jertfi pe Sine, 
aducându-Se jertfă o dată pentru totdeauna pentru mântuirea 
neamului omenesc. Zaharia ştia, căci era prooroc, că această copi- 
lă este mai sfântă decât Sfânta Sfintelor, pentru că ea va purta în 
sine pe Acela Care stă în Sfânta Sfintelor cea nefăcută de mână, 
în ceruri, pe Arhiereul bunătăţilor celor viitoare, cum zice 
dumnezeiescul apostol Pavel. Şi de aceea a dus-o în Sfânta 
Sfintelor, şi după ce s-au închinat la jertfelnicul cel cu totul de aur 
şi la sicriul legii Domnului, a luat-o pe dânsa şi a dat-o în ceata 
fecioarelor. Şi i-a hărăzit locuinţă de locuit în ceata fecioarelor, în 
cameră cu ele, iar pentru închinare intra în Sfânta Sfintelor, unde 
nici el nu putea să intre decât o dată pe an. 


Dar o să întrebaţi: Cum Biserica spune că Fecioara a 
petrecut în Sfânta Sfintelor 12 ani? De ce spune că a petrecut în 
Sfânta Sfintelor şi nu în ceata fecioarelor? lată pentru care 
pricină: biserica lui Solomon — care fusese refăcută de Zorobabel 
— avea în jurul ei 90 de camere, cum arată vechiul istoric evreiesc 
Iosif Flaviu. Avea 30 de camere de piatră, spaţioase, luminate de 
soare, bine împodobite şi curate, care se aflau în jos, în jurul 
peretelui bisericii. Şi în acestea vieţuiau văduvele, care îşi petre- 
ceau văduvia în curăţenie şi erau pururea în biserica lui 
Dumnezeu, precum aţi auzit că era Ana, fiica lui Fanuil, din 
neamul lui Aşer, şi alte multe văduve, care petreceau şi se 
hrăneau numai din venitul bisericii, şi slujeau la curăţenia 
bisericii şi la toate trebuințele ei. Deasupra acestora mai erau 30 
de camere, la fel de mari, la primul etaj, şi acolo petreceau 
nazareii, călugării din legea veche, care trăiau necăsătoriți, 
asemenea călugărilor de azi, şi nu aveau voie să pună briciul în 
barbă sau mustață, să-şi taie părul, să bea vreo dată băutură beţivă 
sau sichere, care era un fel de must ameţitor şi dulce. lar deasupra 

celor 30 de camere, unde stăteau nazareii, erau alte 30, la al 
doilea etaj, şi acolo petreceau fecioarele bisericii. Toţi 
binecredincioşii, care voiau să le păstreze pe fetele lor curate până 
la măritat, le aduceau la biserica lui Solomon şi le dădeau sub 
îngrijirea preoţilor şi arhiereilor, să petreacă în cântările bisericii, 
să fie numai la lucrul bisericii, cosând veşminte şi broderii şi 
spălând şi curățind biserica, care era foarte mare. Şi aceste 
fecioare petreceau la catul sau la rândul al treilea, în celelalte 30 
de camere. Deci, erau suprapuse treizeci de camere, şi alte 
treizeci, şi alte treizeci, de toate nouăzeci de camere. Şi acolo, 
într-una din camerele de la catul cel mai de sus, dumnezeiescul 
prooroc Zaharia a dus-o pe Prea Curata Fecioara Maria şi i-a dat 
loc de locuit. Şi erau aceste trei rânduri de camere făcute întocmai 
cu înălțimea bisericii lui Solomon, stăvilind ca nişte contraforturi 
de întărire pereţii bisericii. Deci acolo a dus-o pe Preacurata 
Fecioară Maria dumnezeiescul prooroc Zaharia şi a dat-o în 
seama fecioarelor celor mai în vârstă, unde ea, fiind foarte 
luminată de Duhul Sfânt, a învăţat de la acelea toate Scripturile. 
Şi nu numai Scripturile, ci a învăţat ţesături, lucru de mână, cum 
arată Sfântul Gherman. Astfel a ajuns foarte pricepută în a coase 
în gherghef — broderie artistică, aşa cum se cheamă astăzi — tot 
felul de flori, fire de aur, să coasă mitre şi veşminte arhiereşti. Şi 
se minunau fecioarele celelalte de istețimea şi de curăţenia minţii 
ei, că a deprins îndată toată dumnezeiasca Scriptură şi tot lucrul 
mâinilor cel mai gingaş şi cel mai curat, pentru folosul bisericii. 
Şi era iubită de toţi pentru înţelepciunea ei şi pentru frumusețea ei 
negrăită şi bunătatea inimii ei. Şi a crescut dumnezeiasca pruncă 
acolo. Dar, cum arată Sfântul Teofilact, Sfântul Gherman, Teo- 
dorit şi alți Sfinți Părinţi dumnezeieşti, ea, de cu seară şi până 
aproape de zori, petrecea în Sfânta Sfintelor, rugându-se, în 
cugetare adâncă de Dumnezeu, în răpirea şi în extazul minţii şi în 
lacrimi necontenite se ruga pentru mântuirea întregului neam 
omenesc. În zorii zilei, adormea puţin — pentru o oră sau mai 

puţin — şi apoi iar se scula la rugăciune, din zorii zilei şi până în 
ceasul al treilea din zi (ora 9 de azi), şi era pururea în genunchi, 
petrecând în Sfânta Sfintelor. De la ora 9 dimineaţa până la ora 3 
după amiază se ducea iarăşi la lăcaşul fecioarelor şi acolo se 
apuca de lucrul mâinilor, de cusut veşminte arhiereşti şi preoțești, 
şi alte lucruri sfinte, spre folosul bisericii. Dar nu întrerupea şi nu 
strica rugăciunea, căci spun dumnezeieştii Părinţi că era pururea 
în gândire de Dumnezeu, pururea legea lui Dumnezeu era în 
mintea ei, şi ziua şi noaptea, căci cosând acolo, cu mâinile cosea 
la gherghef şi alte lucruri, iar cu mintea era pururea în gândirea de 
Dumnezeu şi în rugăciune. Şase ore lucra ea acolo şi iarăşi de la 
ora trei intra la rugăciune până la ora şase seara, care era atunci 
ceasul doisprezece din zi, că aşa se numărau atunci. Şi ora cinci 
după-amiază era ceasul al unsprezecelea, după lucrătorii viei 
(Matei 20, 6), precum ştiţi, iar ora şase seara era ceasul al 
doisprezecelea. Deci, până la ora şase seara, ea stătea în 
rugăciune de la ora trei, iar seara la ora şase venea Arhanghelul 
Gavriil din cer şi-i aducea ei hrană, când se ducea la Sfânta Sfin- 
telor, hrana îngerilor din ceruri. Îi aducea hrană dulce, îngerească, 
pentru că doisprezece ani ea n-a mâncat hrană pământească, ci 
numai hrană de la dumnezeiescul Arhanghel Gavriil. Era o 
împărtăşire dumnezeiască şi îngerească ce o hrănea pe ea. Şi pe 
acest dumnezeiesc arhanghel de multe ori l-au zărit preoţii cei 
vrednici. lar Zaharia proorocul totdeauna îl vedea şi se minuna 
foarte tare cum vine un înger din cer să hrănească pe această 
copilă, să-i aducă o dată pe zi împărtăşire îngerească. Şi gândea 
întru sine: „Oare ce are să fie cu dânsa?!”. Ştia că va fi aleasă de 
Dumnezeu, ştia că va fi o taină mare, dar se gândea: „Ce 
vrednicie are copila aceasta?!”. Îşi aducea aminte din Sfânta 
Scriptură că Dumnezeu a hrănit un popor întreg în pustie cu ma- 
nă, dar n-a venit Dumnezeu să-i dea în gură, ci a plouat mană şi 
le-a spus să culeagă, să mănânce. Îşi aducea Zaharia aminte că 
Dumnezeu a hrănit pe Ilie Proorocul în pustie, dar a trimis corbii 

să-i aducă de două ori pe zi pâine şi hrană. Îşi aducea aminte 
Zaharia că Dumnezeu a hrănit pe Daniil în groapa cu lei, dar n-a 
venit nici un înger, şi a răpit îngerul pe proorocul Avacum din 
Ierusalim, cu scafa cu pâine şi cu zeamă, cum spune Scriptura, şi 
l-a dus în groapa cu lei în Babilon, distanță de trei mii de 
kilometri, când era Daniil flămând, după trei săptămâni în groapa 
cu lei, şi încuiase gurile leilor cu posturile, cu fecioria şi cu 
rugăciunea lui. Deci a luat Dumnezeu pe prooroc, cu scafa cu 
pâine şi cu zeamă, şi l-a dus să hrănească pe Daniil, când acesta 
striga: „Adu-Ţi aminte de mine, Dumnezeule, că am flămânzit!”. 
Dar de această fecioară nu se dumirea, că nu venea să-i aducă 
pâine pământească, nu-i aducea zeamă şi carne, n-o hrănea cu 
zeamă, nu-i aducea pâine şi carne ca lui Ilie; îi aducea hrană 
îngerească şi-i da dintr-un potir de aur cu o linguriţă de două-trei 
ori în gură, şi ea nu mai flămânzeşte până mâine seară. Şi petrece 
pururea în gândire cu Dumnezeu: „Mare pruncă este aceasta — 
cugeta Zaharia arhiereul şi proorocul — că o hrăneşte îngerul încă 
de acuma, de pe pământ!”. Şi aşa a hrănit-o dumnezeiescul 
Arhanghel în Sfânta Sfintelor pe Prea Curata Fecioara Maria 12 
ani. În vremea aceasta ea s-a desăvârşit în virtute şi era plină de 
Duhul Sfânt, încât nu mai petrecea şase ore în cameră cu 
fecioarele la lucru. Nu, ci petrecea până la ceasul al şaselea, adică 
la ora 12, la amiază, de dimineaţă şi toată noaptea în rugăciune, şi 
numai de la ora 12 ziua până la ora 3 după-amiaza mai lucra la 
lucrul mâinilor, trei ore, iar atunci era tot în gândire de 
Dumnezeu. Cu mâinile ei cele preacurate şi preasfinte lucra lu- 
cruri arhiereşti şi preoțești, iar cu mintea lucra rugăciunea necon- 
tenită şi neadormită, fiind în gândirea de Dumnezeu şi în 
rugăciunea cea gânditoare a inimii. Aşa a fost petrecerea Prea 
Sfintei Fecioare Maria în Sfânta Sfintelor. Era ea ca un heruvim, 
numai înţelepciune (că heruvim aşa se tâlcuieşte: revărsare de 
înţelepciune şi vărsare de multă înţelegere); era ca un serafim (că 
serafim înseamnă înfierbântat şi arzător, deoarece arde şi aprinde 

inima oamenilor spre dragostea lui Dumnezeu); ea ardea cu dra- 
goste necontenită de Ziditorul ei, de Cel ce a zămislit-o în 
pântecele maicii ei şi a dat putere de naştere maicii ei celei sterpe 
şi a adus-o la viaţă şi la ființă. Ardea cu dragoste de Mântuitorul 
în chip nețărmurit; inima ei era sus în cer, iar trupul ei preacurat 
era în Sfânta Sfintelor. Era un înger cuvântător, un înger 
dumnezeiesc în Sfânta Sfintelor, căruia îi slujea — cine? Cel mai 
mare peste Arhangheli, Arhanghelul Gavriil. lată un înger 
pământesc căruia îi slujea un înger din cer! Nu era un înger de 
rând, din ceata cea mai de jos, ci dumnezeiescul Arhanghel Ga- 
vriil slujea acestui Înger şi Serafim pământesc, care petrecea 
pururea în rugăciunea inimii şi în adâncimea ei, Îl odihnea 
pururea pe Dumnezeu, prin gândire, şi lacrimi, şi foc, şi extaz, şi 
uimirea rugăciunii celei gânditoare. Arhanghelul îi slujea, 
Arhanghelul o hrănea, Arhanghelul o păzea, pentru că era biserica 
Dumnezeului Celui Viu şi se pregătea să fie sălaş al Celui pe Care 
nu-L încăpea cerul şi pământul. Amin. 

Iubiţi credincioşi, v-aţi pus întrebarea pentru ce s-a citit 
astăzi evanghelia cu Marta şi Maria şi pentru ce la toate 
praznicele Maicii Domnului se citeşte aceasta şi nu alta? La 
naşterea ei, la adormirea ei şi la cele mai multe praznice, aceeaşi 
evanghelie se citeşte, cu Marta şi Maria. V-aţi întrebat de ce? (Şi 
voi, părinţilor, v-aţi întrebat?) lată de ce: dumnezeieştii Părinţi, 
care au alcătuit sinaxarul, fiind plini de Duhul lui Dumnezeu, au 
rânduit toate evangheliile de peste an, şi toți apostolii, şi toate 
cântările după lucrarea şi însemnătatea fiecărui praznic, aşa fel ca 
să ne dezvăluie şi prin evanghelie, şi prin apostol, şi prin paremii, 
şi prin cântările bisericeşti taina acelui praznic, lucrarea acelui 
sfânt, viaţa acelui mucenic sau acelui cuvios. Aşa s-a pus şi 
evanghelia de astăzi. Căci în această evanghelie se arată că Maica 
Domnului, Maria cea Prea Sfântă şi Prea Curată, şi-a ales partea 
cea bună (Luca 10, 42). Care e partea cea bună în viaţa 
creştinului? Ştiţi care-i? Necontenita rugăciune. Toată fapta cea 

bună trebuie să o însoţim cu rugăciune, cum arată marele, dumne- 
zeiescul apostol Pavel în epistola sa cea către tesaloniceni, unde 
zice: „Neîncetat vă rugaţi!” (IZ Tesaloniceni 5, 17). Dar chiar 
Mântuitorul în Evanghelii zice: „Luaţi aminte, privegheaţi şi vă 
rugați” (Matei 13, 33). Şi dumnezeiescul apostol Petru: 
„Privegheaţi, că potrivnicul vostru, diavolul, ca un leu umblă, 
căutând pe cine să înghită!” ( Petru 5, 8). Şi dumnezeiescul 
prooroc David, de asemenea, ne spune: „Bine voi cuvânta pe 
Domnul în toată vremea, pururea lauda Lui în gura mea” (Psalmii 
33, 1). Ai auzit pentru ce s-a citit evanghelia aceasta? Ca să ne 
înveţe că Maica Domnului şi-a ales partea cea bună, partea 
Mariei. Căci Mântuitorul, când Marta alerga să-i facă mâncare şi 
să-i gătească masa, oarecum a mustrat-o cu pilda Mariei: „Marto, 
Marto, te grijeşti şi spre multe te sileşti, dar un lucru trebuie!”. 
Care? Care-l are Maria, că stătea la picioarele Domnului. „Căci 
Maria — zice — partea cea bună şi-a ales, care nu se va lua de la 
dânsa” (Luca 10, 38-42). 

Părinților, fraţilor şi iubiţi credincioşi, dacă am avea 
partea Mariei în viața noastră, dacă am sta la picioarele Domnului 
ca Maica Domnului în Sfânta Sfintelor, dacă am petrece în 
rugăciune şi gândire de Dumnezeu ca dânsa, nu ne-ar hrăni pe noi 
oamenii, ci îngerii şi serafimii din cer. Dar noi punem nădejdea 
numai în palmele noastre, punem nădejdea numai în pieptul 
nostru, în priceperea noastră. Şi auzi ce spune proorocul Ieremia: 
„Blestemat este omul care se reazemă pe braţele sale şi şi-a pus 
nădejdea în trupul său”! Auzi ce spune: „Cela ce se reazemă pe 
mâinile şi pe picioarele sale, animal este, că patru picioare are, nu 
două”! Auzi, blestemat este omul care se reazemă pe brațele sale 
şi a întărit braţele trupului său! Mai zice: „Nebun este acela care 
sărută mâinile sale şi zice că acestea m-au hrănit pe mine”. Te-au 
hrănit mâinile tale? Dar dacă Dumnezeu îţi dădea junghi, îţi dădea 
o boală, dacă ai fi căzut şi-ţi rupeai o mână sau un picior, dacă 
nu-ți dădea ţie Dumnezeu sănătate şi viață, ai fi putut face ceva cu 

mâinile şi picioarele tale, sau cu priceperea ta? Aşa-i că nu? De 
aceea, Scriptura numeşte nebun pe acela care-şi sărută mâinile 
sale că acestea l-au hrănit. Nu-i adevărat, Dumnezeu ne hrăneşte: 
„Aruncă spre Domnul grija ta şi el te va hrăni!” (Psalmii 54, 25). 
Să nădăjduim întâi în Dumnezeu şi aşa, cu cinste şi cu dreptate, să 
muncim, să lucrăm, că zice iarăşi Scriptura: „Cela ce nu lucrează, 
să nu mănânce” (I Tesaloniceni 3, 8). Deci lucrul nostru să fie 
însoţit de rugăciune. Lucrul nostru să fie împletit cu gândirea la 
Dumnezeu, cu Sfânta Scriptură, cum era al Maicii Domnului în 
Sfânta Sfintelor. Lucrul nostru să fie aşa de uşor, încât să nu ne 
strice mintea de la rugăciune, de la gândirea la Dumnezeu. Aşa 
arată dumnezeieştii Părinţi. De ce părăsim noi gândirea la 
Dumnezeu, citirea Scripturilor, mergerea la biserică, meditaţia şi 
cugetarea la gheena şi la moarte, care vine pe neaşteptate? 
„Pentru că ne aruncăm în marea cea tulbure a veacului acestuia, 
ne aruncăm în nemărginire, ca să moştenim veacurile, şi vine 
moartea şi ne strânge de gât”, după cum zice dumnezeiescul 
Părinte Efrem Sirul. 

Are obiceiul satana, creştine, lățime şi lungime să-ţi dea, 
ca să scoată mintea din gândirea lui Dumnezeu şi să te ducă la 
pierzare. 

Fraților, să muncim cu dragoste, să lucrăm, dar să avem 
pe Dumnezeu în minte. Nimeni nu poate să stea degeaba, că 
Dumnezeu, când a pus pe om în rai, l-a spus să-l lucreze şi să-l 
păzească (Facerea 2, 15). Dar ştiţi ce lucrare era aceea? Întreabă 
pe Nil Ascetul. Lucrarea rugăciunii; iar păzirea era păzirea minţii, 
raiul cel cuvântător din sufletul lui. Să lucrăm, să mergem la 
muncă, să asudăm, că aşa suntem noi de la început, căci zice: „Cu 
sudoarea frunţii îți vei câştiga pâinea ta” (Facerea 3, 19). 

Dar în sudorile noastre şi în ostenelile de pe ogoare şi din 
fabrici, din birouri, din întreprinderi şi ori de unde ar fi, să avem 
pe Dumnezeu în minte. Să avem pe Hristos şi, cu Dânsul, toate le 
putem. Auzi ce zice apostolul Pavel: „Toate le pot în Hristos, Cel 

ce mă întăreşte, iar fără de El, nimic”. Auzi ce zice Hristos: 
„Rămâneţi întru Mine şi Eu întru voi... căci fără de Mine nu puteți 
face nimic” (Joan 15, 4-5). Te duci la prăşit, omule? Ai luat sapa 
pe umăr, ia şi pe Hristos în minte: „Doamne, lisuse Hristoase, 
Fiul lui Dumnezeu, miluieşte-mă pe mine păcătosul (sau 
păcătoasa)”! 
bonfaier, pe fierăstrău, baţi pe nicovală, sau dacă eşti zidar sau 
tâmplar, sau orice meşteşug ai, de câte ori dai cu ciocanul zi: 
„Doamne lisuse!”. Te-ai dus la seceră, la pădure să tai lemne cu 


Lucrezi în atelier, ai pus mâna pe ciocan, pe 


boii, lucrezi la fabrică sau oriunde eşti, lucrează cu toată inima, 
cu toată dragostea, dar nu uita că ai pe Dumnezeu, Care Singur 
poate să-ţi ajute şi să te păzească. Câte primejdii nu sunt: auzi că 
pe unul l-a omorât un butuc, pe altul l-a sfărâmat maşina, pe altul 
l-a prins motorul, peste unul a căzut un copac şi a murit. La 
urechile noastre vin asemenea veşti zilnic. Dar de ce? Pentru că n- 
a plecat la lucru cu rugăciunea minţii. Dacă pleca cu rugăciunea 
minții, avea pe îngerul care-l păzea. Căci îngerul pururea ne pă- 
zeşte. Auzi ce zice proorocul: „Străjui-va îngerul Domnului 
împrejurul celor ce se tem de El, şi-i va izbăvi pe ei” (Psalmii 33, 
7). Deci, când plecăm la treabă, să avem pe Hristos în minte; şi 
când venim de la treabă, iar; şi când ne odihnim, iar; şi când ne 
sculăm din somn, prima simţire, primul cuvânt acesta să fie: 
„Slavă Ție, Dumnezeul nostru, slavă Ție!”, „Împărate Ceresc, 
Mângâietorule, Duhul Adevărului...” — şi celelalte. Auzi ce spune 
Gheorghe Arselaitul, că este un drac înainte mergător, care are o 
ceată nenumărată pe fața pământului şi care îl învaţă pe om de 
dimineaţă. Merg aceşti draci de dimineaţă prin casele creştinilor 
şi prin casele călugărilor şi-i învaţă, când s-au sculat din somn, 
mai întâi să pună mâna pe treabă. Lasă rugăciunea mai la amiază! 
Mănâncă bine, bea bine şi hai la treabă! 

Nu-i adevărat! Întâi să cerem ajutorul lui Dumnezeu şi 
apoi, cu Dumnezeu în minte, să mergem la munca cinstită şi 
curată! Să nu furați de la nimeni; să nu furaţi nici de la stat, nici 

de la alții, că nu vă îmbogăţiţi cu furatul, ci mai tare sărăciţi! Era 
un cuvânt al cuiva: „Munceşti cu dreptate, şi-ţi ia dracul 
jumătate”. Dar când mai şi furi? Nu, nu fura, că nu te îmbogăţeşti; 
mare foc bagi în casă la tine dacă ai luat un bun al bisericii, sau 
dacă ai luat un ban al cuiva, sau ostenelile cuiva. Şi dacă vei 
aduce milostenie din aceste daruri, câine împuţit aduci lui 
Dumnezeu. Deci, să lucrezi cu cinste, cu dreptate, cu sfințenie, să 
munceşti cu toată dragostea acolo unde te-a pus statul, sau unde 
te-a pus dregătoria sau instituţia care te adăposteşte. Să munceşti, 
dar să ai şi pe Dumnezeu în minte. Fă semnul Sfintei Cruci când 
pleci la lucru, când vii — la fel; când stai la masă, fă rugăciune, 
când te scoli, iarăşi rugăciune; şi dacă nevinovata rugăciune va 
povăţui viaţa voastră şi a noastră, vom avea puţină asemănare şi 
noi cu petrecerea Maicii Domnului în Sfânta Sfintelor, vom 
petrece în gândire de Dumnezeu şi ni se va spune şi nouă, în ziua 
judecății, că partea cea bună ne-am ales. lar dacă lăsăm 
rugăciunea, citirea dumnezeieştii Scripturi, mergerea la biserică, 
facerea de bine şi toate acestea, şi ne punem nădejdea numai în 
munca noastră, atunci suntem cei mai nenorociţi oameni de pe 
fața pământului. Să muncim cu dragoste, cu hărnicie, dar să nu 
uităm că avem un Dumnezeu, Căruia trebuie să ne rugăm 
neîncetat: şi când muncim, şi când suntem acasă, şi când ne 
odihnim. Pururea să fie Legea Lui în mintea noastră, ziua şi 
noaptea; pururea să avem gândirea şi rugăciunea spre Dumnezeu, 
şi atunci şi darul lui Dumnezeu va întări braţele noastre şi mintea 
noastră şi corpurile noastre, şi vom fi sănătoşi şi vom putea 
izbuti, cu darul lui Dumnezeu, şi la muncă, şi la osteneală, şi la 
toate cele. Dar cu Dumnezeu şi prin Dumnezeu! Amin! 

PREDICĂ LA NAŞTEREA DOMNULUI DUMNEZEU 
ŞI MÂNTUITORULUI NOSTRU IISUS HRISTOS 
ŞI PENTRU TAINA ICONOMIEI CELEI ÎN TRUP 


Părinților şi fraților, 


Încă de la începutul lumii acesteia simţite şi văzute, Prea 
Bunul şi Prea Înduratul Dumnezeu pe strămoşii noştri, Adam şi 
Eva, care căzuseră în păcat, i-a mângâiat cu nădejdea izbăvirii şi a 
mântuirii. A căzut mai întâi femeia în păcat, şi s-a făcut pricină de 
moarte şi lui Adam, şi la tot neamul omenesc. 

Adam, aducându-şi aminte de cuvântul lui Dumnezeu, pe 
care l-a zis către el, că „.... în ziua în care vei mânca din el (din 
pom), cu moarte vei muri” (Facerea 2, 17), era foarte scârbit şi 
deznădăjduit, căci credea că îndată va muri şi el, şi femeia lui. Dar 
auzind de la Dumnezeu cuvântul pe care l-a zis către şarpe, că 
sămânţa femeii sale va zdrobi capul şarpelui (Facerea 3, 15), a 
înţeles că el nu va muri îndată, ci are a trăi şi a naşte fii. Şi 
înțelegând că prin sămânţa femeii sale are a se izbăvi de tirania 
diavolului, foarte s-a bucurat şi, din covârşitoarea bucurie ce a luat 
din această tainică înţelegere, a numit pe soţia sa Eva, adică viață 
(Facerea 3, 20). Şi acest lucru l-a făcut strămoşul nostru Adam 
pentru două pricini: întâi, că Eva avea să fie maica tuturor celor vii 
(Facerea 3, 20), iar al doilea, că dintru dânsa, prin Născătoarea de 
Dumnezeu, era să se nască Viaţa, Hristos, Care avea să facă vii pe 
toți cei omorâţi cu păcatele (Cuviosul Nicodim Aghioritul, Paza 
celor cinci simțuri, cap. IX, Mănăstirea Neamţ, 1826 p. 386). Dar 

iată, părinţilor şi fraţilor, că cele ce atunci în chip umbros se 
închipuiau, astăzi cu totul se luminează şi la săvârşire ajung. 

Astăzi bucuria cea veche a lui Adam se înnoieşte şi bucuria 
lui bucurie de obşte se face la tot neamul omenesc. Fiindcă astăzi 
sămânţa femeii a venit în lume, prin care capul şarpelui celui 
înțelegător s-a sfărâmat (Sfântul Ambrozie şi Fericitul Augustin, 
precum şi alți dumnezeieşti Părinți înţeleg că Hristos sămânţa 
femeii se numeşte, ca unul ce nu s-a născut din sămânță 
bărbătească; vezi şi la Cuviosul Nicodim Aghioritul, Paza celor 
cinci simţuri, pp.385-386). Astăzi, prin Eva cea tainică, Hristos 
viaţa (Joan 6, 35, 47) în lume a intrat. Astăzi Adam Cel Nou vine 
să mântuiască pe cel vechi şi Fiul lui Dumnezeu se face Fiu al 
Omului (Joan 13, 31), ca pe noi, oamenii, fii ai lui Dumnezeu să ne 
facă (Joan 1, 12). Astăzi, Cel ce este Se zămisleşte, Cel nezidit Se 
zideşte şi Cel neîncăput Se face încăput. Astăzi, Dumnezeu vine la 
noi cu fire străină de a Sa, anume cu cea omenească (Sfântul 
Grigore Bogoslovul, Cuvânt la Sfintele lumini — Hexaimeron, p. 
155, Bucureşti, 1826). Deci, dacă auzim în dumnezeiasca Scriptură 
că Dumnezeu Se răzgândeşte, şi dacă răzgândirea lui Dumnezeu — 
după tâlcuirea dumnezeiescului Părinte Maxim Mărturisitorul — 
este schimbarea modului providenței Sale (Sfântul Maxim 
Mărturisitorul, Filocalia, vol. III), apoi iată că astăzi vedem cu toţii 
schimbat oarecum planul proniei celei preabune a lui Dumnezeu 
privitor la mântuirea neamului omenesc. Dar va zice cineva: cum şi 
în ce fel s-a schimbat astăzi chipul proniei celei preabune a lui 
Dumnezeu privitor la mântuirea noastră? Spre a înţelege acest 
lucru, voi da o pildă. Să ne aducem aminte cum şi în ce fela 
binevoit Dumnezeu a se apropia de poporul lui Israil, ca să-i dea le- 
gea cea veche. Dumnezeiasca Scriptură ne arată desluşit că acolo 
cu mare slavă şi nesuferită spaimă a venit Dumnezeu la poporul 
Său. Cu tunete, cu fulgere, cu sunet de trâmbiţe, cu nor des (/eşirea 
19, 16) şi cu ucidere de pietre, cu săgeți şi cu moarte a ameninţat 

pe cei ce se vor apropia de Muntele Sinai, întru care pogorâse 
(eşirea 19, 12-13). 

lar acum, când vine să plinească legea (Psalmii 18, 8) şi 
altă lege nouă să dea neamului omenesc — iată, cele vechi au trecut! 
—, Se apropie de noi pe o cale cu totul nouă faţă de cea din Muntele 
Sinai. Atunci Şi-a ales un munte pentru apropierea de poporul Său, 
iar acum o Fecioară Prea Sfântă şi Prea Curată. Acolo, pe vârful 
muntelui S-a pogorât (Jeşirea 19, 20); aici, în mitrasul cel prea cu- 
rat al fecioarei Se sălăşluieşte, în peştera cea curată Se naşte şi în 
ieslea dobitoacelor Se pune (Luca 2, 7), ca pe noi, oamenii, cu 
harul Său să ne hrănească şi de dobitoceasca viaţă să ne izbăvească. 
Acolo Se coboară cu mare slavă şi spaimă, aicea vine cu lumină şi 
neasemănată blândeţe şi prin cea obişnuită a noastră Se apropie de 
neamul omenesc, născându-Se ca noi şi pentru noi (vezi Sfântul 
loan Damaschin, Teologhion. Însemnări la cartea I, cap. VIII, p. 
459, laşi, 1806). Acolo, de glasul tunetelor şi al trâmbiţelor care ră- 
sunau cu tărie şi de fumegarea muntelui, poporul lui Israil s-a 
cutremurat şi spăimântat foarte (Ieşirea 19, 16). Iar aici, în liniştea 
nopţii Se naşte şi o stea, pe cer trecând, vesteşte magilor că 
Împăratul Slavei S-a pogorât la noi. 

Acolo tunete, şi fulgere, şi norii cei întunecaţi, precum şi 
trâmbiţele, care răsunau cu glas tare, vestesc apropierea lui 
Dumnezeu de poporul Său. Dumnezeu zice lui Moise să oprească 
poporul, să nu se apropie spre a vedea slava Lui, ca să nu moară 
mulțime din ei (Ieşirea 19, 21). lar aici, un înger, cu multă blândeţe 
se apropie de păstorii cei ce făceau străji de noapte împrejurul 
turmelor de oi şi le zice: „Nu vă temeţi, căci iată vestesc vouă 
bucurie mare, care va fi la tot poporul! Că astăzi în cetatea lui 
David vi s-a născut Mântuitor, Care este Hristos Domnul” (Luca 2, 
9-10). Şi o dată cu vestirea îngerului celui blând, oastea lui din cer 
cu mare bucurie slăvea pe Dumnezeu, zicând: „Slavă întru cei de 
sus lui Dumnezeu şi pe pământ pace, între oameni bunăvoire” 
(Luca 2, 14). Acolo nimeni afară de Moise nu se putea apropia de 

Dumnezeu, ca să nu moară (Ieşirea 19, 21). lar aici, o Fecioară 
nevinovată ţinea pe braţele sale pe Atotţiitorul Dumnezeu şi 
preafericitul Iosif în peştera cea săracă găseşte loc Celui 
pretutindeni neîncăput, care are Cerul scaun şi pământul reazem pi- 
cioarelor Sale (Faptele Apostolilor 7, 49). Dobitoacele cele 
necuvântătoare stau aproape de Făcătorul a toate şi nici nu se ard, 
nici nu se mistuie de Dumnezeul nostru, Care este foc mistuitor 
(eşirea 3, 2; Psalmii 96, 3). 

Magii şi păstorii vin cu evlavie să se închine lui Dumnezeu 
Celui întrupat şi nu se ucid cu pietre, nici nu se ard cu fulgere. Cel 
ce a dat legea lui Moise în Muntele Sinai, acum nu se mai ascunde 
în negură şi nori întunecaţi, ci Se arată prunc preablând şi 
preanevinovat. Cel nevăzut atunci, acum Se vede, Cel ascuns 
atunci, acum Se arată. Cel neapropiat Se apropie şi aproapele 
nostru cu prisosință se face. Acolo, la Muntele Sinai, poporul lui 
Israil, văzând muntele spumegând şi cutremurându-se şi fumul din 
el suindu-se ca dintr-un cuptor (eşirea 19, 18), departe de munte 
stând, cu mirare şi spaimă privea şi de glasul trâmbiţelor, care din 
ce în ce mai tare sunau, precum şi de lumina focului şi de fulgerele 
care spintecau văzduhul, foarte înfricoşându-se, s-a dat înapoi de 
lângă munte, tremurând cu mare spaimă. Şi nesuferind slava cu 
care Se pogorâse Dumnezeu în Muntele Sinai, rugă pe Moise să 
vorbească el cu dânşii şi nu Dumnezeu, ca să nu moară (Ieşirea 20, 
19). lar acum, Cel de neîndurat şi de necuprins nu mai vine 
înconjurat de foc, de negură şi de lumină mare, ci în scutece 
copilăreşti preasărace, şi toți, oricâți ar voi, pot să-L privească şi 
să-i vorbească Lui fără de frică. Atunci din cer Dumnezeu vorbeşte 
casei lui Iacov şi fiilor lui Israil (/eșirea 20, 22), iar acum, pe 
pământ pogorându-Se Dumnezeu, semnele pogorârii Sale le 
vesteşte nouă prin cele de sus, prin îngerii păstorilor şi prin steaua 
magilor, ca să înțelegem că, chiar şi jos pogorându-Se, cele de sus 
Îi slujesc ca lui Dumnezeu, Carele pretutindeni este şi toate le 
stăpâneşte. Acestea cugetându-le noi, să ne pornim din inimă a 

lăuda şi a slăvi bunătatea, milostivirea şi blândețea cea nemăsurată 
cu care Prea Bunul şi Prea Milostivul nostru Mântuitor S-a pogorât 
la noi şi a venit să Se facă asemenea cu robii Săi, ca pe toți din 
robia cea amară să ne izbăvească. 

Slavă milei şi milostivirii Lui, slavă bunătății Lui celei fără 
de margini şi îndurării Lui! Cu adevărat se cuvine a zice: „Mare 
este Domnul nostru şi mare este tăria Lui, şi priceperii Lui nu este 
număr” (Psalmii 146, 5). Şi iarăşi vom zice: „Dumnezeul nostru, în 
cer şi pe pământ, toate câte a vrut a făcut” (Psalmii 113, 11). Dar 
oare, fraţii mei, care a fost pricina acestei pogorâri negrăite a lui 
Dumnezeu la neamul omenesc? Cine a silit pe Cel nesilit să Se 
pogoare şi să vie la noi şi să Se facă asemenea nouă şi de noi atît de 
aproape? De vom întreba Sfânta şi Dumnezeiasca Scriptură, ea ne 
va răspunde nouă că dragostea Lui cea nemărginită a fost pricina 
pogorârii Sale la neamul omenesc. Acest adevăr ni-l arată 
dumnezeiescul Teolog şi Evanghelist loan, zicând: „Că aşa a iubit 
Dumnezeu lumea, încât şi pe Unul-Născut Fiul Său L-a dat, ca tot 
cel ce crede în El să nu piară, ci să aibă viață veşnică” (Joan 3, 16). 

Dar şi marele apostol Pavel adevereşte acest lucru când 
zice: „Dumnezeu Şi-a întărit dragostea Sa către noi prin aceea că 
Hristos a murit pentru noi când încă eram păcătoşi” (Romani 5, 8). 
De această nemăsurată dragoste a lui Dumnezeu faţă de neamul 
omenesc vorbind cândva şi Sfântul Fotie, a arătat că: „Cu 
prisosință suntem datori noi, oamenii, de a iubi pe Dumnezeu, Care 
ne-a iubit pe noi. Şi ar fi de trebuință a pătimi ceva şi a nu ne 
depărta de El. Pentru ce? Pentru aceea că mai întâi El ne-a iubit pe 
noi. Şi anume pe cine? Pe noi, cei care eram vrăjmaşii Lui şi ne 
războiam cu El.” Apoi, minunându-se de această dragoste negrăită 
a lui Dumnezeu către noi, zice: „Văzut-ai covârşire, văzut-ai câtă 
este datoria? Dar adaugă şi pe cea mai mare: nu numai că n-a fost 
iubit, ci a fost şi necinstit de noi, şi pălmuit, şi răstignit, şi între cei 
morţi S-a socotit. Şi prin toate acestea a arătat dragostea Sa cea 
către noi”. Şi apoi zice: „O, dragoste care ai înspăimântat pe îngeri, 

şi pe oameni la cer 1-ai înălțat, şi tirania dracilor ai surpat! Cine nu 
va iubi pe Acest Iubitor; iar mai vârtos cine, lucrând, ceva vrednic 
de darul cel atât de mare va săvârşi, sau măcar cât de puţină datorie 
va plăti? Că măcar de nenumărate ori de ar muri, nimica mare nu a 
făcut. Că pentru Făcătorul de bine, pentru lubitorul o face, dar nu 
pentru vrăjmaşi şi războinici, precum Acela a pătimit” (vezi 
Icumenie, în tâlcuirea FEpistolei către Romani). La fel şi Fericitul 
Augustin, arătând că dragostea a fost pricină de pogorâre a lui 
Dumnezeu la neamul omenesc, zice: „Dumnezeu din dragoste vine 
la noi şi Se face om. Dumnezeu Cel nevăzut, din dragoste S-a făcut 
asemenea robilor Săi şi din dragoste S-a rănit pentru fărădelegile 
noastre. Dumnezeu din dragoste a trimis pe Fiul Său ca să 
răscumpere pe robi, a trimis şi pe Duhul Sfânt, ca să facă fii după 
dar, pe robi; pe Fiul Său L-a dat ca preţ al răscumpărării noastre, 
iar pe Sfântul Duh pentru întâietatea dragostei față de noi... Şi pe 
Sineşi se face om spre moştenirea înfierii noastre. Dumnezeu 
pentru om S-a făcut om, ca să fie El şi Ziditor, şi Izbăvitor. Şi ca să 
se nască oamenii de la Dumnezeu, născutu-s-a întâi Dumnezeu din 
oameni (vezi Eihir, cap. 21). 

Deci, fraţii mei, să înţelegem şi cu statornicie să credem că 
nimeni n-a putut să-L silească pe Dumnezeu şi să-L îndemne a Se 
pogorî până la smerenia noastră, fără numai dragostea Lui şi 
bunătatea Lui cea fără de margini. Din această negrăită naştere 
prunc se naşte în iesle, se înfaşă în scutece, se culcă, apoi creşte 
sub ascultarea omului, primeşte botez de la om, ia asupra Sa toate 
patimile cele fireşti şi neprihănite ale noastre (Sfântul loan Da- 
maschin, Dogmatica, pp.147 şi 217): flămânzeşte, se osteneşte, 
suferă durere, întristare şi cele asemenea. Apoi Se numeşte pe Sine 
Fiu al Omului, slujeşte ucenicilor Săi, spălându-le picioarele, 
slujeşte tuturor prin facerea de bine, suferă batjocură de la oameni. 
Iar în vremea sfintelor şi preacuratelor Sale patimi, atâta împreună 
pogorâre a primit şi atâta S-a deşertat de slava Sa pentru dragostea 
cea către oameni, încât, după cum zice marele Grigorie Teologul: 

„S-a părut că aproape S-a făcut afară de Sineşi şi afară de vrednicia 
dumnezeirii Sale” (Cuvânt la Naşterea Domnului). 


Dar oare, frații mei, această pogorâre neasemănată a lui 
Dumnezeu Cuvântul I-a pricinuit Lui vreo micşorare sau scădere de 
slavă? Nicidecum. Ci mai vârtos adăugire de slavă şi înălțare mai 
mare. Acest adevăr îl arată nouă dumnezeiescul apostol Pavel, 
zicând: „Cu chipul aflându-Se ca om, S-a smerit pe Sine, făcându- 
Se ascultător până la moarte — şi moarte de cruce”. Dar care a fost 
slava care a urmat acestei pogorâri a lui Hristos? Acelaşi mare 
apostol ne spune în continuare: „Pentru care, Dumnezeu L-a 
preaînălțat şi I-a dat Lui nume, care este peste tot numele: ca întru 
numele lui Iisus tot genunchiul să se plece, al celor cereşti, al celor 
pământeşti şi al celor de dedesubt. Şi toată limba să mărturisească 
că lisus Hristos este Domn, întru slava lui Dumnezeu-Tatăl” 
(Filipeni 2, 8-11). Deci întru totul adevărat este că ascultării şi 
smereniei celei preamari a Domnului înălțare şi slavă încă mai 
mare i-a urmat. Că lui Dumnezeu şi pogorârea din înălțime 
preavestită slavă I se face, după cum şi dumnezeiescul Grigore al 
Tesalonicului, în cuvântul cel de la Naşterea lui Hristos, 
adevereşte, zicând: „De vreme ce Dumnezeu este din fire mai 
presus şi mai înalt decât toate şi nu are a se sui la înălțime mai sus 
şi la slavă mai mare, de nicăieri de aiurea nu putea a Se slăvi şi a 
Se înălța, fără numai din cele de jos, adică din împreuna Sa 
pogorâre şi din împreună smerirea cu zidirile Sale. Că slava Celui 
Înalt este pogorârea la cele smerite, ca să le arate lor, care din darul 
înălțimii şi al slavei s-au stricat, cale preabună de înălțare şi de 
slavă adevărată prin smerenie”. 

Dar şi aceasta e bine a o cunoaşte, părinţilor şi fraţilor, că 
pogorârea şi iconomia întrupării lui Dumnezeu Cuvântul nu s-a 
făcut numai o pricină de preamare şi negrăită slavă, ci prin această 
iconomie în trup a Domnului, mai mult ca prin toate lucrurile lui 
Dumnezeu, s-a cunoscut covârşitoarea şi nemăsurata putere a lui 
Dumnezeu, bunătatea Sa, înţelepciunea Sa şi dreptatea Sa. Căci 

după mărturia dumnezeieştilor Părinţi, aceste patru însuşiri au 
lucrat la taina aceasta a iconomiei în trup. Bunătatea Sa cea desă- 
vârşită s-a arătat, întrucât nu a trecut cu vederea zidirea Sa, cea 
zdrobită de diavolul, ci milostivindu-se, de a doua oară o a zidit. 
Apoi, înţelepciunea cea desăvârşită, întrucât a aflat chipul zidirii de 
a doua oară şi al vindecării. lar dreptatea, pentru că nu cu tirania a 
făcut mântuirea omului, celui ce de voie se stăpânea de păcat şi de 
diavolul. Şi puterea, că nu a slăbit deloc prin acest fel de a doua 
oară zidire şi mântuire a oamenilor (vezi Paza celor cinci simțiri, 
ed. I, Mănăstirea Neamţ, 1826, p. 384). 

Deci, cu mare cuviinţă se cade nouă a ne minuna şi a ne 
bucura de bunătatea lui Dumnezeu, de înțelepciunea Sa, de 
dreptatea şi de puterea Sa, prin care a binevoit a lucra pentru 
mântuirea noastră (vezi pe larg op. cit., pp. 378-379). Cu adevărat 
minunate şi adevărate foarte sunt toate cele ale lui Dumnezeu în 
taina aceasta a înomenirii Fiului Său, când vedem că fecioara a 
născut pe Emanoil (Isaia 7, 14). Aceasta ne arată că naşterea este 
mai presus de naşteri, căci Fecioara, care a zămislit prin auz 
(Sfântul loan Damaschin, op. cit., p. 147), astăzi naşte după legile 
firii — şi în acelaşi timp mai presus de firea naşterii — pe 
Mântuitorul lumii, Hristos (ibidem). Naşte fără de dureri şi fără 
stricăciune, fiindcă nici dulceaţa şi nici stricăciunea de la bărbat nu 
a cunoscut (ibid., p. 273). Astăzi vedem minuni noi urmând celor 
vechi. Firea dă împrumut firii. A născut Adam la început femeie 
fără de femeie (Facerea 2, 21-22) şi a rămas întru feciorie. lar 
acum, Prea Sfânta Fecioară naşte bărbat fără bărbat, rămânând 
pururea Fecioară (ibid., p. 275). Mai presus de înţelegere şi de 
cuvânt, Dumnezeu Însuşi a lucrat în taina întrupării Sale. Că la El 
nici un lucru nu este cu neputinţă (Luca 1, 37). Deci, pe cele mai 
presus de minte şi preaslăvite se cade nouă cu tăcere să le cinstim 
şi cu spaimă şi cu minunare a minții să le prăznuim (Sfântul 
Nicodim Aghioritul, op. cit., pp. 394 şi 404). Învăţaţii şi filosofii şi 
cei bogaţi să filosofeze precum magii şi spre minunile cele din 

Vitleem astăzi cu gândul să călătorească, iar păstorii cu bucurie să 
cânte. Săracii şi străinii să se veselească, pentru că Hristos ca un 
străin şi în străin chip în ieslea cea săracă se naşte. 


Duhovnicesc este praznicul acesta, şi duhovniceşte se 
preacinsteşte, şi cu cinste sfântă şi duhovnicească se cade nouă să 
prăznuim. Dumnezeu ne învaţă cum se cade a petrece sărbătorile 
Sale, zicând: „Tot lucrul trupesc nu vei face într-însele” 
(Deuteronomul cap. 5; Leviticul 23, 3). Voiţi să ştiţi şi să înţelegeţi 
care sunt lucrurile trupului şi faptele lui? Întrebaţi pe marele 
apostol Pavel şi el vă va spune: „lar faptele trupului sunt cunoscute 
ca unele ce sunt: preacurvia, curvia, necurăţia, aprinderea, închina- 
rea la idoli, fermecătoria, vrajbele, certurile, zavistiile, mâniile, 
gâlcevile, dezbinările, eresurile, pizmuirile, uciderile, beţiile, 
chefurile şi altele asemenea” (Galateni 5, 19-21). Vrei să ştii şi 
care sunt asemenea cu cele de mai sus? Ascultă: dănțuirile cele 
nebuneşti, ghicirile, plimbările cele nepermise, pierderea vremii 
prin cârciumi şi restaurante, pe la clăci, pe la nunți, ascultarea şi 
vederea tuturor acelora care vestesc ţie cele ce dărâmă morala şi 
sfinţenia vieţii tale. Aşadar, acestea şi cele asemenea sunt răutăţile 
pe care le vesteşte Dumnezeu şi le pedepseşte cu munca veşnică, de 
le vom lucra în sărbătorile Lui. Căci de vom sărbători făcând aceste 
fărădelegi, Îl vom auzi pe Dumnezeu zicând: „Sărbătorile voastre 
le urăşte sufletul Meu”. Şi, în alt loc, zice: Urât-am, lepădat-am 
sărbătorile voastre şi nu voi mirosi jertfele voastre” (Isaia 1,14, dar 
şi 58, 3-7). Vezi că nu le zice acestora sărbători ale Sale, ci “ale 
voastre”. Adică ale voastre sunt, că voi păgâneşte, nu creştineşte le 
păziţi. Nu sunt sărbătorile Mele, nici praznicele Mele ca sărbătorile 
voastre cele pângărite şi ca nelegiuirile voastre. Sărbătorile Mele 
sunt sfinte şi duhovniceşti; deci cu sfinţenie, duhovniceşte trebuie 
prăznuite. 

Dar vei zice: cum se prăznuiesc duhovniceşte? De vrei să 
înţelegi aceste lucruri, ascultă: cel ce în zi de sărbătoare şi de 
praznic mare lasă lucrul din mâinile sale şi merge la biserică, se 

împacă cu toți cei ce au fost supăraţi, din familie sau din vecini, şi 
în biserică ascultă dumnezeiasca slujbă cu evlavie şi cu frică de 
Dumnezeu, unul ca ascela duhovniceşte prăznuieşte. Cel ce în 
posturi şi în zile de sărbătoare petrece în curăţie cu soţia sa, duhov- 
niceşte prăznuieşte. Cel ce învaţă pe altul să nu lucreze cele rele şi 
să ierte pe cel ce a greşit, acela duhovniceşte prăznuieşte. Cel ce 
citeşte dumnezeieştile Scripturi şi miluieşte pe săraci în zi de 
sărbătoare, acela duhovniceşte prăznuieşte. Cel ce învaţă pe cel 
neştiutor calea cea bună a lui Dumnezeu şi mângâie pe cei întris- 
taţi, pe cei ce au căzut în oarecare primejdii şi scârbe, şi-i ajută cu 
tot ce se poate, unul ca acela duhovniceşte prăznuieşte. Cel ce în zi 
de sărbătoare se duce să cerceteze pe cei bolnavi şi pe cei bătrâni şi 
neputincioşi, ajutându-le în nevoia lor, acela duhovniceşte 
prăznuieşte. Cei ce învaţă în zi de sărbătoare pe copiii lor sau pe 
alții să fie cuminţi, să înveţe rugăciuni către Prea Bunul Dumnezeu, 
să nu fure şi să nu facă nici un alt fel de rău, toți aceia duhovni- 
ceşte prăznuiesc şi cu bucurie de Dumnezeu petrec sfintele sărbă- 
tori ale lui Domnului. 

lată, frații mei, prin aceste puţine cuvinte v-am făcut 
cunoscut de ce trebuie să ne ferim în praznicele şi sărbătorile 
noastre şi cum trebuie să prăznuim duhovniceşte, ca nişte adevăraţi 
creştini şi fii ai Bisericii lui Hristos. lar dacă cineva, şi după ce a 
auzit aceste învățături, împotrivă va lucra, unul ca acela nu va avea 
cuvânt de răspuns în ziua morţii sale şi la înfricoşata judecată a lui 
Hristos. 

Cu acestea închei şi zic: mila Domnului Dumnezeu şi 
Mântuitorului nostru lisus Hristos, şi ajutorul rugăciunilor Prea 
Sfintei Sale Maici şi ale tuturor sfinţilor să fie cu noi şi să ne ajute 
a lucra la mântuirea sufletelor noastre. 


Amin! 

PREDICA A DOUA LA NAȘTEREA DOMNULUI ŞI LA 
SOBORUL MAICII DOMNULUI 


Toate praznicele dumnezeieşti care se rânduiesc în cursul 
anului de Biserică sunt taine dumnezeieşti şi fapte din viaţa 
Mântuitorului lisus Hristos. lar astăzi, la Naşterea Lui, prăznuim 
o taină care se numeşte taina tainelor. O taină ascunsă din veci şi 
îngerilor şi oamenilor (Sfântul Dionisie Areopagitul, Cuvânt 
pentru  dumnezeieştile nume, cap. 2, şi Sfântul Maxim 
Mărturisitorul, cap. 12 al sutei a 3-a a Capetelor teologice). 

Dumnezeiescul şi marele Vasile zice: „Din câte a făcut 
Dumnezeu în cer şi pe pământ, nici o minune nu este mai mare ca 
aceasta, ca Dumnezeu să Se întrupeze şi să Se facă om, să Se 
pogoare din ceruri, din slava Sa cea negrăită, şi să Se facă 
asemenea nouă, afară de păcat” (Sfântul Vasile cel Mare, Tâ/cuire 
la Psalmul 44, precum şi în cap. 8 al celor Despre Sfântul Duh). 

Această minune a întrupării lui Dumnezeu Cuvântul, sau 
taina iconomiei în trup, covârşeşte cu minunea sa toate minunile 
şi toată zidirea celor văzute şi nevăzute. O adevereşte şi Sfântul 
Grigore de Nyssa, fratele marelui Vasile, care arată în chip firesc 
cum covârşeşte taina aceasta orice minte. Căci zice: „Dacă ai 
vedea undeva în văzduh o pară de foc, un foc mare arzând, şi în 
loc să vezi că para focului se ridică în sus, cum e firesc, ai vedea 
— lucru înfricoşat! — că se pogoară în jos, nu te-ai înfricoşa?” 
(Sfântul Grigore de Nyssa, Cuvântul 7). Pentru că focul este o 
zidire uşoară ca şi aerul. (Din patru stihii a făcut Dumnezeu toată 
lumea: două stihii se numesc grele, pământul şi apa, care trag şi 
curg pururea în jos; iar două se numesc uşoare, aerul şi focul, că 

pururea aleargă în sus. Prin urmare, niciodată focul nu va pogori 
cu para în jos.) 

Deci aici, la întruparea lui Dumnezeu Cuvântul, s-a văzut 
cea mai mare minune. După cum focul, răsturnându-se cu para în 
jos, tot foc rămâne — deşi astfel s-ar abate de la legea firească —, 
tot aşa Dumnezeu Cuvântul, pogorându-Se de sus, El, focul cel 
mistuitor, deşi S-a coborât la noi şi s-a părut că aproape iese din 
fire prin lucrarea ce a făcut-o, rămâne totuşi focul Dumnezeirii şi 
Dumnezeu Cuvântul (Sfântul Grigore Teologul, Cuvânt la 
Naşterea Domnului). 


Dar, s-ar putea întreba cineva: nu cumva coborârea 
aceasta a Cuvântului lui Dumnezeu şi îmbrăcarea în firea 
omenească I-a pricinuit Lui vreo scădere din slavă şi din cinste? 
Nu, nicidecum. 


Slava şi cinstea cea negrăită, de care s-au minunat şi 
îngerii, l-au adus-o cu prisosinţă şi în chip minunat mai mult 
pogorârea Sa decât înălțarea, pentru că nu mai avea unde să Se 
înalțe Cel ce este mai înalt decât toate zidirile. Pogorârea la noi I- 
a adus mai mare slavă, pentru că a fost un lucru nou pentru El şi 
străin şi de îngeri, şi de oameni. Cum, Dumnezeu, Care este mai 
înalt peste toate, Se coboară până la firea noastră cea smerită şi 
neputincioasă? (Sfântul Grigore al Tesalonicului, Cuvânt la Naş- 
terea Domnului). 

Dar pentru care pricină S-a pogorât Dumnezeu până la 
neamul omenesc? Care a fost pricina să vină Însuşi Dumnezeu din 
ceruri, să Se pogoare până la noi şi să ne mântuiască? 

Întâi, ca să se arate că El este Ziditorul nostru şi tot El 
este şi Mântuitorul nostru, după ce am căzut. Dar cea mai mare 
pricină a fost dragostea Sa, căci din dragostea cea nemărginită pe 
care o avea pentru neamul omenesc S-a smerit pe Sine până la 
moarte şi moarte pe Cruce (Filipeni 2, 8). Şi S-a smerit până la 
peşteră şi până la iesle şi până la a Se întrupa. Din dragoste vine 
Dumnezeu la noi şi, mai înainte de a ne naşte noi prin 

dumnezeiescul botez şi prin pocăinţa cea adevărată, voieşte să se 
nască El de la oameni. Mai înainte de a ne face pe noi dumnezei 
după dar, vrea să Se facă El om îndumnezeit. Vrea să Se pogoare 
să îndumnezeiască firea noastră. Deci, Dumnezeu Cel mai presus 
de om Se face om şi rămâne în acelaşi timp şi Dumnezeu, şi om. 
A luat în ipostasul Său dumnezeiesc sufletul şi trupul nostru. A 
luat sufletul ca să-l îndumnezeiască cu Dumnezeirea Sa şi trupul 
ca să-l sfințească prin înomenirea Sa. lar din amândouă acestea s- 
a alcătuit un singur ipostas, din Dumnezeire şi din omenire. 


Mare este taina aceasta! De aceea dumnezeieştii Părinţi au 
cutezat să spună un lucru prea înfricoşat: că la venirea lui 
Dumnezeu Cuvântul în lume, la întruparea lui Dumnezeu, la 
Naşterea Mântuitorului nostru lisus Hristos, s-a arătat ceva străin 
şi îngerilor, şi oamenilor. Pentru aceea, într-o privință mai mare 
unire are Dumnezeu Cuvântul cu noi, oamenii, decât cu Tatăl Său, 
deşi în alte privinţe e mai mare unirea cu Tatăl (Sfântul Nicodim 
Aghioritul, Paza celor cinci simţiri, p. 378, cap.11). 

Aşa tâlcuieşte Fericitul Augustin cuvintele prea înţe- 
leptului Coresie: „lată, mai mare minune a făcut Dumnezeu prin 
lisus Hristos cu omenirea decât unirea pe care o are Fiul cu Tatăl. 
Şi aceasta în ce fel? Tatăl e unit cu Fiul şi Fiul cu Tatăl după fire, 
după ființă, după scaun, după voie, după putere şi după celelalte 
însuşiri, dar nu se uneşte după ipostas; şi aceasta o împărtăşeşte 
omenirii”, 

lată câtă dragoste şi câtă milă arată neamului omenesc! 
Căci deşi El este de o fire şi de o ființă cu Tatăl, dar după ipostas 
El e deosebit de Tatăl, ca un ipostas de alt ipostas, că altul este 
ipostasul Cuvântului, şi altul al Tatălui, şi altul al Sfântului Duh. 

Deci, după ipostas se uneşte cu firea noastră prin Prea 
Curata Fecioara Maria şi se face cea mai mare unire a lui 
Dumnezeu cu firea noastră, dar nu după voie, nici după fire, însă 
nici după dar, ci după ipostas. Auzi! Se uneşte ipostasul lui 
Dumnezeu Cuvântul cu firea omenească şi se face un singur 

ipostas din două firi, din Dumnezeire şi din omenire. A luat în 
ipostasul Său întreaga noastră fire şi S-a unit cu noi după ipostas, 
ceea nici cu Tatăl nu are. Şi măcar că El este străin de omenire cu 
firea cea dumnezeiască, dar după ipostas Dumnezeu Se face ca 
noi, că ipostasul Său ia firea omenească şi o ridică până de-a 
dreapta Părintelui Său. Pe această fire întunecată şi coruptă a 
noastră o ridică la cinstea cea mai de sus din ceruri, ca să stea pe 
tron în veacul veacului împreună cu Fiul, de-a dreapta măririi 
celei înalte, cum zice Sfântul Apostol Pavel (Luca 24, 26; Faptele 
Apostolilor V,31; 7, 55-56; Efeseni 1, 20-21). 

Căci să ştiţi că două voiri are Dumnezeu: una se cheamă 
înainte mergătoare şi povăţuitoare, iar a doua se cheamă 
următoare, sau îngăduința, sau acceptarea lui Dumnezeu (Sfântul 
Nicodim Aghioritul, op. cit., p. 385). 

Şi taina întrupării lui Dumnezeu nu s-a făcut după voia 
cea de-a doua, ci după cea dintâi, după cea înainte povăţuitoare, 
prin care El voieşte ca toți oamenii să se mântuiască şi la 
cunoştinţa adevărului să vie. Pentru că taina aceasta este din veac 
rânduită şi de îngeri neştiută. Deci nu după îngăduinţă vine în 
trup, nici după acceptare, ci după voia înainte povăţuitoare a 
Părintelui Său, Care-L trimite în lume să facă ascultare, să aducă 
neamul omenesc la starea cea de fericire din care a căzut. 

Căci ce spune la Facere Dumnezeu către şarpe? Zice: 
„Vrajbă voi pune între tine şi femeie, între sămânţa ta şi sămânţa 
ei, aceasta îți va zdrobi capul, iar tu îi vei păzi călcâiul!” 
(Facerea 3, 15). 

Călcâiul este sfârşitul nostru pe pământ sau ultimele clipe 
când vom mai răsufla. Acela este călcâiul şi pe acela îl păzeşte 
satana. Îl păzeşte la fiecare suflet, ca doar-doar să-l câştige pentru 
veşnicie. Deci mare grijă ne trebuie pentru ceasul morții. 

Iar chipul în care sămânţa femeii a zdrobit capul şarpelui 
îl arată Naşterea Domnului nostru lisus Hristos. Căci Hristos n-a 
fost sămânță de bărbat, că nu s-a împreunat Prea Curata Fecioara 

Maria cu bărbat, ci de la Duhul Sfânt a avut în pântece. Deci 
Hristos se numeşte sămânţa femeii, nu a bărbatului, căci sămânţa 
femeii trebuia să zdrobească capul şarpelui. 


Şi iată care este pricina — cum zice dumnezeiescul Părinte 
Maxim Mărturisitorul — că Adam, în loc s-o numească pe femeia 
sa “moarte”, pentru că aşa trebuia s-o numească după logica 
omenească, fiindcă prin ea venise moartea (căci ea gustase mai 
întâi din pom), o numeşte Eva, adică “viață” (Facerea 3, 20). 
Deşi ea a fost pricina venirii morţii, Adam o numeşte viaţă! De ce 
o numeşte viață şi nu moarte? 

Adam era prooroc, era sfânt şi plin de darul lui 
Dumnezeu. Şi din clipa când a auzit că sămânţa femeii va zdrobi 
capul şarpelui, a luat bună nădejde şi s-a bucurat foarte, zicându- 
şi: „Deşi voi muri, din femeia aceasta, prin care am căzut, va veni 
din nou mântuirea, va veni iarăşi viaţa la neamul omenesc”. De 
aceea i-a pus numele nu moarte, ci Eva, adică viață, pentru două 
pricini. Prima ne-o arată Sfânta Scriptură atunci când zice: „A pus 
Adam numele femeii sale Eva, adică viaţă, căci ea avea să fie 
maica tuturor celor vii” (Facerea 3, 20). lar a doua pricină pentru 
care se numeşte femeia lui Adam Eva, adică viață, este că prin 
Eva, adică prin strănepoata Evei, prin Eva cea tainică, Maica 
Domnului, la plinirea vremii, a venit în lume viaţa. 


Viaţa este lisus Hristos, Mântuitorul lumii, Care a venit să 
dea viaţă tuturor celor din neamul omenesc care vor crede. Căci 
zice: „Am venit ca lumea viață să aibă şi mai multă să aibă”, 
adică şi mântuirea, şi desăvârşirea. „Şi tot cel ce crede întru Mine 
nu va muri, şi chiar de va muri, viu va fi” (Joan 3, 16-18; 5, 24; 6, 
40-47; 8, 51). 

Deci viaţa s-a numit Hristos, sămânţa femeii, şi de aceea 
femeia lui Adam s-a numit şi ea Eva, adică viață. După trup se 
numeşte viaţă, ca Maică a celor vii, iar după înţelegerea 
duhovnicească, ca Maică a lui Hristos, care este viaţa şi învierea 
şi mântuirea lumii. 

Deci acestea au fost pricinile pentru care Adam a pus 
numele femeii sale Eva. 


Şi să mai ştiţi un lucru foarte important şi foarte în- 
fricoşat: prin întruparea lui Dumnezeu Cuvântul au învăţat 
înţelepciunea şi îngerii, şi începătoriile, şi toate Stăpâniile. şi 
toate cetele cele fără de trup din ceruri. Au învăţat toți 
înţelepciunea lui Dumnezeu cea de multe feluri. 


Nici ei n-au ştiut înainte de taina aceasta. Că auzi ce zice 
Sfântul Apostol Pavel în Epistola către Efeseni: „Învederez 
tuturor care este iconomia tainei celei din veci ascunse în 
Dumnezeu, Ziditorul a toate, prin lisus Hristos, pentru ca 
înţelepciunea lui Dumnezeu cea de multe feluri să se facă 
cunoscută acum, prin Biserică, domniilor şi stăpâniilor, în 
cereştile locaşuri...” (3, 9-10). 

Când a venit Mântuitorul în lume să Se jertfească pentru 
mântuirea lumii şi să întemeieze Biserica, s-au învăţat şi îngerii, 
ca unii care nu ştiau cum Dumnezeu, Care este Împăratul slavei şi 
al luminii celei neapropiate şi a toată zidirea, va face una ca 
aceasta. N-au ştiut că se va face vierme, că aşa se numeşte omul 
de Duhul Sfânt: „Că eu sunt vierme şi nu om”. N-au ştiut că Se va 
smeri, Se va face om, Se va pogori până la noi! Acum au învăţat 
îngerii cum că cele dimpotrivă pe cele dimpotrivă le surpă prin 
puterea lui Dumnezeu, că prin blestem vine binecuvântare, căci 
spune Scriptura: „Blestemat este tot cel spânzurat pe lemn”. Iar El 
Se spânzură pe cruce pentru noi şi aduce binecuvântare la toată 
lumea. Prin moarte aduce viață, iar prin smerenia Lui — înălţarea 
noastră, prin pătimirea Lui — nepătimirea noastră. Astfel, vedem 
că pe cele dimpotrivă prin cele dimpotrivă le vindecă. 

Dar şi altfel lucrează Dumnezeu. Cu cele asemenea, pe 
cele asemenea le vindecă: cu rana Lui vindecă rana noastră, cu 
moartea Lui vindecă moartea noastră, cu ascultarea Lui aduce 
ascultarea noastră, cu plecăciunea Lui plecarea noastră, cu 
nestricăciunea Lui  pricinuieşte  nestricăciunea noastră, cu 

smerenia Lui smerenia noastră. Şi aşa nu mai ajungem la capăt 
(Sfântul Grigore de Nyssa, Cuvântul 8 la Cântarea Cântărilor). 


Deci, pe cele dimpotrivă cu cele dimpotrivă le vindecă şi 
pe cele asemenea cu cele asemenea le pricinuieşte, fiindcă prin 
întruparea lui Dumnezeu toate câte erau potrivite firii omeneşti s- 
au răsturnat, cum arată dumnezeiescul loan Gură de Aur, căci 
Hristos a răsturnat logica lumii celei căzute. 


Omul putea să cugete că, prin moarte, Hristos putea să 
aducă moartea, dar El a adus viață; că prin blestem va aduce 
blestem, dar El aduce binecuvântare. Căci se zice că prin El se 
vor binecuvânta toate seminţiile şi limbile pământului. Deci, tot 
ce era logic şi firesc pentru mintea omenească cea căzută s-a 
răsturnat prin taina iconomiei în trup. Dar nici începătoriile, nici 
îngerii n-au înţeles în ce chip a lucrat Mântuitorul la mântuirea 
neamului omenesc prin atâta smerenie şi pogorâre. 

Spun Sfinții Părinţi că îngerilor li s-a părut că Mân- 
tuitorul, când era pe cruce, Şi-a ieşit din firea Sa, că nu mai este 
adică Dumnezeu, ci pătimeşte un om. Şi erau gata să creadă că Se 
stinge Acela, despre Care ştiau că este Mântuitorul lumii, 
văzându-L aşa de smerit pe cruce, aşa de rănit, aşa de batjocorit şi 
aşa de nebăgat în seamă de toată lumea care era în jurul Lui. 

Am înfăţişat câteva învățături dogmatice despre taina 
iconomiei în trup, despre întruparea lui Dumnezeu Cuvântul, şi nu 
vreau să intru mai adânc, pentru că sunt lucruri prea grele şi, dacă 
vi le-aş spune, nu le-aţi înțelege. 

Dar să revenim la sărbătoarea de astăzi, căci am văzut în 
ce chip taina iconomiei în trup sau a Naşterii Domnului n-a fost 
înţeleasă nici de îngeri, nici de oameni. 

Şi acum să vă întreb: ştiţi ce sărbătoare e astăzi? 

Astăzi a Soborul Maicii Domnului. 


Care a fost pricina pentru care Biserica lui lisus Hristos, 
mireasa Mielului, a pus a doua zi de Crăciun să se serbeze 

Soborul Maicii Domnului? Îndată după Naşterea Domnului, avem 
Soborul Maicii Domnului, pentru că în ea se cinstesc mai ales 
persoanele legate de Naşterea Lui: Maica Domnului, fericitul 
Iosif logodnicul, Sfântul Iacov (fratele Domnului), Sfântul 
Prooroc David şi ceilalţi. 

Cei ce au alcătuit Sinaxarul anului n-au fost oameni 
neînvăţaţi, oameni de rând, ci sfinţi mari. Ei s-au întrebat: „Prin 
cine s-a făcut mântuirea neamului omenesc? Prin Domnul nostru 
lisus Hristos. Dar prin cine a lucrat Dumnezeu, şi care au fost 
vasele alese de Dumnezeu la taina aceasta a mântuirii lumii? Întâi 
Iisus Hristos, al doilea Maica Domnului”. 


Vedem, deci, că mai înainte de veci s-a prevăzut în sfatul 
Sfintei Treimi planul mântuirii neamului omenesc prin întruparea 
lui Dumnezeu Cuvântul dintr-o fecioară. De aceea v-am spus că 
întruparea s-a făcut după voia cea mai înainte povăţuitoare. 

Nici satana, nici heruvimii, nici îngerii, nici sfinții n-au 
cunoscut taina aceasta a sfatului Prea Sfintei Treimi, că 
Dumnezeu la plinirea vremii se va face om din Fecioara. Căci 
zice dumnezeiescul Părinte Maxim: „Taina cea din veac ascunsă 
şi de îngeri neştiută, cum de n-au ştiut-o îngerii, de vreme ce 
proorociile despre venirea lui Mesia s-au făcut prin îngeri?”. Căci 
bunăvestirea Maicii Domnului s-a făcut prin înger (Luca 1, 34). 
Şi tot acelaşi Sfânt Părinte arată mai apoi că, într-adevăr, ştiau 
îngerii, dar ce ştiau? Că se va naşte Mesia, dar în ce chip — nu ştia 
nimeni. Taina a fost ascunsă până la Hristos, ba este ascunsă şi 
astăzi, şi va rămâne ascunsă în veacul veacului. Rămâne neştiut în 
ce chip Dumnezeu, Cel neîncăput şi nescris împrejur de toate 
zidirile Sale şi de toate cerurile, a încăput în pântecele unei 
fecioare, ca să fie desăvârşit Dumnezeu şi să Se facă om, ca în 
acelaşi timp să stea împreună cu Tatăl pe Scaun şi în pântecele 
Fecioarei, şi să le umple pe toate. 

Vezi cum la taina înomenirii lui Dumnezeu Cuvântul, la 
împlinirea planului mântuirii neamului omenesc, după 

Mântuitorul vedem pe Maica Sa, slujind ca vas ales şi faţă aleasă 
dintre toate popoarele pământului la săvârşirea acestei taine? 


Căci zice dumnezeiescul Maxim Mărturisitorul: „Precum 
grădina se face ca să sădim pomii şi pomii se sădesc pentru 
grădină, aşa Maica Domnului s-a făcut de Dumnezeu mai înainte 
şi s-a întocmit planul ca din ea să se nască Hristos la plinirea 
vremii” (Sfântul Maxim Mărturisitorul, Dezlegarea 60, în Paza 
celor cinci simţiri, p. 384). 

Dar şi prin Isaia s-a spus, cu 700 de ani mai înainte: „lată, 
fecioara în pântece va lua şi va naşte fiu, şi vor chema numele Lui 
Emanoil, adică cu noi este Dumnezeu” (Isaia 7, 13). 


Deci Maica Domnului a fost o persoană aleasă de Prea 
Sfânta Treime, din toate popoarele pământului, ca fiind cea mai 
curată şi mai sfântă fecioară, din neam arhieresc şi împărătesc, 
din neamul lui Aaron, după mamă, şi din neamul lui David, după 
tată, aleasă din două seminţii de frunte după trup, iar după duh 
cum Unul Dumnezeu ştie, ca să slujească la mântuirea neamului 
omenesc. 

La Bunavestire, Arhanghelul Gavriil i se închină ei de la 
început: „Bucură-te, ceea ce eşti plină de dar (Marie), Domnul 
este cu Tine!” (Luca 1, 28). 

La Naşterea Mântuitorului, ea a fost lângă Mântuitorul 
atunci când L-a născut în iesle. Ea a fost cea mai aproape de 
Mântuitorul. Ea L-a purtat nouă luni în pântece, L-a hrănit cu 
lapte un an, L-a purtat în brațe; şi de câte ori nu L-a sărutat pe 
Acela Care a făcut cerul şi pământul, de câte ori nu L-a mângâiat, 
de câte ori nu L-a îmbrăţişat, de câte ori n-a plâns de bucurie, 
pentru că ea nu era numai o fecioară preasfântă şi preacurată, ci 
era şi proorociţă. Ea ştia că Acela pe Care L-a născut în peşteră 
nu este numai om, ci este şi Dumnezeu, Ziditorul ei, Care a 
zămislit-o şi pe dânsa în pântecele maicii sale. Gândiţi-vă câtă 
bucurie era în inima ei când îşi dădea seama că ea poartă în brațe 
pe Acela Care ţine în palma Lui cerul şi pământul! 

Când păstorii au vestit cuvântul cel grăit lor de înger 
despre Prunc (Luca 2, 17-18) şi când Simeon bătrânul, în biserică, 
i-a proorocit că prin inima ei va trece sabie la patimile 
Mântuitorului, şi a zis: „lată, Acesta este pus spre căderea şi spre 
ridicarea multora din Israel” (Luca 2, 34-35), ce se zice? „lar 
Maria păstra toate aceste cuvinte, punându-le în inima sa” (Luca 
2, 19). 

Ea n-a avut dureri la naştere, căci numai Maica Domnului 
a născut fără dureri, pentru că acolo unde n-a fost înainte dulceaţă 
de bărbat, nici durere n-a fost mai pe urmă. Ea a născut de la 
Duhul Sfânt, fără durere. Dar durerile, pe care nu le-a avut la 
naştere, le-a avut la răstignirea Mântuitorului. Atunci a trecut 
sabie prin inima ei şi de trei ori a leşinat, văzând pe Fiul ei 
sângerat, batjocorit şi bătut, ştiind mai ales Cine este El şi că a 
venit să ne mântuiască şi cu rana Lui să vindece rana neamului 
omenesc. 


Deci, de la început, Prea Curata Maică a lui Dumnezeu a 
fost lângă Mântuitorul lumii şi, numai după câteva săptămâni de 
la naştere, iată că a sosit şi necazul. Au venit magii de la Răsărit 
să se închine. Şi aceşti magi nu erau oameni neînvăţaţi şi nici 
oameni săraci. Încă de cu peste o mie de ani mai înainte, unul din 
acest fel de magi, Valaam din Pator, care era mare astronom şi 
cititor în stele, a spus: „O stea răsare din Iacov; un toiag se ridică 
din Israel şi va lovi pe căpeteniile Moabului şi pe toți fiii lui Set îi 
va zdrobi” (Numerii 24, 17-18), adică pe zeii popoarelor lumii. Şi 
de la acesta s-a transmis, din generaţie în generație, de către 
bătrâni şi magii astronomi, că atunci când se va vedea o stea 
călătoare nu de la răsărit, ca soarele — că steaua Mântuitorului n-a 
venit de la răsărit —, ci mergând de la miazăzi spre miazănoapte, 
când se va vedea pe cer o asemenea stea, să se ducă în direcţia ei, 
că se va naşte din Iacov, din Israel, din protopărintele neamului 
evreiesc, un împărat care va zdrobi toate împărăţiile lumii şi va 

împărăţi în veac în împărăţia cea duhovnicească şi fără de sfârşit 
(Luca 1, 33). 

Şi aceşti oameni învățați, când au văzut steaua, îndată au 
încălecat şi au pornit pe urmele ei. Patru au pornit, dar numai trei 
au ajuns. Unul din ei, cu numele Arvatan, fiind împiedicat de 
diavolul, n-a putut să vină să se închine Mântuitorului în Vitleem. 


Şi aceşti magi erau foarte bogaţi şi foarte însemnați. De 
aceea au adus aur, smirnă şi tămâie: aur ca unui împărat, tămâie 
ca unui Dumnezeu şi smirnă ca unui mort, şi toate celelalte. Şi s- 
au închinat. 


După ce a aflat de la ei de naşterea lui Hristos, Irod a 
chemat pe arhierei şi pe cărturari şi pe cei mai mari ai legii şi i-a 
întrebat unde are să se nască Hristos. Iar ei au zis: „În Vitleemul 
Iudeii, că aşa este scris de proorocul: Iar tu, Vitleeme, nu eşti 
nicidecum mai mic între voievodatele lui Iuda, căci din tine va 
ieşi Povăţuitorul care va paşte pe poporul Meu Israil” şi celelalte 
(Matei 2, 5-6; Miheia 5, 1). 

Iosif şi Maria se duseseră să se înscrie acolo, la casa şi la 
originea lor, în Vitleem, căci de acolo era Iosif, logodnicul 
Fecioarei, cu toate că acum locuiau în altă parte. lar peştera 
aceea, unde a născut, ştiţi a cui era acum? O ţinea un om cu 
numele Crăciun. Era o peşteră care avea cam două-trei sute de 
picioare lăţime, pentru vite, cu iesle pentru vite, unde ziua se 
adăposteau vitele de căldura mare. Era peştera unde David 
închidea oile când era păstor. Deci Mântuitorul a voit să se nască 
chiar în peştera unde păstorise în tinereţe David, strămoşul Său 
după trup; n-a ales palatele din Roma, nici pe cele din Persia, ci 
peştera lui David, ca să-Şi arate smerenia chiar de la început, de 
la naşterea Sa. 

După ce au plecat magii, losif a auzit de la înger că Irod 
caută sufletul Pruncului, să-L omoare. Căci Irod, văzând că magii 
s-au dus călăuziți de înger pe altă cale în ţara lor, a trimis să 

omoare toţi pruncii de la doi ani mai jos, după vremea aflată de la 
magi, în Vitleem şi în toate hotarele lui (Matei 2, 16-18). 

Aţi auzit din Evanghelia de astăzi ce s-a întâmplat după ce 
s-au dus magii: „lată, îngerul Domnului se arată în vis lui Iosif, 
zicând: «Scoală-te, ia pruncul şi pe mama Lui şi fugi în Egipt... 
fiindcă Irod are să caute Pruncul, ca să-L omoare!” (Matei 2, 
13). Aţi văzut purtarea de grijă a lui Dumnezeu pentru Fiul Său? 

Dar de ce fuge Dumnezeu de om? Nu putea Hristos, Care 
a făcut cerul şi pământul, să-l piardă pe Irod într-o clipă? De ce 
fuge Dumnezeu de Irod? Se teme oare de el? Doamne fereşte! 
Dumnezeu poate să cutremure pământul din temelii şi să piardă ca 
pe nişte furnici toate popoarele pământului. Dar toată viața 
Mântuitorului este chipul, adică icoana vieţii creştine, pentru 
toate veacurile şi timpurile. Mântuitorul încă din faşă a început să 
dea pildă bună de smerenie şi de tăcere, prin lucrare şi apoi prin 
cuvânt, când a predicat Evanghelia, arătându-ne cum trebuie să 
facem şi noi, creştinii, la vreme de primejdie. 

Zic dumnezeieştii Părinţi loan Gură de Aur şi Vasile cel 
Mare, ca şi alţii, că nu S-a temut, dar ne-a arătat nouă, oamenilor, 
că nu trebuie să facem pe mândrii, când vom auzi că e primejdie 
asupra noastră, şi să nu zicem: “Eu nu mă tem!”. Că atunci ne 
părăseşte darul lui Dumnezeu. Când ştim că cineva vrea să ne 
facă rău, să ne ferim din calea lui. Ai auzit ce spune Evanghelia: 
„Păziţi-vă de oameni” (Matei 10, 17). Şi acum Hristos a arătat cu 
lucrul, ferindu-Se de Irod, ceea ce a spus când a ieşit la propovă- 
duire, după botez: „Păziţi-vă de oameni” şi „Când vă vor goni 
dintr-o cetate, fugiţi în cealaltă”. Şi iarăşi, nu zice: „Vă veţi duce 
la domni”, ci „Veţi fi duşi” (Matei 10, 17-18). Aceasta arată şi 
Sfântul Grigore în cap. 9 din Pidalion: „N-a zis că vă veţi duce 
voi, ci că veţi fi duşi înaintea oamenilor şi a judecătorilor, adică 
alții vă vor duce”. Deci să nu spunem că Dumnezeu are grijă şi că 
de bună voie să ne aruncăm în primejdie, că aceasta nu ne învaţă 
Mântuitorul nicidecum prin pilda de astăzi, nici prin cuvânt, când 

a predicat Evanghelia. Ci prin cuvânt şi prin faptă ne-a arătat că 
trebuie să fugim de primejdie. 

Şi S-a mai dus Mântuitorul în Egipt şi pentru alte două 
pricini. 

A fugit acolo fiindcă era şi o proorocie pe care trebuia să 
o plinească, precum trebuia la vreme să plinească şi proorocia 
despre răstignire, hrănirea cu oţetul, trestia şi toate celelalte de 
care se proorocise. Proorocul Ieremia spune că „prunc este Israil”, 
adică cel ales; şi „din Egipt am chemat pe Fiul Meu” (Osea 11, 1; 
Matei 2, 15). Trebuia deci să se împlinească şi această proorocie, 
anume ca Mântuitorul să fie chemat din Egipt. De aceea trebuia să 
se ducă acolo o bucată de vreme, ca apoi să fie chemat prin înger 
din nou în pământul lui Israil, cum aţi auzit. 

Dar şi pentru altă pricină s-a făcut aceasta. În secolul al 
II-lea după Hristos au ieşit ereziile numite gnostice, în secolul al 
III-lea — montaniştii, în secolul al IV-lea — arienii şi aşa mai 
departe. Şi o seamă din ei au nălucit că Hristos s-ar fi născut nu 
după fire, ci după nălucire. Deci, dacă nu s-ar fi ascuns Hristos, 
aceşti eretici ar fi nălucit că El nu a fost şi om cu trup, ci numai 
Dumnezeu, Care după nălucire S-a întrupat. 

Dar dacă a fugit de sabia lui Irod, El a fugit ca om, ca să 
arate că poartă şi firea omenească, şi că l-ar fi tăiat sabia lui Irod 
dacă l-ar fi găsit. Deci a făcut aceasta ca să se folosească Biserica 
mai târziu. A fugit, deci, ca să se împlinească proorocia care 
spune că „din Egipt am chemat pe Fiul Meu”, dar şi ca să se arate 
că purta trup, ferindu-Se cu firea Sa omenească de sabia lui Irod. 

Dar de ce spune Evanghelia că i-a spus îngerul Domnului 
noaptea lui Iosif: „Scoală-te, ia Pruncul şi pe mama Lui şi fugi...” 
(Matei 2, 13)? 

Când eşti în faţa primejdiei, să te grăbeşti, să fugi! 

lar după ce au stat şi şapte ani în Egipt, nu-i mai spune: 
„la Pruncul şi pe mama Lui şi fugi în pământul lui Israil”, ci îi 

spune: „Scoală-te, ia Pruncul şi pe mama Lui şi mergi în pământul 
lui Israil, că au murit cei ce căutau să ia viața Pruncului”. Adică 
mergi în linişte, nu te mai teme, că a murit vrăjmaşul ce căuta 
sufletul lui Hristos. 

Deci, când era grabă şi primejdie a spus: „Fugi!”, iar când 
a încetat primejdia a spus: „Mergi în pământul lui Israil!”. 

Şi a venit Pruncul cu Maica Domnului şi cu dreptul Iosif, 
şi auzind că Arhelau domneşte în locul lui Irod, tatăl său, în 
Iudeea, n-au mai îndrăznit să vină în Betleem, de unde au plecat 
atunci, noaptea, în fugă, ci s-au dus în Nazaretul din Galileea, 
departe, aproape de Marea Mediterană, aproape de Siria. S-au dus 
în oraşul Nazaret şi au stat acolo până la o vreme, ca să se 
împlinească o altă Scriptură, care zice că „„Nazarinean se va 
chema” (Matei 2, 23; Marcu 1, 24; Faptele Apostolilor 2, 22; 10, 
28; 22, 8). 

Betleemul înseamnă Casa Pâinii, iar Nazaretul înseamnă 
înflorit şi sfințit. Căci Mântuitorul se numeşte “Floarea darurilor” 
şi “Sfinţenia Tatălui”. 


De aceea a plecat Mântuitorul în Egipt şi a venit înapoi în 
părțile Nazaretului. 


Acum am să vă mai spun ceva despre Maica Domnului, 
căci astăzi e soborul ei. 


Este o părere a unor teologi mari ai Bisericii Răsăritului 
că atâta valoare are Maica Domnului în cer şi pe pământ, încât 
dacă, Doamne fereşte, Dumnezeu ar fi pierdut toate cele nouă cete 
de îngeri, toată lumea cea văzută şi nevăzută, toate popoarele 
lumii, nu ar fi avut atâta scârbă ca dacă ar fi pierdut-o pe Maica 
Domnului. Aşa teologhisesc mulţi, între care şi Sfântul Nicodim 
Aghioritul, pentru că planul mântuirii neamului omenesc era 
prevăzut să se împlinească numai prin venirea Mântuitorului prin 

Maica Domnului. Atâta valoare are Maica Domnului, încât 
covârşeşte toate puterile cele de sus şi cele de jos. 

De aceea, vă spun: câtă nebunie, câtă orbire, câtă rătăcire, 
câtă nepăsare, câtă negrijă este la acei creştini din casa cărora 
lipseşte icoana Maicii Domnului, sau care nu au candelă la icoana 
Ei, sau care nu citesc în fiecare zi măcar un acatist, sau un 
paraclis al Maicii Domnului! 


Maica Domnului este un al doilea cer sau a doua lume, 
cum zice Sfântul Ioan Damaschin. Printr-însa s-a înnoit neamul 
omenesc şi ea este împărăteasa tuturor îngerilor şi a tuturor 
sfinților şi Maica noastră, a tuturor popoarelor pământului şi a tot 
sufletul necăjit şi întristat care o cheamă în ajutor. 


Vai de creştinul care n-o cinsteşte pe Maica Domnului şi 
nu are în casa lui o carte de rugăciuni, să-i citească Maicii 
Domnului un paraclis sau un acatist, sau care nu ştie măcar o 
rugăciune pe de rost către ea! Mare ruşine o să aibă acela în ziua 
Judecăţii. 

Ştiţi oare, în ziua Judecăţii, cine are să fie de-a dreapta 
Mântuitorului? Maica Domnului; iar de-a stânga Lui — Sfântul 
loan Botezătorul, înger întâistătător al tuturor sfinților. 


Deci aceste două persoane sfinte sunt cele mai mari din 
ceruri după Prea Sfânta Treime: întâi Maica Domnului şi apoi 
Sfântul loan Botezătorul. 


Câtă durere şi câtă ruşine va fi pentru popoarele 
pământului care n-au cunoscut-o şi n-au cinstit-o! Că ea fiind de-a 
dreapta Mântuitorului, câtă ascultare nu va avea atunci, ca Una 
care L-a purtat pe Mântuitorul în pântece, şi L-a născut, şi L-a 
alăptat, şi L-a purtat în braţe, şi toată viaţa a fost lângă EI, şi 
pururea L-a păzit de primejdii, şi pururea L-a ascultat, şi a suferit 
la patima Lui mai mult decât oricine, că inima ei a fost 
însângerată. 

Câtă slavă şi cinste nu are ea acolo sus, iar noi, păcătoşii, 
pe pământ ne lenevim s-o chemăm în ajutor, sau nu ştim câtă 
durere o să aibă sufletul nostru în ceasul morţii. Atunci o să 
vedem cât poate Maica Domnului să ne uşureze şi să ne scoată 
din ghearele dracilor, care vor veni să ne arate toate câte am greşit 
cu cuvântul, cu lucrul şi cu gândul. 


Era odată un călugăr în Galia, sau în Franţa de astăzi. Era 
pe timpul când Biserica din Apus nu era toată catolică, ci era o 
singură Biserică Ortodoxă în toată lumea. Și era acolo o mănăstire 
de călugări, care o cinstea pe Maica Domnului şi o avea ca 
ocrotitoare şi miluitoare. lar acel călugăr avea o deosebită 
dragoste şi o mare evlavie către Maica Domnului şi în fiecare zi 
făcea canoane, metanii, paraclise şi acatiste cu multe lacrimi la 
Maica Domnului, ca s-o aibă ajutătoare pe pământ, şi în vremea 
morţii, şi în ziua Judecăţii. Dar se mai ruga ceva bietul călugăr: 
„Maica Domnului, aş vrea să te văd o dată, cum ești tu în ceruri, 
ca mai mare evlavie să simt pentru tine şi mai mare credință. Nu 
sunt vrednic, că sunt om păcătos, dar dacă vrei, arată-mi mie, ca 
să văd eu câtă slavă ai tu în ceruri; şi dacă te voi vedea o dată, nu 
mai uit până ce-oi muri”. Şi s-a rugat mult, însă Maica Domnului 
n-a vrut să i se arate. 

ÎI mângâia în ascuns, tainic, dar nu voia să i se arate, 
poate ca să nu se mândrească, sau poate ca să nu-L orbească, 
fiindcă ea străluceşte de zeci de mii de ori mai tare decât soarele. 
Însă văzându-se supărată mereu de el, că plângea mereu, şi 
văzându-l cât de credincios era, a voit să i se arate, dar nu cu 
slava şi cu strălucirea pe care o are de-a dreapta Fiului şi în 
ceruri, ci cu atâta slavă cât putea el să rabde. Şi odată, la 
rugăciune, i s-a arătat Maica Domnului cu atâta strălucire, încât el 
gândea că dacă o să mai ţină ochii deschişi o să orbească, şi 
atunci a închis un ochi. Pentru că atâta lumină şi atâta mireasmă a 
Sfântului Duh şi atâta frumuseţe şi strălucire era în fața ei. lar cu 
celălalt ochi a orbit de tot. Şi s-a închinat, iar Maica Domnului i-a 

dat binecuvântare şi i-a spus: „Nu înceta a te ruga, căci vei veni 
să mă vezi acolo în ceruri, pentru veşnicie!”. Şi după ce a plecat 
Maica Domnului, avea el mare bucurie şi mare mângâiere de la 
Duhul Sfânt, Care a venit prin Maica Domnului şi l-a umplut de 
dragoste duhovnicească, dar îi părea rău de un lucru şi zicea: 
„Prost am mai fost! Cine m-a pus pe mine să închid un ochi?! Mai 
bine îl ţineam deschis şi pe acela şi orbeam de amândoi, numai să 
mă fi îndulcit de lumina aceea atât de frumoasă şi de negrăită a 
Maicii Domnului. Dacă ar mai veni Maica Domnului o dată?”. Şi 
a început să se roage din nou: „Maica Domnului, îmi pare foarte 
rău că mi-am cruțat un ochi. Am orbit de acela cu care te-am 
văzut, dar dacă mai vii o dată, vreau să orbesc şi de acesta, numai 
să te mai văd o dată! Vreau să rămân orb pentru totdeauna, până 
la moarte, numai să te mai văd câteva clipe!”. Şi s-a rugat ani de 
zile, şi iată că a venit Maica Domnului. Dar când a apărut, în loc 
să orbească şi ochiul celălalt, s-a întâmplat o altă minune: i s-a 
deschis şi ochiul orb, şi a rămas acela cu ochii sănătoşi şi curaţi. 
Maica Domnului, venind, nu l-a mai orbit şi de celălalt ochi, dar 
i-a spus: „De azi înainte ai să mă vezi la cer când vei veni”. Şi s-a 
făcut sănătos de amândoi ochii, iar după puţină vreme s-a dus 
bietul călugăr să se sature de bucurie şi lumină, de veselia cea 
negrăită şi de privirea Prea Curatei Născătoare în ceruri, nu o 
clipă, nu un minut, ci de-a pururea. S-a dus să aibă privirea cea 
duhovnicească îndreptată spre Prea Curata şi spre Mântuitorul şi 
spre Sfânta Treime cu toți Sfinţii, în lumina cea neapropiată, şi să 
se bucure şi să se veselească. 


Noi să nu dorim numaidecât o vedere ca aceasta. Aceasta 
a fost o cutezanţă a unui suflet aşa de mare. Dar noi să ne vedem 
de păcatele noastre şi să nu dorim s-o vedem pe Maica Domnului, 
că nu suntem vrednici. Să ne vedem şi să ne plângem păcatele, să 
ne pocăim până la ultima suflare, să ne mărturisim curat, să fim 
împăcaţi cu toţi, să ţinem sfintele posturi, să ducem viață curată, 
să avem dragoste către aproapele, şi atunci şi noi, păcătoşii, vom 

nădăjdui la mila Mântuitorului şi a Prea Curatei Fecioare Maria, 
ca să o vedem şi noi în veacul viitor, nu un minut, nu o zi, nu un 
an, nu o mie de ani, ci în vecii vecilor. 

Pentru rugăciunile Prea Curatei, Prea Binecuvântatei 
Născătoare de Dumnezeu şi pururea Fecioarei Maria, Doamne 
Iisuse Hristoase, Dumnezeul nostru, miluieşte-ne pe noi, 
păcătoşii. Amin! 

PREDICA A TREIA LA NAŞTEREA DOMNULUI 


Părinților şi fraților şi iubiţi credincioşi, 


Fiindcă ne aflăm încă în vremea de prăznuire a Naşterii 
lui Iisus Hristos, Mântuitorul nostru şi Dumnezeul nostru, m-am 
gândit, fiindcă ieri s-a citit pastorala Înalt Prea Sfinţitului 
Mitropolit, să spunem astăzi câteva cuvinte în legătură cu acest 
prealuminat şi dumnezeiesc praznic al mântuirii întregii lumi, 
adică despre Naşterea lui lisus Hristos. 

Şi iată ce vreau să spun. 

Aţi văzut că atunci când vine primăvara — fiecare din noi 
am apucat atâtea primăveri, câți ani avem — mai întâi începe să se 
încălzească vremea, soarele începe să ardă mai cu putere, să 
străbată cu razele sale până la noi; apoi începe a încolţi iarba, 
pământul se umple de iarbă verde şi de flori, neamul păsărilor 
începe să cânte frumos în codri, în dumbrăvi, în câmpie şi pe 
dealuri, dobitoacele ies la păşune, păstorii cântă din fluiere 
bucuria primăverii, soarele străbate cu putere printre vii şi prin li- 
vezi, codrii înfrunzesc şi toată podoaba pământului se schimbă 
spre înnoire şi se face un fel de rai pe pământ. Şi fiecare are o 
mulțumire sufletească ajungând să vadă această împodobire şi 
înnoire a stihiilor vremii, a anotimpurilor anului şi a tot pământul. 
Şi, de bucurie şi de mulțumire, dă slavă lui Dumnezeu. 

Aşa s-a întâmplat şi când a ajuns la noi plinirea vremii, 
primăvara cea duhovnicească a Naşterii Domnului Dumnezeului 
şi Mântuitorului nostru lisus Hristos. Ea pe toate le-a bucurat, 
cum a zis Arhanghelul Gavriil către păstori: „lată, vă binevestesc 

vouă bucurie mare” (Luca 2, 10). S-au bucurat cerul şi pământul 
de această primăvară şi înnoire a neamului omenesc, de Naşterea 
Domnului Dumnezeului şi Mântuitorului nostru lisus Hristos. 

Dar, oare, cum a venit la noi această primăvară? Oare nu 
s-a ştiut de la începutul lumii că va veni cândva? Ba s-a ştiut încă 
de când a greşit Eva, strămoaşa noastră, în rai, şi de când a 
osândit Dumnezeu pe părinții noştri să se ducă din rai pe pământ, 
ca să-şi câştige pâinea cu sudoarea frunţii. Încă de atunci, această 
primăvară a început să-şi arate zorile, numai că nu era venită cu 
desăvârşire. Încă de atunci a zis Dumnezeu către şarpe despre 
Eva: „Aceasta îți va zdrobi capul” (Facerea 3, 15). Era o 
proorocie a lui Dumnezeu Tatăl, că prin femeie a căzut neamul 
omenesc şi prin femeie, la plinirea vremii, se va zdrobi capul 
şarpelui, adică al satanei. 

Dar de ce se cheamă Hristos “sămânţa femeii”? Aşa Îl 
numesc toți teologii. Ci mai ales apostolii spun că Hristos din 
sămânța femeii s-a născut. Pentru ce? Pentru că El nu este 
sămânță de bărbat după trup. Căci zice dumnezeiescul Maxim 
Mărturisitorul în cuvântul teologic la întruparea lui Dumnezeu, 
sau în capetele cunoștinței: „Sufletul Mântuitorului în persoana 
ipostasului s-a luat de la Duhul Sfânt, iar trupul din sângele Prea 
Sfintei şi Prea Curatei Fecioare Maria” (Sfântul Maxim 
Mărturisitorul, Filocalia, II, Sibiu, 1947, p. 215, întrebarea 15). 

Dar, oare, cum a venit această primăvară duhovnicească la 
noi şi cum şi-a încheiat această taină lucrarea astăzi? Dacă vreţi 
să ascultați, sau dacă aţi uitat Evanghelia, aduceţi-vă aminte. 
Nouă ne istoriseşte evanghelistul Matei aşa: „lar naşterea lui lisus 
Hristos aşa a fost, că logodită fiind Maria, mama Lui, cu Iosif, 
mai înainte de a se împreuna ei, s-a aflat având în pântece de la 
Duhul Sfânt” (Matei 1, 18). Dar de ce a trebuit logodnic la 
fecioară? De ce a trebuit logodnic la acea Prea Sfântă şi Prea 
Curată care a născut de la Duhul Sfânt? Ce cuvânt — întreabă 
ereticii — este acesta, sau, de ce a trebuit să se mai logodească cu 
bărbat Maica Domnului, dacă a fost cămara Duhului Sfânt, plină 
de toate darurile Duhului Sfânt? Pentru două pricini a fost de 

trebuință logodnicul, cum arată dumnezeieştii Părinți. Una pentru 
că trebuia să fie minţit satana, căci cu şapte sute de ani înainte de 
venirea Domnului, proorocul Isaia, Evanghelistul Vechiului 
Testament, a spus la cap. VII cu 13: „lată, fecioara în pântece va 
lua şi va naşte fiu şi vor chema numele Lui Emanoil”, ce se 
tâlcuieşte: Cu noi este Dumnezeu. Satana a înțeles prin gura 
acestui prooroc că o Fecioară va zămisli în chip negrăit la plinirea 
vremii, prin lucrarea lui Dumnezeu, şi din ceasul acela a început 
să pândească pe toate fecioarele câte erau pe fața pământului, să 
afle, care din ele va naşte fără bărbat, ca să pună piedici planului 
mântuirii neamului omenesc. Dar s-a înşelat, că nu poate el 
niciodată să împiedice lucrarea lui Dumnezeu. Că zice dreptul 
Iov: „El (Dumnezeu) destramă planurile celor vicleni... El prinde 
pe înţelepţi în isteţimea lor şi sfaturile celor înşelători ies prost” 
(ov 5, 12-13). Nu putea cel viclean să întârzie taina mântuirii şi 
planul lui Dumnezeu de a mântui lumea. De aceea Dumnezeu şi-a 
arătat înţelepciunea şi prudenţa când a dat logodnic Fecioarei, ca 
să creadă toată lumea şi însuşi satana că această Fecioară este 
chiar logodită cu bărbat, ca toate femeile, şi el să nu ştie taina că 
este fecioară, şi anume Fecioara cea din veci aşteptată şi aleasă să 
nască pe Mesia. 

Aceasta a fost pricina întâia pentru care a avut logodnic. 
lar a doua a fost şi mai tainică. Sfântul Grigore Teologul şi 
Marele Vasile spun că s-a dat logodnic Fecioarei ca nu cumva 
satana, cunoscând de la început taina mântuirii, să nu intre în 
luptă cu Hristos în taina mântuirii neamului omenesc (Marele 
Vasile, Tâlcuire la Psalmul 44, şi Sfântul Grigore Teologul, 
Cuvânt la Naşterea Domnului). 

Hristos trebuia să pătimească, să fie schingiuit, să fie 
răstignit, să fie omorât. Toate acestea erau prezise de Isaia, care a 
zis: „Dar El a luat asupră-Şi durerile noastre şi cu suferinţele 
noastre S-a împovărat. Şi noi Îl socoteam pedepsit, bătut şi 
chinuit de Dumnezeu, dar El fusese străpuns pentru păcatele 
noastre şi zdrobit pentru fărădelegile noastre. El a fost pedepsit 
pentru mântuirea noastră şi prin rănile Lui noi toţi ne-am 
vindecat” (53, 4-5). 


118 


lată de ce trebuia să pătimească El, conducătorul lumii, de 
la om. Şi dacă ar fi ştiut satana că fecioara aceasta are să nască pe 
Hristos, nu avea oare să fugă departe de El? Atunci satana n-avea 
să mai întărâte pe evrei, pe farisei, pe cărturari, n-avea să-l mai 
facă vânzător pe Iuda, nu apela la Pilat, nici la Irod, să-L 
prigonească. Dar de ce? Ca nu cumva să biruie Hristos şi să ne 
mântuie pe noi. Dar aşa, necunoscând satana taina, a început să-L 
prigonească, socotind că-i un drept, socotind că-i un prooroc, 
chiar de după botez, de când Hristos a postit 40 de zile şi 40 de 
nopţi în muntele Carantania, cum spune dumnezeiasca Scriptură: 
„Atunci lisus a fost dus de Duhul în pustiu, ca să fie ispitit de 
către diavolul.” Chiar atunci s-a dus să-L ispitească, dar nu ştia 
sigur cine este, că auzi ce-l spune: „De eşti Tu Fiul lui 
Dumnezeu, zi ca pietrele acestea să se facă pâini” (Matei 4, 1-3). 
Iar altă dată, când duhul cel necurat a strigat către Mântuitorul din 
îndrăcitul tămăduit în ţinutul Gherghesenilor: „Ce ai cu mine, 
lisuse, Fiul Celui Prea Înalt?” (Luca 8, 28), a spus aceasta pentru 
că diavolul ştia Scriptura care zice: „Eu am zis: Dumnezei sunteţi 
şi Fiii Celui Prea Înalt toți” (Psalmul 71, 6). Dar satana ÎI socotea 
pe Mântuitorul ca pe un fiu al lui Dumnezeu după dar, asemeni 
proorocilor şi drepţilor către care a fost cuvântul lui Dumnezeu 
(Ioan 10, 35), neştiind că este Fiul lui Dumnezeu după ființă, Cel 
ce va prăda iadul şi va omorî moartea. 


Dar cu câţi oameni nu se luptase el de atâtea mii de ani, 
cu câți patriarhi, cu câţi drepţi, cu câţi care au făcut minuni mari 
şi care au înviat şi din morţi? El ştia că trebuie să vină un 
prooroc, sau proorocul cel prezis de Moise, dar nu ştia că acela va 
veni în persoana lui Mesia. lar dacă ar fi ştiut cu adevărat că-i 
Hristos, ar fi renunţat la lupta cu El. De ce? Ştia mai întâi că va fi 
biruit şi va rămâne de ruşine. Al doilea, ştia că dacă va lupta cu 
Dânsul, mai tare va întări taina mântuirii neamului omenesc, că 
Hristos a venit să sufere din dragoste pentru neamul omenesc. Şi 
deci ca să se încaiere el la luptă cu Hristos, a pus Dumnezeu 
logodnicul, ca o acoperire. Căci dacă el ar fi ştiut că are în faţă pe 
Hristos, nu mai aducea nici o ispită lui Hristos. De ce? Ca nu 
cumva Hristos să pătimească, fiindcă ştia că noi prin rănile Lui ne 

vom vindeca. Deci ar fi luat lui Hristos orice prilej de a fi ocărât 
şi batjocorit şi omorât, ca să nu se împlinească în felul acesta 
mântuirea lumii, care trebuie să vină prin cruce. 


lată deci cele două pricini pentru care a pus Dumnezeu 
logodnicul lângă Prea Curata Fecioara Maria. 


Dar să mergem cu Evanghelia mai departe. Şi Iosif când a 
văzut că Maica Domnului are în pântece s-a întristat. El ştia că a 
luat această fecioară din mâna proorocului Zaharia, să-i păzească 
fecioria nestricată şi s-o păzească cu totul în învățătura Sfintelor 
Scripturi, şi când a văzut-o grea, a început a se spăimânta, a se 
mâhni cu gândul, cum cântă Biserica: „Spăimântatu-s-a Iosif’ şi 
„Nu te mâhni, losife!”. S-a mâhnit, gândind cum se poate ca o fe- 
cioară de cincisprezece ani, curată şi prea sfântă, pe care a luat-o 
din Sfânta Sfintelor, a hrănit-o Arhanghelul Gavriil 12 ani şi apoi 
i se încredinţase lui, ca unui bătrân şi văduv, şi sfânt, să păzească 
acest odor, această cămară a tainelor, această floare a raiului şi a 
cerului, să fie acum grea? Cine a înşelat-o pe Maria, cine a greşit 
cu dânsa, cum de s-a încumetat cineva să se apropie de un vasal 
Duhului Sfânt? 


Acestea erau întrebările pe care şi le punea, mâhnindu-se, 
bunul şi dreptul Iosif, după dreptate. Avea dreptate să se 
mâhnească, fiindcă toată grija de a o păzi era asupra sa. „Mă tem 
— gândea el — că de voi spune lui Zaharia aceasta, o să mă mustre, 
că de ce n-am păzit-o, iar pe dânsa, dacă o va afla poporul, o va 
ucide cu pietre. Da, mai bine am s-o las în taină şi să mă duc”. 
Căci zice Evanghelia: „Iosif, logodnicul ei, fiind drept şi nevoind 
s-o vădească, a voit s-o lase în ascuns”. Şi cugetând el acestea, 
iată îngerul Domnului i s-a arătat în vis, grăind: „losife, fiul lui 
David, nu te teme a lua pe Maria, femeia ta, că ceea ce s-a 
zămislit într-însa este de la Duhul Sfânt”. Iar Iosif a primit aceste 
cuvinte ca şi cum Dumnezeu Însuşi i-ar fi spus: „Nu te teme c-a 
înşelat-o cineva, nu te teme că de comoara aceasta a Duhului 
Sfânt s-a atins cineva să ţi-o fure, nu! Este preasfântă, preacurată, 
pentru dânsa am făcut cerul şi pământul şi am zidit toată făptura; 
ia-0, nu te teme!”. 

Şi aşa, întărit de înger, Iosif a luat-o. Şi zice mai încolo 
Scriptura: „Şi n-a cunoscut-o pe dânsa până când a născut pe Fiul 
său Cel Unul-Născut, Căruia I-a pus numele lisus” (Matei 1, 25). 
De la acest cuvânt, „până când”, pornind neoprotestanţii de tot 
felul, nu voiesc să o laude şi să o cinstească pe Maica Domnului, 
ci zic: „Auzi ce zice Scriptura: «Şi n-a cunoscut-o pe ea până 
când...»”. Ca şi cum ar da a înțelege că după aceea, după ce a 
născut pe Cel Unul-Născut, s-o fi cunoscut. Dar nebuni sunt şi 
slabi la minte toţi aceia care cugetă asemenea cu dânşii! Să 
cerceteze Scriptura mai întâi şi să vadă ce înseamnă cuvântul 
„până când”! Şi atunci să vadă adevărul, care străluceşte mai mult 
decât soarele în Evanghelie şi-n toate dumnezeieştile Scripturi. 

Cuvântul „până când” înseamnă „veşnicie”, se spune în 
Dogmatica Sfântului loan Damaschin. Şi citind în scrierile 
dumnezeieştilor Părinţi, vedem tâlcuit că atunci când auzim 
zicându-se: „Întoarce-Te, Doamne, până când, şi Te umileşte (Te 
milostiveşte) spre robii Tăi” (Psalmii 89, 15), pe acest „până 
când” trebuie să-l înțelegem „veşnic”, „de-a pururea”, căci 
Dumnezeu nu Se întoarce numai până la o vreme, ci pururea Se 
întoarce către robii Săi care se roagă Lui. Sau când auzi în 
Psalmul 109: „Zis-a Domnul Domnului meu: Şezi de-a dreapta 
Mea până ce voi pune pe vrăjmaşii Tăi aşternut picioarelor Tale”, 
să nu înţelegi că de la judecată înainte, de când va zdrobi Hristos 
toată vrăjmăşia şi pe diavolul, şi pe cei potrivnici, nu va mai 
şedea de-a dreapta Tatălui, spre a împărăți cu el peste toate 
veacurile, deoarece ştim bine — şi este scris — că „Împărăţia Lui 
nu va avea sfârşit” (Luca 1, 33). 

Sau de soţia lui David, Micol, fata lui Saul cea mai mică, 
se zice că „n-a avut copii până în ziua morţii ei” (II Regi 6, 23). 
Înseamnă că a născut după ce a murit?! Câtă nebunie ar fi să crezi 
că a născut după ce a îngropat-o?! Prin urmare, cuvântul că fata 
lui Saul „n-a avut copii până în ziua morții ei” a arătat veşnicia, 
că niciodată nu a mai născut. 

Sau despre corabia lui Noe, ce zice? Şi nu s-a mai întors 
corbul în corabia lui Noe „până ce a secat apa de pe pământ” 

(Facerea 8, 7). Dar s-a întors vreodată, sau o să se mai întoarcă? 
Nu; porumbelul s-a întors a doua oară, dar corbul nu s-a mai 
întors. Deci cuvântul până când înseamnă veşnicie. Aşa şi despre 
Maica Domnului, când auzi că „n-a cunoscut-o pe ea până când”, 
înseamnă că în vecii vecilor n-a cunoscut bărbat şi n-a cunoscut-o 
nimeni. 

Ce spune dumnezeiasca Evanghelie mai departe? Şi a luat 
pe Maria, femeia sa, şi a venit poruncă de la Cezarul August, când 
domnea în Siria Chirineu, să meargă fiecare să se înscrie. Unde? 
La cetatea sa. Şi a venit Iosif cu Maria în cetatea Vitleem. De ce a 
venit Iosif în Vitleem? Vitleemul are patru nume în dumnezeiasca 
Scriptură. Vitleemul se mai chema şi Efrata în vechime. Dar se 
mai chema şi Cetatea lui David, căci într-însa s-a născut şi s-a uns 
împărat marele strămoş al Mântuitorului, după trup. Dar s-a mai 
numit şi Casa Pâinii, de către prea fericitul patriarh Iacov, care, 
păscându-şi turmele oilor sale pe acele locuri, mai înainte a văzut 
şi a proorocit că acolo avea să pogoare şi să se nască pâinea cea 
vie care S-a pogorât din cer, Domnul lisus Hristos. 


Dar unde se află Vitleemul? În Palestina. El e o cetate 
mică, la jumătatea căii între Ierusalim şi Hebron, unde s-a născut 
Sfântul loan Botezătorul şi unde Avraam a vorbit la stejarul 
Mamvri cu cei trei îngeri, mai bine zis cu Sfânta Treime. Acolo 
este Vitleemul. 


Dar de ce s-a născut Mântuitorul în Vitleem? Fiindcă 
Vitleemul era cetatea lui David şi aţi auzit mai sus ce i-a spus 
îngerul. Zice: „losife, fiul lui David, nu te teme a lua pe Maria 
femeia ta!”. Iosif se trăgea din neamul lui David şi din casa lui 
David, de acolo, din Betleem, şi a venit după dreptate să se 
înscrie acolo de unde era şi el, şi Maica Domnului. 


Şi ce s-a întâmplat dacă a venit în Betleem? Era vreo 
proorocie că Betleemul va fi locul de naştere al lui lisus Hristos? 
Era. Proorocul Miheia a spus mai înainte cu vreo patru-cinci sute 
de ani de venirea lui Hristos în lume: „Şi tu, Betleeme, pământul 
lui Iuda, nicidecum nu eşti mai mic între voievodatele lui Iuda, 
căci din tine va ieşi Povăţuitorul care va paşte pe poporul Meu 

Israil” (Matei 2, 6; Miheia 5, 1). Această proorocie au cunoscut-o 
şi arhiereii, şi cărturarii când i-a întrebat Irod unde va să se nască 
Hristosul. Căci ei au răspuns: „În Vitleemul Iudeii”; şi i-au spus 
proorocia aceasta. Deci, când a venit Iosif în Betleemul Iudeii cu 
Maica Domnului, fiind grea, tocmai atunci a sosit vremea de 
naştere, împlinindu-se nouă luni. Şi să nu credeți că Maica 
Domnului, cum hulesc unii, a născut pe subțioară, sau că a născut 
pe la spate. Nu, nu, nu! A născut ca toate femeile; ceea ce n-a fost 
firesc la Maica Domnului este că n-a avut dureri la naştere şi că 
naşterea nu i-a stricat fecioria, căci era o naştere proprie numai lui 
Dumnezeu. Dacă trece raza soarelui acum prin geamul bisericii 
acesteia, se poate vedea apoi urma ei pe geam? Cine poate arăta 
pe unde a trecut şi cum a trecut? Aşa a trecut Hristos prin Maica 
Domnului, fără să lase urme, fără să strice cheile fecioriei, dar L- 
a născut la plinirea vremii, adică la nouă luni. 


Naşterea Maicii Domnului a fost atât după legile firii, căci 
a născut la nouă luni, cât şi mai presus de firea noastră, căci n-a 
avut dureri la naştere, n-a cunoscut dulceaţă de bărbat mai înainte, 
precum celelalte femei, şi nici nu i-a stricat bărbatul fecioria. 
Fecioară a fost înainte de naştere, fecioară în naştere şi fecioară a 
rămas după naştere. 

Şi tocmai atunci sosind vremea să nască, aflându-se în 
Betleem, căutau un loc unde să poată naşte o femeie tânără. 
Bătrânul Iosif luase şi un bou să-l vândă, care cu suflarea lui a 
încălzit pe Pruncul lisus la naştere. 


În acest timp, păstorii de turme, făcând strajă împrejurul 
turmelor lor, deodată îngerul Domnului a stătut lângă ei şi slava 
Domnului s-a arătat împrejur, iar ei s-au înfricoşat cu frică mare. 
Dar îngerul le-a zis: „Nu vă temeţi! Căci iată, că vestesc vouă 
bucurie mare, care va fi pentru tot poporul; căci vi S-a născut 
vouă Mântuitor, Care este Hristos Domnul, în cetatea lui David. 
Şi acesta va fi vouă semn. Veţi găsi un Prunc înfăşat, culcat în 
iesle. Şi deodată s-a văzut, împreună cu îngerul, mulțime de oaste 
cerească, lăudând pe Dumnezeu şi zicând: Slavă întru cei de sus 
lui Dumnezeu şi pe pământ pace, între oameni bunăvoire! lară 

după ce îngerii au plecat de la ei, la cer, păstorii vorbeau unii 
către alții: Să mergem dar până la Betleem, să vedem cuvântul 
acesta” (Luca 2, 8-15). Şi ducându-se, au aflat pe Mântuitorul în 
iesle şi lângă El pe Prea Curata, Prea Sfânta Fecioara Maria şi pe 
bătrânul Iosif. Şi îndată au venit şi magii care umblau după stea, 
căci steaua stătuse deasupra peşterii. Şi i-au adus Lui daruri: aur 
ca unui Împărat, tămâie ca unui Dumnezeu şi smirnă ca unui 
mort, pentru mântuirea neamului omenesc. 

Iubiţi fraţi, poate şi frăţiile voastre, şi noi am stat în una 
din nopţi afară, când cerul era înstelat şi stelele aşa de frumoase şi 
de strălucitoare, ca în timpul de iarnă de acum. Ce aţi face dacă 
aţi vedea deodată că stelele şi cerul tot vin şi vin şi vin spre 
pământ şi se apropie? Şi se apropie din ce în ce mai tare, mai tare 
luminează, şi de atâta orbire şi de frică, negreşit, mai că v-ar ieşi 
sufletul! Ce s-ar întâmpla? Câtă spaimă ar fi! Sau dacă am vedea 
deodată în timpul zilei că soarele începe să vină către noi şi tot 
vine şi orbeşte lumea, şi arde lumea cu razele sale şi miliarde de 
raze străpungând văzduhul şi arzând toate şi luminând toate! Câtă 
frică ar fi atunci şi cât cutremur să vezi stelele şi soarele venind 
spre pământ! Ei, dar nimica n-ar fi aceasta față de ce s-a întâmplat 
la Naşterea lui Hristos. Că nu cerul, nu soarele s-a coborât atunci 
la noi, ci Ziditorul cerului şi al pământului, Cel ce a zidit soarele 
şi a pus lumina, razele şi căldura în el, şi a pus luminători pe tăria 
cerului, Acela a venit! Câtă spaimă, cât cutremur n-ar trebui să ne 
cuprindă pe noi, gândind că Cel ce a făcut toate din nimic a venit 
până la firea noastră. Şi n-a voit să vie să se nască în palatele 
cezarilor Romei sau la faraonii Egiptului, unde era numai aur, ci 
într-o iesle simplă şi într-o peşteră. 

Dar de ce s-a născut într-o peşteră? De ce? Pentru că ea e 
simbolul întunericului. El a venit să aducă lumină şi în temniţa 
iadului, şi în lumea care era într-o noapte, că zice marele apostol 
Pavel: „întunericul veacului acestuia”. Veacul de acum, şi mai 
ales cel până la Hristos, era o noapte lungă, în care lumea era 
oarbă, stătea în întunericul slujirii de idoli şi al păcatului. Şi s-a 
născut Hristos noaptea, la miezul nopţii, şi în peşteră, ca să arate 
că El a venit să aducă lumina, să risipească întunericul. De unde? 

De la peşterile de care a spus Isaia. Căci zice: „Peşterile lor — 
vorbeşte de peşterile iadului — în veci cu întuneric sunt făcute”. Şi 
a venit să risipească întunericul şi peşterile iadului şi întunericul 
păcatului de pe fața pământului. 

Dar de ce s-a născut lisus Hristos la miezul nopţii? Tot 
pentru aceasta: „Şi iată, Mirele vine la miezul nopţii”. Aşa va fi şi 
judecata, tot la miezul nopţii. A venit Hristos să lumineze 
peşterile întunericului veacului aceluia de atâtea mii de ani 
întunecat, pentru că El era Lumina cea adevărată, Care luminează 
pe tot omul care va să vie în lume. El era Lumina lumii şi de la 
început a venit să lumineze întunericul şi să strălucească în toate 
părţile cu razele soarelui Dumnezeirii Sale. 

Dar ştiţi în care zi a săptămânii s-a născut? Poate vă 
întreabă cineva: „Ştiţi în ce zi s-a născut Hristos?”. Adu-ţi aminte 
din Scriptură ziua în care a plouat mană peste Israil. Când a fost 
ziua aceea? Ziua întâi a săptămânii. Tot în ziua întâi a săptămânii 
a făcut Dumnezeu lumina. Căci a zis Dumnezeu în ziua întâi: „Să 
se facă lumină” (Facerea 1, 3). În ziua întâi s-a născut Hristos, 
duminica s-a botezat, cum arată Părinţii de la Soborul IV ecu- 
menic, duminica Sfinţii Apostoli făceau Sfânta Liturghie, sau în 
„Ziua soarelui”, duminica a turnat Hristos din Duhul Sfânt peste 
sfinții Săi ucenici şi apostoli, prin pogorârea Sfântului Duh, şi tot 
duminica a înviat din morţi (Matei 28, 1). Duminica s-a fost 
descoperit şi Apocalipsul, că dumnezeiescul Evanghelist Ioan 
zice: „Am fost în duh în zi de duminică” (Apocalipsa 1, 10). lată 
dar câte sunt legate de ziua duminicii. 


Deci, de aceea a sfințit Dumnezeu ziua duminicii şi cu 
Naşterea Sa şi cu pogorârea Duhului Sfânt, pentru că în ziua 
aceasta, cum v-am spus, a făcut Dumnezeu lumina. Căci a zis 
Dumnezeu: „Să se facă lumină” şi s-a făcut lumină. Parcă ne-ar 
spune Mântuitorul: „Eu Însumi am făcut lumina cea zidită atunci, 
şi am venit acum să aduc lumina cea sfințită şi duhovnicească la 
toată lumea. Eu am adus lumină peste tot omul şi voi lumina peste 
tot omul care vine în lume cu lumina sfințită; Eu am făcut lumina 
atunci când am făcut soarele şi lumina zilei, şi Eu am venit acum 

ca lumină gândită, ca lumină duhovnicească”. lată pentru care 
pricină Hristos s-a născut duminica şi la miezul nopţii. 

Iubiţi credincioşi, oare este vreo margine tainei acesteia? 
Oare pot să înţeleagă îngerii şi oamenii taina întrupării lui 
Dumnezeu Cuvântul, sau taina iconomiei Lui în trup? Nu. Nici 
îngerii, nici Heruvimii, nici Serafimii;, cum dar, vor putea să 
înţeleagă minţile raționale de pe pământ taina aceasta? Cum 
încape Dumnezeu Cel necircumscris, necuprins în toate zidirile 
Sale, în pântecele Fecioarei şi să fie, în acelaşi timp, pe scaun cu 
Tatăl, la cârma a tot universul? Taina iconomiei în trup rămâne 
pururea taină, cum zice Marele Vasile: „Taina înomenirii lui 
Dumnezeu Cuvântul covârşeşte cu minunea zidirea tuturor 
făpturilor celor văzute şi nevăzute” (Sfântul Vasile cel Mare, cap. 
8 a celor Despre Sfântul Duh). Pe drept cuvânt s-au speriat 
îngerii, s-au speriat oamenii şi nimeni nu a putut înțelege cum 
Dumnezeu, prin fire Prea Înalt fiind, S-a pogorât până la noi şi S- 
a făcut asemenea nouă, afară de păcat. Deci această minune a 
minunilor nu s-a lucrat de Dumnezeu după fire, ci mai presus de 
fire şi mai presus de minte. 

lar prin această pogorâre a Lui până la noi mai mare slavă 
a aflat. Cea mai mare slavă a Celui Prea Înalt s-a arătat în 
pogorârea până la noi. Căci zice dumnezeiescul Grigorie al 
Tesalonicului: „Slava Celui Prea Înalt s-a arătat în pogorârea la 
cele de jos”. Pogorârea până la noi, mai mare cinste-l este, mai 
mare slavă. Mare I-a fost slava şi slavoslovia Lui în ceruri, că s- 
au spăimântat şi îngerii, şi Arhanghelii, şi Heruvimii, şi Serafimii, 
când L-au văzut pogorându-Se. Ziceau: „lată, Dumnezeu S-a 
făcut om, Dumnezeu S-a pogorât până la om, Dumnezeu mănâncă 
şi Se îmbracă asemenea lor, Dumnezeu umblă şi Se întristează cu 
ei, Dumnezeu cere ajutor şi Se mâhneşte cu dânşii. Ce este 
aceasta? Nu cumva Şi-a ieşit din fire? Nu cumva Dumnezeu a 
slăbit? nu cumva aceasta este ceva ce poate să-l ia Lui ceva din 
slavă?”. Nu. A fost sfatul cel mai înainte de veci al Prea Sfintei 
Treimi ca El să vie până la noi, şi din această pogorâre mai mare 
slavă Şi-a făcut Dumnezeu, şi în ceruri, şi pe pământ. 


126 


Iubiţi credincioşi, vreau să vă mai spun un lucru. Câte ar 
fi de spus! Dar ce putem cuprinde într-o predică în cadrul Sfintei 
Liturghii despre Naşterea lui Dumnezeu Cuvântul şi despre 
venirea Lui la noi? Atâta numai să ştiţi, că mare dragoste şi 
nemărginită bunătate ne-a arătat Dumnezeu prin venirea Lui până 
la noi, ca să Se facă asemenea nouă. 

N-aveam să putem înțelege în alt fel nici că El e 
Dumnezeu, nici că pe Dumnezeu Îl avem Tată, nici că este şi un 
Duh Sfânt, n-aveam să ştim tainele acestea ale creştinătăţii care 
sunt astăzi prealuminate, dacă nu venea El în lume şi nu trimetea 
după aceea pe Duhul Său, ca să deschidă inimile noastre, şi pe 
sfinții Săi apostoli, ca să ne deschidă mintea, să înțelegem 
Scripturile şi să rămână până astăzi cuvântul Lui viu şi lucrător în 
inimile şi-n minţile celor binecredincioşi. 

Aceasta s-o ştiţi când ajungeţi la Naşterea Mântuitorului 
lisus Hristos. Mai înainte de toate să dați slavă milostivirii şi 
bunătăţii celei negrăite a Mântuitorului nostru lisus Hristos şi 
Prea Curatei şi Prea Sfintei Fecioare Maria, care a slujit la 
Naşterea Lui, că ne-a învrednicit pe toţi să mai ajungem încă o 
dată Naşterea Domnului şi să prăznuim înnoirea neamului 
omenesc prin taina venirii cea în trup a lui Dumnezeu Cuvântul. 


Amin! 

PREDICA A PATRA LA NASTEREA DOMNULUI 


Iubiți credincioşi, părinților, fraţilor, 


Pentru ca să tâlcuim dumnezeiasca Evanghelie de astăzi, 
de la Matei, este nevoie să luăm lucrurile mai de sus, mai din 
vechime, şi să înfățişăm o istorie de demult. lată ce vreau să spun: 

Cam cu o mie cinci sute de ani înainte de venirea Dom- 
nului în trup, trăia în Mesopotamia, în ţara cea dintre două râuri 
care se mai chemau pe atunci Poarta lui Dumnezeu, adică între 
Tigru şi Eufrat, un mare vrăjitor. Şi pe acel mare vrăjitor îl chema 
Valaam. El era dintr-o regiune numită Petor (Numerii 22, 5). Tot 
în vremea aceea poporul lui Israil era în nemernicia lui cea de 
patruzeci de ani în pustie şi ajunsese în pământul Amoreilor. 
După ce l-a bătut pe Sihon, împăratul amoreilor, ajunsese în pă- 
mântul Vasanului. Acolo l-a bătut pe Og, împăratul Vasanului, şi 
mare groază a băgat în popoarele de dincolo de Iordan şi din 
pământul lui Moab, care erau dincoace de Iordan, deşi nu trecuse 
încă poporul Iordanul. Împărăţia lui Moab, care era lângă poalele 
muntelui Carmel şi lângă Ierihon, avea pe atunci un împărat cu 
numele Balac. Şi acesta, când a văzut că poporul lui Israil — 
căruia îi ajuta Dumnezeu în vremea aceea, că era singurul popor 
ce se închina adevăratului Dumnezeu — ia țară după ţară şi popor 
după popor, şi a ajuns lângă hotarele lui, a fost cuprins de mare 
spaimă şi grijă. 

De aceea împăratul Balac a strâns boierii curţii sale din 
Madiam şi a zis: „Poporul acesta mănâncă acum totul împrejurul 
nostru, cum mănâncă boul iarba câmpului” (Numerii 22, 4). Deci 
sfătuindu-se ei şi socotind că nu vor ţine piept unui popor care se 
arată aşa de puternic, au hotărât că nu este de făcut altceva mai 
bun decât să cheme în ajutor pe Valaam din Petor (Numerii 22, 4). 
Că era mare credință în acest vrăjitor, pe vremea aceea, la 
popoarele păgâne. Atâta de mare credinţă aveau în acel vrăjitor, 
încât îl socoteau ca pe un Dumnezeu, iar aceasta se va vedea din 
cele ce urmează. Şi a trimis Balac împăratul o delegaţie peste 
Eufrat, în Mesopotamia, cu mari daruri şi cu mare cinste la 
Valaam din Petor, să vie să-i ajute cu farmecele sale, mai bine zis 
cu puterea drăcească, să bată pe poporul lui Israil, că dacă nu, ţara 
lor va fi pierdută. Dar îndată ce au ajuns căpeteniile lui Moab la 
Valaam, Dumnezeu a venit la Valaam şi i-a spus: „Să nu te duci 
cu ei şi să nu blestemi pe poporul acela, că este binecuvântat!” 
(Numerii 22, 12). Şi deoarece Valaam a ascultat pe Dumnezeu şi 
nu s-a dus, a trimis împăratul Balac o altă solie, mai însemnată 
decât cea dintâi, şi cu mai mari făgăduinţe. Atunci Dumnezeu i-a 
spus lui Valaam în timpul nopții: „Dacă oamenii aceştia au venit 
să te cheme, scoală şi te du cu ei; dar să faci ce-ţi voi zice Eu!” 
(Numerii 22, 20). 

Şi Valaam a încălecat pe asina sa, şi luând cu sine două 
slugi, a plecat spre pământul Moabului, cale depărtată. Şi când 
mergea pe drum, îngerul Domnului i-a împiedicat calea şi asina, 
care era mai curată decât el, văzând îngerul Domnului, a lăsat 
drumul şi a luat-o pe câmp. lar Valaam, fiind orbit, n-a văzut 
îngerul Domnului şi a început să bată asina. Şi-o frâna de căpăstru 
să vie înapoi la drum. Deci cu mare greutate a scos-o la drum. Şi 
după o vreme iarăşi îngerul Domnului se arată undeva între vii la 
un loc îngust, unde de o parte şi de alta era zid în calea lui, şi 
îngerul Domnului îi ţinea calea. Pe care văzându-l asina, s-a tras 
iar lângă zid, şi a strâns piciorul lui Valaam în zid, şi acesta iar a 

început s-o bată. Însă îngerul Domnului a trecut apoi şi a stat la 
loc strâmt, unde nu era loc să te abaţi nici la dreapta, nici la 
stânga. Şi când a ajuns acolo Valaam călare pe măgăriță, măgăriţa 
a văzut pe îngerul Domnului în pară de foc, cu sabia goală trasă în 
calea ei, şi nemaiavând unde se feri, că şi în stânga şi în dreapta 
era strâmtorarea muntelui, s-a culcat jos, sub stăpânul ei. Atunci, 
mâniindu-se Valaam, a început să o bată pe asină cu toiagul. Şi 
măgărița, căzută jos în genunchi, a început să vorbească cu dânsul 
prin puterea dumnezeirii: „Ce ţi-am făcut eu, de mă baţi acum 
pentru a treia oară?!... Avut-am oare deprinderea de a mă purta 
aşa cu tine?”. 

Şi când a zis măgărița acestea, a văzut Valaam — cel ce nu 
era vrednic să vadă — pe îngerul Domnului în pară de foc, cu sabia 
goală. Şi când l-a văzut, s-a închinat şi a căzut cutremurat cu faţa 
la pământ. lar îngerul i-a zis: „De ce ai bătut asina ta de trei ori? 
Eu am ieşit să te împiedic, deoarece calea ta nu este dreaptă 
înaintea mea; ... dacă ea nu s-ar fi întors de la mine, eu te-aş fi u- 
cis pe tine, iar pe ea aş fi lăsat-o vie”. Şi pentru că Valaam a 
mărturisit că se căieşte, îngerul i-a zis: „Du-te cu oamenii aceştia, 
dar să grăieşti ceea ce-ţi voi spune eu!” (Numerii 22, 21-35). 

Şi s-a dus Valaam cu căpeteniile lui Balac, şi când a ajuns 
în ţara Moabului, i-a ieşit în întâmpinare împăratul Balac cu toţi 
curtenii lui, cu toată suita lui, cu mare cinste, că toţi aveau 
credință că dacă vine acest fermecător, negreşit că farmecele sale 
vor ajuta lor să bată pe Israil. Şi când s-a închinat împăratul 
Moabului lui Valaam, acesta i-a zis: „lată, acum am venit la tine. 
Dar pot eu, oare, să-ţi spun ceva? Ce-mi va pune Dumnezeu în 
gură, aceea îți voi grăi!”. 

Şi a doua zi, dis-de-dimineaţă, l-a suit Balac pe Valaam 
într-un munte, unde era capiştea lui Baal, zeul lor spurcat, la care 
se închinau, şi i-a arătat oştirile lui Israil. lar Valaam a spus: 
„Zideşte-mi aici şapte jertfelnice!”. Şi îndată le-a făcut împăratul, 
şi a pus pe fiecare jertfelnic un vițel şi un berbec, şi le-a adus ca 

jertfă. lar când a dat foc jertfelor, Valaam a început să 
proorocească. Însă în loc să blesteme pe Israil, a zis: „Cum să 
blestem pe cel ce nu-l blestemă Dumnezeu?! Sau cum să osândesc 
pe cel ce nu-l osândeşte Dumnezeu?!... Să moară sufletul meu 
moartea drepţilor acestora şi să fie sfârşitul meu ca sfârşitul lor!” 
(Numerii 23, 7-10). 

Şi s-a speriat Balac şi a zis: „Eu te-am adus să-mi 
blestemi pe vrăjmaşii mei şi iată că tu îi binecuvântezi!”. Zise 
Valaam: „Oare să nu spun eu lui Balac ceea ce îmi pune Domnul 
în gură?” (Numerii 23, 12). Atunci a zis Balac: „Vino cu mine în 
alt loc... să mi-l blestemi de acolo!”. Şi l-a dus el pe vârful 
muntelui Fazga, şi a zidit acolo şapte jertfelnice, şi a pus câte un 
vițel şi câte un berbec pe fiecare jertfelnic. Şi atunci a început 
Valaam a zice: „lată, am primit poruncă să binecuvântez;, El 
(Dumnezeu) a binecuvântat şi eu nu pot întoarce binecuvântarea. 
El nu vede nedreptate în Iacov şi silnicie în Israel; Domnul 
Dumnezeul său este cu el...” (Numerii 23, 18-24). Şi s-a speriat 
Balac şi s-a mâhnit foarte, şi zise din nou: „Hai să te duc în alt 
loc: poate-l va plăcea lui Dumnezeu şi mi-l vei blestema de 
acolo!”. Şi l-a dus pe vârful muntelui Peor, şi acolo i-a făcut 
iarăşi jertfelnice. Şi atunci a început Valaam să proorocească cele 
despre Naşterea lui lisus, zicând: „Cât sunt de frumoase lăcaşurile 
tale, lacove, corturile tale, Israele!... O stea răsare din Iacov; un 
toiag se ridică din Israel şi va lovi pe căpeteniile Moabului şi pe 
toţi fiii lui Set îi va zdrobi. Din Iacov Se va scula Cel ce va stăpâ- 
ni cu putere...” (Numerii 24, 3-24). Şi astfel a proorocit despre 
steaua care trebuia să se arate la Naşterea Mântuitorului şi că 
Acesta va da lovitura de moarte lumii păgâne şi idolatre şi va 
împărăţi peste toate popoarele lumii, până în veac; acestea le-a 
proorocit întrucât Duhul lui Dumnezeu a umbrit pe Valaam 
vrăjitorul, care, în loc să vrăjească, a proorocit adevărul. 

Şi aşa a proorocit şi a treia oară despre Israil şi a spus de 
Naşterea lui Hristos, de arătarea stelei din vremea când va veni 
EI, şi apoi, sculându-se Valaam, s-a înapoiat în ţara sa. 

Băgați de seamă, că acestea s-au întâmplat cu o mie cinci 
sute de ani înainte de venirea Mântuitorului, când trăia Balac, 
împăratul Moabului, şi Moisi. Şi de atunci, prin tradiţie, magii şi 
astrologii şi cititorii în stele ştiau ce a proorocit Valaam, şi era 
tradiția aceasta în tot pământul din platoul care astăzi se numeşte 
Irakul şi Iranul. Toate popoarele ştiau că din poporul Israel o să 
iasă un mare împărat care va împărăți peste toată lumea şi că 
împărăţia lui va fi veşnică. Şi aşa, din tradiţie în tradiţie, a ajuns 
proorocia aceasta, pe care o istoriseşte dumnezeiasca Scriptură, 
până în vremea Naşterii lui lisus Hristos. Şi atunci, numai cu doi 
ani mai înainte, s-a arătat steaua în Egipt, în Persia şi în alte părți. 

Dar de ce se zice că cu doi ani mai înainte de Naştere a 
apărut steaua? lată de ce: când apare o cometă pe cer, o 
comentează fiecare — ba c-o să fie război, ba c-o să fie pace, ba 
că-i moarte, ba că va fi cutremur, şi altele de acestea. Dar când au 
văzut magii, despre care se vorbeşte în Evanghelia de astăzi 
(Matei 2, 13), o stea care nu-şi mai făcea drumul ca şi celelalte şi 
nu mai mergea de la răsărit la apus, ci venea de la miazăzi la 
miazănoapte, şi încă o stea atât de mare, au putut cunoaşte — 
ştiind şi proorocia lui Valaam despre steaua care va răsări din 
Iacov — că un împărat mare se va naşte de la miazăzi. 


Dar cine erau magii care au pornit să se închine 
Mântuitorului? Să nu credeţi că erau vrăjitori ca Valaam din 
Petor, nu. În Persia, magi se numeau cei mai mari filosofi şi 
astronomi şi ghicitori în stele sau astrologi. Şi aceştia ştiau, din 
tradiția de un mileniu şi jumătate, că va veni o vreme când o să se 
vadă o stea neobişnuită, iar atunci se va naşte un Împărat care va 
împărăţi peste toată lumea. Şi ei aveau cărți vechi, rămase de la 
Valaam şi de la alți înaintaşi, şi pândeau — că erau astronomi — să 

vadă când va apărea o stea care să-şi facă drumul nu aşa ca toate 
celelalte, ci de la miazăzi spre miazănoapte. 


Oare nu te-ai speria să vezi acum o stea că vine de la 
miazăzi spre miazănoapte? Acum ai zice că e un satelit, că 
seamănă cu stelele, dar atunci nu erau sateliți. Deci se ştia că 
acesta este un semn minunat, nemaiîntâlnit, o stea făcându-şi 
drumul astfel, nu aşa cum i-a pus [rânduială] Ziditorul de la 
început. Şi aşa, aceşti magi, cu doi ani înainte, au văzut steaua cea 
minunată. A fost o rânduială dumnezeiască să o vadă cu doi ani 
înainte, ca să aibă ei când se pregăti, când se gândi: „Oare ce-i cu 
steaua aceasta? O fi steaua despre care a spus Valaam din Petor; 
deci hai să ne pregătim!”. Că aveau de pregătit o călătorie lungă 
din Persia până la Ierusalim. Trebuia să meargă peste o mie de 
kilometri şi pe atunci nu era atât de uşor ca acum, când te duci cu 
avionul. Şi au avut timp să se pregătească cei trei mari filosofi şi 
magi, cu cămilele încărcate cu hrană, cu bani, cu daruri potrivite 
pentru Împăratul lumii, pe care au pornit să-l găsească. 

Şi magii au venit, după cum ştiţi, şi când au ajuns în 
Iudeea s-au dus la stăpânitorul Irod şi au întrebat unde este 
Împăratul abia născut. Şi acela s-a umplut de frică — fiindu-i 
teamă să nu-i ia domnia — şi, adunând pe toţi arhiereii şi cărturarii 
poporului la curtea sa, i-a întrebat: „Unde este să se nască Hristos, 
Mesia?”. Iar ei i-au zis: „În Betleemul Iudeii, că aşa este scris de 
proorocul: Şi tu, Betleeme, pământul lui Iuda, nicidecum nu eşti 
mai mic între voievodatele lui Iuda, căci din tine va ieşi Povă- 
țuitorul care va paşte pe poporul Meu Israil” (Matei 2, 4-6). 


Şi înțelegând Irod că din Iudeea şi în Betleem se va naşte 
Hristos, cu mare vicleşug le-a spus magilor: „Mergeţi şi cercetaţi 
cu de-amănuntul despre Prunc şi, dacă ÎL veţi afla, vestiţi-mi şi 
mie, ca, venind şi eu, să mă închin Lui” (Matei II, 7-8). N-avea el 
de gând să-L cinstească, ci vrea numai să afle unde este, ca să-L 
piardă. Dar cum v-am mai spus ieri la predică, sau cum voi mai 
spune cât m-o ţine Dumnezeu cu zile, planul lui Dumnezeu nu-l 

poate opri nimeni, nici dracii, nici îngerii, nici oamenii, nici po- 
poarele — nimeni, nimeni! El înaintează veşnic, după cum e rându- 
it de Dumnezeu. 

S-au dus deci magii, după cum ştiţi, şi au aflat deasupra 
peşterii din Betleem steaua, s-au închinat cu mare bucurie şi 
cinste Domnului lisus, l-au adus daruri — aur, smirnă şi tămâie — 
şi înainte de a porni să-i spună lui Irod — căci s-ar fi dus, fiind 
oameni cinstiţi şi de cuvânt şi necunoscând vicleşugul aceluia —, 
au luat înştiinţare în vis să nu se mai întoarcă la Irod. Irod, văzând 
că a fost batjocorit, s-a umplut de mare furie, de mare tulburare. 
Şi aducându-şi aminte de cele spuse de magi, de când li s-a arătat 
steaua, şi-a zis că poate atunci s-a născut, nu acuma. Că magii au 
spus că steaua s-a arătat cu doi ani înainte. Deci a hotărât să taie 
toţi pruncii care-s de doi ani mai jos, că numai aşa va fi sigur de 
uciderea Aceluia Care-i Hristos, Mesia. Şi a trimis ostaşi în 
Betleemul Iudeii şi în jur, ca să taie toţi pruncii de doi ani şi mai 
jos. 

Dar înainte de a începe a se executa porunca lui Irod, 
îngerul Domnului se arată lui Iosif în vis şi-i spune: „Scoală-te, ia 
Pruncul şi pe mama Lui şi fugi în Egipt!”. Dar de ce i-a zis 
„fugi”? Ca să arate că vine mare urgie în Betleem şi că trebuie să 
fugă repede, ca să nu-i ajungă aceia. Dar, oare, s-a temut Hristos 
de Irod? De ce fuge Dumnezeu de om? De câte ori nu a trecut 
Hristos prin mijlocul fariseilor când au vrut să-L prindă, cum s-a 
întâmplat şi la Muntele Galileii, când au vrut să-L arunce în 
prăpastie? Aceasta a făcut-o spre a ne da nouă pildă să fugim din 
calea primejdiei când vedem că vine asupra noastră. 

Dar câţi din drepţi n-au fugit şi nu s-au ferit? De câte ori 
n-a fugit David de furia lui Saul, care îl urmărea ca să-l piardă? 
Aşa vedem şi după Învierea Mântuitorului, că apostolii stăteau cu 
uşile încuiate de frica iudeilor, că Pavel se ascundea în oraşul 
Filipi, la o vânzătoare de mătăsuri, anume Lidia, pe care a 
botezat-o apoi cu toată casa ei. lar Petru se ascundea la Simon 

curelarul, pe malul mării, în oraşul Jaffa de astăzi, sau Iope. Cei 
mai mari apostoli fugeau şi ceilalți se ascundeau de furia 
prigoanei de atunci. Pentru ce? Zice dumnezeiescul loan Gură-de- 
Aur: „Dacă vezi că vine primejdia, să n-ai cutezanța şi mândria 
cugetului să stai în calea primejdiei, că dacă stai, va lua 
Dumnezeu darul de la tine, fiindcă te încrezi în tine. Dacă fugi şi 
Dumnezeu vrea să pătimeşti martiriul şi suferința, te găseşte 
duşmanul acolo, că Dumnezeu te scoate să te încununeze. Dar tu 
eşti dator să te păzeşti, să nu crezi că eşti mai tare decât Petru şi 
Pavel şi să stai în calea primejdiei, că aceasta este o cutezanţă, o 
mândrie care depărtează darul lui Dumnezeu de la om”. Aşa au 
cugetat dumnezeieştii Părinți. Marele Atanasie a fugit patruzeci şi 
şapte de ani din loc în loc de furia arienilor şi de şapte ori a fost 
izgonit din scaunul Alexandriei; Sfântul Emilian al Cizicului 
treizeci de ani a umblat fugar; Teofilact al Nicodimiei, douăzeci 
şi opt; Ilarion cel Nou a stat la o văduvă bătrână şapte ani într-o 
grădină, într-un bordei; Sfântul Nichifor, Patriarhul Constantino- 
polului, a stat doisprezece ani într-un mormânt pe malul mării, la 
un pescar, fiindcă îl urmărea Leon, împăratul cel iconoclast; 
Sfântul Teodor Studitul douăzeci de ani a fost fugar şi, de 
asemenea, ucenicul său Nicolae Mărturisitorul. Chiar astăzi 
Biserica îi prăznuieşte pe cei douăzeci de mii de mucenici din 
Nicodimia care au ars în ziua de Crăciun, pe timpul lui 
Dioclețian. S-au mai ascuns în Muntele Nicodimiei 6528 de 
creştini, dar i-au găsit mai apoi şi i-au trecut prin sabie ostaşii 
puşi pe urmele lor. 

Deci, vedem din vremea prigoanelor cum s-au ferit 
creştinii şi sfinții, ca să n-aibă mândria să spună: “Mă duc la 
moarte”. Pentru că nu suntem pregătiți de moarte şi Dumnezeu, 
când vede că omul se reazemă pe puterile lui, ia darul de la 
dânsul. E mai bine să zicem: “Doamne, sunt păcătos, sunt 
neputincios şi fricos, de aceea fug; dacă vrei să mă întăreşti Tu, 
scoate-mă; dacă nu, fug”- 


135 


Ce a făcut Marele Mucenic Mina? Întâi a fugit în pus- 
tietatea muntelui şi s-a întărit acolo cu post şi cu rugăciuni, ani de 
zile, şi apoi a ieşit când i-a zis îngerul: „Du-te în Alexandria să 
mărturiseşti pe Hristos!”. Dar s-a dus numai după ce s-a întărit cu 
post şi cu rugăciune, după ce s-a lepădat de sine, ca să nu se mai 
iubească pe sine, ci numai pe Hristos. 

Aşadar, să ştiţi că nu e vitejie, nu e laudă, când vine 
prigoana, să-i stai în cale. Dacă te-a prins, Dumnezeu vrea şi 
atunci zi: „Doamne, întăreşte-mă, că n-am altă nădejde”; dacă nu, 
fereşte-te! Ce spune proorocul Isaia în cântarea a patra? „Mergi, 
norodul Meu, încuie uşa, ascunde-te puţin, câtuşi de puţin, până 
va trece mânia Domnului”. Nu avem poruncă să ieşim în vileag, 
dar nici să ne lepădăm de Hristos când suntem descoperiţi. Auzi 
ce zice Hristos: „Feriţi-vă de oameni, căci vă vor da pe mâna 
sinedriştilor şi în sinagogile lor vă vor bate cu biciul. La dregători 
şi la regi veţi fi duşi pentru Mine...” (Matei 10, 16-18). Deci: „vă 
vor da”, „veţi fi duşi”. Aşa explică Sfântul Maxim Mărturisitorul: 
„Auzi, lasă să te ducă alţii, nu te duce tu, ca să nu se ducă darul 
lui Dumnezeu de la tine!”. Ne-am oprit la această pericopă ca să 
ştiţi că în vreme de primejdie poate omul să se ferească. Dar dacă 
Dumnezeu ne descoperă, atunci nu trebuie să ne ferim. Căci zice 
Sfântul Andrei al Cezareei, în tâlcuirea Apocalipsei, pentru 
prigoana cea mare care va fi către sfârşitul lumii pentru toată 
Biserica de pe fața pământului: „În vremea aceea va ajuta 
Bisericii lui Hristos pustia cea gândită şi cea simțită”. Cea 
gândită, care va ţine atunci credința în taină, în oraş, în sat, la oi, 
la lucrări de păduri, numai el va şti că crede în Dumnezeu, atâta 
va fi pustia cea gândită. Şi se va ruga din inimă lui Dumnezeu să 
se pregătească pentru mucenicie şi pentru moarte. lar pustia cea 
simțită vor fi codrii, munţii, dealurile, pâraiele adânci, desişurile 
care vor adăposti pe robii lui Dumnezeu şi îi vor acoperi. Aşa 
trebuie să facem. Negreşit, în toată vremea şi în tot locul, 
creştinul trebuie să fie pildă, să mărturisească prin toată viaţa sa 

că este cu adevărat “lumina lumii” şi “sarea pământului”, să aibă 
mereu în mintea sa cuvântul apostolului Pavel: „Cu inima sa 
crede spre dreptate, iar cu gura se mărturiseşte spre mântuire” 
(Romani 10, 10). Dar şi aceasta să o învăţăm din Evanghelia de 
azi: că este bine — şi după Evanghelie, şi după Sfinţii Prooroci, şi 
după Sfinții Apostoli, şi după Sfinţii Părinţi — să te fereşti din 
calea primejdiei, când poţi. Când nu, stăm înaintea Domnului şi 
El va întări pe cele neputincioase şi va plini pe cele de lipsă ale 
noastre. 

Şi ce s-a întâmplat? Sculându-se Iosif, a luat Pruncul şi pe 
muma Lui şi s-au dus noaptea. Auzi, noaptea! De ce noaptea? 
Ziua s-ar fi văzut cine fuge: o femeie cu un prunc pe o asină, 
însoţiţi de un bătrân. De aceea noaptea a ieşit din Betleem — aşa 
spune Sfânta Evanghelie — şi a fugit în Egipt. Şi i-a zis îngerul: 
„Să stai acolo până voi zice ţie, că vrea Irod să caute Pruncul să-L 
omoare!”. Şi s-au dus în Egipt şi au stat acolo, după mărturia unor 
sfinți şi a unor mari istorici, şapte ani, că Irod a domnit 13 ani, 
cum arată marele istoric evreiesc Iosif Flaviu. 

Deci, s-au dus şi au stat şapte ani în Egipt; şi când a murit 
Irod, îndată îngerul Domnului s-a arătat lui losif, vestindu-i 
aceasta. Atunci Iosif a luat Pruncul şi pe mama Lui şi a venit în 
pământul lui Israil. Dar auzind că în Iudeea domnea Arhelau în 
locul lui Irod, tatăl său, s-a temut să mai meargă acolo; şi, 
primind poruncă în vis, s-a dus în părţile Galileii (Matei 2, 21- 
22). În Iudeea deja se vestise că se caută un prunc şi au fost 
magii... şi aşa mai departe. S-au dus tocmai în Galileea, care-i 
foarte departe de Iudeea, în Nazaretul Galileei, care e tocmai către 
Siria. S-au dus mai departe de Iudeea, acolo unde nu se auzise, 
sau chiar dacă se auzise vestea despre lisus mai înainte, dar se 
stinsese. 

Şi ducându-se în Galileea, s-au aşezat în cetatea Nazaret. 
Dar de ce au venit tocmai la Nazaret? Este o proorocie la 
Judecători (13, 5), când l-a sfințit nazireu din pântecele maicii lui 

pe Samson. S-a spus că aceasta se potriveşte lui Hristos ca 
nazarinean. Dar nu-i aşa, deşi chiar în Că/ăuza Scripturilor de 
Nazarie şi Kiricescu se zice: „S-a împlinit proorocia aceea de la 
Judecători XIII cu 5”. Nu-i adevărat. Acolo vine îngerul 
Domnului la Manoe şi la soţia lui şi le spune de naşterea lui 
Samson. Se spune că briciul de capul lui nu se va atinge, că va fi 
sfințit din pântecele maicii sale şi vin şi oţet nu va bea, şi va 
scoate poporul din robia filistenilor şi celelalte. Dar că va fi 
nazireu şi sfințit şi că nu se va bărbieri şi va purta părul lung, 
acestea se potrivesc la nazirei, la călugării vechi din Legea Veche. 
Dar nu se loveşte la nazarinean. 

Căci de la Sfinţii Părinţi aflăm că cuvântul nazarinean nu 
există în toată Scriptura. Dar atunci de ce se zice: „Şi a venit şi a 
locuit în oraşul numit Nazaret, ca să se împlinească ceea ce s-a 
spus prin prooroci, că Nazarinean se va chema” (Matei 2, 23). Dar 
câte Scripturi nu existau mai înainte de care ştim prin tradiţie? 
Iudeii au fost strămutați din locul lor şi o mulțime de cărți 
canonice de-ale lor s-au pierdut, cum s-a pierdut şi Cartea 
Înțelepciunii lui Isus, Fiul lui Sirah, şi altele, a lui Tobie 
bunăoară, care au intrat în canonul cărților creştineşti. Aşa se 
înţelege proorocia aceasta de Nazarinean. Se bănuieşte că se afla 
în cărțile lui Enoh, care a scris 19 cărţi, ce se aflau în corabia lui 
Noe când a venit potopul. Căci se ştia şi după potop de proorocia 
lui Enoh, de care aminteşte de către Sfântul Apostol Iuda în 
epistola sa sobornicească, precum şi în cea de a doua a Sfântului 
Apostol Petru. 

Deci cuvântul nazarinean nu-l găseşti în toată Scriptura, 
dar s-a păstrat prin tradiţie, din proorociile lui Enoh. Aşa spun 
dumnezeieştii Părinţi. Dar mai avem oare şi altele din proorociile 
care s-au păstrat numai prin tradiţie şi nu sunt scrise? Da, avem. 

lată ce spune epistola cea de a doua a Sfântului Apostol 
Pavel către Timotei: „După cum lannes şi lambres s-au împotrivit 
lui Moise, aşa şi aceştia stau împotriva adevărului...” şi celelalte. 

Aţi văzut? Dar căutați la Numeri şi la Levitic, să vedeţi, 
găsiți pe lannes şi pe lambres în Scriptură? 

Am avut discuţii cu adventiştii de la Fundul Moldovei, 
care ziceau că ei cred numai ce este scris. Dacă voi credeţi numai 
ce e scris, vă rog să-mi arătați unde se scrie de lannes şi de 
lambres în Scriptură. Au zis: Nu e scris. Şi de unde ştie Pavel, 
care nu spune minciuni? Voi credeţi în Epistolele lui, în toate 14. 
De unde ştie el că lannes şi lambres s-au împotrivit lui Moisi? Au 
răspuns că, poate, din tradiție. Nu poate, că eu vă aduc şi altele 
din Scriptură, care arată că Tradiţia e mai veche decât Scriptura. 
Şi nu este altceva Scriptura decât o tradiţie întreagă scrisă. V-am 
dat pilda cu lannes şi lambres. Unde vedeți în Scriptură că aşa i-a 
chemat? În ea se spune numai că vrăjitorii lui Faraon s-au 
împotrivit lui Moisi până la a treia plagă (Ieşirea 7, 11, 22; 8, 7), 
până ce a dat Moisi în tot pământul muşiţă, dar nu spune cum îi 
chema pe vrăjitorii care s-au împotrivit lui. 

Aşadar, frații mei, din predica de azi, pe lângă altele, să 
vă rămână cu osebire în minte, întâi, că suntem datori, în vreme 
de primejdie, să ne ferim, după a noastră putere; iar în al doilea 
rînd, că unele proorocii despre Mântuitorul, Sfinţii Evanghelişti 
le-au adus din Sfânta Tradiţie, care este mai veche decât Sfânta 
Scriptură. Aşa este aceasta care zice că Mântuitorul se va chema 
Nazarinean. 


Cu aceasta închei şi rog pe Bunul Dumnezeu să ne ajute 
să nu uităm cele ce le-am spus şi cele ce ați auzit. 


Amin! 

PREDICA DE ANUL NOU (CALENDARUL) 


Părinților şi fraților şi iubiţi credincioşi, 


Fiindcă slujesc cu nevrednicie mâine Liturghia, m-am 
gândit că e bine ca privegherea din seara aceasta s-o mai 
împodobim şi cu cântări, şi cu cuvinte sau cu predici, ca să nu 
pară prea lungă. 

Mâine, Biserica lui Hristos cea dreptmăritoare din Răsărit 
prăznuieşte trei sărbători: Anul Nou, Tăierea împrejur cea după 
trup a lui Hristos Mântuitorul şi Sfântul Ierarh Vasile cel Mare, 
Arhiepiscopul Cezareei Capadochiei. Şi pentru că mâine nu se 
poate cuprinde într-o predică tot ce ar trebui spus despre aceste 
trei praznice, m-am gândit ca în seara aceasta să mă ocup într-o 
mică parte din predică de însemnătatea anului nou. 

Cum s-a ajuns la noi, românii, să se prăznuiască anul nou 
la 1 ianuarie? lată prin ce împrejurări s-a ajuns la aceasta şi ce 
însemnătate are anul nou. 

Să ştiţi, fraţilor şi părinților, că Dumnezeu a făcut lumea 
aceasta primăvara şi a terminat-o, cum aţi auzit, în şase zile. Dar 
vinerea aceea, când s-a terminat lumea, era în ziua de 14 martie, 
când era lună plină. Aşa dogmatiseşte dumnezeiescul Părinte loan 
Damaschin. Nu se ştia pe atunci ce-i acela calendar, că nici nu era 
zidit omul, sau după ce l-a zidit, omul era deocamdată în rai. 

După mărturia unor teologi, Adam şi Eva au stat şapte 
sute de ani în rai, iar alţii zic că numai şapte zile, sau şaptezeci; 
alţii că şapte ani. 

Toţi sunt pentru cifra şapte, dar nu se ştie exact cât au stat 
ei în rai. Lui Dumnezeu, când a făcut lumea cu cuvântul, nu l-au 
trebuit ciocane şi hârleţe şi sapă şi mistrie ca să o facă; „El a zis 
şi s-au făcut. El a poruncit şi s-au zidit” (Psalmii 148, 5). Dar a 
pus lumii acesteia nişte legi veşnice; toate se rotesc cu atâta 
precizie în ceasul universului, se învârtesc cu o precizie de 
înspăimântă şi pe îngeri, nu numai pe oameni. Pentru ce? Pentru 
că e lucrul lui Dumnezeu Atotţiitorul. Şi când a făcut Dumnezeu 
lumea, soarele era la zenit, adică în mijlocul cerului. Dar stihiile 
lumii făcute de EI, pământul, şi cerul, şi soarele, şi luna, şi stelele 
nu au stat nemişcate nici o clipă, ci mereu se mişcă. Toate se 
mişcă în cerc, ele veşnic se întorc de unde au plecat. Aşa se mişcă 
stelele, aşa soarele şi luna, aşa toate planetele şi tot ce a făcut 
Dumnezeu. Tuturor le-a pus lege să se mişte şi totodată să nu se 
mişte la întâmplare, ci cu mare rânduială. Încât s-au uimit şi cei 
mai învăţaţi oameni ai lumii din antichitate, şi au cunoscut pe 
Dumnezeu din zidiri, fără să-L cunoască din Scripturi. Şi au 
strigat: „Mare eşti, Doamne, şi minunate sunt lucrurile Tale!”. 
Aşa a fost mai apoi cazul şi cu Isaac Newton, cu Kepler şi cu 
ceilalți mari astronomi, care din singură mişcarea universului au 
înţeles că este o mână, este un centru de îndrumare care le poartă 
pe acestea cu atâta precizie. 


Mişcarea regulată în cerc a stelelor ne dă calendarul. Dar 
prin ce l-a întemeiat Dumnezeu în chip deosebit? L-a întemeiat 
prin cei doi ochi ai lumii: soarele şi luna. După ei a făcut să se 
orienteze toată suflarea, până la sfârşitul lumii. Și aţi auzit că se 
vorbeşte în Pascalie de crugul soarelui şi de crugul lunii. Ce este 
crugul soarelui? Este un ciclu de 28 de ani, de când soarele 
porneşte de la punctul lui şi face atâtea rotații în fiecare an, încât 
ajunge în 28 de ani exact la locul de unde a pornit. Iar ciclul lunar 

este de 19 ani. Luna merge în jurul pământului de 13 ori într-un 
an, dar în jurul soarelui, are nevoie de 19 ani, până ajunge de 
unde a pornit, şi iară, şi iară, şi iară... Astfel, ciclul lunar are 19 
ani, iar ciclul solar e de 28 de ani. Şi până ce luna înconjoară 
soarele de 19 ori, soarele face ocolul cerului în 28 de ani. 
Înmulţeşte pe hârtie 28 cu 19; cât dă? 532 de ani. Acesta e ciclul 
mare pascal, după care s-a întocmit Pascalia de Sfântul Chiril al 
Alexandriei, şi a lui Dionisie cel Mic, şi a altor paschologi. 

Şi de ce am luat istoria aşa de departe? Ca să vedeţi cum a 
ajuns anul nou la noi. Deci, când s-au făcut primele calendare din 
epoca străveche, pe timpul lui Irod, împăratul Ninivelor, ei nu se 
orientau, ca noi, după calendare cu 12 luni, că nu ştiau. Ei 
aşteptau mişcarea astrelor cereşti, a crugului soarelui sau al lunii 
şi ştiau că a trecut un an din crugul soarelui şi doi şi trei şi la 29 
de ani va fi împlinit ciclul mare solar sau crugul soarelui, cum îl 
numeau ei. Şi când luna se va întoarce de 19 ori, va fi împlinit 
ciclul mare luni-solar al lor. 

Mai târziu s-a mai deşteptat lumea. Aşa vechii chaldei, 
popor mai vechi decât evreii, au fost mari astronomi. Ei au 
împrumutat mult civilizaţiei egiptenilor şi perşilor, apoi aceştia 
elinilor şi aşa mai departe, până a ajuns în părțile noastre, ale 
Europei. Aceia au observat şi alte mişcări pe cer, nu numai 
mişcările soarelui şi ale lunii, şi treptat au început să alcătuiască 
un fel de calendar pe pământ, după calendarul cerului sau după 
calendarul soarelui sau al lunii solare. 


Calendarul ceresc fiind opera lui Dumnezeu, nu rămâne 
nici o iotă în urmă şi nu poate să se clintească, pentru că zice: 
„poruncă a pus şi nu va trece" (Psalmii 148, 6). El nu poate să 
rămână în urmă. lar calendarele făcute de oameni au fost mii până 
acum, ba poate zeci de mii. În fiecare epocă, după mintea din acel 
timp: au fost calendare de umbră, calendare de soare, calendare de 
nisip, calendarele faraonilor Egiptului, cum a fost Ramses şi alţii. 
Au fost o mulțime de calendare la egipteni şi la popoare mai 

vechi ca egiptenii, cum au fost de pildă asirienii. Unele se con- 
duceau după calendare fructifere; când se coceau portocalii, şi 
asta se întâmpla de două ori pe an, socoteau că s-a împlinit un an. 
A fost calendarul Nilului, care a funcționat sute de ani. Căci Nilul 
se revărsa periodic, de două ori într-un an. Dar Nilul, din cauza 
ploilor de la ecuator, se revărsa uneori mai înainte de două luni, 
altă dată mai în urmă şi aşa mai departe. Ei ştiau că atunci când s- 
a făcut orezul, sau s-a revărsat Nilul de două ori, e anul nou. 

Dar ştiinţa n-a fost mulţumită cu calendare din acestea. Şi 
nici nu trebuia să fie, sau să se ia după lucruri de acestea care n- 
au mers regulat. De aceea, oamenii au vrut să facă alte calendare, 
mai bune, ca să se apropie mai mult de calendarul cerului, de 
calendarul pe care l-a făcut Atotţiitorul Dumnezeu. Primii care au 
început să facă aceste calendare au fost egiptenii. Ei au făcut pri- 
ma dată calendarul de 12 ani, măcar că luna avea câte 28-30 de 
zile şi calendarul lor era mai scurt decât calendarul de acum, anul 
având numai 354 de zile. 


Poporul iudeu — care a fost în robia egiptenilor 430 de ani 
— când a ieşit din robie a împrumutat calendarul egiptean, căci 
altul mai bun nu se găsea în acea vreme, şi l-au folosit pe el 1500 
de ani, până la împăratul luliu Cezar, cu circa 44 de ani înainte de 
venirea Mântuitorului. Dar până la acea dată calendarul folosit ră- 
măsese foarte mult în urmă. De aceea romanii, vrând să-şi facă un 
calendar mai bun, au trimis — pe vremea lui Iuliu Cezar — pe 
Iulian Sosigene în toate părțile lumii, să vadă care calendar e mai 
aproape de calendarul ceresc, care se potriveşte mai mult cu 
calendarul dumnezeiesc. 


Şi acela fiind însărcinat de împăratul Iuliu Cezar, a 
cercetat toate calendarele de pe valea Nilului, din Palestina, de 
prin Africa, şi tot pe al evreilor l-a găsit mai aproape, fiindcă era 
luat de la egipteni. Dar lipseau 11 zile şi şase ceasuri faţă de 
mişcările astrelor de pe cer. Deci i-a mai adăugat 11 zile şi şase 
ceasuri. Din anul de 354 de zile s-a făcut calendarul de 365 de 

zile. Şi la patru ani, înmulţind cele şase ceasuri care treceau în 
plus în fiecare din aceşti ani, mai erau 24 de ceasuri, deci mai 
puneau o zi. Aşa s-a născut anul bisect, adică trei ani de câte 365 
de zile, iar al patrulea (bisect) de 366. 


La început toate popoarele, respectând tradiția după care 
începutul lumii a fost în martie, de atunci începeau anul, 
indiferent ce calendar ar fi avut ele. Aşa au socotit şi egiptenii, şi 
evreii, şi romanii. Mai apoi romanii au adăugat lunile ianuarie şi 
februarie şi au stabilit începutul anului la 1 ianuarie. 

Ei aveau obiceiul că în ziua de 1 ianuarie luau impozitele 
de la popor, schimbau pe dregători, plăteau salariile la salariați, la 
militari, îi avansau pe unii din aceştia la grade mai mari. Tot la 1 
ianuarie aveau şi cele mai mari festivități, iar cu acest prilej 
făceau mare zarvă de cântece şi jocuri, cum le vedeţi până acum. 
Că de la romani şi de la păgâni vin obiceiurile acestea de-a umbla 
din poartă în poartă şi a fluiera şi a cânta şi a face câte şi mai 
câte. Că nu de la Biserica lui Hristos vin acestea, ci de la 
popoarele păgâne, căci romanii le-au împrumutat de la egipteni, 
egiptenii de la asirieni şi aşa mai departe. Obiceiurile acestea nu 
sunt creştineşti, ci păgâneşti, fiindcă şi noi ne tragem din popoare 
păgâne, căci şi romanii şi dacii au fost popoare păgâne. 

Dar lumina credinței lui lisus Hristos a strălucit la Roma 
şi în Imperiul Roman din sudul Dunării, iar de acolo a trecut şi la 
daci, dincoace de Dunăre, mai ales după ce Dacia a fost cucerită 
de Traian şi mulţime de colonişti din Peninsula Balcanică au 
inundat ţara strămoşilor noştri. Şi aşa a ajuns creştinismul cu 
lumina credinţei dincoace de Dunăre şi a început să înflorească 
aici Biserica lui Hristos. Dar prin aceşti colonişti au venit la noi şi 
obiceiurile acestea de 1 ianuarie. Şi aşa se fac în această zi 
petreceri în loc de sfinte slujbe de mulțumire lui Dumnezeu şi de 
cerere a ajutorului Lui. Obiceiurile acestea au trecut de la ei la 
noi, cum le vedeți până astăzi, precum şi calendarul de 12 luni. 


144 


Astfel am ajuns şi noi, românii, să prăznuim ziua de 1 ianuarie, 
ziua anului nou civil. 


Vi le-am spus acestea tare pe scurt, pentru că nu vi le pot 
arăta acum mai pe larg. Oamenii s-au obişnuit de la început să 
pună semne câţi ani au trecut de la zidirea lumii. Biblia nu spune 
aceasta, căci ea nu se ocupă de cronologie. Ea e o carte de morală, 
de sfințenie, plină de Duhul Sfânt. Prin ea se arată că există 
Dumnezeu, că El este Creatorul lumii, se arată legile date de El 
întregului univers, se arată că El pedepseşte păcatul şi răsplăteşte 
virtutea, că cei ai Lui sunt drepţi, sfinţi, iar ceilalți sunt păcătoşi 
şi vor lua plată după faptele lor şi osândă dincolo. De acestea se 
ocupă Biblia. 

Auzi — zic unii — că Biblia spune că numai şapte mii de 
ani are lumea aceasta! Te rog să-mi arăţi, învăţatule în Biblie, 
unde spune Biblia că lumea-i de şapte mii de ani? la-o de la un 
cap la altul şi dacă ţi se va arăta undeva în Scriptură că lumea-i 
numai de şapte mii de ani, atunci dă-o pe foc! 


Nu. Oamenii au pus termen de când s-a zidit lumea. 
Marele Vasile în Hexaimeron vorbeşte de temelia pământului, de 
facerea lumii, arătând — după mărturia Sfintei Scripturi — că 
pământul era netocmit şi nevăzut. „Dar când era, nici tu nu ştii, 
nici eu, ci numai Cel ce l-a făcut, Dumnezeu”, spune Sfântul 
Ierarh. Deci Biblia spune că pământul era netocmit şi nevăzut 
(Facerea 1, 2). Care era netocmirea pământului? Ea stătea în 
faptul că n-avea nici o vegetație, nici un animal, nu era nimic. 
Apoi ne dezvăluie care era cauza nevederii: erau apele, căci pă- 
mântul era în fundul apelor; precum şi faptul că nu existau încă 
cei ce au ochi (Sfântul Vasile cel Mare, Hexaimeron, pp. 6-8). 
Cine să-l fi văzut pe atunci? Dumnezeu îl vedea unde era, dar nu 
erau zidite cele cu ochi, nici animalele, nici oamenii, nici păsările. 
Dar pământul era, căci el datează de multe milioane de ani, poate 
să fi fost acolo de sute de milioane. „Dumnezeu a făcut pământul 
şi Singur El ştie de când este pământul şi cât are să mai dăinuias- 

că”, răspunde Marele Vasile celor ce iscodeau vârsta pământului. 
Dumnezeu a zis să se adune apele întru adunările sale şi să se 
arate pământul. El l-a scos cum ai scoate caşul din zer la stână. 
Aşa a scos Dumnezeu pământul din ape. Şi nu-i nici o greutate la 
Dumnezeu aceasta, căci auzi ce spune Marele Vasile: „Te 
minunezi că pământul e mare? Ascultă pe Isaia: «Doamne, Tu ai 
făcut pământul ca pe nimic!» (Isaia 40, 23)”. Nimic e el înaintea 
lui Dumnezeu. E mare pământul? Dar planeta Jupiter e de 1300 de 
ori mai mare decât Pământul şi are patru sateliți mult mai mari ca 
Pământul. Dar Sirius, care-i de milioane de ori mai mare chiar 
decât Soarele! Ce-i la Dumnezeu pământul? Pentru mine-i mare, 
şi-i minunat, dar nu şi pentru Cel care l-a făcut. Acela l-a făcut, 
cum zice Isaia, ca pe o nimica, şi toate popoarele lumii înaintea 
Lui sunt ca o picătură din cadă. 


Şi au pus oamenii semne de la zidirea lumii, că atâţia ani 
sunt de la Adam, şi toți ceilalți au auzit de la unul, dar nimeni nu 
ştie precis câţi ani sunt de la Adam. Unii zic că Hristos a venit în 
lume la 5508 ani de la facerea lumii, alţii la 4999. Cronologii nu 
se învoiesc la ce an a venit Hristos în lume, pentru că nimeni nu 
ştie exact când a făcut Dumnezeu lumea şi câţi ani sunt de la zidi- 
rea lumii. 


Când s-a zidit lumea numai Dumnezeu ştie, nimeni 
altcineva. Aşa spunea Marele Vasile. Dar oamenii au stabilit un 
fel de epoci, de ere. Ei au zis: atâţi ani sunt de la Adam, apoi zic 
că a fost era lui Avraam ş. a. Unele le-au pus în legătură cu 
diferite evenimente: era alexandrină, de când Alexandru cel Mare 
a avut război cu perşii; era romană, de la fondarea Romei; apoi 
era martirilor, de la începutul creştinismului până pe vremea lui 
Diocletian. Dar de abia de la împăratul Justinian, de la 517, au 
început să se numească anii de la Hristos. 

Era creştinismului nostru începe de la Mântuitorul şi până 
acum are 1970 de ani, iar peste câteva ceasuri ajungem în anul 
1971. Am vrut să vă spun câte ceva despre anul nou. Aşa a ajuns 

şi la noi să se prăznuiască anul nou şi să se înceapă de la 1 
ianuarie, după tradiția rămasă nouă de la Roma. 


Şi sunt calendare diferite şi astăzi. În Abisinia, o ţară 
creştină, creştinii primesc tăierea-împrejur, ca evreii. 

Sunt popoare care au calendarul cu doi ani, cu trei ani mai 
înainte, sau cu şase. Dar calendarul cel mai apropiat de calendarul 
luni-solar este calendarul pe care-l avem noi, ortodocşii. El este 
îndreptat de conferinţa interortodoxă de la Constantinopol, din 15 
noiembrie 1923, pe timpul Patriarhului Meletie al V-lea, şi e cel 
mai aproape de cel ceresc. În 42.000 de ani, el abia rămâne cu o zi 
în urmă. lar calendarul gregorian, pe care l-a îndreptat Papa 
Grigore al IX-lea în 1583, prin marele filosof şi astronom Lilie, 
rămâne la 3.600 de ani cu o zi şi o noapte în urmă; deci el rămâne 
mai mult în urmă ca al nostru, din punct de vedere ştiinţific. Noi 
după calendarul acesta ne călăuzim şi el este aprobat de toată 
Biserica. 


Dar vreau să vă spun că, începând de la anul nou, grija 
noastră cea mai mare trebuie să fie alta: cel mai mare lucru e să 
ne înnoim viaţa, să luăm aminte cu fiecare an nou să lăsăm câte 
un păcat care ne stăpâneşte cine ştie de când şi să punem în locul 
lui o virtute, să iertăm greşalele celor ce ne-au supărat, să-i iertăm 
pe toţi, să începem anul nou cu inima curată şi cu credinţă în 
Dumnezeu, să nu începem la crâşmă cu beţie, cu fluiere, cu câte şi 
mai câte petreceri. Că dacă începi bine din ziua întâi, fiindcă ziua 
bună se arată de dimineaţă, aşa o să-ţi meargă tot timpul. 

Du-te prin sate acum, în noaptea aceasta: e iadul pe faţa 
pământului! lată cum ştiu oamenii să mulţumească lui Dumnezeu 
că le-a mai dat un an de viaţă! Dar vine moartea şi-l strânge de 
gât, de nu mai poate spune nici preotului ce a făcut, că i s-a legat 
limba! Cât ar mai vrea el atunci să-i mai dea Dumnezeu un ceas; 
dar nu-i mai dă, e rânduit: când ţi-o veni ceasul, te ia şi te duce. 
Ai vrea să te rogi: „Doamne, mai dă-mi un minut!”, dar nu-ţi dă, 
ai avut destule! Dumnezeu este prea drept, ţi-a dat vreme, dar n-ai 

vrut să te îndrepți, să te pocăieşti, să plângi, să te rogi. Ţi-a dat 
atâția ani de viaţă şi n-ai avut nici o grijă. Şi atunci vei vedea că 
nu mai este pocăință în timpul morţii. Deci să ne gândim că, 
trecând un an de zile, foarte mult trebuie să plângem lui 
Dumnezeu că n-am făcut nimic bun şi să mulțumim lui Dumnezeu 
că ne-a ajutat cu mila şi cu îndurarea Lui să trecem iarăşi 365 de 
zile şi să ajungem până azi. 

Toţi trebuie să mulțumească. Toată zidirea lui Dumnezeu. 
Căci viaţa şi fiinţele şi toate vremile sunt în mâna lui Dumnezeu. 
Tocmai acum trebuie să mulțumim lui Dumnezeu, ca să nu vie 
urgia Domnului peste noi. 


Aşteptăm mila lui Dumnezeu, dar odată n-are să mai fie 
timp. Căci vine moartea pentru fiecare, vine dreptatea lui 
Dumnezeu, de care nu poate scăpa nimeni, nu pot scăpa nici 
împărații. Unde-s împărăţiile, unde-s faraonii Egiptului, unde sunt 
sultanii turcilor, unde-s craii Germaniei, unde-s împărații de care 
se cutremura lumea, unde-s împărăţiile, unde-s cetățile, unde-s 
oraşele, unde-i oraşul Pompei şi unde este Cartagina şi oraşele 
vechi care s-au dărâmat de cutremur?! Unde-s cetățile lumii, 
unde-s puternicii, unde-s cei învăţaţi, unde-s filosofii, unde-s cei 
care au purtat schiptru, cei care au purtat diademe şi ale căror 
capete străluceau ca soarele, unde-s?! Praf, pământ şi pulbere s-au 
făcut! Aşa-i dreptatea lui Dumnezeu, şi vai de noi dacă cheltuim 
vremea în zadar! Marele Apostol spune: „Răscumpăraţi vremea, 
că zilele rele sunt”. 


Vom cere să mai trăim un minut şi n-are să ne mai dea 
Dumnezeu. Pentru că trecem fără griji prin viața aceasta, ne 
încurcăm cu grijile veacului de parcă am fi nemuritori. Fum 
suntem. În toată ziua Biserica ne spune: „Omul ca iarba; zilele lui 
ca floarea câmpului, aşa va înflori” (Psalmii 102, 15). I-a spus 
Dumnezeu lui Isaia, pentru toţi: „Tot trupul e iarbă şi slava 
omului ca floarea ierbii, uscatu-s-a iarba şi floarea ei a căzut”; şi 
iarăşi zice Duhul Sfânt în Psalmi: „Zilele lui ca umbra trec”, „că 

s-au stins ca fumul zilele mele”; şi iarăşi: „anii lor ca un paianjen 
s-au socotit”, şi iarăşi: „zilele mele ca umbra s-au plecat şi eu ca 
iarba m-am uscat”. Pentru cine vorbeşte aici Duhul Sfânt? Pentru 
noi. Să avem urechi, să nu fim surzi! 


Să nu ne astupăm urechile, că visuri suntem sub soare. 
Oricine ar fi, praf şi pulbere este. Nimic nu rămâne veşnic pe 
pământ. Unde-s puternicii de care se cutremura lumea până ieri? 
Du-te şi vezi-i în gheena, cum îi muncesc dracii! Du-te şi 
întreabă-i acolo: Cu ce v-aţi ales din viața aceasta? Unde a rămas 
stăpânirea, unde ştiinţa, unde puterea popoarelor? I-a luat după 
dreptate moartea şi-i ţine în legături până în ziua Judecăţii de 
apoi. Să veghem, dar, cum petrecem timpul înaintea Domnului, 
căci negreşit vom muri şi ne va cere socoteală ce-am vorbit în 
fiecare clipă, şi ce-am gândit, şi ce-am lucrat. 

Aceasta v-o spun pentru anul nou: să mulțumim Prea 
Sfintei Treimi şi Prea Curatei Maicii Domnului, care mijloceşte 
pentru toată lumea, că ne-a învrednicit să treacă un an. Să ne 
hotărâm, în inima noastră, să punem început bun şi să petrecem 
de aici înainte cu Dumnezeu, creştineşte. Să ne împăcăm cu 
Dumnezeu mai înainte de a ne răpi moartea. 


Amin! 

PREDICĂ LA TĂIEREA-ÎMPREJUR 
A MÂNTUITORULUI HRISTOS 


Părinților, fraţilor şi iubiţi credincioşi, 


Astăzi, Biserica lui Hristos cea dreptmăritoare, Biserica 
Răsăritului, prăznuieşte  Tăierea-împrejur cea după trup a 
Domnului Dumnezeului şi Mântuitorului nostru lisus Hristos, ca 
şi pe Marele Vasile, adică pe Sfântul Vasile cel Mare. 

În predica ce urmează vom vorbi puţin despre acest prea 
luminat praznic al Tăierii-împrejur, dar şi despre viața şi minunile 
Marelui Vasile. 

Mai întâi, să ştiţi că, înainte cu 2406 ani de venirea 
Domnului nostru lisus Hristos, a trăit un patriarh prea fericit, ales 
de Dumnezeu, Avraam, din a cărui seminţie, după credință, ne 
tragem toate popoarele pământului. Nu numai poporul evreiesc, ci 
toate popoarele, după credinţă. Căci zice Sfânta Scriptură: „Şi a 
crezut Avraam lui Dumnezeu şi i-a socotit lui întru dreptate” 
(Facerea 15, 6). Deci toţi care cred în Dumnezeu se numesc “fiii 
lui Avraam” după credinţă, nu după trup, cum este poporul evreu. 

Dumnezeu a dat poruncă acestui patriarh ca toţi copiii 
care se vor naşte de parte bărbătească să fie tăiați împrejur la 
marginea trupului lor, ca semn de legătură veşnică între seminţia 
lui şi Dumnezeu, Ziditorul său. lar marele apostol Pavel zice: 
„Toate cele mai înainte de lege şi cele din legea veche au fost 
umbra celor viitoare”. Avraam trăieşte înainte de legea veche cu 
430 de ani. Câte s-au întâmplat pe vremea patriarhilor şi a 

proorocilor în tot cursul legii vechi, toate au fost umbră şi 
închipuire a celor ce erau să fie la plinirea vremii, toate aveau să 
se desăvârşească adică în legea darului, prin venirea în lume a lui 
Dumnezeu Cuvântul. 


Aşadar, după cum toate au închipuit pe cele desăvârşite 
din legea darului, aşa şi tăierea-împrejur, care era un legământ 
între Dumnezeu şi Avraam, a închipuit botezul din legea darului, 
sau uşa tainelor creştineşti, cum mai este numit. De aceea botezul 
se face la opt zile de la naşterea pruncului, aşa cum în legea veche 
pruncii se tăiau împrejur de către preoţi în templu, la locul tăierii- 
împrejur, la opt zile de la naştere, când li se punea şi numele. 

Această tăiere-împrejur nu era un lucru de ajuns spre 
mântuire, ci o închipuire şi o umbră a Evangheliei. Aţi auzit în 
Apostolul de astăzi că s-a zis: „că ne-am tăiat împrejur cu tăiere 
nefăcută de mână”, cu tăierea poftelor trupului, care sunt căile 
păcatului. Câţi în Hristos ne-am botezat, în moartea Lui ne-am 
îngropat prin botez şi am primit această tăiere-împrejur 
duhovnicească, nefăcută de mână, care se lucrează numai de 
Duhul Sfânt, fără mână omenească. Dar oare pentru care pricini 
Domnul Dumnezeul şi Mântuitorul nostru lisus Hristos a primit 
tăierea-împrejur cea trupească a legii vechi. 

Dumnezeieştii Părinţi spun că pentru şapte pricini 
Domnul Dumnezeul şi Mântuitorul nostru lisus Hristos a primit 
tăierea-împrejur a trupului Său. Au fost şapte pricini 
binecuvântate pentru a se întări legea darului, ca Însuşi 
Dumnezeu, Cel ce nu avea păcate, să primească cele ale legii. 


Întâia pricină a fost ca să arate la toată lumea că El a venit 
cu trup în lume, că în adevăr a avut trup omenesc, nu cum au 
inventat unii eretici că s-a născut cu un trup de nălucă. Că dacă 
era cu trup nălucit, cum era să se taie împrejur trupul, să curgă 
sânge din el? Deci s-a tăiat împrejur mai întâi ca să se arate că a 
venit în trup. „Şi Cuvântul trup S-a făcut — cum spune dumneze- 
iescul Evanghelist — şi S-a sălăşluit între noi” (Joan 1, 14). 

A doua pricină pentru care Hristos Mântuitorul lumii S-a 
tăiat împrejur a fost ca să plinească legea dată de Dumnezeu lui 
Avraam; ca să nu pară că a venit să strice legea. Mântuitorul a 
împlinit legea, primind până şi tăierea-împrejur. Dar fariseii şi 
cărturarii zavistnici, invidioşi şi răi, spuneau că a venit să strice 
legea. Dar Hristos le-a arătat: „Să nu socotiți că am venit să stric 
legea sau proorocii; n-am venit să stric, ci să plinesc” (Matei 5, 
17). N-a venit să o strice, ci să o desăvârşească, să o facă cu totul 
desăvârşită şi preasfântă. Deci, a doua pricină pentru care Hristos 
a primit tăierea-împrejur a fost ca să păzească legea dată lui 
Avraam de Dumnezeu, Părintele Său, sau mai bine zis de Însuşi 
El, că El este una cu Tatăl. 


A treia pricină pentru care Hristos a primit tăierea-împre- 
jur a fost ca să ne slobozească pe noi din robia legii şi de tăierea- 
împrejur cea după trup. A venit Însuşi Cel fără de păcate şi a 
primit tăierea-împrejur, ca pe noi, fiii Săi după dar, să ne 
slobozească de această dureroasă şi prea grosolană tăiere-împrejur 
care se făcea cu mâna de om, să ne aducă altă tăiere-împrejur, 
mult mai desăvârşită, mai adâncă, mai sfântă şi mai curată decât 
cea din legea veche. 

A patra pricină pentru care Hristos Mântuitorul lumii S-a 
lăsat tăiat împrejur a fost ca să ne înveţe pe noi a asculta. A venit 
să asculte pe Părintele Său până la moarte — şi moarte pe Cruce. 
Deci, aşa cum a ascultat până la patimă de Părintele Său, aşa şi 
acum, la naştere, a ascultat să primească tăierea-împrejur cea a 
trupului Său sfânt şi preacurat şi nevinovat, ca să arate că e 
ascultător Părintelui Său, împlinind porunca cea veche dată lui 
Avraam de El. 

A cincea pricină pentru care S-a lăsat tăiat împrejur a fost 
ca să meargă înainte ca un conducător sau înaintemergător în 
toată fapta cea bună şi să înveţe pe fiii Săi după dar şi pe tot 
neamul creştinesc, şi să le arate că din frageda Sa copilărie, din 
fapte, El este gata să sufere toate şi să împlinească toate poruncile 

legii, nu să le strice; să primească cele ale legii, cum i-a spus lui 
loan la Iordan: „Lasă acum, că se cade nouă să împlinim toată 
dreptatea” (Matei 3, 15). Care? Nu cea din legea darului, ci pe cea 
din legea umbrei, toate ale legii vechi. 


A şasea pricină pentru care Mântuitorul nostru S-a lăsat 
tăiat împrejur a fost ca să ne arate mila, îndurarea, dragostea cea 
nemărginită şi bunătatea Sa. Fiind un prunc nevinovat, preasfânt 
şi preacurat, de la cea mai mică vârstă, că era numai de opt zile, a 
început să-Şi verse sângele pentru noi şi pentru mântuirea noastră. 
Ce nevoie a avut El de tăierea-împrejur, dacă era Fiul şi Cuvântul 
lui Dumnezeu după ființă, nu după dar şi după cauză, ci după voie 
şi după putere? Dar a vrut să arate dragostea Sa cea nemărginită. 
El pare a zice: „Îndată ce M-am îmbrăcat cu trup şi am primit să 
fiu născut din Fecioara şi Pururea Prea Curata Maria, vreau să vă 
arăt dragostea cea nemărginită. De aceea nu numai că am pogorât 
cerul şi M-am pogorât Eu Însumi şi am venit prin pântecele unei 
Fecioare, ci şi de aici înainte voiesc să vă arăt cu câtă dragoste am 
să vă mântuiesc. Căci vreau să-Mi vărs sângele preascump şi 
preacurat, pe care l-am luat din sângele Fecioarei celei preasfinte, 
pentru voi şi pentru mântuirea voastră, ca să vă povăţuiesc şi pe 
voi către dragostea Mea. Căci mai înainte de a Mă iubi voi pe 
Mine, vreau să vă arăt câtă dragoste am Eu faţă de voi, că încă din 
pruncie vreau să-Mi vărs sângele şi să primesc cele ale legii 
pentru voi”. 


A şaptea pricină pentru care Mântuitorul nostru lisus 
Hristos S-a lăsat tăiat împrejur a fost pecetluirea tăierii-împrejur. 
A pecetluit-o pe ea Prea Bunul nostru Mântuitor şi a arătat 
încetarea tăierii-împrejur celei după trup, a legii vechi adică. 
Aceea, după cum v-am spus mai sus, a ţinut 2406 ani, adică de la 
Avraam până la Hristos. Dumnezeu a circumscris-o acum prin 
cuvântul Său şi a pecetluit-o cu altă tăiere-împrejur. Căci de acum 
înainte nu va mai fi tăiere-împrejur făcută de mână, ci altă tăiere- 
împrejur, mai înaltă, mai duhovnicească, cum i-a spus lui Ieremia 

despre sărbătoarea sâmbetei: „Voi face alt popor nou, şi alt nume 
nou voi da, şi altă sărbătoare vor ţine” (Coloseni 2, 16). A pus 
duminica în locul sâmbetei şi alt nume, Noul Israil, în locul celui 
vechi — căci aşa se numesc creştinii. 


Deci pricina a şaptea a fost pecetluirea pentru veşnicie şi 
oprirea de a nu se mai tăia cineva împrejur după Hristos, dintre 
cei ce cred în El. Căci trebuie să se nască o altă tăiere-împrejur, 
prin credință, cum o numeşte dumnezeiescul Părinte Maxim: 
tăierea-împrejur cea în duh, a inimii (Filocalia, vol. II, p. 136). 
De aceea marele apostol Pavel spune: „În Hristos lisus nici 
tăierea împrejur nu poate ceva, nici netăierea împrejur”, ci 
„făptura cea nouă”. Care făptură nouă? Când ne-am făcut noi noui 
şi făptură nouă? În Sfânta Taină a Botezului. El este tăierea- 
împrejur duhovnicească, nevăzută, nefăcută de mână, prin care 
ne-am făcut şi făptură nouă, prin Hristos lisus. Deci botezul este 
tăierea-împrejur a tot creştinul, tăierea-împrejur nu trupească, ci 
duhovnicească, preasfântă şi mântuitoare, plină de toată curăţenia 
şi sfinţenia lui Dumnezeu. 

Dumnezeiescul Părinte Maxim Mărturisitorul, marele 
filosof duhovnicesc şi coroana teologiei greceşti din secolul al 
VII-lea, cel mai mare teolog al vremii aceleia, arătându-ne 
tăierea-împrejur cea duhovnicească a creştinilor, zice: „Tăierea- 
împrejur cea duhovnicească este tăierea-împrejur a simţirilor 
pătimaşe ale sufletului rațional către toate cele ce se nasc şi pier” 
(tot acolo, la cap. 41). 


Toate câte le vedem în jurul nostru şi se află în timp şi 
spaţiu, toate sunt supuse timpului şi prefacerii, toate se nasc şi 
iarăşi pier. Numai Dumnezeu rămâne veşnic neschimbat. El este, 
cum au zis dumnezeieştii Părinţi, Unitate în Treime şi Treime în 
Unitate, fiinţă din Sineşi, existând din Sineşi, pururea nemişcată, 
care pe toate le mişcă. El este motorul cel duhovnicesc al univer- 
sului, Care mişcă toate zidirile Sale, şi prin prefacere le schimbă 
şi le înnoieşte. Deci, tăierea-împrejur cea duhovnicească şi 

adevărată este tăierea şi lepădarea simţirii pătimaşe, adică a 
simţirii sufletului către toate care se nasc şi pier. Care-s acelea? 
Mâncarea, băutura, slava deşartă, mânia, bogăţia şi câte ca 
acestea. Toate se nasc şi pier. Sufletul trebuie să le taie de la el pe 
acestea. Această tăiere-împrejur duhovnicească, a minţii şi a 
inimii omului, taie de la ele păcatele, ori de ce natură ar fi ele, fie 
din partea rațională, fie din partea cea poftitoare, sau din partea 
mânioasă a sufletului său, pe cele dinlăuntru sau din afară, sau de 
la zidire, sau de la trup, sau în orice fel, le taie şi n-are nici o 
aplecare către ele. 


Aceasta-i adevărata tăiere-împrejur a inimii în duh, cum 
am zis mai sus. Dar în Scriptură se vorbeşte de o îndoită tăiere- 
împrejur. Când s-a întâmplat a doua? Când Isus al lui Navi a 
intrat în pământul făgăduinței, i-a spus Dumnezeu să facă tăierea- 
împrejur, căci cât au umblat evreii patruzeci şi doi de ani prin 
pustia Arabiei, au murit toți cei ce au cârtit împotriva lui Moisi că 
i-a scos din Egipt, şi toţi cei buni de război, iar poporul născut pe 
cale, în pustiu, după ieşirea din Egipt, nu erau tăiați împrejur, că 
n-au mai avut ei când să se taie împrejur, să împlinească ale legii. 
Aşa arată Sfânta Scriptură şi Sfinţii Părinți. 

Pentru aceasta Isus al lui Navi a primit poruncă de la 
Dumnezeu, după ce au trecut Iordanul, înainte de a lua şi dărâma 
ei lerihonul. I-a spus Dumnezeu: „Fă cuțite tăioase de cremene şi 
taie împrejur pe fiii lui Israel a doua oară” (Iosua 5, 28). Şi 
aceasta s-a chemat tăierea  tăierii-împrejur în pământul 
făgăduinţei. Dar în legea darului, ştiţi care era tăierea-tăierii 
împrejur, adică a doua tăiere-împrejur, duhovnicească? Este 
desăvârşirea, este cea de a doua treaptă a urcuşului duhovnicesc; 
este aceea care se numește de către dumnezeiescul Maxim 
“seceriş al secerişului sufletului raţional”, sau “sâmbăta 
sâmbetelor”, în teologia lui cea despre sâmbete. 

Care e deci tăierea-împrejur a tăierii-împrejur în duh, în 
legea darului? Dacă tăierea-împrejur este lepădarea simțirii 

pătimaşe a sufletului nostru către cele ce se nasc şi pier, apoi 
tăierea tăierii-împrejur este mult mai înaltă. Auzi ce spune Sfântul 
Maxim: „Este desăvârşita lepădare şi tăiere a voilor trupului şi ale 
pornirilor celor sufleteşti ale sufletului, chiar a celor fireşti, către 
cele care se nasc şi pier”. Va să zică, aici nu leapădă numai păca- 
tul prin lucrare, ci şi prin gând. Nici măcar să nu gândim cele 
pătimaşe! Tăierea tăierii-împrejur este desăvârşita lepădare a 
tuturor voilor celor pătimaşe şi mişcărilor pătimaşe ale sufletului, 
şi a mişcărilor fireşti ale lui. Sufletul şi trupul, cu mişcările lor 
fireşti de a mânca, de a bea, de a se odihni, şi multe mişcări de 
acestea, cum e aceea de a se mâhni şi a se bucura. Prin tăierea 
tăierii-împrejur, care e cea mai înaltă şi duhovnicească tăiere- 
împrejur, omul se opreşte nu numai cu lucrul de la aceste mişcări 
fireşti ale trupului de a păcătui, ci şi cu gândul. Ea e depărtarea şi 
tăierea desăvârşită chiar şi cu gândul a simţirilor şi mişcărilor 
fireşti ale sufletului către cele ce se nasc şi pier, adică către toată 
zidirea simțită şi văzută, ca omul să iubească numai şi numai pe 
Dumnezeu, retrăgându-şi mintea din simţire şi lipind-o numai de 
Dumnezeu, prin contemplarea naturală în duh (Filocalia, vol. II, 
p. 138). Şi aceasta este treapta a doua a urcuşului duhovnicesc, 
după toți dumnezeieştii Părinți. lar a treia treaptă este 
îndumnezeirea după dar şi teologia mistică (cunoaşterea tainică a 
lui Dumnezeu). 


Fraţii noştri, vorbim de lucruri aşa de mari. Să ne ajute 
Mântuitorul să tăiem de la noi poftele spurcate, patimile, 
aplecarea noastră către mâncări şi băuturi, către somn, către ură, 
către iubirea de argint, către iubirea de plăceri, către iubirea de 
răzbunare, către beţie, către furie, către toate răutăţile. Când vom 
tăia din mintea noastră cu toată puterea acestea, şi nici cu gândul 
nu vom greşi ceva, şi le vom lepăda pe toate de la noi prin aduce- 
rea aminte şi prin iubirea de Dumnezeu, atunci suntem tăiaţi la 
inimă în duh, cu tăierea nefăcută de mână a lui lisus Hristos, 
Dumnezeul nostru, şi ne-am făcut o făptură nouă şi oameni noi, şi 

n-avem nevoie de tăierea-împrejur cea grosolană a trupului, care 
se mărginea doar la atâta, cum spune Pavel: „să aibă nevoie să se 
laude în trupul nostru”. Ei voiau să se laude numai că sunt 
sămânța lui Avraam prin aceea că erau tăiați împrejur, iar încolo 
erau plini de ură, plini de zavistie, plini de fățărnicie, plini de în- 
gâmfare, plini de cutezanță de sine, de încredere în sine şi de 
răutate împotriva lui Hristos. Şi aceasta li se părea că le ajută lor: 
tăierea-împrejur a trupului. Nu! Ei erau netăiați împrejur, cum a 
zis dumnezeiescul arhidiacon Ștefan înainte de moartea sa: „Voi, 
cei tari în cerbice şi netăiați împrejur la inimă şi la urechi, voi 
pururea staţi împotriva Duhului Sfânt; precum părinţii voştri, aşa 
şi voi!” (Faptele Apostolilor 7, 51). Aşa i-a mustrat preasfântul 
acela martir şi apostol, înainte de a-şi da duhul, pe farisei şi pe 
cărturari, că sunt netăiați împrejur la inimă, la urechi, adică orbi, 
surzi şi împietriţi, şi nu văd ei răutatea şi zavistia care-i mănâncă 
şi-i roade, neprimind adevărul lui Hristos. 

Dacă zavistuim, hulim, urâm, dacă poftim răzbunare, 
argint, desfrâu, beţie, lăcomie, corupție, nu suntem tăiaţi 
împrejur. În acest caz, nici noi, creştinii, nu avem tăierea-împrejur 
cea duhovnicească. Deşi ne-am botezat şi ne-am lepădat de satana 
şi de toate lucrurile lui, suntem şi noi netăiați împrejur la inimă, 
la urechi şi la ochi, suntem orbiţi de satana şi de momelile lui. 


Deci, să ne ajute Mântuitorul şi să nu fim şi noi ca fariseii 


şi cărturarii de altădată, netăiați împrejur la inimă şi la urechi şi la 
ochi. Să deschidem ochii inimii şi urechile sufletului, să ascultăm 
cuvântul lui Dumnezeu şi să deschidem ochii minţii, să veghem şi 
să primim planul lui Dumnezeu de mântuire a lumii şi să facem 
poruncile Lui, să tăiem de la noi tot păcatul: şi din lucrare, şi din 
poftă, şi din gândire. Numai atunci dovedim că suntem tăiați- 
împrejur cu tăiere nefăcută de mână, cu tăierea-împrejur cea 
duhovnicească, nu a legii vechi, ci a legii darului. 

PREDICĂ DESPRE SFÂNTUL VASILE CEL MARE 
(l ianuarie) 


Tot astăzi, Sfânta Biserică Sobornicească prăznuieşte pe 
cel mai mare ierarh al Bisericii, pe stâlpul cel de foc, pe gura cea 
de foc a Duhului, pe Marele Vasile, cum aţi auzit poate azi, 
cântându-se la dumnezeiasca Liturghie. El a fost cel mai ager la 
minte şi cel mai sfânt şi mai prevăzător cu mintea dintre ierarhi. 
Toate soboarele ecumenice şi locale care s-au ținut, în diferite 
vremi şi locuri, au ţinut seama de autoritatea canoanelor lui. 

Toţi l-au citit, mii de sfinți şi de ierarhi au păzit hotarele 
puse de el. Pentru ce? Sfântul Vasile a fost ochiul Bisericii şi a 
rămas ochiul Bisericii până la sfârşitul veacurilor. Unde s-a 
născut? În Cezareea Capadochiei. Părinţii lui s-au numit Vasile şi 
Emilia. Tatăl său era din Pont, adică de lângă Marea Neagră, unde 
e Turcia de astăzi. Era unul din zece fraţi. Unul a murit şi nouă au 
trăit. Dumnezeiescul Grigore de Nazianz, Cuvântătorul de 
Dumnezeu, zice de familia lui că a binecuvântat-o Dumnezeu cu 
Marele Vasile, măcar că nici ceilalți copii n-au rămas mult mai 
jos decât dânsul. Toţi cei patru fraţi şi cinci fete din familia lor 
petreceau cu sfințenie, cu cucernicie, cu milostenie şi cu o bună 
aşezare a sufletului. Deci o familie mare de sfinţi a fost familia 
Sfântului Vasile (vezi Viaţa Sfântului Vasile cel Mare, 
l ianuarie). 

Când s-a născut Sfântul Vasile, era atât de mic, atât de 
slab, încât era gata, gata să moară. lar maica lui, Emilia, femeie 
bună şi credincioasă şi sfântă, s-a aruncat cu faţa la icoana 
Mântuitorului şi a zis: „Doamne, dăruieşte-mi copilul acesta, că 
Ți-l dau Ție spre slujbă”. Şi plângând şi luându-l în braţe şi 

rugându-se, îndată copilul s-a întremat şi datorită numai 
rugăciunilor din adâncul inimii ale mamei sale a supravieţuit 
acest copil, care a fost la urmă un atât de mare vas al alegerii şi 
stâlp al Bisericii lui Hristos. Cum am zis, ei au fost patru băieţi şi 
cinci fete. Şi băieţii au fost aceştia: Sfântul Grigore de Nyssa a 
fost cel mai mare şi a fost şi el Ierarh, iar Sfântul Vasile a fost 
după dânsul. După ei au fost Sfântul Naveratie, mare pustnic 
făcător de minuni în pustia Sinaiului, şi Sfântul Petru al Sevastiei. 
Deci, trei Arhierei, trei Episcopi, trei Ierarhi Sfinţi şi un mare 
pustnic. lar dintre fete, cea mai mare a fost Sfânta Macrina, mai 
mare şi decât Sfântul Grigore de Nyssa. Ea ajutat-o pe mama lor 
Emilia la creşterea tuturor copiilor şi ea i-a învăţat pe toţi, din 
faşă, dreapta credinţă. 

Deci mare merit îl are în familia sfântului Sfânta Macrina, 
sora Sfântului Vasile, cuvioasă şi sfântă, ce a fost stareță a unei 
mari mănăstiri de călugăriţe de atunci; şi ea s-a sfințit, după cum 
arată Sinaxarul la 19 ale lunii iulie. Şi a mai avut Sfânta Macrina 
patru surori, cum am spus, care s-au căsătorit, dar au trăit cu totul 
o viaţă creştinească şi sfântă. 

La cele dintâi învățături, Marele Vasile a avut dascăl şi 
povăţuitor chiar pe tatăl său, ce era într-acea vreme ca un dascăl 
al învățăturilor şi al faptelor bune pentru întregul Pont. Acesta i-a 
dat nu numai învățătura înconjurătoare, ci şi toată buna credinţă, 
făcându-se astfel începător al desăvârşirii la care avea să ajungă 
mai apoi fiul său. lar când a sosit vremea de şcoală, l-a dat la 
şcoală în Cezareea Capadochiei, căci acesta era un oraş de 
cultură, cu şcoli multe. Aici, primind tot felul de învăţătură — 
fiind iubitor de osteneală ca şi albina care, din tot felul de flori, 
îşi culege cele trebuincioase —, în puţină vreme s-a făcut slăvit şi 
vestit celor mai mari ai cetăţii şi la tot poporul, covârşind pe mulţi 
cu buna sa ştiinţă şi chiar asemănându-se cu unii din cei mai 
învăţaţi dascăli. 

Din Cezareea, Vasile s-a dus apoi la studii în 
Constantinopole, în capitala Imperiului romano-bizantin, unde a 
studiat şi a avut învățători pe unii din marii retori şi filozofi ai 
vremii, de la care în scurtă vreme a adunat, prin ascuţimea minţii 
sale, cele mai înalte învățături, cu care şi-a împodobit sufletul 
său. De la Constantinopol, terminând şcoala, Vasile s-a dus la 
Atena, în capitala Greciei de astăzi, unde s-a întâlnit cu prea 
iubitul său prieten, Grigore de Nazianz, Sfântul Grigore 
Cuvântătorul de Dumnezeu. Şi mare prietenie duhovnicească a 
crescut între dânşii, încât erau o minte, un suflet şi un gând 
înaintea lui Dumnezeu. 

Ei cunoşteau la Atena numai două drumuri: unul care 
mergea la şcoală şi unul care ducea la biserică. Lumea era moartă 
pentru ei, nu vedeau că sunt în lume. Aveau în minte pe Hristos, 
Şcoala şi Biserica. Aşa au petrecut ei acolo opt ani de zile. Tot la 
Atena, Vasile a aflat şi pe Iulian Paravatul, care mai pe urmă a 
fost împărat, mare vrăjmaş şi muncitor al creştinilor, pe Libanius, 
marele filosof sofist al vremii, pe preaînțeleptul Eubul, care i-a 
fost dascăl şi pe care mai apoi l-a adus la cunoştinţa lui 
Dumnezeu. De acesta fiind întrebat care este firea filosofiei, 
Marele Vasile a dat vestitul răspuns: „Firea filosofiei este 
pomenirea morţii”, arătând prin aceasta că cea mai înaltă filozofie 
şi înțelepciune este deasa cugetare la moarte, prin care tot omul se 
fereşte de rău şi se sârguieşte spre fapta bună. 

După aceea, Vasile şi Eubul s-au întors la Cezareea şi au 
înființat o şcoală de retorică, adică de elocvenţă, de bună vorbire. 
Dar pentru că aceasta îi cerea grijă multă şi răspândire de la 
rugăciune, mai cu seamă după sfatul Sfântului Grigore de Nazianz 
şi al surorii sale Macrina, prea înţeleapta fecioară, a părăsit şcoala 
aceea înaltă şi, la anul 357, a întreprins o călătorie care a durat un 
an, în Palestina, Siria, Mesopotamia, Egipt, la Muntele Sinai, în 
părțile Iordanului, la sfintele locuri ale Ierusalimului, în pustia 
Iudeii, pe unde viețuiau părinți mari cu fapta bună, şi în toate 

părțile unde a auzit că sunt bărbaţi sfinți şi pustnici vestiți şi mari 
sihaştri. 

Şi s-a străduit în răstimpul acestei călătorii să afle de la cei 
mai iscusiți pustnici meşteşugul vieţii pustniceşti şi lepădarea de 
sine şi cele mai înalte virtuţi; să vadă din cele ce trăiau — nu doar 
că vorbeau — făcliile lui Hristos răspândite în toate pustiile. 

Când au ajuns la Ierusalim, Vasile şi Eubul s-au închinat 
lui Dumnezeu cu credinţă şi cu dragoste, înconjurând toate 
sfintele locuri. Apoi s-au arătat episcopului cetăţii, Maxim, şi s-au 
rugat să-i boteze în Iordan, căci pe atunci se botezau oamenii 
mari, Vasile având la acea dată aproape 29 de ani. Episcopul, 
văzându-i plini de credinţă, le-a împlinit dorirea, după care 
întorcându-se în sfânta cetate, au petrecut într-însa aproape un an. 

După aceasta, întorcându-se spre Capadochia, au trecut 
prin Antiohia, unde Meletie arhiepiscopul l-a hirotonisit pe Vasile 
diacon, şi acolo a tâlcuit cuvintele Pildelor lui Solomon. 

Când s-a întors din această călătorie, în Cezareea 
Capadochiei păstorea episcopul Leontie, care auzind de fapta 
bună şi de înţelepciunea lui, l-a hirotesit lector. Atunci era în 
Biserică şi această treaptă de slujire, de lector, lectorul fiind un 
om care se îngrijea de îngroparea celor ce mureau. Trebuia să 
spună un cuvânt la groapă, să aşeze slujba înmormântării, să facă 
pomenire celor adormiţi la soroacele cuvenite. Deci se îngrijea 
mai ales de slujba înmormântării. După Leontie, a venit ca 
episcop al Cezareei Ermoghen, care l-a hirotonisit preot pe 
Vasile, rânduindu-l a fi povăţuitor monahilor. 

După Ermoghen arhiepiscopul, era cerut la scaun, ca un 
vrednic, Sfântul Vasile, dar fugind de cinste, s-a ascuns, şi a fost 
ridicat la arhiepiscopie Evsevie, bărbat îmbunătăţit, dar neiscusit 
în Sfintele Scripturi şi în cele cărturăreşti, pentru a putea face faţă 
luptelor mari pe care Biserica le dădea cu ereticii în acea vreme. 
Acesta ştiind pe Vasile foarte cinstit şi lăudat de toţi pentru 
înţelepciunea şi viaţa lui sfântă, biruindu-se de zavistie, ca un om 

neputincios, a început a i se arăta răuvoitor. Care lucru 
înțelegându-l Sfântul Vasile, nevrând să fie pricinuitor de 
zavistie, s-a dus în pustia Pontului, unde a chemat prin scrisori şi 
pe prietenul său, pe Sfântul Grigore de Nazianz, şi unde, adunând 
cu dânsul mulțime de monahi, a făcut rânduială de viaţă 
monahicească — fiind luminat de Duhul Sfânt — şi petrecea viaţă 
îngerească pe pământ. 

Acolo a scris şi vestita sa carte Hexaimeronul, despre 
facerea lumii; şi purta o haină ruptă cu sute de petice, cum arată 
Sfântul Nicodim Aghioritul, când îi scrie vărului său, episcopul 
leroteu Naziul, zicând: „Prea Sfinţite, să nu-ţi faci haine de 
mătase. Adu-ţi aminte de peticele Marelui Vasile, căci şi acela a 
fost episcop, de cojocul Sfântului Serapion. Adu-ţi aminte că aici, 
în Sfântul Munte, avem mitropoliți care au venit cu traista în 
spate şi nepieptănaţi şi numai cu Hristos în minte; şi umblă în- 
călțaţi cu opinci”. Sfântul Vasile a fost primul — şi ca preot, şi ca 
episcop — care a dat episcopilor pilda aceasta. El le arăta că 
episcopul nu trebuie să umble luxos, ci smerit, cu haine ponosite, 
însuşi alergând descult, şi mai mult cu capul gol făcându-şi 
rugăciunile. Tot acolo a scris şi Aşezămintele călugărești. 

Deci, conducând marele Vasile obştea aceea în pustia 
Pontului, le ajuta la o viaţă ca aceea şi fericita Emilia, maica sa, 
petrecând nu departe de dânşii, de cea parte de râu, în sat, 
îngrijindu-se de hrana lor; apoi rămânând văduvă, toată 
sârguința o avea ca să placă lui Dumnezeu. Cu vremea s-au 
adunat acolo mai mult de o sută de femei şi fecioare, şi le 
conducea Sfânta Macrina şi mama ei, Emilia. 

Sfântul Vasile având multă grijă cu mănăstirea de călugări, 
aflată peste râu, a stat acolo patru ani — timp în care a întemeiat-o 
cu desăvârşite rânduieli —, după care, încredințând conducerea ei 
fratelui său Petru, mai târziu episcop al Sevastiei, el a plecat în 
pustie, împreună cu iubitul său prieten Grigore de Nazianz. 
Vreme de câţiva ani au viețuit ei în coliba pe care şi-au făcut-o în 

pustie, studiind adânc Sfânta Scriptură şi petrecând numai în 
rugăciune şi-n meditaţie şi-n gândiri duhovniceşti. Şi când au ple- 
cat de acolo, Marele Vasile a zis: „Frate, să nu ruşinăm pe cei ce 
şi-au pus nădejdea în noi! Trebuie să fim noi întâi ochi, ca să 
putem lumina pe alţii”. După această petrecere şi desăvârşire în 
liniştea pustiei, cei doi mari prieteni au ieşit de acolo ca doi 
luminători. 

Unul — Marele Grigore — a plecat episcop în cetatea 
Nazianz, spre a ajuta pe tatăl său, ce era episcop acolo şi care, 
fiind bătrân şi neputincios, lupta din greu cu ereticii. 

lar Marele Vasile a fost chemat de episcopul Evsevie, care 
s-a căit foarte de zavistia sa şi l-a rugat să se întoarcă şi să ajute 
Biserica, ce lupta contra arienilor. Fericitul Vasile, văzând o 
primejdie ca aceea a Bisericii, şi mai mult cinstind trebuința cea 
de obşte decât viaţa pustnicească, a lăsat singurătatea şi a venit la 
Cezareea, unde foarte mult a lucrat cu cuvântul şi cu scrisul, 
curățind credința cea dreaptă de eresuri. 

Apoi episcopul Evsevie şi-a dat sfârşitul pe braţele lui 
Vasile, iar după dânsul, lucrând Sfântul Duh, Marele Vasile, chiar 
nevrând, a fost ridicat la scaun, fiind sfinţit de mulţi episcopi, 
între care era şi bătrânul Grigore, tatăl lui Grigore de Nazianz. 
Acela, deşi era bătrân şi neputincios, a poruncit ca să-l ducă în 
Cezareea, să silească pe Vasile a veni la arhiepiscopie, ca nu 
cumva prietenii să ridice pe cineva dintre ai lor la scaunul acela. 

Şi după ce a luat episcopia, a adus osteneli peste osteneli 
şi Dumnezeu a pus dar asupra lui. Atât de milostiv era, că în toată 
Cezareea şi în toate părțile nu era episcop milostiv ca Marele 
Vasile. A fost foamete mare în anul 373, iar în foametea aceea el 
a dat toate averile Episcopiei milostenie în toate părțile. El a 
înființat, dacă aţi auzit, în Cezareea Capadochiei, vestitele 
Vasiliade, nişte spitale mari pentru călugări, pentru preoți şi 
pentru popor. Şi din averile Episcopiei ţinea aceste uriaşe spitale, 
şi el singur cu mâna lui ştergea bolnavii şi-i îngrijea, şi cu 

rugăciunea îi făcea sănătoşi. Umbla din spital în spital şi a pus 
călugări să slujească, cum îngrijeau pe la spitale surorile de 
caritate. De acolo îşi are originea slujirea călugărilor, de la 
Marele Vasile pogoară obiceiul acesta. 

Dar erau călugări sfinți şi tămăduiau oamenii şi cu 
rugăciunea, şi cu medicamentele pe care le luau de la Marele 
Vasile pe cheltuiala Episcopiei. De vestitele acestea Vasiliade 
auzind Iulian Apostatul — care între timp ajunsese împărat — şi 
socotind că episcopul are averi multe de a făcut atâtea spitale, l-a 
cuprins o ură mare, că se cunoşteau deja de la Atena, unde 
făcuseră studiile împreună. Pe atunci Grigore de Nazianz spusese 
cu proorocesc glas Marelui Vasile despre Iulian: „Mare răutate 
ține pământul Greciei astăzi”, căci l-a ştiut mai înainte că o să 
ajungă împărat lepădat de credinţă. Acela se făcuse întâi evreu, pe 
urmă păgân şi aducea jertfe la idoli, pînă ce în sfârşit l-a lovit 
mânia lui Dumnezeu. 

Iulian Apostatul, auzind de Vasile că a înfiinţat nişte 
spitale aşa de mari şi împlineşte o misiune aşa de mare, că are 
sute de mănăstiri de călugări şi de maici şi face atâta binefacere şi 
asistență socială, şi-a zis: „Cum un om, un călugăr, are atâta 
trecere la popor şi atâţia bani?!”. Căci poporul îi dădea averile, 
cum dădeau la Sfinţii Apostoli, să facă atâta bine de obşte la tot 
poporul creştinesc. Şi i-a trimis Marelui Vasile o scrisoare de la 
Constantinopol: „Să vii la mine”. 

Marele Vasile, ştiind de ce e chemat, n-a vrut să se ducă. 
Dacă a văzut că nu vine, Iulian îi scrise: „Dacă nu vrei să vii (ela 
spus că e bolnav), trimite-mi o mie de litri de aur, că mă duc cu 
război împotriva perşilor şi am nevoie de cheltuieli de război”. Iar 
Marele Vasile a răspuns: „Nu! Căci banii care-i am de la 
Episcopie sunt ai săracilor, ai văduvelor şi ai bolnavilor, nu ţi-i 
dau pentru război. Poporul mi i-a dat să fac spitale şi mănăstiri cu 

Atunci lulian a fost cuprins de o şi mai mare furie şi a 
spus: „Eu mă duc cu război împotriva perşilor, dar când mă întorc 
înapoi, pe tine şi pe Grigore de Nazianz vă voi pierde cu cele mai 
groaznice munci. Am fost împreună odată, la şcoală, dar acum să 
vedeţi că eu sunt împărat!”. 

Marele Vasile, auzind de furia lui lulian Apostatul şi ştiind 
răutatea lui, a zis către popor: „lată, lulian Apostatul trece peste o 
lună de zile cu război contra perşilor pe aici, prin Cezareea, şi are 
să se abată pe la noi ca să ne ceară aur”. Şi a spus poporul: „Noi îi 
vom da ceva ca să-l mulțumim, dar nu-l mulțumim, că are mare 
ură pe creştini”. Şi aşa a fost. lulian Apostatul a pornit război 
împotriva perşilor şi a trecut chiar prin Cezareea, pe unde îi era 
drumul, şi când a ajuns aproape de Episcopia Marelui Vasile a 
trimis nişte soli la sfântul, să-i trimită atâţia litri de aur şi atâta 
hrană, pentru cai şi pentru armată. Dar tocmai atunci era o secetă 
mare şi o foamete în Cezareea şi n-aveau creştinii nici pâine. 
Sfântul Vasile, văzând că el cere atâta aur, a trimis soli înainte şi 
le-a spus: „Eu aş vrea să-i trimet, numai că n-avem; poporu-i 
sărac şi avem atâţia bolnavi şi atâtea mănăstiri şi atâtea biserici”. 
Când solii i-au dus ştirea lui lulian, acesta s-a înfuriat straşnic: 
„Ce-a spus, că n-are? Las” că merg eu până acolo!”. Şi a venit mai 
aproape şi a trimis alți soli, ca să spună să-i trimită negreşit. 

Atunci Sfântul Vasile a luat poporul său şi l-a întâmpinat, 


cinstindu-l după tradiţie, ca pe împăratul Bizanțului, şi fiindcă nu 
avea alt dar să-i aducă, i-a adus trei pâini de orz, dintr-acelea din 
care mânca sfântul; căci aşa ceruse împăratul, să-i ducă din cele 
ce mănâncă el. Deci, primind împăratul darul, a zis slujitorilor lui 
să-i răsplătească dându-i iarbă din livadă. Sfântul văzând o 
necinste ca aceasta, a zis împăratului: „Noi, o, împărate, ţi-am 
adus din cele din care înşine mâncăm, precum ai cerut; iar 
împărăţia ta, precum se vede, ne-ai răsplătit darul cu cele din care 
însuţi mănânci”. Auzind acestea împăratul, s-a mâniat foarte şi a 
zis sfântului: „Acum primeşte darul acesta, şi când mă voi 

întoarce din Persia biruitor, voi arde cetatea ta de tot, şi pe 
nebunul popor, cel amăgit de tine, îl voi robi; căci necinsteşte pe 
zeii cărora mă închin eu, şi atunci vei lua şi tu răsplătirea ce ţi se 
cuvine!”. Astfel înfricoşându-l păgânul împărat, s-a dus în Persia. 


Şi s-a dus cu mare mânie, iar Marele Vasile, ştiindu-i furia 
şi răutatea lui, a adunat tot poporul în biserica Sfântului Marelui 
Mucenic Mercurie, care era pe un deal, şi a zis: „Să facem multă 
rugăciune, că împăratul, când se va întoarce înapoi, ne pierde pe 
toţi, pentru că nu i-am dat aur şi cele ce a cerut”. Poporul ascultă 
de Sfântul Vasile, că de li s-ar fi cerut ca toți să moară pentru 
Hristos, ar fi făcut-o, aşa de mare le era credinţa. Şi au făcut 
priveghere de toată noaptea şi se rugau cu toţii ca să se potolească 
furia împăratului. lar sfântul se ruga înaintea icoanei Prea Sfintei 
Născătoare de Dumnezeu, lângă care era şi chipul Sfântului 
Marelui Mucenic Mercurie, cu sulița ca un ostaş, că Sfântul 
Mercurie a fost ostaş, ca Sfântul Dimitrie şi ca Sfântul Gheorghe. 
Şi deodată a văzut chipul Sfântului Mercurie, cel de lângă Prea 
Curata Născătoare de Dumnezeu, schimbându-se şi făcându-se 
nevăzut câtăva vreme. Atunci a înțeles Sfântul Vasile că Sfântul 
Mercurie a fost trimis de Prea Curata Maică a Domnului să se 
răzbune şi să piardă pe vrăjmaşul lui Dumnezeu, că lulian 
Apostatul, de când s-a lepădat de credință, nu-l numea pe 
Mântuitorul altfel decât “Fiul Mariei” şi “Galileeanul”. Şi, într- 
adevăr, s-a dus Sfântul Mercurie, şi ajungând unde erau oştirile 
ziua în amiaza mare, s-a ridicat deasupra oştirilor lui Iulian 
Apostatul. Şi când a văzut lulian că vine Sfântul Mercurie, 
strălucind ca soarele, a crezut că-i Hristos şi a strigat la generalii 
săi :„Veniţi degrabă aproape de mine, puneţi mâna pe săbii, 
apăraţi-mă!”. Dar aceia nu vedeau nimic. „Dar ce-i, împărate?!”. 
„Galileeanul, Galileeanul vine, mă omoară, mă urmăreşte în 
mijlocul taberei mele, nu mă lăsaţi!”. Şi pe când striga îngrozit, 
Sfântul Mercurie l-a însuliţat în gât, a ţâşnit sângele în sus şi abia 
a mai putut îngăima : „Ai învins, Galileene... ” Apoi Sfântul 

Mercurie într-o clipă s-a întors în biserică. Şi când a venit, 
poporul a încremenit: chipul s-a aşezat la locul său, iar din sulița 
sfântului picura sânge pe peretele bisericii! 

Această minune văzând-o poporul, Sfântul Vasile a strigat: 
„Acum ridicați mâinile în sus şi strigați cu toţii: Doamne 
miluieşte! — că a făcut izbândă Hristos, Dumnezeul nostru, 
împotriva vrăjmaşului Bisericii şi al Său”. Împăratul a fost 
însuliţat într-o poiană, în mijlocul oştirii sale, şi până azi acea 
poiană se cheamă poiana Sfântului Mercurie, pentru că acolo a 
fost junghiat vrăjmaşul adevărului şi al lui Dumnezeu, Iulian 
Apostatul. 

După lulian Apostatul a urmat împăratul Valens, care de 
asemenea se lepădase de dreapta credinţă, fiind arian. Marele 
Vasile a avut mult de lucru şi cu acesta. Căci auzind Valens de 
autoritatea Sfântului Vasile, de sfințenia lui, de minunile lui, a 
început să se poarte şi el cu mare ură, asuprind pe Marele Vasile, 
de care ştia că e creştin ortodox şi ţine cu Biserica. 

Pe mulţi alți episcopi drepteredincioşi el îi izgonise de la 
scaunele lor şi ridicase pe arieni în locurile acelora; iar pe alții, 
mici la suflet şi fricoşi, i-a silit să se învoiască după eresul lui. 
Deci se mânia şi se tulbura văzând pe Sfântul Vasile pe scaunul 
său fiind fără temere şi în credință nemişcat ca un stâlp, iar pe 
alții sprijinindu-i şi sfătuindu-i să se depărteze de eresul arienesc, 
ca de un lucru urât de Dumnezeu. Până la o vreme s-a îngrijit 
împăratul cu dinadinsul să aducă pe Marele Vasile la unirea cu 
arienii, îndemnându-l prin oamenii săi cu rugăminţi, cu 
făgăduinţe şi cu îngroziri, să facă voia lui; dar aceştia nimic n-au 
sporit, pentru că nu au găsit un om slab la inimă, ci un om hotărât. 
De aceea nu ştia apoi cum să se răzbune pe Sfântul Vasile şi căuta 
să-l stârnească, doar o zice ceva ca să-l piardă. 

În vremea aceea s-a hotărât Valens să meargă să viziteze 
Niceea Bitiniei, unde era o catedrală ortodoxă foarte frumoasă. Şi 
când a ajuns acolo, arienii (care pe vremea aceea erau trei părți 

arieni şi o parte ortodocşi, căci după soborul întâi ecumenic, 
arianismul a prins mari rădăcini în părțile răsăritului), văzând pe 
împăratul şi ştiind că e de credinţa lor, au ieşit înaintea lui şi au 
cerut: „Să ni se dea biserica aceasta, că suntem mulţi şi n-avem 
unde ne duce la rugăciune!”. 

Iar împăratul, fiind de un gând cu dânşii, a zis: „A voastră 
să fie biserica!”. Şi au intrat arienii şi au omorât pe unii creştini, 
iar pe ceilalți i-au izgonit şi au început a face în biserica 
sobornicească de acolo slujbele lor. Iar bieţii ortodocşi s-au 
împrăştiat ca potârnichile, fiind puţini şi neorganizaţi, cu un 
episcop şi preoți puţini, şi aceia fricoşi. Unde să se ducă? S-au 
dus la apărătorul Bisericii, la mângâietorul, la stâlpul luminii, la 
Marele Vasile, şi i-au spus: „lată ce ne-a făcut împăratul Valens: 
a venit şi ne-a luat biserica cea mare, pe care am făcut-o noi în 
zeci de ani, şi a dat-o arienilor, de am rămas pe drumuri şi n-avem 
nici o biserică. Şi arienii se laudă că foarte curând vor distruge 
biserica noastră şi nu vor mai fi ortodocşi”. 

Marele Vasile, care pururi îşi punea viaţa pentru Biserică, 
a zis: „Fiţi pe pace, mă duc la Constantinopol”. Şi a plecat în 
călătorie până la Constantinopol. Şi când l-a văzut împăratul, s-a 
umplut de furie, iar Marele Vasile l-a întâmpinat cu aceste 
cuvinte: „Împărate, «cinstea împăratului judecata iubeşte». Oare 
nu zice Duhul Sfânt în psalmi aşa? De ce n-ai judecat drept 
lucrurile? Ai auzit pe Solomon ce spune? «Dreptatea împăratului 
întru judecată este». De ce ai făcut nedreptate?”. Şi a început să-l 
mustre pe Valens. 

Acesta răspunse: „Mă mustri, Vasile, te-ai întors spre 
răzvrătire, vii la curte la mine, la împărăție, şi mă mustri pe mine, 
împărat?!”. Vasile i-a răspuns: „Împărate, pentru dreptate sunt 
gata să mor oricând; pentru aceasta am venit, nu ca să trăiesc”. 
Împăratul îşi dădu seama că nu-i glumă, văzându-l că-i hotărât să 
moară şi ştiind că mai erau cu Vasile şi creştini mulţi de credință 
ortodoxă. „Ai făcut mare nedreptate, Împărate! Am scăpat de un 

împărat păgân şi a venit la conducere altul eretic. Eşti arian, te-ai 
lăsat înşelat de cei răuslăvitori, de cei cu credința strâmbă şi 
deşartă, şi ai dat Biserica noastră sobornicească. De ce-ai dat-o0?”. 
Şi atunci împăratul a zis: „Ce vrei? Acum vei fi izgonit şi trimis 
în surghiun!”. Şi a pus mâna pe trestie să iscălească izgonirea lui. 
Dar când a pus mâna pe trestie, s-a sfărâmat trestia. A luato a 
doua, s-a sfărâmat şi a doua; şi a luat şi a treia, s-a sfărâmat şi a 
treia. Nu putea să iscălească izgonirea lui Vasile! Şi atunci 
împăratul a cam prins frică. lar Marele Vasile i-a spus: „Împărate, 
ai un copil tare bolnav”. „Da — zice —, fiul meu Galatie este pe 
moarte; dacă sunt plăcute lui Dumnezeu dogmele credinței tale, să 
faci sănătos pe fiul meu, cu rugăciunile tale!”. Sfântul răspunse: 
„De te vei uni, o, Împărate, cu credinţa cea dreaptă, şi de vei dărui 
pace bisericilor, apoi fiul tău va fi viu”. Împăratul făgăduindu-se 
să facă acestea, Marele Vasile a spus: „Mă duc să mă rog să se 
facă sănătos copilul, dar te rog, înainte de a te pedepsi Dumnezeu 
şi pe tine să faci dreptate, să mă laşi să judec eu în legătură cu 
biserica din Niceea”. Şi împăratul, auzind că-i va vindeca pe 
copil, s-a bucurat. Sfântul Vasile s-a dus la capul copilului şi a 
făcut numai semnul Sfintei Cruci, zicând: „Te vindecă pe tine 
lisus Hristos, adevăratul Dumnezeu”. Şi s-a sculat copilul sănătos 
şi a zis: „Tată, să nu-l urgiseşti pe acest preot, pentru că acesta-i 
mare sfânt a lui Dumnezeu. Şi când a zis: «Te vindecă», am văzut 
o pară de foc ieşind din gura lui şi s-a atins de mine”. 

Atunci împăratul Valens s-a umplut de teamă. „Ei, ce să 
fac, Vasile, ce vrei să fac, că trebuie să-i împac şi pe arieni, că 
dacă încep un război, ei sunt mai mulți decât voi şi slăbesc 
împărăţia, şi mai mă pot duce eu cu oştire puternică împotriva 
duşmanilor? Cum să-i împăcăm?”. Sfântul Vasile a răspuns: 
„Lasă-mă pe mine, că-i împac eu”. „Şi cum ai să faci?”. Sfântul 
Vasile zise: „De voi judeca cu nedreptate, Împărate, să mă trimiţi 
şi pe mine în surghiun, pe cei de o credinţă cu mine să-i izgoneşti, 
iar biserica s-o dai arienilor. Dar dă-mi mie scrisori împărăteşti la 

mână, să mă duc să fac dreptate la Niceea, că-i atâta jelanie acolo 
şi atâta plângere!”. Şi i-a dat împăratul scrisori, în care zicea: 
„Vasile, Arhiepiscopul Cezareei Capadochiei, are împuternicire 
de la noi să meargă să judece între arieni şi dreptcredincioşi, după 
cum va socoti el. Toată armata de acolo şi toată stăpânirea din 
părţile acelea, din Niceea şi Nicomidia, să-i dea tot sprijinul!”. Şi 
a luat Marele Vasile scrisorile împăratului Valens şi s-a dus la 
Niceea. Îndată ce a ajuns acolo, au venit bieţii creştini şi l-au 
întrebat: „Prea Sfinţite Stăpâne, ai făcut ceva?”. „Aşteptaţi — zise 
— toţi în linişte”. Şi le-a spus cum a rânduit cu împăratul. „Ce i-ai 
spus împăratului?”. „lată ce i-am spus: Împărate, eu mă duc la 
Niceea şi adun pe toți mitropoliţii arieni, şi pe episcopii lor şi pe 
ai noştri, împreună cu episcopul pe care-l au acum, şi iată ce 
facem. Încuiem biserica din Niceea şi punem şi noi, şi ei sigiliu 
pe ea, şi punem să se păzească de armată biserica sigilată cu 
plumb, cu ceară şi cu pecețţi. Şi biserica fiind astfel încuiată, să se 
roage arienii trei zile şi trei nopţi în fața bisericii, şi dacă o vor 
deschide cu rugăciunea lor, să fie biserica în veac a lor. Şi noi ne 
vom ruga o singură dată noaptea — a zis Marele Vasile — şi de o 
vom deschide noi, a noastră să fie. lar dacă biserica nu se va 
deschide nici la noi, tot a lor să fie”. Şi când a venit Sfântul 
Vasile şi le-a spus creştinilor cum a rânduit, mulţi din ei au înce- 
put a zice: „Dar ce-ai făcut, Vasile? Au câştigat tot arienii. Cum e 
asta: Dacă, deschid ei cu rugăciunea biserica, să fie a lor, şi dacă 
n-o deschidem noi, tot a lor să fie?! Ce dreptate este?!”. Dar 
Sfântul Vasile a zis:,,Aveţi credință şi nu vă mâhniţi!”. Şi avea 
acolo numai şase preoţi şi un episcop. 

Deci în baza ordinului împăratului, s-au închis uşile 
bisericii, s-au pus sigilii de plumb şi au semnat sigiliul şi arienii, 
şi ai noştri. Au pus armata la uşile încuiate şi ferecate, căci erau 
trei rânduri de uşi. Şi au venit arienii cu mitropolitul, cu episcopii 
lor, aşa ca altădată popii lui Baal, şi strigau mereu în faţa 
bisericii, făcând slujbele lor, dar la capătul a trei zile şi trei nopţi 

nici un semn nu s-a făcut cu biserica. Şi atunci armata a spus: „La 
o parte! Să vie acum Vasile cu ai lui!”. Sfântul Vasile a început o 
priveghere de toată noaptea, s-a slujit cu cântări toată noaptea şi a 
făcut dumnezeiasca Liturghie până dimineaţa, şi pe urmă a pornit 
cu puținii credincioşi, câţi avea el, şi cu puţinii preoţi, la 
soborniceasca biserică cea  pecetluită, cântând  :,„Sfinte 
Dumnezeule, Sfinte tare, Sfinte fără de moarte, miluieşte-ne pe 
noi”. 

Şi când a ajuns în fața bisericii, Marele Vasile, îmbrăcat în 
toate veşmintele, a zis către popor: „Ridicați mâinile în sus şi 
strigați cu toții: Doamne miluieşte!”. Şi zicând aşa, a atins uşile 
bisericii, care erau păzite de armată şi sigilate; şi atingându-le cu 
Sfânta Cruce de trei ori, a zis:,,Bine este cuvântat Dumnezeul 
creştinilor, totdeauna acum şi pururea şi în vecii vecilor”. Şi 
atunci a venit un vânt puternic, a rupt peceţile, care au căzut ca 
fulgerul, s-au deschis şi s-au izbit uşile de zid, şi cele de la prid- 
vor, şi cele din interior. Şi Sfântul Vasile a început a cânta şi a 
intrat cu poporul cântând: „Ridicaţi, boieri, porţile voastre, şi vă 
ridicaţi porţile cele veşnice, şi va intra Împăratul Slavei!”, cum 
cântăm noi la Paşti, şi a făcut slujbă de mulţumire. Și atunci 
nenumărată mulțime de arieni, văzând aceasta, s-a lepădat de acel 
eres spurcat. Între aceştia erau foarte mulţi episcopi, stareţi de 
mănăstiri, chiar foarte mulţi din cei ce conduceau eresul arienesc, 
şi ziceau: „Adevărata credință e unde este Vasile”. Şi când s-a 
auzit aceasta la curtea împărătească, s-a cutremurat împăratul şi a 
zis: „Bine am făcut că nu m-am pus cu Vasile, că putea să mă 
piardă şi pe mine”. Şi a iscălit să se dea biserica ortodocșilor, iar 
după aceea a slăbit până la o vreme prigoana împotriva celor 
drepteredincioşi. 

După această întâmplare, s-a întărit dreapta credință. 
Marele Vasile avea cu el mulți episcopi şi mai ales pe Marele 
Atanasie din Alexandria, bunul lui prieten, care foarte s-a bucurat 
atunci când a auzit că Sfântul Vasile a ajuns arhiepiscop la 

Cezareea. Şi au început să lupte cu tot mai mare sporire şi au 
curățit Biserica de arieni în toate părțile, şi mulți episcopi arieni 
s-au căit şi au dat anatema eresul lor arian, iar Biserica cea 
dreptmăritoare a lui Hristos a înflorit iarăşi. 

Iar în 373 Marele Vasile a căzut în boală, căci se zice că 
de atâtea osteneli era la fel de slab ca un mort pe care îl dezgropi 
la patru zile. Şi avea grija tuturor bisericilor. 

El rânduise aşa: atâta să doarmă călugărul, în toate 
mănăstirile lui, încât să nu-l apuce miezul nopţii dormind. Să 
doarmă două-trei ore şi când se scoală, până în ziuă să nu mai 
doarmă, ci pururi să se roage şi numai o dată în zi să mănânce 
pâine cu legume şi apă. Şi o singură haină să aibă de purtat şi una 
de biserică; acesta era aşezământul lui. Dar el — care era în frunte 
— împlinea toate cu atât mai mult. Şi se zice în dicţionarul hagio- 
grafic că era ca un mort dezgropat de patru zile, sau ca un om pe 
care l-a părăsit doctorul şi nu mai are ce face cu el. Din cauza 
înfrânării şi a marilor nevoințe, a căzut în boală la 373 şi a zăcut 
patru ani, mai umblând pe picioarele lui, mai slujind, mai 
învățând. Şi foarte mult îl oboseau predicile. Căci după ce s-a 
făcut episcop, atât de mult vorbea, că predicile lui nu erau mai 
mici de patru ore una. Şi nu învăța poporul numai la biserică, ci şi 
pe câmp şi pe drumuri. lar poporul striga mereu să-i vorbească. 
De aceea se numea el "Împăratul cuvintelor”. Atâta dulceaţă avea 
în cuvânt şi atâta mângâiere, că nu-l părăsea lumea nicăieri unde 
se ducea. Fiind slab la trup, vorbea până cădea jos. Şi zicea: 
„Lăsaţi-mă, că mor!”. Şi ei ziceau: „Măcar pe un scaun să stai, 
măcar culcat, numai să ne vorbeşti!”, atâta era de îndulcit poporul 
de cuvintele lui. 

Şi de aceea a slăbit aşa de tare şi a zăcut 4 ani, dar încă tot 
vorbea, încă tot slujea, deşi foarte rar. lar la 379, în ziua de | 
ianuarie, marele stâlp al Bisericii, marele tunet al Cuvântului lui 
Dumnezeu, ochiul Bisericii şi gura cea de foc a Duhului, părintele 

săracilor şi mângâietorul celor necăjiţi, îndreptarea rătăciţilor şi 
dărâmătorul eresurilor, a închis ochii. 

Dar înainte de a închide ochii, s-a făcut o minune mare. El 
avea un prieten, anume Iosif, evreu, care învățase cu dânsul în 
Constantinopole şi la şcoala de la Atena. Şi îi zicea acestuia: 
„losife, de ce nu te botezi?”. „Ascultă, Vasile, suntem prieteni, 
dar până aici; vreau să mor în credința în care m-am născut”, 
zicea acela. lar Marele Vasile i-a proorocit: „Să mă crezi, losife, 
că n-am să mor eu şi nici tu până nu te vei renaşte din apă şi din 
Duh, că fără acea naştere nu poți să mergi în Împărăţia cerului, și- 
mi pare rău de un prieten ca tine”. lar acela a zis: „Nu cred că voi 
face una ca aceasta”. 

Şi acest Iosif era un doctor tare iscusit. Căci dacă-l chema 
cineva înainte de moarte, sau se afla la patul lui şi punea mâna pe 
pulsul mâinii, îi spunea cu trei zile mai înainte: „Pregăteşte-te, că 
ai să mori!”. Îi spunea şi ceasul când va muri, căci cunoştea după 
bătaia inimii cât a slăbit trupul aceluia. Şi aşa s-a întâmplat în 
sute de cazuri. Şi Marele Vasile, când a zăcut de pe urma 
suferinței, în boală, s-a făcut că are nevoie de meşteşug 
doctoricesc şi a trimis pe diaconul său: „Du-te şi cheamă pe Iosif, 
că vreau să mă consulte, că-s tare bolnav!”. Şi când a venit Iosif 
şi l-a văzut pe Marele Vasile slăbit foarte, a început să plângă, 
zicând: „Astăzi, Stăpâne, ne despărțim”. „la vezi tu — îi zise 
Sfântul Vasile — cu meşteşugul tău mâna aceasta! Ce zici, că tu ai 
experienţă în aceasta?”. Şi a luat mâna sfântului, care era numai 
piele şi oase, şi a zis: „Vasile, prietenia noastră nu mai apucă 
soarele, nu va răsări soarele şi vei fi dus”. lar Sfântul Vasile i-a 
zis: „Ce vei zice tu, losife, dacă mâine eu voi sluji Sfânta 
Liturghie?”. „Mâine să mai faci Liturghie?! Dacă faci Liturghie în 
starea în care eşti, eu mă botez cu toată casa mea! Să mor eu, dacă 
ai să slujeşti!”. „Ştiu — a zis Marele Vasile — că ai să mori cu 
adevărat păcatului şi ai să înviezi dreptăţii”. Şi după plecarea lui 
Iosif, s-a rugat Sfântul Vasile, zicând: „Doamne, Tu, Care eşti 

Stăpânul morţii şi al vieţii, Tu, Care i-ai dat lui lezechia 15 ani de 
viaţă numai pentru că a suspinat, auzi-mă şi pe mine [cum mă rog 
suspinând] pentru sufletele acestea, ca să vie la Tine, şi-mi 
lungeşte viața până mâine seară, ca să aduc aceste suflete 
Împărăției Tale”. 

Şi îndată s-a sculat Sfântul Vasile sănătos şi s-a apucat de 
rugăciune, pregătindu-se pentru Sfânta Liturghie. Şi a doua zi i-a 
spus diaconului: „Stai şi pregăteşte toate, că acum am să fac 
Sfânta Liturghie”. Şi când a auzit Sfântul Iosif că Sfântul Vasile 
face Sfânta Liturghie, a zis : „Nu cred. Face Vasile Liturghie?! S- 
a îmbrăcat Vasile?!”. „Da, hai să-l vezi!”. Şi când a venit în 
biserică şi l-a auzit pe Sfântul Vasile ţinând predică, şi văzând 
poporul care asculta, a strigat: „Cu adevărat mare este Vasile, cu 
adevărat mă lepăd de credinţa mea iudaicească! Nu este alt 
Dumnezeu decât Dumnezeul pe Care-L propovăduieşte Vasile!”. 
Şi a cerut botezul; iar Sfântul Vasile, după Sfânta Liturghie, l-a 
botezat pe el, punându-i numele loan, şi pe soţia lui, şi pe copii 
lor, iar după ce i-a creştinat, i-a împărtăşit cu Prea Curatele Taine 
şi pe dânşii, şi pe cei vrednici. 

A venit apoi acasă, s-a culcat pe pat şi le-a spus: „Da, 
acum, la ceasul al nouălea, mă duc la Stăpânul Hristos”. Şi când a 
fost ceasul al treilea după-amiază (ceasul al nouălea din zi), au 
auzit toţi care erau în jurul lui cuvântul acesta: „Doamne, în 
mâinile Tale îmi dau duhul meu”. Şi zicând acestea, a adormit 
Marele Vasile în ziua de 1 ianuarie, la anul 379, în ceasul al 
nouălea din zi. 

Şi atunci i-a ţinut o predică acel loan, Iosif evreul care 
fusese botezat, de a plâns toată lumea. A vorbit cu lacrimi şi 
printre altele a spus: „Vasile, Vasile, cu adevărat nici acum n-ai fi 
murit, dacă nu tu singur ai fi voit! Fiindcă ai vrut tu ai murit, că 
dacă nu, puteai să mai trăieşti mult”. Şi l-a înmormântat pe 
Marele Vasile un mare sobor de mitropoliți şi de arhierei, şi popor 
fără de număr, cu tămâieri, cu rugăciuni, cu o slujbă de 

înmormântare de mare frumuseţe. Dar n-a fost acolo iubitul său 
prieten Grigore. El era episcop în cetatea Nazianz, la mare 
depărtare, şi s-a silit, dar n-a putut ajunge la vreme, căci nu erau 
mijloace de transport rapide pe atunci, astfel că a venit mai târziu 
cu câteva zile. Şi când a venit, a alcătuit cuvântul acela de la 
înmormântarea Marelui Vasile, de la mormântul lui, care-i foarte 
vestit şi pe care l-a scris foarte dogmatic şi foarte frumos, zicând 
şi acestea: „Vasile, Vasile, nimeni nu poate să lucreze fapta bună 
atât cât învaţă, totdeauna omul învaţă multe şi lucrează puţine, dar 
la tine, Vasile, cuvântul a fost tunet şi viaţa ta a fost fulger, adică 
mai mult ai lucrat decât ai învăţat!”. 

Acestea le-a spus Sfântul Grigore şi după aceea s-a dus în 
cetatea sa. lar pe urmă a fost ales Patriarh al Constantinopolului. 
Dar s-a retras la bătrâneţe, din pricina pizmei unora. Şi-a dat 
demisia de la Patriarhia Constantinopolului şi s-a dus în oraşul 
său, Nazianz, unde şi-a făcut o colibă în grădină, a aşternut nişte 
crengi de copaci, şi acolo a scris cuvintele cele mari şi despre alte 
dogme ale Bisericii. Şi în coliba acea s-a sfârşit marele luminător 
al lumii, Grigore de Nazianz, a căruia prăznuire o săvârşim la 25 
ianuarie, prietenul cel mai de aproape, cel de un suflet şi de o 
minte cu Marele Vasile. 

Ar mai fi de spus încă multe alte minuni ale Sfântului 
Vasile, care de care mai frumoase, dar în cadrul Liturghiei cam 
atât m-am gândit să vă vorbesc, căci nu vreau să vă obosesc prea 
mult. Deci întotdeauna, când vă rugaţi Prea Sfântului Dumnezeu, 
să nu uitaţi să ziceţi: „Sfinte Mare Ierarh Vasile, roagă-te lui 
Dumnezeu pentru noi!”. Că mare sfânt şi mare prieten al lui 
Dumnezeu Cuvântul este Marele Vasile şi de mare binecuvântare 
şi de ajutor de la Dumnezeu se va învrednici acela care cinsteşte 
pe Sfântul Vasile cel Mare, şi are icoana lui în casă, şi citeşte 
acatistul lui. Amin! 

PREDICĂ LA SFÂNTUL IOAN BOTEZĂTORUL 


În Sfânta Evanghelie de astăzi aţi auzit că trăiau în 
Ierusalim, şi mai cu seamă în Hebron, unde era casa lor, doi 
oameni drepți. Bărbatul era arhiereu şi preot al legii vechi, din 
neamul lui Avis, iar soţia lui era Elisabeta, din fiicele neamului 
lui Aaron. Şi Zaharia îmbătrânise, ca şi Elisabeta, soţia sa, şi erau 
oameni drepţi şi temători de Dumnezeu, oameni sfinţi, curaţi, 
milostivi, dar aveau o întristare mare, că n-aveau copii. Deşi 
trecuse de 80 de ani, Zaharia ţinea rânduiala preoţiei lui de o 
săptămână în Sfânta Sfintelor, unde intra o dată pe an arhiereul şi 
unde era jertfelnicul de aur şi sicriul legii Domnului, cu toate cele 
sfinte ale legii vechi (Luca 1, 8-11). 

Deci când ţinea rânduiala săptămânii lui, stând să 
slujească şi să aducă jertfă pentru păcatele sale şi ale poporului, 
când a intrat în dumnezeiescul altar al tămâierii, ca să cădească 
împrejurul altarului celui de aur, deodată a stătut înaintea lui 
Arhanghelul Gavriil, iar el foarte s-a spăimântat şi cu trupul şi cu 
sufletul, dar îngerul Domnului l-a liniştit zicând: „Nu te teme, 
Zaharia, pentru că rugăciunea ta a fost ascultată şi Elisabeta, 
femeia ta, îți va naşte un fiu şi-l vei numi loan. Şi bucurie şi 
veselie vei avea, şi de naşterea lui mulţi se vor bucura. Căci va fi 
mare înaintea Domnului; nu va bea vin, nici sicheră, şi încă din 
pântecele mamei sale se va umple de Duh Sfânt. Şi pe mulţi din 
fiii lui Israil îi va întoarce la Domnul Dumnezeul lor. Şi va merge 
înaintea lui cu duhul şi cu puterea lui Ilie, ca să întoarcă inimile 
părinților spre copii şi pe cei neascultători la înțelepciunea 
drepţilor, ca să gătească Domnului un popor desăvârşit” (Luca 1, 
15-17). lar Zaharia, auzind această proorocie neaşteptată, a zis: 

„După ce voi cunoaşte aceasta? Căci eu sunt bătrân şi femeia mea 
este învechită în zile. Cum vom naşte noi, oameni de 80 de ani?!”. 
Atunci Arhanghelul Gavriil i-a spus: „Dar Avraam cum a născut 
la 100 de ani? lar Elcana, care a născut pe proorocul Samuil, nu 
era tot aşa?”. Şi apoi a adăugat: „Pentru că n-ai crezut cuvintelor 
mele, care se vor împlini la vremea lor, iată semnul care va fi: vei 
fi mut şi n-ai să poţi vorbi până se va naşte acela”. 

Şi a rămas Zaharia mut în altar, iar poporul aştepta să iasă 
din altar, că era cu cădelniţa, şi a aşteptat poporul mult şi a înțeles 
că s-a săvârşit o taină, că s-a îmbolnăvit, sau s-a întâmplat 
altceva. Şi a ieşit Zaharia cădelniţând cu cădelniţa, dar nu putea 
vorbi. Făcea numai semne către popor, iar tot poporul a înţeles că 
el a văzut în altar o vedenie mare. Și din ziua aceea Zaharia 
preotul, sfântul tată al marelui loan Botezătorul şi Înainte- 
Mergătorul, a rămas mut (Luca 1, 22). 

Şi după puţine zile Elisabeta s-a aflat grea, şi s-a tăinuit în 
sine ca la cinci luni, şi zicea: „Aşa a făcut milă cu mine 
Dumnezeu, când a vrut să scoată ocara mea dintre oameni”. 
Pentru că la evrei era mare ocară să nu ai copii. În luna a şasea, 
când avea încă în pântece pe Sfântul loan Botezătorul, s-a 
întâmplat altă minune. 

A venit binevestitorul Arhanghel Gavriil la Prea Curata 
Fecioară Maria, în luna Nisan, adică în luna martie, şi a vestit 
naşterea lui Mesia. Luceafărul era în pântecele Elisabetei şi 
Soarele cel gânditor sălăşluia acum în pântecele Prea Curatei şi 
Prea Sfintei Fecioare Maria. Şi ce zice Sfântul Evanghelist Luca? 
În luna a şasea, trimis a fost îngerul Gavriil de la Dumnezeu, într- 
o cetate din Galileea, al cărei nume era Nazaret, către o fecioară 
logodită cu un bărbat, care se chema Iosif, din casa lui David; iar 
numele fecioarei era Maria; şi i-a  binevestit naşterea 
Mântuitorului. Şi după ce Prea Curata a primit buna vestire, i-a 
spus Arhanghelul Gavriil: „Şi iată Elisabeta, rudenia ta, a zămislit 
şi ea fiu la bătrâneţea ei, şi aceasta este a şasea lună pentru ea, cea 

numită stearpă” (Luca 1, 26-36). Şi s-a grăbit Prea Curata 
Fecioară Maria să se suie din Nazaret la Hebron, cetatea cea 
preoțească. Căci Hebron este cetatea din munţii cei înalți foarte 
de la miazăzi de Ierusalim. Aceasta se chema pe atunci “Cetatea 
Muntelui” şi era dintre cetățile preoțeşti pe care Isus al lui Navi 
le-a dat pentru întreţinerea preoţilor care slujeau la cortul sfânt 
(Isus Navi 30, 13). 

Şi s-a dus Prea Curata Fecioară Maria, având pe soarele 
Hristos în pântece, iar aceea pe Luceafărul Înainte-Mergător; şi s- 
au întâlnit şi a zis: „Şi de unde mie aceasta, ca să vină maica 
Domnului meu la mine?” (Luca 1, 43). Erau amândouă 
proorociţe, amândouă femei sfinte. 

lar dumnezeiescul Înainte-Mergător, care numai cu şase 
luni este mai mare după trup şi cu viaţa decât Hristos, a săltat în 
pântecele Elisabetei, care zise: „Că iată, cum fu glasul închinării 
tale în urechile mele, a săltat pruncul cu bucurie în pântecele 
meu” (Luca 1, 44). Dumnezeiescul Înainte-Mergător s-a închinat 
cu bucurie, încă din pântecele maicii sale, Prea Sfântului 
Mântuitor, care atunci se afla în pântecele Maicii Sale, Prea 
Sfânta şi Prea Curata Fecioară Maria; s-a închinat sfeşnicul 
înaintea Luminii, luceafărul înaintea Soarelui Dreptăţii, lumina 
cea mică înaintea Luminii celei mari. 

Şi ce a urmat după aceasta? A venit vremea să nască 
Elisabeta şi a născut în cetatea Hebronului. Şi s-a săvârşit o 
minune mare când a născut. Pentru că la opt zile, la evrei, era 
botezul, adică tăierea-împrejur a pruncului, au dus pruncul la 
biserică şi se gândeau să-i pună numele. Dar ce s-a întâmplat? 
Toţi care erau acolo, la botezul lui Ioan, ziceau ca să-i pună 
numele tatălui său, Zaharia. lar mama lui, Sfânta Elisabeta, nu 
voia, ci a zis: „loan va fi numele lui”. lar ei se împotriveau, 
zicând că din neamul lor nu era nimeni cu numele acesta, loan. Ce 
va să zică loan? loan însemna “plin de dar”, că plin de Duhul 
Sfânt era loan încă din pântecele maicii sale. Şi au făcut semn 


178 


tatălui său, care era mut, lui Zaharia proorocul, întrebându-l cum 
să-i pună numele. lar el a făcut semn să-i aducă o tăbliță şi a scris 
cu condeiul: „loan va fi numele lui”. Şi s-au minunat toţi, iar când 
a scris că loan va fi numele lui, în clipa aceea i s-a dezlegat gura 
şi limba, şi a început a vorbi şi a binecuvânta pe Dumnezeu 
zicând: "Binecuvântat este Domnul Dumnezeul lui Israel, că a 
cercetat şi a făcut răscumpărare poporului său" şi celelalte, cum 
ştiţi din cântarea lui Zaharia proorocul. Şi a spus proorocie pentru 
Ioan: „lar tu, pruncule, prooroc al Celui Prea Înalt te vei chema, 
că vei merge înaintea feței Domnului, ca să găteşti căile Lui” 
(Luca 1, 68-79). 

Şi după ce a proorocit Zaharia, s-a auzit în toată Cetatea 
Muntelui şi de la Hebron până la Vitleem, care era la poalele 
muntelui, şi până la Ierusalim, vestea mare că s-a dezlegat limba 
lui Zaharia îndată ce a numit numele pruncului său loan. Şi a 
auzit aceasta şi Irod, care pururi se temea să nu-i ia cineva 
domnia, şi se gândea ce va fi cu pruncul acesta. Dar nu numai el 
zicea aşa, ci toată lumea, că a văzut minunea dezlegării limbii 
părintelui său la punerea numelui său. 

Şi Irod pândea să vadă ce va urma. lar când au venit magii 
la Betleem şi i-au spus lui Irod că s-a arătat o stea care a venit 
până acolo, că s-a născut pe acolo un împărat, Irod a dat poruncă 
să se taie 14.000 de prunci, gândind să taie şi pe loan Botezătorul. 
Că zicea: "Poate acela va fi împărat în locul meu, dacă a făcut 
minunea de a dezlegat limba tatălui său". Deci, când a tăiat pe cei 
14.000 de prunci din Betleem şi din jur, s-au auzit glasurile 
pruncilor şi ale mamelor de acolo, că nu-i departe Betleemul de 
Hebron. Şi atunci Elisabeta, când a auzit glasul pruncilor şi al 
mamelor ţipând, a luat pe dumnezeiescul prunc şi a fugit cu el în 
pustie. Şi fiindcă ostaşii lui Irod o urmăreau să o prindă, când a 
văzut că sunt aproape să pună mâna pe ea, a spus unui munte de 
piatră: „Munte de piatră, desfă-te, să intre maica şi pruncul, că mă 
prind acei vrăjmaşi ai lui Dumnezeu!”. Şi s-a desfăcut muntele şi 

a intrat Sfânta Elisabeta, cu Înainte-Mergătorul Ioan în braţe, în 
peştera aceea a muntelui, unde i-a făcut Dumnezeu loc. S-a 
deschis muntele cu gură mare şi s-a închis iarăşi, iar înăuntru a 
rămas peştera mare şi Dumnezeu le-a dat un izvor de apă şi un 
finic care rodea şi se pleca până la pământ, de unde se hrănea 
Elisabeta, mama Sfântului loan Botezătorul, şi hrănea şi pe prunc 
(vezi Prologul). 

Şi văzând Irod că n-a pus mâna pe pruncul acela minunat, 
pe loan Botezătorul, să-l taie, a trimis ostaşi la Zaharia, în 
Templul din Ierusalim, şi i-a spus: „Dă-ne nouă pe fiul tău!”. Iar 
acesta a zis: „Nu ştiu unde este acum, că eu slujesc rânduiala 
Stăpânului meu, Dumnezeul Cel Viu, iar de soţia mea şi de fiul 
meu nu ştiu unde sunt”. Şi i-au zis a doua oară: „Dacă nu-l dai, 
avem poruncă să te ucidem!”. Şi după ce l-au somat a doua oară, 
el a zis: „Nu ştiu, dar să ştiţi un lucru: voi veţi ucide trupul meu, 
dar Dumnezeu va lua sufletul meu din biserică”. Şi atunci gealaţii 
lui Irod s-au repezit la Zaharia proorocul, i-au tăiat capul între 
biserică şi altar, şi sângele dumnezeiescului prooroc Zaharia a 
curs între biserică şi altar, şi s-a închegat în marmură ca piatra, ca 
mărturie împotriva lui Irod şi a ucigaşilor pe care-i trimisese 
acolo. Şi au venit ucenicii lui şi au luat trupul lui Zaharia şi l-au 
dus la Hebron şi l-au îngropat, iar sângele lui a rămas vreme 
îndelungată închegat în piatră şi nici un fel de unealtă nu-l putea 
rade sau şterge de acolo, întru mărturia urgiei care îl aştepta pe 
Irod. 

Deci dumnezeiescul Înainte-Mergător, după ce tatăl său a 
fost tăiat între biserică şi altar, a rămas în peştera aceea. lar maica 
lui loan a mai trăit cu dânsul un an de zile, după care a murit şi s- 
a îngropat acolo. lar Sfântul loan Botezătorul a rămas în peştera 
aceea şi a fost hrănit de îngerul Domnului în pustie până în ziua — 
cum zice evanghelia de astăzi — arătării sale în fața poporului. lar 
când a trebuit să iasă să propovăduiască înaintea Mântuitorului 
botezul pocăinţei, a auzit glasul Tatălui ceresc: „leşi de aici şi du- 

te în părțile Iordanului şi începe a propovădui acolo botezul pocă- 
inţei şi găteşte calea înaintea Fiului Meu!” (ibidem). 

Deci dumnezeiescul Înainte-Mergător a crescut în pustie 
timp de mai bine de 20 de ani, hrănindu-se de îngerul Domnului. 
Şi arată Sfânta Evanghelie că era foarte aspră vieţuirea lui, 
spunând: „Şi mânca ahride şi miere sălbatică”. Ahridele sunt nişte 
vlăstare, nişte muguri de copaci care cresc în părţile acelea ale 
Iordanului, iar mierea era aceea pe care o fac viespile sălbatice, 
fiind foarte amară. Cu acestea se hrănea dumnezeiescul Înainte- 
Mergător, iar îmbrăcămintea sa era de piele de capră, cu o cingă- 
toare de piele. Şi propovăduia zicând: „Pocăiţi-vă, că s-a apropiat 
împărăţia cerurilor!” (Matei 3, 2). 

Aţi auzit ce spune Mântuitorul în Evanghelie:,,Aşa să 
lumineze lumina voastră înaintea oamenilor, ca văzând oamenii 
faptele voastre cele bune, să slăvească pe Tatăl vostru Cel din 
ceruri”. Cine a fost o lumină mai mare ca loan Botezătorul? Iar 
cine a fost Botezătorul, dacă vrem să ştim, să întrebăm pe Hristos. 
Că iată ce spune: „Ce ați ieşit să priviţi, în pustie? Oare trestie 
clătinată de vânt? Dar ce-aţi ieşit să vedeţi? Oare om îmbrăcat în 
haine moi? lată, cei ce petrec în haine scumpe şi în desfătare sunt 
în casele regilor. Dar ce-aţi ieşit să vedeţi? Oare prooroc? Zic 
vouă: şi mai mult decât un prooroc”. Şi auziţi ce spune Cuvântul 
lui Dumnezeu: „Zic vouă: între cei născuţi din femei, nimeni nu 
este mai mare decât loan” (Luca 7, 24-28). 

Deci toţi proorocii sunt mari, dar nici unul ca Ioan. 
Aceasta e mărturia Domnului Însuşi, cum spune troparul 
Sfântului: „Pomenirea dreptului cu laude, iar Ție destul îţi este 
mărturia Domnului”. loan n-a fost mărturisit de un prooroc, n-a 
fost mărturisit de un drept sau de un sfânt, ci de Însuşi Cuvântul 
lui Dumnezeu; El a spus că e mai mare decât toţi proorocii. Cine 
era loan Botezătorul, deci? Era prietenul Mirelui Hristos, era gura 
Cuvântului, era Înainte-Mergătorul Lui, era vârful tuturor 
proorocilor. Cine era loan Botezătorul? Era acela despre care a 

spus Duhul Sfânt prin proorocul Maleahi: “Iată, trimit înaintea 
feţii Tale pe Îngerul Meu, care va găti calea Ta, înaintea Ta” 
(Maleahi 3, 1; Luca 7, 27). Înger, vârful proorocilor, mucenic, 
Înainte-Mergătorul şi Botezătorul lui Hristos: el a fost toate 
acestea. 

Dar cu ce atrăgea Botezătorul poporul în pustie? Auzi ce 
spune Sfântul Evaghelist Marcu: „Şi ieşeau la el ţinutul Iudeii şi 
toţi cei din Ierusalim şi se botezau de către el, în râul Iordan, 
mărturisindu-şi păcatele” (Marcu 1, 5). Cu ce atrăgea loan? Oare 
trimitea ordin de chemare sau invitaţie cuiva? Ce venea să vadă 
poporul la loan? 

Fraților, nimic nu e mai scump pe lume şi mai de laudă 
decât fapta bună. Ceea ce atrăgea miile de oameni şi mulțimile în 
pustie era lumina vieţii lui loan. Viaţa lui îngerească şi mai presus 
de trup adesea atrăgea pe toţi să-l vadă şi să-i audă cuvintele. Au 
venit să-l vadă şi Irod, şi tot Ierusalimul. Au venit cei graşi să 
vadă pe cel uscat de post; veneau cei îmbrăcaţi cu haine moi de fir 
şi de mătase să vadă pielea cea de capră a lui loan; veneau cei 
încinşi cu brâie de aur să vadă pe cel cu cingătoarea de curea; 
veneau cei deprinşi să doarmă pe paturi bătute cu nestemate şi 
dormeau pe prundurile Iordanului, zile şi nopţi, şi uitau că-s 
boieri, uitau că au paturi scumpe, uitau că-s boieri din cetate; 
veneau să vadă un om minunat, că o spaimă cuprinsese toată 
lumea, auzind de viața îngerească a lui loan Botezătorul. Virtutea 
lui loan, sfinţenia lui, glasul lui şi proorocia lui erau acelea care 
atrăgeau pe toţi. Şi loan nu le vorbea cu blândeţe. Ei veneau să-l 
asculte, dar el nu-i cruța şi niciodată n-a măgulit pe cineva. Auzi 
ce le spunea: „Pui de vipere, cine v-a arătat că veţi scăpa de 
mânia ce va să fie? Faceţi deci roade vrednice de pocăință! Şi să 
nu credeţi că puteţi zice în voi înşivă: Părinte avem pe Avraam, 
căci vă spun că Dumnezeu poate şi din pietrele acestea să ridice 
fii lui Avram. Acum securea stă la rădăcina pomilor şi tot pomul 
care nu face roadă bună se taie şi se aruncă în foc” (Matei 3, 7- 

10). Îi mustra, îi făcea pui de năpârci şi fiii gheenei. Îi mustra şi 
le arăta răutăţile, dar poporul nu-l ura, pentru că le spunea 
adevărul, pentru că le spunea ceea ce era preasfânt şi preacurat, 
pentru mântuirea lor. lată deci ce atrăgea în pustie atâta popor: 
viaţa cea sfântă şi preacurată şi vrednică a lui loan. Aşa ştie 
Dumnezeu să slăvească pe cei ce-L slăvesc pe Dânsul. Căci zice 
în psaltire: „Cei ce Mă slăvesc, îi voi slăvi pe ei”. 

Deci Sfântul loan, prin petrecerea sa îngerească şi prin 
propovăduirea sa cea aspră şi curată, proslăvea pe Dumnezeu 
Cuvântul şi a fost Înainte-Mergătorul Lui, şi a adus mii de oameni 
la botezul pocăinţei, pregătindu-i pentru botezul cel cu Duhul 
Sfânt şi cu foc. 

Acestea fiind zise — puţine şi prea puţine pentru praznicul 
de astăzi — să întoarcem acum cuvântul în altă parte. Frații mei, 
Irod a pândit şi pe Hristos ca să-L omoare, şi pe loan Botezătorul; 
şi dacă n-ar fi fost împiedicat de Dumnezeu, sigur ar fi dus la 
împlinire planul lui cel blestemat. Și dacă ar fi omorât Irod un 
prunc cum a fost loan Botezătorul, câtă lumină ar fi stins el în 
lume, câtă răutate ar fi pricinuit el la atâtea popoare care ar fi 
trebuit să audă cuvântul lui! Ce lucrare dumnezeiască a făcut loan 
mergând înaintea Cuvântului, ca un sfeşnic al legii darului! Toate 
ar fi fost stinse dacă Dumnezeu n-ar fi apărat pe Sfânta Elisabeta 
cu pruncul în muntele acela. Deci gândiți-vă că un prunc ca 
acesta, sau loan Botezătorul, s-a născut o dată şi misiunea lui 
rămâne până la sfârşitul lumii. Vezi ce înseamnă un copil ales de 
Dumnezeu? Dar din cine s-a născut? Părinţii lui erau drepți, şi 
sfinți, şi fără de prihană, şi temători de Dumnezeu, păzind toate 
poruncile Lui. Odrasla cea bună şi sfântă a răsărit din rădăcină 
sfântă. Sfântul loan, proorocul, a răsărit din alt proroc, iar înainte 
de a prooroci el, a fost mare proroc şi mucenic tatăl său. Vezi din 
cine răsar cei drepți? Dar vai de părinţii aceia care petrec în 
păcate! Din ei nu răsar copii buni. Căci zice Sfântul Apostol 
Pavel: „Nunta este rădăcina firii omeneşti şi de va fi nunta sfântă, 

sfinte vor fi şi ramurile”. Însoţirea trebuie făcută înaintea lui 
Dumnezeu şi în Biserică. 

S-a făcut acum o lege de stat, care nu numai că e bună, dar 
e sfântă şi preasfântă. De ce? Pentru că împiedică mii şi zeci de 
mii de morţi de copii. Vai de aceia care-şi omoară copii! Şi Prea 
Bunul Dumnezeu a rânduit că, chiar dacă ne constrânge din afară, 
să ne oprim de la această hegemonie a întunericului peste lume. 
Deci, dacă se ucideau atunci cei doi prunci, se zăticnea mântuirea 
întregii lumi. S-ar fi zădărnicit mântuirea lumii dacă s-ar fi ucis 
Hristos sau loan Botezătorul. Aşa şi acum, se sfătuieşte omul cu 
femeia ca să-şi omoare copilul, dar nu ştiu că acela ar putea să fie 
un sfânt care să predice Evanghelia la popoare şi să întoarcă la 
Hristos mulțime de oameni. Că zice Sfântul loan Gură-de-Aur: 
„Un om duhovnicesc care e ajutat de darul lui Dumnezeu poate 
într-un ceas să mântuiască mii de suflete”. Cum? Auzi ce spune 
Apostolul: „Credinţa vine prin auz, iar auzul prin cuvântul lui 
Dumnezeu”. Şi mai zice: „Cum vor crede, de nu li se va 
propovădui, şi cum vor propovădui de nu vor fi trimişi, chemaţi şi 
aleşi?” 

Deci, iată, poate a omorât cineva un prunc; el a omorât 
poate un proroc, sau un preot, sau un arhiereu, sau un preşedinte 
de ţară, sau cine ştie pe cine. lar dacă a omorât unul, prin acela a 
omorât mii de suflete, că prin acela poate Dumnezeu voia să 
lumineze multe suflete. Dacă viaţa lui ar fi fost lumină, ar fi 
luminat popoarele. Deci mare primejdie paşte pe cei ce ucid copii. 
Să nu ne temem numai de legile din afară, că acelea pedepsesc 
numai cu trei sau patru ani de închisoare, şi asta e o nimica toată; 
să ne temem de temniţa iadului, care nu are sfârşit în vecii 
vecilor! Că un singur avort opreşte 20 de ani de la Prea Curatele 
Taine, şi dacă nu se spovedeşte omul şi nu se pocăieşte, se duce 
pentru un singur avort în gheena focului. Dar poate veţi zice că 
pruncul era numai de o lună sau două şi n-a fost om întreg. Nu vă 
înşelaţi cu aceasta! Să vă spun legile Bisericii şi canoanele ei, să 

vă spun rostul zămislirii. lată ce spune Sfântul Atanasie Sinaitul: 
„Precum când tună şi fulgeră, îndată vezi lumina fulgerului şi 
îndată auzi tunetul, aşa este şi când se împreună soţul cu soţia lui 
cea legitimă. În clipa aceea se zideşte trupul şi sufletul în trupul 
maicii lui”. Şi dacă numai la un ceas după zămislire vei împiedica 
naşterea cu ceva, în orişice chip, ucigaş de om te-ai făcut. Să nu 
spui că-i numai de două luni şi n-are încă suflet. Căci în clipa 
aceea, din sufletul părinților, prin darul lui Hristos şi prin suflarea 
Sfântului Duh, se zideşte şi sufletul, şi trupul. Deci nu vă înşelaţi, 
că nici o piedică împotriva naşterii nu-i binecuvântată, ci e bleste- 
mată de Dumnezeu. 

Am să vă spun o istorioară, ca să vă daţi seama cât de greu 
e păcatul uciderii, după ce v-am arătat că uciderea se face chiar 
numai după un ceas de la zămislire, dacă cineva unelteşte 
împotriva zămislirii copilului. Din istorioara aceasta veţi vedea 
cât de greu se răscumpără păcatul uciderii. 

Erau doi oameni gospodari şi s-a întâmplat — aşa cum se 
întâmplă şi astăzi — că nu aveau copii. Şi ei s-au rugat mult lui 
Dumnezeu să le dea copii, cum s-au rugat Sfinţii Părinţi loachim 
şi Ana, ca şi alţii. Dar Dumnezeu nu le-a dat, poate pentru că ei n- 
au avut atâta credință cât au avut Sfinții loachim şi Ana sau 
Zaharia şi Elisabeta. Şi după ce s-au rugat şi au văzut că n-au 
copii, s-a sfătuit bărbatul cu femeia, zicând : „Măi femeie, noi 
avem avere multă şi ca mâine vom muri; hai să luăm un copil de 
suflet!”. Şi s-au înţeles amândoi şi au luat un copil parte 
bărbătească şi l-au crescut cu mare atenţie, şi l-au învăţat şcoală, 
şi iată că a venit vremea să-l căsătorească. lar la căsătorie s-a 
logodit cu o fată de bun neam, dar aceea cerea multă avere. Şi 
când a fost să se aşeze zestrea, ce-i dă băiatului şi ce-i dă fetii, 
băiatul îi spune lui tată-său: „Tată, dacă m-ai înfiat pe mine şi 
numai pe mine mă ai, cui ai să-i dai averea? Deci ca să pot reuşi 
să iau pe fata aceea în căsătorie, să-mi dai toată averea în scris 
mie!”. Mama s-a învoit, că ştia că are avere multă, dar tată-său 

mai prudent, şi ca bărbat, a zis : „Ba nu, măi băiete! E adevărat că 
am avere multă şi am să ţi-o dau ție toată, dar eu am să fac un act 
la cununie, cu tine, cu clauză. Jumătate din avere ţi-o dau acum, 
iar jumătate după moartea noastră. Tot ţie ţi-o rămâne, dar cât voi 
trăi, voi avea şi eu jumătate, ca nu cumva pe urmă soția ta sau fiii 
tăi să-mi zică: «Du-te de aici, că n-ai nici un drept!», ci să ştiu că 
am şi eu avere”. Ce s-a întâmplat? Băiatul, vrând-nevrând, a 
trebuit să primească, dar şi-a spus în inima lui: „Am să iscălesc, 
am să primesc aşa cum a spus tata”. Dar satana i-a zis în inimă: 
„Ştii ce să faci dacă ţi-a dat toată averea numai după moarte? 
Omoară-l mai repede şi apoi ia-i tu averea!”. Şi satana i-a pus în 
inimă acest gând. Dar el, dacă ar fi avut cunoştinţă şi frică de 
Dumnezeu, şi s-ar fi dus la duhovnic să-l spovedească, ar fi 
scăpat de gândul cel rău. Căci oricând îţi poate spune satana să 
faci ceva, dar dacă te-ai spovedit, a1 scăpat de gândul cel rău, că 
aşa cum şarpele, când iese din gaură, fuge, tot aşa fuge din inimă 
şi gândul care e de la satana, şi pleacă de la omul care se 
spovedeşte sincer. Căci spune Sfântul Antonie cel Mare că de 
nimic nu se bucură satana mai tare decât de omul care-şi ascunde 
gândurile sale. 

Deci el avea de gând să omoare pe tată-său, dar nu spunea 
nimănui şi nu i-a spus nici femeii sale. „Am să-l omor — zicea el — 
„că actele zic după aceea are să-mi rămână mie toată averea”. Şi 
după trei ani de la căsătoria lui, într-o primăvară, în vremea 
aratului, a pus împreună cu tată-său, cum se întâmplă şi astăzi, un 
plug cu patru boi. Şi avea țarina lui la marginea unei păduri. 
Plugurile pe atunci erau de lemn, după cum aţi auzit şi văzut 
chiar, numai limba le era de fier; pluguri pentru care trebuia să iei 
barda cu tine, că mereu se stricau. Deci a luat tată-său barda şi s-a 
dus la țarină să are. Şi când au tras la popas, i-a zis satana 
feciorului său: „lată acum, vezi, nu-i nimeni pe lan, ia barda şi 
omoară-l pe tată-tău!”. Şi aşa a făcut; s-a uitat în stânga şi în 
dreapta, să vadă dacă nu-i cineva, şi când a văzut că nu-i nimeni, 

s-a dus şi a luat barda de la plug, s-a repezit la tată-său, care nici 
nu gândea la aşa ceva, i-a tăiat capul, l-a luat de păr, l-a dus în 
iarbă la marginea pădurii, a dus şi trupul, apoi cu un lemn de la 
plug a săpat, a făcut o groapă de o palmă-două şi l-a acoperit cu 
iarbă. Şi sângele tatălui său a curs pe brazdă şi pe iarbă. lar după 
ce l-a ucis pe tatăl său, fiindcă nu mai era până seara o bucată de 
vreme, a mânat boii singur, iar seara s-a dus acasă şi a început să 
le ia la ocară pe maică-sa şi pe femeia lui: „Dar ce-a făcut tata 
acasă, că m-a lăsat singur cu plugul pe ogor?”. Femeile răspun- 
seră: „Măi omule, n-a venit tată-tău acasă”. „Ei, uite, m-a lăsat cu 
patru boi să ar singur; şi-i greu singur”. Să vedeți, până la urmă, 
ce s-a întâmplat. Au aşteptat să vie tată-său, a aşteptat şi maică- 
sa, şi femeia lui, dar de unde să vie?! A trecut o lună, două şi 
toată lumea spunea în sat: „ Măi, Gheorghe al cutăruia nu mai 
vine, s-a pierdut omul acela. Ce s-o fi făcut? S-a spânzurat, s-a 
înecat, ce s-a făcut cu el?”. Nimeni nu bănuia că l-a ucis feciorul 
său. Dar iată ce s-a întâmplat. Sângele dreptului nu se ascunde, 
cum nu s-a ascuns al lui Abel. Acest om care a ucis pe tatăl său a 
început să slăbească, nu mânca, nu bea, nu dormea, se tot uita aşa 
într-o parte, întorcea capul şi iar se uita în acea parte, apoi privea 
speriat în toate părțile. Ştiţi de ce se uita? Oriunde privea, îl vedea 
pe tată-său cu capul în mână şi se auzea un glas: „Dragul tatii, 
pentru ce m-ai tăiat?”. Dacă se uita în castronul cu borş, îl vedea 
acolo cu capul în mână; dacă se culca pe pernă, îl vedea pe 
tată-său cu capul în mână; dacă se ducea pe drum, îl vedea şi se 
speria; se uita în altă parte, dar auzea iarăşi glasul: „Dragul tatii, 
pentru ce m-ai tăiat?”. 

Şi cu frica aceasta a trecut un an; şi văzându-l aşa maica sa 
şi soţia lui, s-au tulburat ele foarte, au priceput şi ziceau: „Mare 
lucru de nu l-a omorât pe tată-său!”. Şi-l iau ele într-o seară 
amândouă, cu blândeţe: „Măi Ioane, te vedem turburat, nu 
mănânci, nu dormi, parcă eşti speriat, şi slăbit, te-ai uscat, ce ai 
măi? Nu cumva tu ai ucis pe tatăl tău?”. lar ela răspuns: „Nu vă 

pot spune vouă, duceți-mă la o mănăstire ca să mă spovedesc”. Şi 
era o mănăstire prin apropiere; şi l-au dus mama şi soţia la 
mănăstirea aceea şi i-au zis: „Spune măcar duhovnicului, măi, că 
. Şi era un sihastru acolo 
care l-a mărturisit, iar el a spus tot sihastrului, cum l-a ucis pe 
tată-său. L-a întrebat acela de ce e aşa de slab şi de speriat. 
„Părinte, iată de ce-s slab, că nu pot dormi, şi nici nu pot mânca; 
atâta mustrare de cuget am şi o spaimă mare, că unde mă uit, îl 
văd pe tata cu capul în mână şi tot zicând aşa: «Dragul tatii, de ce 
m-ai tăiat?y”. „Ei, fiule, aceasta-i mare crimă — a zis duhovnicul — 

tu ori ai să înnebuneşti, ori ai să mori 


şi trebuie canon aspru; du-te acasă şi 7 ani de zile să nu mănânci 
decât o dată în zi mâncare fără untdelemn, iar după apusul 
soarelui să faci 500 de metanii, şi după 7 ani să vii la mine iar”. 
S-a dus acasă şi a spus femeilor: „7 ani de zile să nu-mi faceți 
mâncare de dulce; dar nu numai atât, ci nici cu ulei, cum e în 
Postul Mare vinerea şi miercurea”. Şi au înțeles ele că i-a dat 
canon pentru că a ucis pe tată-său, dar el tot n-a vrut să spună 
mamei sale şi femeii sale. Şi el tot aşa se speria, dar după un an- 
doi apărea tatăl său mai rar, iar la 7 ani ajunsese să apară tată-său 
cu capul în mână cam la 2-3 săptămâni, dar tot mai apărea. Iar el 
se învățase cu postul şi avea şi la mâini şi la picioare bătături de 
canon, ca boii de la jug, de câte mii de metanii a făcut. Şi plângea 
omul, şi se ruga, şi postea, şi-şi luase cămăruţa lui, şi trăia viaţa 
în curăţie, că nu i-a mai trebuit nici soţie, nici nimic. Post, şi 
rugăciune, şi plângere, şi suspine, şi metanii — să îmblânzească pe 
Dumnezeu pentru urgia care o avea asupra lui. 

Iar la 7 ani s-a dus din nou la duhovnic, iar acela nu l-a 
mai cunoscut, câtă lume venea la el. Iar el a zis: „Părinte, eu sunt 
acela căruia i-aţi dat canon 7 ani”. „Ei, tu eşti, fiule? Ai făcut 
canonul?”. „L-am făcut, părinte”. „Mai vine tata cu capul în 
mână?”. „Mai vine, părinte, dar mai rar, şi mulțumesc lui 
Dumnezeu că mai pot dormi un ceas-două pe noapte, că atunci nu 
puteam, eram sfărâmat pururea”. Şi atunci i-a zis duhovnicul: 

„Du-te acum, dacă ştii unde l-ai îngropat; du-te acolo şi ascultă 
dacă n-ai să auzi nici de acolo din iarbă vocea lui, apoi vino 
înapoi. De vei auzi ceva, vino să-mi spui, şi apoi ştiu eu ce are să 
fie cu tine”. Deci s-a dus el şi se întreba: Oare ce să fie asta? Şi 
fiindcă era tot primăvara, a tăiat-o peste țarină, de-a dreptul unde 
ştia că e ogorul lui, şi s-a dus în direcţia aceea unde ştia că l-a 
tăiat pe tată-său şi l-a îngropat. Dar când era încă la sute de metri, 
a auzit un glas de acolo din iarbă, care striga aşa: „Judecată, jude- 
cată!”. Şi din ce se apropia, glasul acela se auzea mai tare, iar 
când a ajuns mai aproape, l-a cuprins spaimă mare de tare ce 
striga tatăl său: „Judecată, judecată!”. Deci s-a întors înapoi şi a 
venit la duhovnicul mănăstirii, aproape ieşit din minţi de atâta 
spaimă. „Ce-ai păţit, fiule?”. „Vai de mine, părinte, m-am dus 
acolo unde l-am îngropat pe tata, dar când m-am apropiat, am 
auzit un glas care striga aşa: «Judecată, judecată!». Din ce mă 
apropiam, din ce striga mai tare, iar când am fost aproape, m-a 
cuprins spaima şi m-am întors; oare ce să fie asta, părinte?”. Şi a 
zis duhovnicul: „Fiule, tatăl tău cere judecata lui Dumnezeu 
asupra ta. Dar nu ştiu un lucru: dacă cere judecată în lumea 
aceasta, sau în cealaltă. Deci bine ar fi să fii judecat de Dumnezeu 
în lumea aceasta”. Şi a întrebat omul: „Părinte, de unde am să ştiu 
aceasta?”. „lată, fiule, dacă judecata lui Dumnezeu te va ajunge în 
lumea aceasta, o să fie bine; ai să tragi un necaz mare şi ai să 
scapi în cealaltă lume, te duci acolo la bine; iar dacă judecata lui 
Dumnezeu te urmăreşte dincolo de mormânt, e mult mai greu. 
Fiule, acum du-te acasă şi, dacă pe drum nu vei păţi nimic, mai fă 
un an de zile ce-ai făcut, apoi vino iar la mine. lar dacă ai să 
întâlneşti un necaz mare în drumul acesta spre casă, să-l rabzi cu 
mare bărbăţie de suflet, că prin necazul acela ai să te cureţi şi ai 
să scapi de osânda pe care o ai asupra ta, că ai fost ucigaş de 
tată”. 

Deci a plecat omul, îngândurat. Dar de la mănăstirea aceea 
până la satul lui trebuia să treacă printr-un târg. Şi femeia lui, 

când plecase de acasă, îi spusese aşa: „Măi omule, din cauza ta, 
că tu nu mănânci nici carne, nici ouă, nici brânză, ne-am uscat şi 
noi!”. (Că aşa se întâmplă în casă: când nu mănâncă unul, nu 
mănâncă nici ceilalți, iar când postesc în casă 5-6 şi unul mănâncă 
de dulce, nu se prinde de el, chiar dacă mănâncă, de parcă 
mănâncă iască...) Deci, din cauza lui, că postea de atâţia ani, se 
uscaseră şi maică-sa şi femeia; mâncau ele, dar vai de ele cum era 
mâncarea aceea! Şi i-au zis ele când a plecat de acasă: „Tu ai să 
treci prin târg. Te rugăm, adu-ne o bucată de carne, să facem 
puţină zeamă, măcar acum, că n-am mai mâncat de 7 ani şi am şi 
uitat cum e mâncarea de dulce. Adă-ne, că ne-am săturat de 
post!”. De aceea, trecând el prin târg, şi-a adus aminte şi s-a dus 
la un măcelar. Dar era spre seară şi se vânduse toată carnea şi nu 
mai era acolo pe tarabă decât un cap de oaie, zvântat bine. Deci a 
împachetat capul cel de oaie zvântat bine, a plătit, l-a pus în 
traistă şi a apucat-o pe o uliţă a târgului care urca la deal. Şi 
mergând la deal, ce s-a întâmplat? A început să curgă din traistă 
sânge mult, fierbinte, pe stradă. Şi oamenii, când au văzut 
aceasta, au zis: „Stai bre, ce ai în traistă? Ai tăiat un porc, ce-i, că 
uite, toată haina e numai sânge?!”. Dar acela zicea: „Da de unde, 
am cumpărat un cap de oaie şi acela n-avea sânge, de unde să 
fie?!”. Şi când s-au uitat oamenii în traista lui, ce credeţi că era? 
Capul lui tată-său proaspăt, atunci tăiat! lată că judecata lui 
Dumnezeu l-a ajuns! Când au văzut oamenii, au chemat poliţia: 
„Oameni buni, veniţi că un om a tăiat capul altuia şi-l duce în 
traistă!”. S-a adunat lumea de mirare mare: „Măi ucigaşule, dacă 
l-ai tăiat, îl duci pe strada mare? Cum ai avut tu curaj, măi?”. Dar 
el, când a văzut că judecata lui Dumnezeu l-a descoperit, a zis: 
„Staţi, oameni buni, că vă spun adevărul! Cu adevărat sunt ucigaş, 
cu adevărat m-a ajuns judecata lui Dumnezeu, dar nu l-am tăiat 
acuma”. Şi mai stând puţin, oamenii au început să-l cunoască. 
„Asta-i tatăl său, măi! Oare tată-său nu lipsea din comună?”. „Da 
— zice el —, dar nu l-am tăiat acum; sunt opt ani de atunci”. „Ei — 

ziceau ei —, tu crezi că poți minţi lumea, dar capu-i tăiat acum, 
numai că nu vorbeşte!”. Dar el a spus aşa: „Hai să vă spun cum l- 
am tăiat şi unde l-am îngropat, că nu l-am omorât acum”. Dar ei 
nu credeau. „Dacă nu mă credeţi, să chem pe duhovnicul 
mănăstirii din apropiere, să vă spună el când am tăiat pe tata: 
acum sau cu 8 ani înainte”. 

Şi l-a adus poliţia pe duhovnic, şi a mers şi toată lumea la 
poliţie, unde duhovnicul a zis: „Eu nu pot descoperi nici un secret 
de la spovedanie, că dacă voi descoperi, trebuie să-mi scoată 
limba pe ceafă, aşa spune pravila. Dar fiindcă aici s-a întâmplat 
minune, şi mai înainte de mine a spus Dumnezeu, spun şi eu. E 
adevărat, tânărul acesta a tăiat pe tatăl său, dar nu acum. El face 
canon de 7 ani şi întâmplarea a fost cu un an înainte de 
mărturisire, deci sunt 8 ani de atunci. Dar ei nu credeau şi au zis 
omului: „Hai acolo unde l-ai tăiat!”. Şi când au ajuns acolo pe 
ogor, ce credeți că era? Era dâra de sânge proaspătă, cum l-a tăiat 
pe tată-său! “Unde l-ai îngropat?”. El zise: “Săpaţi aici!”. „Măi, 
nu vezi că-i sângele proaspăt pe iarbă?”. Şi când au săpat, l-au 
găsit pe tată-său îngropat şi putrezit, dar fără cap. Capul îl pusese 
îngerul în traistă la el şi a făcut din capul cel de oaie capul tatălui 
său. Şi atunci s-au încredinţat toţi că l-a ajuns judecata lui 
Dumnezeu. Şi era atunci pedeapsa după lege, cap pentru cap, şi i- 
au spus: „Băiete, pregăteşte-te să pui capul tău pentru capul 
tatălui tău”. Dar duhovnicul a spus: „Daţi-mi voie să-l spovedesc 
şi să-i citesc o dezlegare”. Iar el, când a văzut pe duhovnicul 
lângă dânsul, a căzut cu lacrimi şi a început a plânge cu toată 
puterea, zicând: „Părinte, nu mă lăsa!”. Dar duhovnicul a zis: „Nu 
te mai teme acum! Ţi-am spus că dacă ai să păţeşti un necaz mare 
în lumea aceasta, are să te ierte Dumnezeu, deci ai să ai bucurie 
mare”. Şi l-a spovedit preotul în faţa tuturor şi l-a împărtăşit cu 
Prea Curatele Taine. Şi a zis celor ce ţineau sabia: „Împliniţi 
porunca voastră, că eu mi-am făcut partea mea față de acest 
suflet”. Şi când a fulgerat sabia, a căzut capul lui într-o parte, 


191 


chiar în locul unde-l omorâse pe tatăl său. lar când a căzut pe 
brazdă, un porumbel alb a zburat de pe umărul lui şi s-a dus la 
cer. ŞI aşa acest tânăr, după atâţia ani de pocăință, până n-a plătit 
cu sângele său sângele tatălui său, n-a fost iertat. 

Vedeţi, fraților, pentru o ucidere câtă pocăință, câte 
lacrimi, câte metanii, câtă durere, câtă întristare — şi tot n-a fost 
iertat până n-a dat capul său pentru tatăl său! Deci băgaţți de 
seamă, că fiecare prunc, fiecare copil e un om, un om desăvârşit, 
încă de atunci de când s-a zămislit, că aşa a lăsat Dumnezeu. 

V-am spus istoria asta ca să nu vă pară glumă. Să nu-ţi fie 
ruşine că eşti fată mare şi ai făcut un copil. Nu. Dacă ai alunecat 
ca o fiinţă slabă, creşte-l şi fă-l un înger al lui Dumnezeu, şi prin 
acela ai să te mântuieşti şi tu. Să-l creşti bine, cu frica lui 
Dumnezeu, şi se va ruga pentru tine şi te va ierta Dumnezeu şi pe 
tine, şi va ierta şi pe părinții tăi. Dar dacă, Doamne fereşte, îl 
pierzi, ai pierdut un înger, ai pierdut un sfânt. Băgaţi de seamă că 
toţi greşim — cum zice Sfântul Apostol Iacov —, dar nu trebuie să 
cădem în deznădejde, adică de la una să trecem la alta. Ai greşit 
într-un fel, nu cumva să cazi în alta, că uciderea este de o mie de 
ori mai mare păcat decât curvia. Pentru ce? Că ucigând, iei viața 
unui suflet, şi un suflet e mai scump decât toată lumea. 

Acum, de praznicul Sfântului loan Botezătorul şi Înainte- 
Mergătorul Domnului, la încheierea acestei predici, vă spun să fiţi 
cu frica lui Dumnezeu şi să aveţi în minte frica lui Dumnezeu. 
Cea mai înaltă înțelepciune înaintea lui Dumnezeu nu este titlul 
de doctorat sau nu ştiu câte licenţe, ci aşa cum spune Sfântul 
Grigore de Nyssa: „Am văzut pe mulți cu studii în cele dum- 
nezeieşti, adică în teologie, dar fiindcă nu aveau adevărata şcoală, 
care e frica lui Dumnezeu, s-au tăvălit în mocirla păcatelor şi a 
patimilor şi s-au făcut departe de Dumnezeu”. 

Deci, iată ce-i trebuie omului ca să se oprească de la păcat: 
îi trebuie frica lui Dumnezeu. Un filosof îşi lăuda femeia către un 
alt filosof: „Măi, am o femeie frumoasă”. Şi acela i-a tras un zero 

pe hârtie. „Măi, am o femeie cuminte”. Şi acela i-a mai tras un 
zero pe hârtie. „Am o femeie harnică”, a mai spus el. Şi acela a 
mai tras un zero. „Am o femeie de neam mare”. Şi acela a mai pus 
un zero. „Măi, femeie mea ştie să coasă la gheghef şi la broderie 
artistică”. Şi acela i-a mai tras un zero. „Măi, femeia mea e 
sănătoasă”. Şi acela, la toate, i-a pus un zero, iar la urmă i-a zis: 
„Femeia mea e cu frica lui Dumnezeu”. Şi atunci acela i-a pus un 
1 în frunte. Pusese şase de zero şi acum i-a dat valoarea de un 
milion. Când? Când a spus că are frica lui Dumnezeu. Sigur, e 
mult un milion, dar acesta e numai un fel de a spune, căci cine 
poate preţui cu adevărat o femeie cu frica lui Dumnezeu, despre 
care se spune la Pilde: „Cine poate găsi o femeie virtuoasă? Preţul 
ei întrece mărgeanul” (31, 10)? Deci, nu-i înțelept acela care 
învaţă toate şcolile din lume, ci acela care se teme de Dumnezeu. 

Solomon spune: „Frica Domnului este şcoala 
înțelepciunii”. David o numește „începutul înțelepciunii”, iar Isus 
Sirah spune: „Frica Domnului mai presus de toate a covârşit”. 
Deci, fericiți şi de trei ori fericiți sunt creştinii aceia ce se tem de 
Dumnezeu, că aceia nu vor ajunge niciodată la crime; nu sunt în 
stare să omoare o muscă, darămite să omoare copii! 

Am să vă mai spun o istorioară şi voi încheia. 

Un om era învăţat să fure, şi de meseria asta fiind, a pus 
caii la căruță şi a luat cu dânsul o copiliță numai de 6 ani. Era 
vara, în timpul secerişului, şi s-a dus la un lan, în zori de zi, 
fiindcă nu era sătul până nu încărca bucate de la altul. S-a dus la 
un lan unde erau clăile de grâu ca stelele, a tras căruţa pe un drum 
de țarină şi a început să aducă de la o claie snopi, să pună în 
căruță. Când s-a dus pe lan, s-a uitat la răsărit, la apus şi în toate 
părțile. Dar copilița a observat. Şi prin copiii mici lucrează 
Dumnezeu. Copila nevinovată, când a văzut pe tată-său că se uită 
în toate părțile, când a venit cu snopii la căruță, zise: „Tătăică, 
mata ai uitat ceva!”. „Ce-am uitat, draga tatii?”. „Mata ai uitat să 
te uiţi în sus; te-ai uitat în toate părțile, dar în sus nu te-ai uitat!”. 

Ştiţi cât a prețuit vorba copilei? Omul a dus snopii înapoi 
la claie, a întors caii şi s-a dus acasă. Dar femeia i-a zis: „Ţi-a 
mers rău, mi se pare că te-a prins!”. „Măi femeie, nu mi-a mers 
rău, dar de azi înainte, câte zile voi avea, eu unul nu mai fur!”. 
„Dar ce-ai păţit, măi, te-a prins?”. „Nu. Câte zile voi trăi, de furat 
nu mai fur!”. „Dar de ce?”. „Din cauza copilului; ia uite ce mi-a 
zis copilul: eu m-am uitat, când m-am dus să fur din ogorul altuia, 
în toate părțile, să nu fie cineva pe ogoare, pe lan, dar copila mi-a 
zis: «Tătăică, dar în sus nu te-ai uitat?». Dacă mă uitam în sus, nu 
mai trebuia să mă uit nicăieri, nu mai trebuia să mă tem de 
oameni... Acum ştiu: în faţa păcatului doar o grijă ai, de ochii şi 
de urechile oamenilor — să nu mă vadă cutare, să nu mă audă 
cutare! Dar oare de Dumnezeu ne putem păzi?”. 

Într-adevăr, ce spune Solomon? „Ochii lui Dumnezeu sunt 
de milioane de ori mai luminoşi decât soarele”; că zice: 
„Întunericul nu te va întuneca pe tine şi noaptea ca ziua va fi”. Nu 
este întuneric la Dumnezeu. 

Deci, frații mei, când vine în fața noastră un păcat, mai 
ales cu lucrul, să nu ne gândim că ne vede cumătrul sau cumnatul, 
sau cutare. Nu te teme de om, căci zice Sfântul loan-Gură-de-Aur: 
„Tu te temi de om şi de om te vei ruşina”. Să ne temem de ochiul 
cel neadormit al lui Dumnezeu, Care veghează la inimile noastre 
şi Care şi cele mai înainte gândite le ştie! 

Deci întotdeauna să ne uităm în sus, dar nu cu ochii 
aceştia, ci cu cei de gând, cu mintea. „Oare ce vorbesc eu acum Îi 
place lui Dumnezeu? Ce fac eu acum Îi place lui Dumnezeu?” Şi 
îndată ne va răspunde conştiinţa că nu. 

Deci vă spun că n-ajungeam la ucidere, şi la zavistie, şi la 
judecăţi, şi la răzbunări, şi la beţii, şi la orice păcat; să ne temem 
de Dumnezeu, căci „frica Domnului este înţelepciune — a zis lov — 
şi paza de la rău, priceperea” (lov 16, 28; 13, 11; 37,23). 

Pentru rugăciunile Prea Sfintei şi Prea Curatei Maicii Sale 
şi ale Sfântului loan Botezătorul şi Înainte-Mergătorul, să ne 
miluiască Bunul nostru Mântuitor pe noi pe toţi. Amin! 

PREDICĂ DE ÎNTÂMPINAREA DOMNULUI 


Părinților şi fraţilor şi iubiţi credincioşi, iată care a fost 
istoria acestui praznic. Nichifor Calist, un istoric bizantin din 
secolul XIV, spune: Arhanghelul Gavriil s-a arătat sfântului şi 
dreptului Simeon şi i-a spus că nu va muri până ce nu va vedea pe 
Hristos Domnul. 

lar marele istoric Egesip descrie mai pe larg istoria acestui 
praznic, zicând: De la zidirea lumii şi până la moartea lui Avraam 
au trecut 3.407. În vechime, adică de la Set până la Avraam, 
oamenii trăiau foarte mult, cum a trăit Adam 930 de ani, cum a 
trăit Matusalem 969 de ani, Set 812 ani şi Eva 950. Dar după 
aceea, a început să scadă viața omului; înainte de potop, a zis 
Dumnezeu să fie anii omului 120, iar pentru cei drepți numărul 
acesta a fost întrecut. Pentru că îl vedem pe Avraam că trăieşte 
175 de ani. Deci de la Adam până la Avraam a scăzut viaţa 
omului cu 755 de ani. De la Avraam şi până la împăratul 
Ptolemeu Filadelf, când trăia şi Sfântul Simeon Bătrânul, au 
trecut 1700 ani (Prolog, februarie). Şi în timpul acestui împărat 
Ptolemeu, care trăieşte cu 283 de ani înainte de venirea Domnului 
Dumnezeului şi Mântuitorului nostru lisus Hristos, s-a întâmplat 
un mare eveniment cu Sfânta Scriptură. Atunci s-a făcut 
traducerea ei din limba evreiască în cea elinească, numită 
Septuaginta, pentru că a fost tâlcuită de 70 de mari cărturari, pe 
care împăratul Ptolemeu Filadelf i-a pus să tâlcuiască Scriptura, 
deoarece evreii erau în robia lor. Şi între aceşti 7o de bărbaţi care 
au tâlcuit Dumnezeiasca Scriptură a fost şi Sfântul Simeon 
Bătrânul, care pe vremea aceea avea 77 de ani. Şi s-a împărțit 
Biblia, după cum spune istoricul Egesip, în 70 de părți, iar fiecare 

cărturar şi preot, care era pus la tâlcuirea Scripturii, avea o parte a 
ei. Deci unul tâlcuia Facerea, altul Ieşirea, altul Numerii, altul 
Deuteronomul şi altul cărțile Regilor, şi celelalte care urmează în 
Scriptură. lar sfântului şi dreptului Simeon (care, cum am spus, 
era bătrân de 77 de ani) i-a căzut să traducă pe Sfântul Prooroc 
Isaia, care vorbeşte de naşterea Mântuitorului din Fecioară. Şi 
traducând el, a ajuns la locul unde Duhul Sfânt spune prin gura 
acestui prooroc: „lată, Fecioara în pântece va lua şi va naşte fiu şi 
vor chema numele lui Emanuil” (Isaia 7, 13), care se tâlcuieşte: 
„Cu noi este Dumnezeu”. 

Şi acest om, cu toate că era sfânt şi cărturar mare, când a 
auzit acest cuvânt din Scriptură, s-a îndoit: Cum poate o fecioară 
să nască? Că fecioara nu poate să nască, fără numai femeia care a 
trăit cu bărbat, numai aceea poate să nască. Şi şi-a zis în mintea 
lui, ca om, că locul care s-a pus mai înainte de el în Scriptură nu e 
bun. Şi şi-a luat, fiindcă fiecare tâlcuia în cămăruţa lui, 
exemplarele Scripturii, ce se scriau atunci pe piele de vițel sau pe 
piele de ied. Şi a luat Sfântul Simeon cuţit şi a ras de pe 
membrană textul acela: „lată, Fecioara în pântece va lua...” şi a 
scris după mintea lui altceva: „O tânără tăinuită de bărbatul său 
va lua în pântece” (cuvânt la Mineiul lui februarie). 

Câtă hulă era aici: dintr-o fecioară făcuse o femeie care a 
căzut pe ascuns de bărbatul ei! Şi a scris aşa, că i s-a părut lui că 
aşa trebuie să fie: o tânără care fără ştirea bărbatului a trăit cu 
altul poate să nască, măcar că nu-i femeia acelui bărbat, dar 
fecioară să nască nu se poate. Asta-i mintea omului, dar nu a lui 
Dumnezeu. Şi fiindcă era seară, s-a dus să se odihnească. Şi când 
a venit dimineaţa în camera sa, unde avea de lucru, a găsit scris 
din nou, mai frumos: „lată, fecioara în pântece va lua...”. Şi s-a 
minunat întrebându-se : Cine a intrat noaptea asta la mine şi mi-a 
şters sensul şi a scris altfel decât am scris cu? Şi a ras a doua oară 
de pe membrană cuvântul cel hotărât de Duhul Sfânt: „lată, 
Fecioara...” şi scris: „O tânără tăinuită de bărbatul său...”. Şi a 

tradus mai departe, până seara, şi atunci i-a zis gândul: „Lasă că 
am să încui cămara, am să pun lacăt, să vedem cine o să intre să 
mai poată şterge ceea ce am scris eu!”. Şi s-a dus să se 
odihnească. Şi când a venit, a treia zi, a găsit a doua oară, mai 
luminat şi mai frumos: „lată, Fecioara în pântece va lua...”; şi s-a 
speriat, căci ştiuse uşa încuiată, şi şi-a zis: „Cine a putut să 
şteargă acest text pe care l-am şters eu şi să scrie iar cum era scris 
înainte?”. Şi a îndrăznit şi a treia oară să şteargă, şi atunci l-a 
prins de mână Arhanghelul Gavriil, iar el a căzut cu cutremur la 
pământ: „Stai, Simeoane! Au ţi se pare că acest lucru este cu ne- 
putință la Dumnezeu? Adică Dumnezeu, Care a făcut pe femeie 
din bărbat la început fără de bărbat — că Adam a născut femeie din 
coasta lui fără amestecare de femeie —, nu poate să scoată bărbat 
din fecioară fără de bărbat şi fără să-şi strice peceţile fecioriei ei? 
Deci, pentru că n-ai crezut cuvântul Domnului, care se va împlini 
la vremea lui, iată vei trăi şi n-ai să mori până ce n-ai să vezi cu 
ochii tăi pe Hristosul Domnului şi până n-ai să-l pipăi cu mâinile 
tale”. Şi s-a dus Arhanghelul Gavriil de la dânsul. 

Şi era Simeon atunci, cum v-am mai spus înainte, de 77 de 
ani. Şi de la faraonul Ptolemeu Filadelf şi până la venirea 
Domnului au trecut 283 de ani. Aceştia şi cu 77 fac la un loc 360 
de ani. Atâta a trăit Simeon Bătrânul. Şi era o spaimă în 
Ierusalim, că atâtea rânduri de oameni muriseră şi lumea se 
minuna că omul acesta trăieşte, nu după legile firii, ci după mi- 
nunea lui Dumnezeu. Că el era legat şi nu spunea la nimeni taina 
ce-a văzut-o. 

Dar toţi cărturarii legii vechi ştiau că el trăieşte de 360 de 
ani, într-un timp când nimeni n-a mai trăit atâta. Că v-am spus că 
de la Adam până la Avraam au scăzut 755 de ani din viața omului 
şi a rămas Avraam cu 175 de ani. Şi Isaac a trăit 182, iar lacov 
147 de ani. lar de la Avraam până la David, timp de 839 de ani, a 
mai scăzut 100 de ani din viaţa omului şi Duhul Sfânt a hotărât 

prin gura lui David: „Zilele anilor noştri sunt şaptezeci de ani; iar 
de vor fi în putere, optzeci de ani... ” (Psalmii 89, 10-11). 

Va să zică Sfântul Simeon Bătrânul trăieşte după ce Duhul 
Sfânt a hotărât prin gura lui David să trăiască oamenii 70 de ani, 
iar de vor fi în putere, 80. Şi după alcătuirea firii, unii din ei 
trăiesc şi astăzi până la 130-140, dar mai mult nu. Deci minune 
mare era să vezi un om de 360 de ani, în timpul de la David până 
la Hristos, împăratul Ptolemeu trăind cam la 600 de ani după 
David! 

Şi iată cum a luat ființă, praznicul de astăzi. Acestui Sfânt 
Simeon, pe care l-a legat Dumnezeu prin graiul Arhanghelului 
Gavriil să nu moară până ce nu va vedea pe Hristosul Domnului, 
îi spuneau la Templul din Ierusalim, şi cărturarii, şi arhiereii, 
“Simeon cel fără de moarte”, pentru că credeau că nu va mai 
muri. Şi-l întrebau: “Până când ai să trăieşti tu?”. Iar el spunea: 
“Până când va voi Domnul”. Dar nu spunea taina, că l-a legat pe 
el Domnul. 

Iar când a venit Prea Sfântul nostru Dumnezeu cu trup, Cel 
ce s-a născut din Prea Curata Fecioară Maria, la 40 de zile în 
biserică, după rânduiala legii evreieşti, să aducă jertfă de curăţire 
două turturele sau doi pui de porumb, acest om sfânt şi drept — 
căci spune Evanghelia de azi că era drept şi temător de Dumnezeu 
— a venit în biserică, îndemnat fiind de Duhul. Duhul Sfânt i-a zis 
lui Simeon: “Bătrâne care eşti legat de ciolanele astea vechi, du-te 
acum în biserică şi vezi pe Acela despre Care, cu 283 de ani în 
urmă, nu credeai că se va naşte din Fecioară! Du-te şi-L vezi, du- 
te şi-L ia în braţe, şi te dezleagă de la Dânsul, că El te-a legat, 
prin Arhanghelul Gavriil!”. 

Şi s-a dus Simeon în Templul lui Solomon. Acolo erau mii 
de evrei cu prunci de 40 de zile pentru curăţire. Dar venind 
bătrânul Simeon, gârbov şi foarte plecat, cu vederea şi auzul 
slăbite, s-a făcut de unde era Maica Domnului — între atâtea mii 
de femei şi bărbaţi — o rază de lumină ca soarele. Şi pe acea rază 

de lumină el a mers până la Maica Domnului. lar Mântuitorul 
strălucea în braţele Maicii Domnului ca fulgerul. Şi când L-a 
văzut bătrânul Simeon, L-a luat în braţe şi cu lacrimi a spus: 
„Acum slobozeşte pe robul Tău, Stăpâne, după Cuvântul Tău în 
pace”, adică acum dă-mi, Doamne, drumul să mă duc cu linişte în 
cealaltă lume, „că văzură ochii mei mântuirea Ta”. Căci Tu ai 
venit să mântuieşti lumea, „că văzură ochii mei mântuirea Ta, pe 
care ai gătit-o înaintea feţii tuturor popoarelor...”. 

Auzi, n-ai venit să mântuieşti numai pe evrei, ci pe toate 
popoarele lumii! Şi a mai zis: „... lumină spre descoperirea 
neamurilor”; adică prin acest Prunc se va descoperi lumina la 
toate popoarele pământului. Şi la urmă a zis: „... şi slavă 
poporului tău Israil”, pentru că după trup Mântuitorul se trage din 
neamul lui David şi al lui Avraam, deci din neamul evreiesc. Şi 
este slavă pentru poporul acela. 

Şi zicând aceasta, bătrânul s-a risipit acolo în biserică. Şi 
osemintele lui le-au îngropat lângă biserică şi le-a adus împăratul 
roman mai târziu la Constantinopol. 

lubiţi credincioşi, aşa s-a întâmplat Întâmpinarea 
Domnului. 

Dar oare de ce femeile veneau la 40 de zile în biserică, să 
aducă jertfă de curăţire lui Dumnezeu? Oare există legea aceasta 
şi în legea darului? Da, există, pentru că în legea veche a spus 
Moise în Levitic (cap. al XII-lea): „Toată femeia care va zămisli 
şi va naşte... necurată este”; până la 40 de zile să nu se culce cu 
bărbatul său şi la 40 de zile să aducă pruncul să-l îmbisericească 
în biserică, să i se facă aghiasmă şi să aducă jertfă de curăţire lui 
Dumnezeu, şi apoi poate să intre în biserică. Aşa era în legea 
veche şi această rânduială s-a pus în legea darului la fel. Dar oare 
se păzeşte în legea darului? Ne-a venit la ureche că nu. Ne-a venit 
la spovedanie şi ni s-a spus că bărbaţii n-au răbdare şi femeile n- 
au ce face şi nu păzesc curăţenia până la 40 de zile. Şi aceasta e 
mare păcat. Pentru că copiii care se nasc din aceste amestecări, 

dacă bărbatul se împreună cu soţia până ea nu se curăţeşte, se 
nasc orbi, rahitici, cu oasele moi şi cu nici un fel de fericire în 
viaţă. E o pedeapsă a lui Dumnezeu că n-au înfrânare nici măcar 
şase săptămâni, până se curăţeşte femeia de urmele naşterii ei. 
Deci luaţi aminte de la praznicul Întâmpinării şi aduceţi-vă aminte 
să nu vă ispitească satana ca să nu păziți curăţenia după copiii 
dumneavoastră, că veţi fi sub blestem şi veţi avea pagube şi 
scârbe în viaţa aceasta, iar dincolo — munca cea veşnică. Că şi 
legea căsătoriei are o măsură de curăţenie. Nu dezlegaţi frâul — 
nici bărbatul, nici femeia — ca dobitoacele, măcar că şi acelea au 
rânduiala lor. Cât timp femeia este în timpul menstruației, 
bărbatul n-are voie să se culce cu dânsa; la fel timp de 40 de zile 
după naştere, cât este în curăţenie, n-are voie; nici în sărbători, 
nici în posturi, în duminici şi aşa mai departe. E o măsură de 
curăţenie pentru toţi, şi dacă nu e păstrată, din mocirla asta ne 
ducem în fundul iadului. 

Dar oare de ce trebuie să aducă doi pui de porumb, iar cei 
mai bogați un miel fără meteahnă, adică nici şchiop, nici chior, 
nici cu vreo altă meteahnă în trup? Acesta era simbolul lui Hristos 
celui desăvârşit, Mielul lui Dumnezeu. Şi simbolul desăvârşirii 
jertfei noastre, adusă lui Dumnezeu, care trebuie să fie curată, nu 
întinată de furtişaguri, sau de alte păcate. Iar cel mai sărac aducea 
jertfă două turturele sau doi pui de porumb. De ce se aducea jertfă 
de către cei săraci porumbelul? Pentru că porumbelul este o 
pasăre care foarte mult iubeşte pe soţia sa, şi soţia pe el. Mare 
dragoste este între porumbei. Aşa trebuie să trăiască soţul cu 
soţia, în mare unire, în mare dragoste, în mare blândeţe. Că zice 
Hristos: „Fiţi înţelepţi ca şerpii şi blânzi ca porumbeii!”. Şi ce 
mai face porumbelul, chiar şi cel sălbatic din pădure, şi turturica? 
Dacă i-a murit soțul, până la sfârşitul vieţii el nu se mai însoţeşte. 
Tot aşa şi turturica. De aceea spune Sfântul Efrem despre 
călugări: „Pentru ce oare, monahe, cu turturica cea văduvă te-a 
asemănat pe tine proorocul, care niciodată soţie nu mai caută, şi 

se ţine în văi şi în pustie, căutându-şi liniştea? Aşa trebuie să fie 
călugărul: pururea fără căsătorie, pururea căutând pe Hristos”. 
Aşa face şi porumbelul sălbatic: după ce i-a murit soţia, el zboară 
prin munţi, pe dealuri, prin poiene, prin văi, şi plânge după soţia 
lui. Dar nu se mai căsătoreşte cu alta, şi niciodată nu stă pe cracă 
verde, ci totdeauna pe cracă uscată. 

Eram cu oile — că eu am fost cioban la munte — acum vreo 
zece ani, şi pe piciorul unui deal pândeam nişte porumbei 
sălbatici. Poate erau şi aceia stingheri, că de câte ori veneau, 
stăteau pe vârful unui mesteacăn uscat. Şi mă minunam de ce stau 
pe cel uscat, când tot codrul e verde! Iată de ce stau pe pom uscat: 
aceasta este o taină şi un simbol. Căci spune Marele Vasile că din 
toate zidirile lui Dumnezeu pururea ne învăţăm cele ale 
înţelepciunii. Căci toată lumea aceasta simțită şi văzută este 
şcoala sufletelor celor cuvântătoare. Ştiţi de ce nu stă porumbelul 
şi turturica pe lemn verde după ce i-a murit soţul? Lemnul verde e 
simbolul dulceţii omeneşti, căci ceea ce-i verde şi sănătos trăieşte 
în îndulcirea veacului de acum, iar lemnul uscat e simbolul că 
femeia, după ce i-a murit bărbatul, nu se mai îndulceşte cu alt soţ. 
Să stea pe ramură uscată! Acesta e simbolul uscăciunii, al foamei, 
al setei, al chinului, al trudei — aşa spun dumnezeieştii Părinţi. 
Porumbelul care stă pe lemn uscat ne arată nouă să ne uscăm cu 
postul, cu lacrimile, cu umilinţa, cu foamea şi cu setea. Femeia 
căreia i-a murit bărbatul să plângă, să se roage, să ducă o viaţă 
curată şi cinstită, şi de foarte mare fericire se va învrednici dacă 
va rămâne aşa până la sfârşitul vieţii ei. lar dacă nu poate, atunci 
după îngăduinţa marelui Pavel, poate să se mărite, dar mai bine 
este dacă rămâne nemăritată şi petrece în post, în rugăciune, în 
foame şi în sete, în trudă şi în osteneală, plângând nu după mirele 
ce l-a avut, ci după Hristos; după Acela să suspine, după Acela să 
plângă, că trebuie din nou să fie cu Acela cu Care s-a împreunat 
la botez, ca Acela să ne ducă pe noi nu la unirea cea trupească, ci 
la cea duhovnicească şi la bucuria cea fără de margini din ceruri. 

lubiţi credincioşi, dar de ce spune oare evanghelia de 
astăzi că bătrânul Simeon a blagoslovit pe dreptul Iosif şi pe 
Maica Domnului? După unii istorici, el a fost preot al legii vechi; 
alții zic că nu, ci a fost un om drept, bătrân şi sfânt. Dar mai 
târziu el s-a arătat oarecărora dintre sfinți îmbrăcat preoţeşte, 
după rânduiala legii vechi, şi cu un toiag verde în mână, în- 
credințând că a fost preot. Dar pe cine blagosloveşte Simeon? Pe 
Maica Domnului şi pe Pruncul pe Care-L ţine în braţe. Vedeţi 
smerenia lui Hristos? Vedeţi bunătatea Lui cea fără de margini? 
Se lasă blagoslovit de un om drept. Cel ce blagosloveşte toate 
popoarele pământului, şi toate ţarinile, şi toate viile, şi toate 
moşiile, şi toate vieţuitoarele din apă, din aer şi de pe uscat, se 
lasă blagoslovit de un om, care avea darul preoţiei. 

Vedeţi cât de mare e preoţia? Duhul Sfânt dă preoţia 
preotului, dar ne învaţă că şi Însuşi Dumnezeu S-a smerit ca să fie 
binecuvântat de preot, de dreptul Simeon. Astăzi, Dumnezeu 
Cuvântul, Care a făcut cerul şi pământul, vine, Se face prunc întru 
smerenie şi blândeţe şi, tăcând, Se lasă binecuvântat de un preot 
al legii vechi. Dar atunci cu cât e mai mare un preot al legii 
darului? N-am vreme să vă spun. lar dumneavoastră, când treceţi 
pe lângă un preot, poate nici bună-ziua nu-i ziceți. Vai de cel ce 
face aşa! Să ştiţi dumneavoastră că arhiereii şi preoţii în lumea 
aceasta sunt izvoarele binecuvântării. Deci fericit, de trei ori 
fericit este acela care doreşte pururea să fie blagoslovit de 
arhiereu şi de preot! Când treci pe lângă un preot, chiar dacă este 
departe, ia-ţi căciula din cap, du-te şi zi: Blagosloveşte-mă, 
părinte sfinte! Căci zice dumnezeiescul Gură-de-Aur: „a preotului 
este numai a deschide gura şi darul le lucrează pe toate”. Şi mai 
zice acelaşi: „Sfântă este limba preotului şi preasfântă este gura 
lui”. Şi când te-ai dus la el şi te-a binecuvântat, Domnul te-a 
umplut de toată blagoslovenia Duhului Sfânt, că nu el 
blagosloveşte, cu Duhul Sfânt cu Care este îmbrăcat. 

lată ce pildă ne-a dat Mântuitorul la sărbătoarea de astăzi. 
El, Care blagosloveşte pe toţi Sfinţii şi Arhiereii, şi pe toţi Sfinţii 
Îngeri, Se blagosloveşte pe pământ de la un preot? De un bătrân 
cinstit? 

Şi apoi, pe cine ţine Sfântul Simeon în braţe? Pe un prunc. 
Dar cine era pruncul Acesta? Acesta este Cel ce ţine în cumpănă 
şi în braţele Sale cerul şi pământul, şi toate cerurile cerurilor şi 
toate văzduhurile, şi noianurile, şi vânturile, şi munţii, şi toate 
cetele de sus, şi toată zidirea cea de jos; şi acum vine cu atâta 
smerenie ca să-L ţină în braţe un bătrân slab, care a aşteptat cu 
suspin şi cu umilință 360 de ani venirea Lui. lată bunătatea şi 
mila lui Dumnezeu până unde se coboară, că vrea să fie binecu- 
vântat de om, vrea să fie purtat de om, în nemărginita Lui 
dragoste, ca şi noi la vreme să dorim blagoslovenia Lui, şi să-L 
purtăm pe Dumnezeu. 

Dar oare nu-L purtăm şi noi pe lisus Hristos? Oare numai 
bătrânul Simeon L-a purtat? Doamne fereşte. Noi Îl purtăm mai 
mult decât Sfântul Simeon. Sufletul omului are chipul şi 
asemănarea lui Dumnezeu, căci are minte, gând şi cuvânt. Mintea 
noastră, sufletul nostru sunt chipul şi asemănarea lui Dumnezeu, 
Care stă în minte şi în inimă, şi S-a vărsat în toată firea trupului 
ca focul prin fier, cum arată dumnezeiescul loan Damaschin. Deci 
fiecare creştin, care s-a scăldat în biserică şi s-a îmbrăcat cu 
Hristos, după cum cântă biserica: “Câţi în Hristos v-aţi botezat, în 
Hristos v-aţi îmbrăcat, Aliluia!”, poartă pe Hristos în el. De aceea 
ne chemăm toți creştini, că purtăm pe Hristos în noi, avem pe 
Dumnezeu Cuvântul şi pe toată Sfânta Treime cu noi. Sfântul 
Simeon L-a purtat în braţe, iar noi Îl purtăm pururea pe Hristos în 
inimă şi în minte. Toţi suntem purtători de Dumnezeu, după cum 
a spus Sfântul Ignatie, căci când l-a întrebat împăratul Traian: 
„Dar de ce te chemi tu aşa, Teoforul? (adică “purtător de 
Dumnezeu”), el i-a spus: „Nu te nedumeri, Împărate! Mă numesc 

Teofor pentru că port pe Dumnezeu în mine; căci toţi creştinii 
care s-au botezat poartă pe Dumnezeu în ei”. 

Deci, frații mei, dacă purtăm pe Dumnezeu în noi şi dacă 
acesta este adevărul, şi nimeni nu poate să-l tăgăduiască, atunci 
cum trebuie să fie purtările noastre, cum trebuie să fie gândurile 
noastre, cum trebuie să fie cuvintele noastre, ce fel de mişcări 
trebuie să facem? Oare ce nu ştie Dumnezeu, Care este în noi şi 
pe Care Îl purtăm până la moarte? Ce nu ştie El din viaţa noastră? 
Căci i-a spus lui lov: „Oare cine este cel ce ascunde de la Mine 
sfatul?”. Care sfat? Sfatul inimilor. 

Despre aceasta a proorocit bătrânul Simeon. Căci după ce 
a spus cele de mai sus, a zis Maicii Domnului: „lată, Acesta este 
pus spre căderea şi spre ridicarea multora din Israel” (Luca 2, 34). 
Care e căderea, care e ridicarea prin Hristos? Toţi care Îl hulesc 
vor cădea de la Dânsul, căci de bună voie se desprind de 
dragostea Lui. Şi-apoi, ce i-a mai proorocit Maicii Domnului? „Și 
prin sufletul tău va trece sabie”. Când a trecut sabia prin inima 
Maicii Domnului? La Sfintele Patimi. Maica Domnului a născut 
după legea firii, dar în acelaşi timp mai presus de fire, căci n-a 
avut dureri. 

Dar durerea pe care trebuia să o aibă la naştere a avut-o la 
sfintele şi preaînfricoşatele Patimi, când a văzut pe Mântuitorul 
răstignit, de a suferit nenumărate chinuri şi a murit. Deci a trecut 
sabia prin inima ei nu la naştere, pentru că n-a cunoscut înainte de 
ea dulceaţă de bărbat şi de aceea a născut fără durere. Dar durerea 
de la naştere a trebuit s-o aibă la patima Domnului, ca să fie 
părtaşă a patimilor şi suferințelor Lui. 

Iubiţi credincioşi, luaţi seama: Hristos a venit spre surpare 
şi stăvilire. Toţi care se împotrivesc, toţi care hulesc, toţi care 
defaimă poruncile Lui vor cădea de la El. Şi toţi care caută să-L 
iubească din toată inima, şi să facă poruncile Lui, se vor ridica 
prin dragostea Lui la locaşurile mai presus de ceruri. 

V-am spus aceste puţine, la praznicul de azi, ca să nu 
îngreuiez auzul dumneavoastră, că multe sunt care îmi vin în 
minte. Vă spun numai atâta: ţineţi minte femeilor, de la praznicul 
acesta, să păziţi curăţenia după copii până la 40 de zile. Dacă una 
rămâne văduvă, să stea pe lemn uscat, ca porumbiţa cea sălbatică, 
adică să petreacă în post, în rugăciune, în foame, în sete, şi să 
suspine după Mirele Cel ceresc, după Hristos, Care ne-a logodit 
pe noi cu Sine prin botez. lar dacă nu se va putea înfrâna şi se va 
căsători, să se căsătorească cu un bărbat creştin, care n-a mai lăsat 
o soție încurcată, şi să aibă cununie. Dar cununia nu se mai pune 
a doua oară pe capul celor ce se cunună, după rânduiala Sfinților 
Părinți. 

Apoi, să dorim binecuvântarea preoţilor şi arhiereilor. 
Până veţi rămâne în viața aceasta, să doriţi blagoslovenia 
slujitorilor Bisericii, pentru că Însuşi Dumnezeu S-a pogorât de 
sus, ca să fie blagoslovit de un sfânt preot al legii celei vechi. 

Dar să vă mai spun ceva: să nu boliți de îndoială. 
Niciodată nu am putea vorbi mai mult de îndoială ca astăzi, dar 
nu-i vreme. De ce a suferit Sfântul Simeon Bătrânul 283 de ani, 
câți au fost de la faraonul Ptolemeu Filadelf până la Hristos? 
Pentru că s-a îndoit. N-a crezut că Hristos se poate naşte dintr-o 
fecioară. Şi i-a dat Dumnezeu canon să mai trăiască 283 de ani, ca 
să vadă pe Cel născut din Fecioară. 

Aşa s-a îndoit Avraam. Căci când i-a zis Domnul: „Eu sunt 
Domnul, Care te-a scos din Urul Caldeii, ca să-ţi dau pământul 
acesta de moştenire... a zis Avraam: «Stăpâne Doamne, pe ce voi 
cunoaşte că-l voi moşteni?y. Atunci a zis Domnul către Avraam: 
«Să ştii bine că urmaşii tăi vor fi pribegi în pământ străin, unde 
vor fi robiţi şi apăsaţi patru sute de ani»” (Facerea 15, 7-13). Dar 
a stat în robie 430 de ani. De aceea a întrebat Moise: de ce, 
Doamne, a depăşit cei 400 de ani, că s-au împlinit anii. Şi a zis 
Dumnezeu: anii s-au împlinit, dar păcatele poporului, nu. Deci, în 
loc de 400 de ani, le-a dat canon de stat în robie 430 de ani. De ce 

n-a murit Moise în pământul făgăduinței, ci a murit la muntele 
Nebo? Căci Moise, care a condus poporul acela, a fost cel mai 
blând om de pe faţa pământului, cum se spune la Numeri: „Moise 
însă era omul cel mai blând dintre toţi oamenii de pe pământ” 
(Numerii 12, 3). Pentru o greşeală nu a intrat în pământul 
făgăduinţei, pentru o greşeală l-a pedepsit Dumnezeu să nu treacă 
Iordanul: pentru că s-a îndoit la stânca Rafidim. Că Dumnezeu i-a 
spus: „la toiagul şi adună obştea, tu şi Aaron, fratele tău, şi grăiți 
stâncii înaintea lor şi ea vă va da apă; şi le veţi scoate apă din 
stâncă şi veţi adăpa obştea şi dobitoacele ei. 

A luat deci Moise toiagul din fața Domnului, cum 
poruncise Domnul. Şi au adunat Moise şi Aaron obştea la stâncă 
şi a zis către obşte: «Ascultaţi, îndărătnicilor, au doară din stânca 
aceasta vă vom scoate apă?» Apoi şi-a ridicat Moise mâna şi a 
lovit în stâncă cu toiagul său de două ori, şi a ieşit apă multă, şi a 
băut obştea şi dobitoacele ei. Atunci a zis Domnul către Moise şi 
Aaron: «Pentru că nu M-aţi crezut, ca să arătaţi sfințenia Mea 
înaintea ochilor fiilor lui Israel, de aceea nu veţi duce voi 
adunarea aceasta în pământul pe care am să i-l dau»” (Numerii 
20, 8-12). Pentru îndoiala aceasta Moise n-a văzut pământul fă- 
găduinţei. 

Aşa s-a îndoit şi Toma la Învierea lui Hristos şi a trebuit să 
fie mustrat oarecum de Hristos: „Fiindcă M-ai văzut, Tomo, ai 
crezut; ferice de cei ce n-au văzut şi au crezut!”. Hristos a pus 
astfel fericirea a zecea după Înviere, ca să întărească credința 
celor ce nu văd şi cred, precum suntem noi şi cum trebuie să fie 
toţi creştinii până la sfârşit. Ce spune Apostolul Iacov: „Bărbatul 
îndoielnic este nestatornic în toate căile sale” (Iacov 1, 8). Omul 
îndoielnic care zice: “Oare este, sau nu este Dumnezeu? Oare este 
iad, sau nu este?”, acela este ca un nor pe care îl poartă satana 
cum vrea, căci el nu crede cu fermitate, cu tărie, în existenţa lui 
Dumnezeu. De aceea satana îl duce oriunde. 

Să vă dau o pildă. A venit un moşneag deunăzi şi a zis: 
“Părinte, iată ce am văzut la restaurant în ziua de Sfântul Vasile. 
Vor merge toţi aceia în iad? Eu cred că nu vor merge toţi”. I-am 
răspuns: “Nu crezi dumneata, dar Duhul Sfânt ne spune în psalmi, 
prin gura Sfântului Prooroc David: Că Tu eşti Dumnezeu care nu 
voieşti fărădelegea, nici va locui lângă Tine cel ce vicleneşte. Nu 
vor sta călcătorii de lege în preajma ochilor Tăi. Urât-ai pe toţi 
cei ce lucrează fărădelege (Psalmii 5, 4-5). Nu crezi dumneata că 
Dumnezeu nu-i părtaş la fărădelegile noastre? Ce spune 
Scriptura? Pentru ce ai aşezat aşezământul de lege al Meu prin 
gura ta, iar tu ai urât învățătura şi ai lepădat cuvintele mele 
înapoia ta? (Psalmii 40, 17-18). 

Şi mai zice în psalmi: Pune-voi fărădelegea ta înaintea ta 
şi te voi mustra. lar Hristos a spus: Intraţi pe poarta cea strâmtă, 
că largă este poarta şi lată este calea care duce la pieire şi mulţi 
sunt cei care o află. Şi strâmtă este poarta şi îngustă calea care 
duce la viaţă şi puţini sunt care o află (Matei 7, 13-14). Deci nu te 
mira că merg mulți la joc, sau că cei care merg la bine pe cărarea 
cea strâmtă sunt puţini”. 

Tot lucrul bun este rar. Deci nu vă îndoiţi de cuvintele 
Mântuitorului. Nu sta la îndoială când e vorba de a împlini 
porunca lui Hristos şi de a te feri de păcate. Dacă n-a cruțat 
Dumnezeu pe Avraam şi pe Moise pentru îndoială, dacă nu l-a 
cruțat pe Toma şi pe alţii care s-au îndoit, nu ne va cruța nici pe 
noi. Aceia au fost sfinţi, le-a dat astfel de pedeapsă ca să nu se 
muncească veşnic, dar noi, dacă vom trăi în îndoială, vom avea nu 
numai pedeapsa lui Simeon, ci vom avea pedeapsa veşnică. Pe el 
l-a pedepsit pe merit să nu moară, până nu-L va vedea pe Hristos 
Domnul, dar noi, de nu vom crede că avem pe Hristos în noi şi că 
El trăieşte în noi şi ştie cuvintele noastre, şi gândurile noastre, şi 
faptele noastre, atunci munciţi vom fi în vecii vecilor. 

Mântuitorul Hristos şi Prea Curata lui Maică să ne ajute 
tuturor, să nu uităm că Îl purtăm în toată vremea în noi, că El ştie 
toate gândurile noastre. Amin! 

2 februarie 1968 

PREDICĂ LA BUNA VESTIRE 
A PREA SFINTEI NĂSCĂTOARE DE DUMNEZEU 
ŞI PURUREA FECIOAREI MARIA 


Astăzi tună glas de bucurie în tot pământul. Astăzi, 
Arhanghelul Gavriil vesteşte Fecioarei Maria mântuirea neamului 
omenesc. 

Ziua de astăzi este mai sfântă şi mai înveselitoare decât 
toate zilele veacului, căci aduce bucurie şi vesteşte mântuirea la 
toată lumea. Astăzi, Dumnezeu a căutat cu milă şi cu îndurare din 
cer pe pământ, că a auzit suspinele strămoşilor noştri şi plângerea 
tuturor celor ce se chinuiau în iad, de la începutul lumii. 

lubiţii mei frați în Hristos, mai înainte de a spune altele, 
să ştiţi acest lucru: atât de adâncă este taina dumnezeiescului 
praznic de astăzi, încât nici mintea Serafimilor şi a Heruvimilor, 
nu poate a o pătrunde. Această părere nu este a mea, ci a Bisericii 
lui Hristos, care cântă: „Taina cea din veac ascunsă şi de îngeri 
neştiută”. (Bogorodicina Învierii, glas 4). Dar oare, fraţii mei, a 
fost cu totul ascunsă de îngeri şi de oameni această taină a 
întrupării lui Dumnezeu Cuvântul? Nu cu totul, fiindcă a fost 
cunoscută şi de îngeri, şi de oameni, în chip umbros şi întunecat. 
Căci îngerii au vestit-o patriarhilor;, ea a fost închipuită şi de 
sfinții prooroci şi cu mult înainte, prin tainice proorocii, a fost 
descoperită. Dar ceea ce nici de îngeri nici de oameni nu s-a ştiut, 
a fost chipul zămislirii şi al naşterii mai presus de gând şi de 
cuvânt, al întrupării lui Dumnezeu din fecioară (Sfântul Maxim 
Mărturisitorul, în Filocalia, vol. II, Întrebarea 42, p. 229). Aceasta 
o adevereşte iarăşi Biserica, prin cântarea : „lar minunea naşterii 
Tale a o spune limba nu poate” (Axion). 

În cele ce urmează vreau să arăt mai întâi cum a luat 
pricină acest minunat praznic al Bunei Vestiri. Sfânta Evanghelie 
ne spune: „lar în luna a şasea (adică în luna lui martie, căci la 
evrei anul începându-se de la 1 septembrie, această lună a lui 
martie cădea a şasea) a fost trimis Arhanghelul Gavriil de la 
Dumnezeu, într-o cetate din Galileea, al cărei nume era Nazaret, 
către o fecioară logodită cu un bărbat care se chema Iosif, din 
casa lui David; iar numele fecioarei era Maria. Şi intrând îngerul 
la ea, a zis. «Bucură-te, ceea ce eşti plină de har, Domnul este cu 
tine. Binecuvântată eşti tu între femei»” (Luca 1, 26-28). lar 
Fecioara s-a spăimântat şi s-a tulburat la vederea îngerului şi la 
auzirea cuvintelor lui. Şi cugeta întru sine: Oare cine să fie 
acesta? lar îngerul Domnului, văzând-o pe ea tulburată şi 
spăimântată, a liniştit sufletul ei cu aceste cuvinte: „Nu te teme, 
Marie, căci ai aflat har de la Dumnezeu. Și iată vei lua în pântece 
şi vei naşte Fiu şi vei chema numele lui lisus. Acesta va fi mare şi 
Fiul Celui Prea Înalt se va chema” (Luca 1, 30-32). 

Fecioara Maria, aducându-și aminte cum şarpele a înşelat 
pe Eva şi pe Adam în rai, gândea întru sine: Oare nu va fi lucrul 
acesta ce se arată mie vreo nălucire sau vreo ispită? Oare să nu fie 
vreo înşelăciune? Apoi a zis către înger: „Văd chipul tău, că te 
arăţi mie ca un om; dar graiul şi portul tău nu-ţi este din această 
lume. Mie îmi spui lucruri mari şi minunate, care nu mă pricep 
cum pot să fie. Tu zici că Dumnezeu Se va sălăşui în mine. Dar 
cum poate să încapă întru mine Dumnezeu, Care toată zidirea o a 
făcut şi pe care nici o zidire nu-L poate încăpea?! În ce chip sunt 
cuvintele acestea, eu mă mir şi mă minunez! lar Arhanghelul, 
voind a-i lămuri minunea cea mai presus de fire care va fi cu ea, 
i-a adus aminte de alte minuni mari şi preaslăvite ale lui 
Dumnezeu, din vechime, şi îi zise ei: „Adu-ţi aminte, preafericită 
fecioară, că la Dumnezeu nici un lucru nu este cu neputinţă! (vezi 
Luca 1, 37). Adu-ţi aminte cum toiagul lui Aaron, uscat fiind, a 
odrăslit (vezi Numerii 18, 8). Adu-ţi aminte cum Sara, femeia lui 

Avraam, fiind stearpă şi bătrână, a născut pe Isaac (vezi Facerea 
21, 23). Adu-ți aminte cum Ana, mama ta, fiind stearpă, te-a 
născut pe tine (Prolog, 8 septembrie), apoi cum rugul acela pe 
care l-a văzut Moise Proorocul la muntele Sinai, arzând cu pară, 
nu se mistuia (vezi Ieşirea 3, 25). Aşa şi tu vei lua întru tine focul 
dumnezeirii şi nu te vei arde. «Duhul Sfânt Se va pogorî peste 
tine şi puterea Celui Prea Înalt te va umbri» (Luca 1, 35). De vrei 
să te încredințezi şi de altă minune, mai nouă, du-te la vara ta 
Elisabeta şi vezi că şi aceea, fiind stearpă, are acum a şasea lună 
de când a zămislit (vezi Luca 1, 36)”. Ascultând cu mare atenție 
şi cu mare luare aminte cuvintele dumnezeiescului Arhanghel şi 
înțelegând ce fel de chemare are ea de la Dumnezeu, Sfânta 
Fecioară s-a plecat a primi cuvintele lui şi, hotărându-se din inimă 
să asculte porunca lui Dumnezeu cea trimisă ei prin îngerul său, 
cu mare smerenie zis: „lată roaba Domnului. Fie mie după 
cuvântul tău!” (Luca 1, 38) 

lată, iubiții mei fraţi în Hristos, cum a luat început şi 
pricină prealuminatul praznic al Bunei Vestiri, pe care noi astăzi 
îl prăznuim. Şi să ştiţi că, o dată cu începutul acestui dumnezeiesc 
praznic, s-a început a se împlini şi planul lui Dumnezeu pentru 
mântuirea neamului omenesc şi al descoperirii tainei celei din 
veac ascunse şi din îngeri neştiute. Acest început, după toată 
dreptatea, îl prăznuieşte Biserica lui Hristos astăzi, cântând: 
„Astăzi este începătura mântuirii noastre şi arătarea tainei celei 
din veac” (troparul praznicului); şi iarăşi: „Astăzi se binevesteşte 
pământului bucurie mare” (stihira). 

Cu adevărat, fraţilor, astăzi este ziua din luna a şasea, 
întru care mult înveselitorul Arhanghel Gavriil a adus bucurie 
duhovnicească la toată lumea. El a fericit-o pe Fecioara Maria, 
spunându-i mai întâi „Bucură-te” şi apoi: „ceea ce eşti plină de 
dar”. I-a zis: că prin tine vine bucurie la toată lumea şi întristarea 
neamului omenesc se risipeşte. Ea e plină de dar, căci cu adevărat 
ea este comoara tuturor darurilor celor duhovniceşti. 

Prea Curata şi Prea Sfânta Fecioară Maria este cu adevărat 
comoara şi vistieria tuturor darurilor Sfântului Duh. Iar pentru a 
vă da seama de acest mare adevăr, am să folosesc o asemănare. E 
o asemănare între cetele îngereşti şi Maica Domnului. Ascultaţi: 

Sfinții şi dumnezeieştii Părinţi, ca Maxim Mărturisitorul, 
marele Grigore Cuvântătorul de Dumnezeu, Grigore de Nyssa, 
Vasile cel Mare şi dumnezeiescul Dionisie Aeropagitul (vezi 
Sfântul Nicodim Aghioritul, Paza celor cinci simţiri, cap. XI, p. 
399) zic că fiecare ceată din cele nouă cete îngereşti a luat de la 
Dumnezeu o deosebită vrednicie şi însuşire sau proprietate 
(Sfântul Dionisie Areopagitul, Ierarhia cerească). Şi dacă aceste 
sfinte şi prea curate cete de îngeri au o mare felurime de calităţi 
spirituale şi o mare felurime de daruri şi de vrednicii date lor de 
Dumnezeu, apoi Prea Sfânta Născătoare de Dumnezeu şi pururea 
Fecioara Maria pe toate aceste sfinte cete le covârşeşte cu 
vrednicia, cu slava şi cu darul (Luca 1, 28). 

Îngerii, ceata cea mai de jos din cereasca ierarhie, au de la 
Dumnezeu darul şi vrednicia de a sluji la mântuirea sufletului 
omenesc şi de a povăţui pe oameni la vieţuirea cea cu dreptate şi 
cu fapte bune, pentru a împlini ei voia lui Dumnezeu (Luca I, 22; 
Evrei 1, 7-14). lar Prea Sfânta şi Prea Curata Fecioara Maria, prin 
darul cel dat ei de Dumnezeu, mai mult decât toţi îngerii 
povăţuieşte pe cei credincioşi pe calea mântuirii (Sfântul loan 
Damaschin, Octoihul Maicii Domnului, Mănăstirea Neamţ, 1810, 
p. 277). Arhanghelii, ca binevestitori, au darul de a descoperi 
tainele proorociilor şi ale cunoştinţei voii lui Dumnezeu (Vieţile 
Sfinţilor, la 8 noiembrie). lar Prea Sfânta Fecioară Maria, încă din 
acest veac, a luat de la Dumnezeu darul proorociei şi al 
descoperirii tainelor dumnezeieşti. Astfel, proorocind prin Duhul 
Sfânt, mai înainte a arătat slava ei cea viitoare, zicând: „Că, iată, 
de acum mă vor ferici toate neamurile” (Lucal, 48). lar după ce a 
născut pe Mântuitorul lumii Hristos, a covârşit cu sfinţenia şi cu 

darul toate cetele arhanghelilor (Sfântul loan Damaschin, op. cit. , 
cap. IV, p. 123). 

Şi dacă îngerii de la ceata sfintelor Începătorii, mai mari 
peste cetele cele mai de jos, slujesc la îndreptarea a toată lumea şi 
la păzirea împărăţiilor, a ţărilor şi a tuturor ținuturilor (Psalmul 
44), apoi Prea Sfânta Fecioară Maria, fiind Împărăteasa tuturor 
cetelor îngereşti (Vieţile sfinților, 8 septembrie), cu sfintele şi 
preaputernicele ei rugăciuni lucrează mai mult decât orice ceată 
de îngeri şi de începătorii, la îndreptarea şi mântuirea a toată 
lumea şi la paza tuturor împărăţiilor şi a tuturor popoarelor lumii 
(ibidem). 

Şi dacă îngerii din ceata sfintelor Stăpâniri au mare 
stăpânire asupra diavolilor şi mare putere de a opri şi potoli furia 
lor, spre a nu vătăma pe cineva din oameni pe cât ar voi ei (ibid.), 
apoi câtă stăpânire nu are Prea Sfânta Născătoare de Dumnezeu 
asupra diavolilor, şi cât nu poate ea opri puterea drăcească de a nu 
face rău celor bine credincioşi, care o slăvesc pe ea din inimă şi 
se închină ei cu credinţă şi cu umilinţă? 

Şi dacă îngerii din ceata sfintelor Puteri din cer, prin 
darul cel dat lor de la Dumnezeu, pot să reverse darul facerii de 
minuni asupra plăcuţilor lui Dumnezeu şi să întărească pe oameni 
spre a fi cu răbdare şi cu tărie de suflet în necazuri şi în 
suferințele lor (Sfântul Dionisie Areopagitul, Ierarhia cerească, 
cap. XXXII), apoi câtă putere de facere de minuni nu are Maica 
Domnului şi câte nu poate ea să întărească şi să îmbărbăteze în 
necazuri şi în scârbe pe toţi aceia care au dreaptă credinţă şi o 
cheamă pe ea din inimă spre ajutor? 

Şi dacă îngerii din ceata sfintelor Domnii din cer au darul 
şi puterea de la Dumnezeu de a domni peste ceilalți îngeri care 
sunt mai jos decât ei, şi au puterea de a învăţa pe oamenii cei 
credincioşi de a-şi stăpâni simțirile şi patimile lor şi a se face 
domni peste voile lor cele pătimaşe (Axion la Naşteriea 
Domnului), apoi câtă putere nu are Împărăteasa tuturor îngerilor 

şi Doamna lumii, Prea Sfânta Născătoare de Dumnezeu, de a 
domni şi de a împărăţi peste domnii şi împărații lumii acesteia, şi 
de a povăţui tot sufletul cel binecredincios, spre a-şi stăpâni 
simţirile şi toate poftele cele pătimaşe şi a ajunge, prin darul lui 
Dumnezeu, domni şi împărați peste toate patimile şi voile lor cele 
rele? 

Şi dacă ceata preafericitelor Scaune din cer, mai mult 
decât alte cete de îngeri, au darul de a odihni şi de a purta pe 
Dumnezeu, după dar, nu după ființă, căci după ființă El este 
necuprins (Axion la Naşterea Domnului), apoi care dintre îngeri 
şi dintre oameni a odihnit şi a purtat pe Dumnezeu mai mult ca 
Prea Sfânta Născătoare de Dumnezeu şi pururea Fecioara Maria, 
care a purtat în pântecele şi în braţele ei pe Dumnezeu Cuvântul şi 
s-a făcut prin aceasta scaun însuflețit şi cuvântător al Împăratului 
Slavei (Ierarhia cerească, la cap. 3), după cum şi Biserica lui 
Hristos adevereşte cântând: „Că mitrasul tău scaun L-a făcut şi 
pântecele tău mai desfătat decât cerurile L-a lucrat” (Sfântul loan 
Damaschin, op. cit., p. 125)? 

Dacă ceata preasfinților şi preaînţelepților Heruvimi, mai 
mult decât alte cete de îngeri care stau mai jos decât dânşii, 
pururea strălucesc cu lumina înțelegerii şi cu revărsarea 
înţelepciunii şi cunoștinței dumnezeieşti, şi sunt luminaţi în chip 
covârşitor de Dumnezeu spre a înţelege marea adâncime a tainelor 
Sale, şi au puterea de a lumina pe îngerii cei mai de jos decât ei 
cu înțelegerile cele dumnezeieşti (Vieţile Sfinţilor, 8 noiembrie), 
apoi oare câtă înțelegere duhovnicească şi câtă adâncime de taine 
dumnezeieşti nu poartă întru sine Prea Sfânta Născătoare de 
Dumnezeu şi pururea Fecioara Maria, care pe sine sălaş 
Înţelepciunii lui Dumnezeu s-a făcut (Sfântul loan Gură de Aur, 
„Cuvânt la Serafim”, Puţul, Buzău, 1833)? 

Şi dacă ceata preaîndumnezeiţilor Serafimi sunt prea înfi- 
erbântați de dragostea de Dumnezeu (ibid.) şi au îndoită putere de 
sfântă înspăimântare, îndoită putere de vedere dumnezeiască şi 

îndoită putere de înălțare şi slavoslovie, mai mult decât toate 
celelalte cete îngereşti care stau mai jos decât ei (Psalmii 44, 11), 
apoi câtă fierbinţeală de dumnezeiască dragoste nu are Prea 
Sfânta şi Prea Curata Fecioară Maria, care pe Dumnezeiescul 
Izvor cel fără de margine al dragostei în pântece L-a purtat, L-a 
născut mai presus de legile firii şi cu lapte din preasfântul şi 
preacuratul ei piept L-a alăptat? Şi de câtă vedere dumnezeiască 
nu este plină Prea Sfânta Fecioară Maria, care pururea stă de-a 
dreapta Sfintei Treimi, ca o Împărăteasă a cerului şi a pământului, 
în haină aurită şi cu toată strălucirea frumuseţilor duhovniceşti 
împodobită şi preaînfrumuseţată (Psalmul 103)? 

Şi dacă Dumnezeu are ca haină a Sa lumina (cântare la 
peasna a 9-a a canoanelor din Minei), apoi de câtă slavă şi 
înălțare duhovnicească nu s-a învrednicit Prea Sfânta Născătoare 
de Dumnezeu şi pururea Fecioara Maria, dacă toată Biserica lui 
Hristos cea dreptmăritoare o numeşte pe ea Maica Luminii 
(Ax1on)?. 

lată dar, iubiții mei frați, pentru care pricină am zis că 
Maica Domnului este comoara şi vistieria tuturor darurilor 
Sfântului Duh. lată pentru care pricină Biserica lui Hristos cântă 
Prea Sfintei Maici a lui Dumnezeu, zicând: „Ceea ce eşti mai 
cinstită decât Heruvimii şi mai slăvită fără de asemănare decât 
Serafimii” (Sfântul loan Damaschin, op. cit., glas 8, pp.155 şi 
173). Această cântare este preasfântă şi adevărată, pentru că, pre- 
cum am arătat, Prea Sfânta Născătoare de Dumnezeu şi pururea 
Fecioara Maria pe toate cetele îngerilor şi ale sfinților le-a 
covârşit cu vrednicia, cu cinstea şi cu toate darurile cele 
duhovniceşti cu care a împodobit-o şi a înfrumuseţat-o pe ea 
Bunul şi Prea Înduratul Dumnezeu. Aceasta o adevereşte şi 
dumnezeiescul Părinte loan Damaschin în una dintre cele prea 
alese şi multe laude pe care le-a alcătuit Maicii Domnului. Căci 
zice: „Înfrumuseţatu-te-ai mai mult decât toată cuviinţa îngerilor, 
ceea ce ai născut pe Făcătorul lor” (Luca 1, 33). 

Iubiţii mei frați în Hristos, în cele de până aici, după a 
mea slabă putere de înţelegere, am arătat în ce chip Prea Sfânta 
Maică a lui Dumnezeu a fost şi este comoara şi vistieria tuturor 
harurilor Sfântului Duh şi pentru care pricină Biserica lui Hristos 
o numeşte pe ea mai cinstită decât Heruvimii şi mai slăvită fără 
de asemănare decât Serafimii. În cele ce urmează, vreau să vă arăt 
care din darurile Prea Sfintei Fecioare Maria a atras mai mult 
asupra ei mila şi îndurarea lui Dumnezeu şi care dar i-a fost ei 
mai mult ca toate pricină de slavă şi de înălțare duhovnicească. 
Care credeţi că a fost cel mai mare dar al Prea Sfintei Fecioare 
Maria? Oare fecioria, sau înțelepciunea, sau alte multe şi 
nenumărate daruri care le avea? Da, fraţii mei, într-adevăr, Prea 
Sfânta Fecioară Maria a fost împodobită de Dumnezeu cu toate 
darurile cele duhovniceşti. Dar darul cel mai mare care i-a fost ei 
pricină de slavă şi de cinste negrăită a fost darul smereniei. Fără 
acest dar, toate celelalte daruri nu i-ar fi fost de mare folos. 
Smerenia a fost pricină de slavă şi de cinste Prea Curatei Fecioare 
Maria mai mult decât toate darurile pe care le avea. Pentru 
smerenia ei, după mărturia Sfântului Duh, Domnul „a căutat spre 
smerenia roabei sale” (Luca 1, 48) şi a ridicat-o pe ea la atâta 
slavă şi cinste, spre a fi lăudată în cer de toate oştile cereşti şi pe 
pământ fericită de toate neamurile (Psalmii 40, 21). Smerenia a 
fost cea dintâi pricină de înălţare şi slavă pentru toţi sfinții lui 
Dumnezeu. Smerenia a înălțat pe Avraam şi l-a făcut pe el prieten 
al lui Dumnezeu şi tată al multor neamuri (Facerea 18, 27), căci 
se socotea pe sine a fi pământ şi cenuşă (Facerea 41, 40). 
Smerenia l-a înălțat pe Iosif şi l-a făcut pe el mai mare peste toată 
țara Egiptului.(leşirea 4, 10). Smerenia l-a făcut pe Moise cel 
gângav la limbă povăţuitor şi legiuitor peste tot poporul lui Israil. 
Căci se socotea pe sine nevrednic de această slujbă şi ruga pe 
Dumnezeu să trimită pe altul la scoaterea lui Israil din robia 
Egiptului. (Ieşirea 3, 11). Smerenia a arătat pe David a fi după 
inima lui Dumnezeu, căci se socotea pe sine vierme şi nu om 

(Psalmii 21, 6). Cu smerenia a strălucit marele Daniil proorocul, 
cei trei tineri, marele prooroc Isaia şi, mai mult decât toţi, 
dumnezeiescul Ioan Botezătorul, care nu se socotea pe sine 
vrednic de a dezlega cureaua încălțămintei lui Hristos (Matei 3, 
16,17) şi care pentru adâncimea smereniei lui s-a învrednicit de a 
fi martorul cel mai văzător al Sfintei Treimi la Iordan. (Matei 11, 
11) şi de a se numi, de Însuşi Hristos, cel mai mare născut din 
femeie (Luca 17, 28). 

lar dacă aceşti sfinți mari ai lui Dumnezeu au arătat 
smerenie mare, apoi cine poate să înțeleagă câtă adâncime de 
smerenie a fost în inima Prea Sfintei Fecioare Maria, care auzind 
şi înțelegând de la Arhanghelul Gavriil că va zămisli de la Duhul 
Sfânt şi va naşte pe Fiul lui Dumnezeu, nu s-a înălțat cu inima sa, 
ci cu mare smerenie, socotindu-se pe sine o simplă roabă, a zis: 
„lată roaba Domnului. Fie mie după cuvântul tău”(Luca 1, 38). 
Aici cu adevărat a luat plinire cuvântul Scripturii care zice: „Cine 
se va smeri pe sine se va înălța” (Matei 23, 12). lar Sfântul Efrem 
Sirul zice: „În inima adâncă Se va înălța Dumnezeu”. 

Deci, dacă după mărturia acestui Sfânt Părinte, toate 
darurile cele mai înalte pe cele smerite se reazemă, apoi şi la Prea 
Curata şi Prea Sfânta Fecioară Maria toate darurile cele înalte şi 
duhovniceşti, cu care a fost împodobită de Dumnezeu, s-au 
rezemat şi au avut drept temelie veşnică smerita ei cugetare. 

lubiţii mei fraţi, spre a desluşi mai luminat cele spuse 
despre smerenia Maicii Domnului, am să vă spun o istorioară. Se 
povesteşte că vestitul pictor Apeles a făcut, pe lângă alte statui 
vrednice de laudă şi mirare, şi un minunat spic de grâu de care 
atârna un porumb. Toţi se mirau şi se minunau de acea minunată 
sculptură, deoarece se părea că în ea meşteşugul nu urmează firii, 
ci o depăşeşte pe ea. Dar era o taină nedezlegată: cum un spic, 
care este aşa de gingaş cu puterea, să poată ţine pe el greutatea 
unui porumb? Dezlegarea tainei însă arată şi închipuie pe Prea 
Curata Fecioară Maria. Fecioara Maria era aici închipuită printr- 

un fir de grâu; iar porumbelul era chipul Duhului Sfânt. Spicul sta 
aplecat de greutatea porumbului, arătând ca un simbol smerenia 
cea mare a Prea Curatei Fecioare Maria, care s-a aplecat cu multă 
dragoste şi smerenie când Duhul Sfânt a venit peste ea şi o a făcut 
Lui sălaş (Luca 1, 35). 

lubiţii mei frați, după cum ați auzit, smerenia a fost 
pricină de slavă, de cinste şi de înălţare la toți Sfinţii lui 
Dumnezeu, şi cu atât mai mult la Prea Sfânta Născătoare de 
Dumnezeu şi pururea Fecioara Maria. Dar să ştiţi şi să înțelegeţi 
că mai presus de toate a fost smerenia cea nemăsurată a Domnului 
Dumnezeului şi Mântuitorului nostru lisus Hristos, Care „S-a 
smerit pe Sine, ascultător făcându-Se până la moarte — şi moarte 
de cruce” (Filipeni 2, 8). Dar această nemăsurată smerenie a 
Domnului l-a adus Lui nemăsurată slavă şi cinste şi „Pentru 
aceea, şi Dumnezeu L-a preaînălțat şi I-a dat Lui nume, care este 
mai presus de tot numele, ca întru numele lui Iisus tot genunchiul 
să se plece, al celor cereşti, al celor pământeşti şi al celor de 
dedesubt” (Filipeni 2, 10). Dar va zice cineva: Ce este smerenia? 
La aceasta voi răspunde eu, nu cu cuvintele mele, ci cu cele ale 
Sfântului Isaac Sirul: „Smerenia este haina Dumnezeirii, deoarece 
cu aceasta S-a îmbrăcat Dumnezeu când a binevoit a veni în lume 
şi S-a îmbrăcat în firea noastră cea smerită”. lar dacă se va întreba 
din ce se naşte ea, vom zice, ca Sfântul loan Scărarul, că din 
ascultare şi din tăierea voii (Scara, Cuvântul 4). Şi dacă se va 
întreba cineva pentru care motiv smerenia este aşa de mare, voi 
zice: pentru că numai ea poate ucide pe cel mai mare păcat, care 
este mândria. Pentru acest păcat îngerii au căzut din cer şi stră- 
moşii noştri Adam şi Eva din rai, căci ascultând de şarpele diavol, 
li s-a nălucit a se face ca nişte dumnezei (Facerea 3, 6). 

Frații mei, spre încheiere vreau să vă spun că astăzi, mai 
mult ca oricând, acest mare păcat al mândriei a cuprins toată 
lumea. Fiecare doreşte să fie mai mare peste alţii, să-i robească şi 
să stăpânească, fiecare doreşte să fie mai bogat decât altul, fiecare 

mai cinstit, mai vestit şi mai băgat în seamă decât altul. Fiecare 
doreşte a se socoti mai înțelept decât alţii. Fiecare se laudă că este 
mai iscusit în meserii şi meşteşuguri. Cine învaţă pe cel sărac să 
ia pâinea de la gura copiilor şi să-şi cumpere radio sau televizor, 
spre a-şi închipui şi el că este asemenea cu cei avuţi? Nu mân- 
dria? Cine învață pe femei şi pe fete să muncească luni şi ani de 
zile, nu spre a-şi cumpăra cele de nevoie vieții, ci spre a-şi 
cumpăra rochii la modă şi încălţăminte luxoasă şi alte lucruri 
deşarte, care nu țin nici de foame, nici de frig? Oare nu mândria? 
Cine învaţă pe cel sărac, care a re o casă de copii, să se sârguiască 
cu mai multă trudă spre a le face la toți haine luxoase şi de mult 
preţ, spre a-i face să fie în rând cu lumea? Nu mândria? Cine face 
pe fetele şi femeile cele uşoare să se dreagă pe feţe cu pudră şi cu 
alte unsori şi să-şi vopsească unghiile spre a arăta mai tinere şi 
mai frumoase? Oare nu mândria şi slava deşartă, care este fiica 
cea dintâi a mândriei? Vor să fie cu orice preţ în rând cu lumea şi 
nu aud pe Apostolul Iacov care zice: „Toată lumea în cel rău 
zace”, şi iarăşi: „Cine va voi să fie prieten cu lumea se face 
vrăjmaş lui Dumnezeu” (Iacov 4, 4). Cine învaţă pe cei neînvăţaţi 
să defaime pe cei cu adevărat învăţaţi? Nu mândria? De unde vin 
bătăile, ambițiile, laudele, pricinile, sfadele, turburările şi vrajbele 
între oameni? Nu din mândrie? Că fiecare se socoteşte mai tare 
decât altul şi mai drept, au nu din mândrie? 

O, răutate fără de margini! Cine mai cunoaşte astăzi 
răutățile tale? Şi cine se mai osteneşte astăzi să alunge această 
ciumă sufletească din inima sa? 

Frații mei, iată pentru care pricină sfânta smerenie este 
cea mai vestită din toate virtuțile, pentru că numai aceasta poate 
să le păzească pe toate, iar fără de ea, toate sunt nimic. Să ştiţi şi 
să ţineţi minte că numai această singură virtute poate în vremea 
morţii să mântuiască pe om, după cum zice unul din sfinţii 
Filocaliei ( Teognost). De aceea şi Mântuitorul nostru pe cei 
smeriți cugetători îi fericeşte cei dintâi, zicând: „ Fericiţi cei 

săraci cu duhul, căci a acelora este împărăţia cerurilor” (Matei 5, 
3). 

Căci cel ce are smerenie în inima sa, măcar de ar avea 
toate faptele bune, pururea se socoate pe sine sărac şi că n-a făcut 
nici un bine înaintea Domnului. 

Frații mei, să nu uitaţi de la acest înalt, slăvit şi 
prealuminat praznic al Bunei Vestiri cele ce aţi auzit, dar mai ales 
să nu uitaţi cât de mare este darul smereniei şi câtă slavă şi 
fericire aduce omului această preaslăvită şi mai mare virtute. 
Amin! 

PREDICĂ LA ÎNĂLȚAREA DOMNULUI 


lubiţi credincioşi. 


Biserica cea dreptmăritoare a lui Hristos are un brâu; un 
brâu falnic, cu care se încinge în fiecare an. Brâul aceasta poartă pe 
dânsul douăsprezece semne, adică douăsprezece mari sărbători cu 
praznice împărăteşti. 

Brâul acesta cu un capăt ajunge la Buna Vestire şi cu 
celălalt ajunge până acum, până în ziua de azi, la Înălţarea 
Domnului. 

Toate dumnezeieştile taine care sunt însemnate pe brâul 
Bisericii îşi au originea lor dogmatică şi tainică în dumnezeiasca 
Scriptură. Ele sunt: Buna Vestire, Naşterea Mântuitorului, Botezul, 
Întâmpinarea, Răstignirea, Învierea şi celelalte toate. 

Aşa şi dumnezeiescul praznic de astăzi al Înălţării 
Domnului a fost proorocit cu o mie de ani mai înainte de către 
marele şi dumnezeiescul prooroc David în psalmi, de două şi de 
trei ori zicând aşa: „Înalţă-te peste ceruri, Dumnezeule, şi peste tot 
pământul slava Ta” (la fel şi la lov 22, 12). N-a zis să se înalțe 
peste cer, că nu S-a suit Mântuitorul nostru numai peste un cer, ci 
peste nenumărate ceruri. 

Dar şi dumnezeiescul apostol Pavel zice: „Şi acest lisus 
Care S-a pogorât până la temeliile cele mai de jos ale pământului 
(adică până la iad), Acesta este Care S-a şi suit mai presus de toate 
cerurile, de-a dreapta măririi, întru cele înalte”. Deci, Mântuitorul 
nostru lisus Hristos nu S-a suit în cer, nici peste cer, ci peste ceruri. 
Nimeni nu ştie numărul cerurilor; unii au spus că-s şapte, alții că-s 
nouă. Dar Scriptura nu ne arată. Nenumărate sunt cerurile şi 


222 


nemăsurat este Dumnezeu cu vechimea, cu puterea, cu 
înțelepciunea şi cu toate. Aşadar Mântuitorul nostru lisus Hristos 
S-a suit mai presus de toate cerurile. 

Însă pentru ce S-a înălțat Domnul? Pentru care pricină S-a 
înălțat? Aţi auzit cântându-se aseară, în stihurile de la strană: „Şi S- 
a suit Mântuitorul în ceruri, ca să ne trimită nouă pe Prea Sfântul 
Duh” (vezi Marcu 16, 19; Efeseni 4, 10). 

Deci prima pricină pentru care S-a înălțat Domnul de la 
pământ la cer este ca să ne trimită nouă pe Duhul Sfânt. Aşa a spus 
şi El în dumnezeiasca Evanghelie: „Trebuie să Mă duc Eu, că de nu 
Mă voi duce Eu la cer, nu va veni la voi Mângâietorul, Duhul 
Adevărului, Care de la Tatăl purcede” (loan 14, 26; 15, 26). 

A doua pricină pentru care S-a înălțat Mântuitorul la cer 
este pentru ca să plinească rânduiala cea pentru noi. Auziţi ce scrie 
la condacul acestui prealuminat praznic: „plinind rânduiala cea 
pentru noi” (se face-n cer şi pe pământ) şi toate celelalte (vezi 
condacul praznicului). 

Care-i rânduiala aceasta? lată care: Dumnezeu Tatăl a 
trimis pe Mântuitorul în lume, căci zice dumnezeiescul Evanghelist 
loan: „Aşa a iubit Dumnezeul lumea, încât pe Unul Născut Fiul Său 
l-a trimis” pentru răscumpărarea ei. Şi l-a trimis nu numai aşa, ca 
să vie şi să se ducă, ci cu o misiune mare pentru cer şi pentru 
pământ. 

Şi această misiune s-a împlinit astăzi. 

A venit Cuvântul lui Dumnezeu sau S-a întrupat. Căci zice: 
„Și Cuvântul trup S-a făcut” (loan 1, 14). 

S-a întrupat, s-a născut, s-a botezat, a petrecut în taină 30 
de ani, iar trei ani şi jumătate a predicat Evanghelia. După aceea a 
primit înfricoşatele şi preamântuitoarele patimi, pentru noi 
păcătoşii şi pentru a noastră mântuire. Căci a spus Isaia mai 
înainte: „Şi prin rănile Lui noi toţi ne-am vindecat” (Isaia 53, 5). 
Pentru vindecarea noastră a trebuit să sufere El răni şi cu rana Lui 
să vindece rănile noastre cele sufleteşti. Şi după aceea a înviat din 

morți, a biruit moartea prin moartea Sa, iar acum biruinţa Lui se 
desăvârşeşte prin Înălțarea la Cer. 

Deci, astăzi s-a împlinit rânduiala cea pentru noi, adică 
misiunea cea mare pe care a avut-o Cuvântul lui Dumnezeu de la 
Tatăl Său; să vie, să se nască, să trăiască împreună cu noi, să sufere 
şi să învie pentru noi şi să Se înalțe la cer, de unde S-a coborât. 
Aceasta e rânduiala pe care a plinit-o Iisus Hristos. 

Astăzi, în ziua de Înălțare, Hristos împlineşte deci toată 
rânduiala cea pentru noi. A împlinit tot ce-a fost scris pentru 
Dânsul în sfatul cel veşnic al lui Dumnezeu. 

A treia pricină pentru care S-a înălțat lisus Hristos este ca 
să ne înalțe pe noi de pe pământ la cer, din iad la rai, din moarte la 
viaţă. Asta-i ultima pricină. Că a spus în dumnezeiasca sa 
Evanghelie: „Şi când Mă voi înălța, pe toţi vă voi trage la Mine” 
(loan 15, 5). Dar cum se înalță oamenii la cer? Cum îi trage lisus în 
fiecare minut? 

Aţi auzit aseară, la ultima paremie, ce a spus proorocul 
Isaia? „Dintre vii Te-ai pogorât la ei şi Te-ai înălțat ca să înalți pe 
toţi fiii întru toate zilele veacului” (Isaia 42, 6). 

Ai auzit pentru ce S-a pogorât lisus Hristos? Pentru 
dragoste. 

Ai auzit pentru ce s-a înălțat? Ca să înalțe pe toți fiii 
omeneşti, nu într-o zi, nu în două, nu într-un an, nu într-o sută de 
ani, nu într-o mie sau zece mii de ani, ci „întru toate zilele 
veacului”, adică cât va fi lumea. 

Dar cum se înalță oamenii la cer? Prin darul Sfântului Duh, 
prin darul şi mila lui Dumnezeu. Când este omul în păcat de moarte 
şi este călduţ, ştiţi unde este cu sufletul? În iad. E mai jos decât 
toate dobitoacele câmpului, decât toate păsările cerului, decât toată 
zidirea. El se află atunci cu sufletul în iad. Dar prin pocăință 
adevărată şi prin darul Sfântului Duh, care dezleagă prin mâna 
duhovnicului păcatele, se ridică din iad în rai, se ridică din moarte 
în viaţă, şi din om păcătos ce era, asemenea cu dracii, se face 

asemenea cu îngerii. Şi nu numai cu îngerii, ci asemenea cu Dum- 
nezeu, pe cât este cu putinţă. Căci auzi ce zice proorocul: „Eu am 
zis: Dumnezei sunteţi şi fii ai Celui Prea Înalt toţi. Dar voi ca nişte 
oameni muriţi (adică prin păcat) şi ca nişte boieri (adică asemenea 
unor draci) cădeţi” (Psalmii 81, 6). 

De ce se cheamă păcatul cădere? Căci se zice: a căzut 
cineva în păcatul curviei, sau a căzut cineva în mândrie, sau în 
lăcomie, sau în beţie, sau în iubire de argint, sau în ură. Tot păcatul 
se cheamă cădere. De ce? Pentru că păcatele ne trag în jos de la 
Dumnezeu, ne coboară de la treapta de oameni şi ne fac dobitoace. 
Căci a zis proorocul: „Şi omul, în cinste fiind, n-a priceput, 
alăturatu-s-a cu dobitoacele fără de minte şi s-a asemănat lor 
"(Psalmii 48, 12, 21). Deci din oameni ne facem dobitoace şi mai 
răi ca dobitoacele, ne facem draci. Că nici dracii nu hulesc pe 
Dumnezeu în faţă, dar omul cu mintea sa Îl huleşte. Deci iată unde 
ne coboară păcatul. Păcatul ne trage mereu în jos, în fundul iadului, 
asemenea cu dracii, iar darul lui lisus Hristos şi darul Sfântului 
Duh mereu ne înalță şi mereu ne ridică. Căci zice proorocul: „De 
şapte ori de va cădea dreptul, de şapte ori se va ridica”. Şapte 
înseamnă număr fără de număr, înseamnă veşnicie, la nesfârşit. 
Adică mereu se repetă căderea şi ridicarea omului. Deci de va 
cădea omul în toată viaţa sa, să nu se deznădăjduiască de a se 
ridica, să se înalțe iarăşi prin darul Sfântului Duh, prin pocăinţa cea 
adevărată. 

Dar înălțarea aceasta a omului din iad şi din rânduiala 
dobitoacelor, şi din rânduiala păgânilor şi a celor ce nu cunosc pe 
Dumnezeu, cum se face? Deodată? Nicidecum. 

Aşa ne învață dumnezeieştii Părinţi. Omul, când se ridică, 
se ridică pe trepte. Nu deodată se face sfânt, după cum nici deodată 
nu se face drac, ci se ridică pe trepte; cei ce se străduiesc pe calea 
mântuirii vor merge dintr-o măsură în alta, cum a zis înainte 
proorocul: „Merge-vor din putere în putere” (Psalmii 83, 8). Ei 
capătă mai întâi o putere din darul Sfântului Duh în inima lor, o 

parte din tăria de a sta în poruncile lui Hristos, o măsură din virtute 
— şi după aceea păşesc pe alte trepte. 

Care sunt treptele acelea, ne arată dumnezeieştii Părinţi. 
Treptele urcuşului duhovnicesc sunt trei. Care? Aţi auzit în 
Scriptură la Levitic (22, 1-17), unde se vorbeşte de sâmbătă, de 
sâmbete şi de sâmbetele sâmbetelor; şi iarăşi: de seceriş, de 
secerişuri şi de secerişul sufletului raţional; şi iarăşi de tăierea- 
împrejur, de tăierea tăierii-împrejur şi de tăierea inimii în duh, cum 
zice marele apostol Pavel (Romani 2, 29). 

Acestea arată tainic în legea veche şi în cea nouă urcuşul 
sufletului către Dumnezeu. Toate aceste simboluri, toate aceste 
Scripturi, după dumnezeiescul Maxim Mărturisitorul, arată urcuşul, 
sau cum se înalță un suflet până se face Dumnezeu după dar. Toate 
acestea sunt simbolizate, după Scripturi, de ziua a şasea, a şaptea şi 
a opta. Toate trei treptele duc la îndumnezeirea după dar. Ele sunt 
făptuirea morală, contemplația naturală în duh şi teologia mistică, 
adică cunoaşterea tainică a lui Dumnezeu (Sfântul Maxim 
Mărturisitorul, Filocalia, vol. II, cap. 37, 38, 39 — p.136). 

Dar ce este sâmbăta sufletului rațional? Sâmbăta în legea 
veche înseamnă odihnă. Sufletul nostru, zbuciumat de păcate, de 
cădere, având conştiinţa pătată de păcatele sale, când pune început 
bun cu darul lui lisus Hristos şi se ridică din păcat şi se înalță puţin 
pe treapta faptelor bune, ajunge la oarecare odihnă, dar nu la 
desăvârşire. Deci, când vei auzi în Scriptură de sâmbătă, să ştii ce 
înseamnă aceasta. lată ce spune dumnezeiescul Maxim: sâmbăta e 
nepătimirea sufletului raţional care a lepădat prin făptuire semnele 
păcatului. 

Să vă dau o pildă. Un om a fost beţiv, a fost desfrânat, a 
fost ucigaş, a fost tâlhar, a fost iubitor de argint. Cine ştie ce a 
făcut săracul în viaţă, că toţi suntem păcătoşi. Dar el s-a spovedit la 
duhovnic cu toată inima, s-a curăţit şi s-a hotărât să se lepede cu 
toată puterea de păcate. În locul beţiei să pună înfrânare, în locul 
lăcomiei de pântece — postul, în locul iubirii de argint şi zgârceniei 

— milostenia, în locul desfrânării — curăţenia, în locul somnului 
mult — privegherea. Şi a plantat prin făptuire fapte bune în locul 
vechilor păcate, pe care le săvârşise mai înainte. El se află acum pe 
treapta întâi a urcuşului duhovnicesc, dar de-abia cu faptele, nu cu 
mintea. Căci auzi ce spune: „Sâmbăta sufletului raţional este 
nepătimirea sufletului rațional care prin făptuire a lepădat de-abia 
semnele păcatului”. N-a spus rădăcinile, ci semnele. Acest om care 
se sileşte să facă fapte bune în locul celor rele şi pune început bun 
de faptă numai cu lucrarea din afară, de-abia a ajuns la prima 
odihnă a sufletului său raţional. El află o oarecare mângâiere, dar 
încă e chinuit de gânduri, încă păcătuieşte cu mintea, încă este în 
păcat cu mintea. Şi lupta lui cu mintea este groaznică, căci lupta cu 
patimile cele trupeşti, cele cu lucrul, ține până la o vreme, dar lupta 
cu mintea, pentru părăsirea păcatului cu mintea, ţine până la 
moarte. 

Şi despre sâmbete, adică despre sâmbetele îndoite, iată ce 
spune dumnezeiescul Maxim: „Îndoitele sâmbete înseamnă a doua 
treaptă a urcuşului duhovnicesc. Şi se tâlcuieşte aşa: slobozenia 
sufletului rațional, care îşi retrage mintea sa din simţire, părăsind 
lucrarea după firea simţurilor prin contemplaţia naturală în duh, 
adică prin cugetarea la Dumnezeu din zidiri, prin raţiunile 
lucrurilor”. 

Cum se întâmplă asta? Noi, păcătoşii, în general am părăsit 
păcatul cu lucrul. Dar cu gândul încă ne luptăm, cu mintea încă 
păcătuim, cu mintea încă slujim păcatului, fie al fățărniciei, fie al 
vicleniei, fie al desfrânării, al zavistiei, al urii, al mândriei, al 
iubirii de slavă, al răutăţii, al mâniei, al răpirii şi nu ştiu mai care 
din patimile sufleteşti. Unele sunt care se văd, altele care nu se văd, 
dar sunt mai rele şi mai vătămătoare decât cele care se văd. Căci 
Hristos Mântuitorul, când a venit în lume, n-a mustrat pe curvă, 
nici pe vameşi sau curvari, pe cei ce făcuseră păcate trupeşti. Oare 
aţi auzit în Evanghelie: „Vai de tine, curvo!”? „Vai de tine, 
tâlharule!”? „Vai de tine, vameşule, că eşti păcătos şi faci 

nedreptate!”? Nu! Ci a zis: Vai vouă fățarnicilor, vai vouă 
fariseilor, vai vouă cărturarilor nebuni şi orbi! Şi cine a spus 
acestea? Hristos, Cuvântul lui Dumnezeu, Care priveşte în sufletul 
nostru. „De milioane de ori — cum spune Solomon — ochii lui sunt 
mai luminoşi decât soarele”. El era Dumnezeu şi poporul de jos ÎI 
iubea, că simţea puterea Dumnezeirii Lui, că le vorbea ca Unul ce 
are putere, iar nu asemenea cărturarilor. Îl iubeau, dar şi El, văzând 
credința sinceră a lor, îi iubea din inimă, când mergeau după El pe 
munte, şi pe jos, flămânzi, când a înmulţit pâinile în pustie (vezi 
Matei 17, 19-23; 23, 16). 

Căci a zis: „Milă Îmi este de popor, că sunt ca oile care n- 
au păstor”, risipite. Dar pe cei dintre mari, pe cărturari, pe farisei şi 
pe saduchei îi mustra, căci vedea într-înşii toate vicleniile şi 
fățărniciile lor. La curve, la tâlhari, la vameşi, chiar de vedea 
păcate grele, vedea la ei şi căința, umilința şi hotărârea de 
îndreptare. lar pe cărturari şi farisei, la care vedea patimi grele 
sufleteşti, ca ura, zavistia, făţărnicia, pizma, viclenia şi altele, care 
sunt mai grele ca patimile cele trupeşti, pururea îi mustra şi le 
zicea: „Vai vouă!”, ca un Dumnezeu Care cunoaşte inimile. 

Deci iată că sunt păcate cu gândul, care nu se văd, dar sunt 
mult mai grele şi mai rele decât cele cu trupul. 

Am ajuns deci la treapta a doua a urcuşului duhovnicesc. 
Auzi în ce constă această treaptă: „Sâmbetele însemnează 
slobozenia sufletului rațional care a părăsit chiar şi lucrarea cea 
după fire a simţurilor prin contemplaţia naturală în duh”. Aceasta 
este treapta a doua pentru suflet. Dar cum se urcă pe ea? Prin lupta 
cu mintea. Prin ea se ajunge la contemplaţia naturală în duh. Mai 
înainte o femeie frumoasă îl smintea, acum nu-l mai sminteşte. 
Când vede o fiinţă frumoasă, se mută cu mintea şi zice: dacă ființa 
aceasta e frumoasă, dar un înger cât este de frumos? Dar 
Heruvimii, dar Serafimii, dar Cel ce i-a făcut pe dânşii? Îşi mută 
mintea de la frumuseţea cea de aici la frumuseţea cea din ceruri şi, 
în loc să se smintească, se foloseşte. Mai înainte, dacă auzea o 

muzică de dans, aceasta îi tulbura mintea şi sufletul. Pe treapta a 
doua a urcuşului duhovnicesc, nu-l mai tulbură, ci chiar îl 
foloseşte. Căci zice: dacă oamenii pot să cânte din fluier şi din 
trâmbiţe şi din organe aşa de frumos, ce trebuie să fie în ceruri, 
cum cântă îngerii, ce dănţuire este acolo? Căci se spune astăzi: 
„Suitu-S-a Dumnezeu întru strigare, Domnul în glas de trâmbiță” 
(Psalmii 46, 5). Când puterile cereşti L-au văzut pe Mântuitorul 
Care ridica porţile cele de sus, toți îngerii trâmbițau, toţi cântau şi 
în glas de sunet mare şi în mare cântare S-a suit Hristos şi a ridicat 
— n-a deschis — porţile cerului. Le-a ridicat pentru toate veacurile. 
Şi dumnezeiescul loan-Gură-de-Aur zice: „Vezi că nu le-a deschis, 
ci le-a ridicat de tot?”. 

Prin urmare, cel ce a ajuns la treapta a doua a urcuşului 
duhovnicesc aşa cugetă când aude o cântare lumească sau un om 
cântând, sau o femeie, sau o trâmbiţă, sau un fluier. lar când vede 
soarele, cugetă aşa: „Dacă aici soarele luminează aşa, ce trebuie să 
fie acolo, unde luminează Hristos, Soarele Dreptăţii?” (Filocalia, 
vol. II, p. 136). 

Astfel, omul, pe treapta a doua a urcuşului duhovnicesc, 
prin contemplația naturală în duh, adică privirea curată la zidirea 
lui Dumnezeu, se suie îndată cu mintea de la cele văzute la cele 
gândite şi nevăzute, căpătând slobozenie din ispite, cum spune 
dumnezeiescul Maxim. 

El se mută cu mintea de la cele auzite aici pe pământ la 
cântările cele din cer şi zice cu mintea sa: „Dacă oamenii aceştia de 
țărână ştiu să cânte aşa, apoi ce cântări trebuie să fie acolo în 
Cer?”. Tot aşa şi de va mirosi ceva frumos, se gândeşte la 
mireasma florilor raiului; şi aşa mută cu mintea şi celelalte simţiri, 
prefăcând prin contemplație toate cele auzite — sau văzute, sau 
gustate, sau mirosite, sau pipăite — în cugetări duhovniceşti. 

Iar treapta a treia a urcuşului, adică a înălțării sufletului pe 
treapta cea mai de sus, se numeşte în Scriptură sâmbetele 
sâmbetelor. Cel ce a păşit pe treapta a treia a urcuşului duhovnicesc 

nu mai are nevoie de trepte, nu mai are nevoie să vadă frumuseţea 
cea de aici ca să se suie cu mintea la frumuseţea cea de sus, sau să 
audă o cântare de aici ca să se ducă la cântarea cea de sus, sau să 
miroasă ceva frumos de aici ca să gândească la mireasma raiului. 
Cel care a ajuns cu darul lui lisus Hristos pe treapta a treia a 
urcuşului duhovnicesc a devenit un Dumnezeu după dar. El are în- 
dumnezeirea cea după dar sau teologia mistică, adică el are 
comuniune nemijlocită cu Dumnezeu, nu mai are nevoie de treapta 
zidirii. În el trăieşte Hristos, cum grăia Pavel: „Nu mai trăiesc eu, 
ci Hristos trăieşte în mine” (Romani 5, 16), sau cum spune în altă 
parte: „Aşadar — noi avem mintea lui Hristos” (I Corinteni 3, 15; 
Galateni 4, 6). Pavel, când a zis că are mintea lui Hristos, trăia în 
Hristos şi Hristos trăia într-însul, şi deci nu mai vorbea mintea sa, 
ci mintea lui Hristos. Un asemenea om este pe treapta cea mai de 
sus, pe cea de a treia treaptă a urcuşului duhovnicesc — de care 
foarte puţini şi foarte rar se mai învrednicesc în zilele noastre —, 
este fiul lui Dumnezeul după dar. Acesta a ajuns ziua a opta, cum 
zice dumnezeiescul Maxim: „Ziua a opta după Scripturi este egală 
cu treapta a treia a urcuşului duhovnicesc”. Ea se numeşte şi 
sâmbăta sâmbetelor, nu se mai cheamă slobozenia sufletului, sau 
nepătimirea de pe treptele cele mai de jos. Sâmbetele sâmbetelor se 
numesc: „odihna duhovnicească a sufletului rațional care părăseşte 
chiar şi lucrarea cea după fire a simţurilor şi-şi întoarce mintea sa 
chiar şi de la cugetările cele mai duhovniceşti din zidiri. Prin ce? 
Prin extazul dragostei, care o leagă cu totul numai de Dumnezeu în 
noianul dragostei”. Acela nu mai ştie nimic decât să-L iubească pe 
Dumnezeu. Unul ca acela ajunge la Sfântul Antonie cel Mare, care 
zicea: „Nu mă mai tem de Dumnezeu”. Şi l-a întrebat unul: Dar de 
ce ? „Pentru că-L iubesc”. Simţind dragostea lui Iisus în inima lui, 
nu se mai temea nici de moarte, nici de foame, nici de sete, nici de 
osteneală, nici de ocară, nici de batjocură. De ce? Pentru că trăia în 
Hristos şi Hristos în el, şi astfel era foarte convins că fără voia lui 


230 


Dumnezeu nu i se va întâmpla nimic. Aşa e omul care s-a înălțat cu 
sufletul său pe treapta a treia a urcuşului duhovnicesc. 

Fraţii mei, sunt lucruri cam grele pentru dumneavoastră, cei 
de la ţară. Călugării le înţeleg mai bine. Dar ne întoarcem la o 
povestire uşoară, ca să vă folosim pe toţi. Oare dacă Mântuitorul S- 
a înălţat la cer, au fost şi sfinți care s-au înălţat? Da. Dumnezeiasca 
Scriptură ne spune de Enoh, că s-a răpit şi nu s-a mai aflat, dar nu 
se ştie dacă chiar în cer. Ilie nu s-a înălțat nici el chiar la cer. Dar 
unde? S-a înălțat „ca la cer”, deci cam spre cer. În hronografe şi 
alte cărţi se păstrează o istorie despre unul din sfinții care s-au 
înălțat la cer. Ştiţi cine? A fost fiul lui Adam, Set. Istoria sfântă 
spune că Set a fost foarte iubit de Dumnezeu. Pe acest fiu i l-a dat 
Dumnezeu lui Adam în locul lui Abel care a fost ucis de fratele 
său, Cain. Şi acest fiu a fost blagoslovit cu mari daruri de la 
Dumnezeu, că a fost plăcut lui Dumnezeu. Și spune o istorie sfântă 
că acest Set s-a răpit la cer. Dar pentru ce? Ca să înveţe astronomia 
de la îngeri. De aceea, bine a zis Marele Vasile că: „mult vestita 
astronomie, pentru cel credincios, e o a doua teologie”. Pentru că 
precum auzim, astronomia îşi are originea de la Dumnezeu; căci 
chiar îngerii au învăţat pe om astronomia. 

Se zice că Set a stat la cer 40 de zile şi 40 de nopţi şi a 
învățat astronomia în cer, mişcarea astrelor cereşti, întunecarea 
soarelui, a lunii şi celelalte semne care se arată pe cer ca să le 
cunoască oamenii, când Dumnezeu e supărat, când vrea să schimbe 
vremea şi celelalte. Dar Sit, care a fost răpit, zice Scriptura şi 
istoria, sau când a fost dus la Dumnezeu, a uitat şi de foame şi de 
sete, ca şi Moise pe Muntele Sinai. Acesta a vorbit cu Dumnezeu şi 
a postit de două ori câte 40 de zile, numai în gândire de Dumnezeu 
stând, fără să mănînce şi să bea. Aşa a făcut şi Set. Fiindcă se afla 
în convorbire cu Dumnezeu şi îngerii îl învățau semnele astrelor şi 
mişcările lumii şi celelalte, când s-a coborât la pământ, copiii nu-i 
mai ziceau tată. Dar cum? Dumnezeu! Aşa de tare strălucea faţa lui 
(vezi Hronograful lui Gheorghe Chedrenos). 

lar de Moise zice Scriptura că a primit pe Muntele Sinai 
atâta lumină de la Dumnezeu, care i-a dat tablele legii, încât fiii lui 
Israil nu puteau privi la el (Ieşirea 24, 17; 34, 29-30). De aceea îşi 
punea un văl pe faţă, căci îi strălucea faţa prea tare. Dar de Moise 
spune Scriptura că a fost numai pe Muntele Sinai, pe când de Set 
spune că a fost la cer. 

Se zice că fiii lui Set de aceea se cheamă, în Scriptură, fiii 
lui Dumnezeu, iar fiii lui Cain fiii dracilor şi fiii oamenilor; pentru 
că au început să-i zică tatălui lor Dumnezeu. Atâta slavă şi 
frumuseţe şi podoabă a adus Set, când s-a pogorât de la Dumnezeu. 
Şi l-au întrebat fiii: „Tată, nu cumva te-ai făcut Dumnezeu?”. Iar el 
le-a răspuns: „Nu dragii mei, nu m-am făcut Dumnezeu. Eu sunt 
rob al lui Dumnezeu şi om stricăcios asemenea vouă, dar eu am 
fost acolo unde e Dumnezeu”. „Şi ce ţi-au spus, tată?”. „lată ce mi- 
au spus: «Să păziți legile lui Dumnezeu, învăţate de la Adam, pe 
care le-a primit de la Dumnezeu în conştiinţă, şi să băgaţi de seamă 
să nu vă căsătoriți cu odrasle din neamul lui Cain, că este 
blestemat»”. Căci Scriptura spune că Dumnezeu a blestemat pe 
Cain. Dar ce mai spune Scriptura? Că s-au rănit fiii lui Set de 
frumusețea fiicelor lui Cain şi le-au plăcut şi le-au luat în căsătorie. 
De aceea mânia lui Dumnezeu a venit asupra lor. Sit le-a spus: 
„Dragii tatii, să nu cumva să vă căsătoriţi cu urmaşe din neamul cel 
blestemat al lui Cain. Căci a spus Dumnezeu că atunci când vă veți 
amesteca cu neamul acela, se vor naşte uriaşi şi va veni potopul pe 
fața pământului şi va pierde pe tot poporul. Căci voi sunteți neam 
sfânt, sunteţi ramură din rădăcină sfântă; să nu vă amestecați cu 
blestemaţii aceia de sălbatici!”. 

Şi a trăit Set 812 ani. În timpul cât a trăit Set, fiii săi nu au 
călcat porunca lui Dumnezeu. Dar dacă a murit Set, copiii au zis 
unul către altul: „Ei! Tata a zis să nu iau cutare fată în căsătorie, 
dar el a murit, şi dacă mie îmi place, de ce să n-o iau? Că-i din 
neamul lui Cain?”. Şi au călcat porunca tatălui lor. Şi au început 
să-şi ia femei din neamul lui Cain. 

Dar ce s-a întâmplat? Cum au început să-şi ia neveste din 
neamul lui Cain, se năşteau uriaşi. Aceştia creşteau de-o palmă în 
fiecare zi, creşteau mari ca chedrii Libanului, de 70-80 de stânjeni 
înălțime. Şi erau cei mai sluți şi mai spurcați oameni de pe fața 
pământului, cum spune Sfântul Dimitrie al Rostovului, încât 
condeiul nu poate să descrie ce făceau aceia. Că mâncau şi pruncii 
pe care îi lepădau muierile lor, aşa de spurcaţi erau. Şi sute de ani 
i-a aşteptat Dumnezeu la pocăință, până ce a venit potopul. 
Împărăţia uriaşilor a fost înainte de potop şi a ţinut aproape 200 de 
ani. Şi dacă nu s-au îndreptat ei de fărădelegile lor, Dumnezeu a 
zis: „Nu va locui Duhul Meu întru aceşti oameni”. Şi a hotărât să-i 
piardă de pe faţa pământului. 

Dar să ne întoarcem la subiectul nostru. Astăzi nu s-a suit 
Set la cer. Cine S-a suit astăzi la Cer? Hristos, Cel ce a zidit toate 
cerurile, El S-a suit. Şi ce ne trimite El de acolo? Ce le-a spus El 
apostolilor? „Voi să staţi în Ierusalim până când vă veți îmbrăca cu 
putere de sus” (Luca 24, 49). Adică: Eu nu vă las sărmani, cum vi 
se pare vouă. Ci voi fi cu voi până la sfârşitul veacului. Căci vă voi 
trimite vouă pe Mângâietorul, adică vă voi trimite altă faţă a Sfintei 
Treimi. Are să vină Duhul Sfânt, Mângâietorul. Şi când va veni 
Acela, are să vă deschidă vouă mintea, să înțelegeți toate 
Scripturile. Şi vă va spune vouă toate, ca să înțelegeţi mai limpede 
tainele iconomiei în trup, sau pentru care pricină am venit Eu pe 
pământ şi am stat până azi, când Mă înalț la cer. Căci apostolii şi 
evangheliştii, cât au stat cu Hristos, nu-l cunoşteau desăvârşit pe 
El. A zis el Petru că crede, dar mai târziu s-a lepădat, căci nu era 
sigur. Odată mergeau într-un sat al Samariei şi acolo nu i-a primit 
pe ei, fiindcă faţa Lui era îndreptată spre Ierusalim, iar apostolii au 
zis: „Doamne, voieşti să pogorâm foc din cer asupra acestora care 
n-au voit să ne primească, precum a făcut Ilie?”. Iar Mântuitorul le- 
a spus cu blândeţe: „Voi nu ştiţi al cui duh sunteţi...”. Ei nu ştiau că 
se află cu Dumnezeu şi vorbesc cu El, şi stau la masă cu EI, şi 
umblă cu El. De aceea le zice: „Fiul Omului a venit să mântuiască 

şi să caute pe cel pierdut”. Altă dată, fiilor lui Zevedei li s-a năzărit 
să zică: „Dă-ne nouă să stăm unul de-a dreapta şi altul de-a stânga 
Ta”. Altă dată, Petru se certa cu ceilalți, care ar fi mai mare. Altă 
dată Filip cerea: „Doamne, arată-ne nouă pe Tatăl!”. Iar lisus îi 
spune: „De atâta vreme, Filipe, eşti cu Mine şi nu ai cunoscut că 
Tatăl este cu Mine şi Eu sunt cu Tatăl?”. Aţi văzut? Apostolii nu 
cunoşteau pe Stăpânul lor, nu cunoşteau pe Hristos, pe Mântuitorul 
lumii Care făcea atâtea minuni, şi învia morţii, şi înmulțea pâinile, 
şi gonea pe draci. Ei totuşi nu-L cunoşteau că-i Dumnezeu 
adevărat. 

Cine le-a descoperit taina venirii pe pământ a lui 
Dumnezeu, a întrupării lui Dumnezeu Cuvântul? Duhul Sfânt. Căci 
a zis lisus: „Când va veni Acela, vă va spune vouă toate”. 

Ştiţi cum a făcut Hristos? Cum ar veni un împărat mare, 
care-i cel mai vestit în toată lumea, şi şi-ar ascunde coroana, şi 
hlamida, şi toate semnele împărăteşti, şi s-ar duce să stea undeva la 
un țăran, undeva la ţară. S-ar duce ca un om sărac şi acolo, neştiind 
nimeni cine-i, ar începe să-l batjocorească, să-l ocărască. Nu L-au 
ocărât evreii? Nu l-au spus că e samaritean, nu l-au spus că are 
drac şi că scoate dracii cu Belzebut? 

După o vreme, însă, împăratul acela şi-ar aduce coroana, 
sceptrul şi hlamida şi le-ar spune: „lată cine sunt eu; am stat la voi 
ca o slugă, dar eu sunt împărat peste tot pământul”. Câtă frică şi 
câtă căință şi câtă părere de rău n-ar avea oamenii aceia care l-au 
bătut pe împăratul, că a fost ca o slugă şi nu l-au cunoscut! 

Aşa au păţit apostolii astăzi. Plângeau — zice — şi mâhnire 
mare era peste ei: „Acesta-i Dumnezeu, dar noi am umblat cu 
Dânsul şi l-am răspuns de multe ori obraznic, şi de multe ori n-am 
crezut în minunile Lui. De multe ori am vrut să facem altfel decât îi 
plăcea Lui”. Şi le părea rău apostolilor, fiindcă acum au cunoscut 
cu adevărat că El este Însuşi Dumnezeu. 

Căci le spusese Mântuitorul: „Nimeni nu s-a suit la cer, fără 
numai Fiul Omului Care S-a pogorât din cer”. Căci numai El S-a 

suit la cer; ceilalți, cum v-am mai spus, nu s-au suit la cer, ci „ca la 
cer”. Auzi ce spune David: „Înalţă-Te peste ceruri, Dumnezeule, şi 
peste tot pământul să fie slava Ta” (Psalmii 107, 5). 

Deci lisus Hristos S-a suit astăzi mai presus de toate 
cerurile şi v-am arătat pricinile pentru care: întâi, pentru ca să ne 
trimită pe Duhul Sfânt; a doua, ca să plinească rânduiala cea pentru 
noi; şi a treia, ca să ne înalțe pe noi din moarte la viaţă, din iad la 
rai, din păcat la virtute. Să ne facă din oameni nu îngeri, ci 
dumnezei după dar. Deci omul, fiind după chipul şi asemănarea 
Lui, se înalță cât îi este lui cu putință. Dacă crede şi se înalță pe 
treptele urcuşului duhovnicesc, despre care v-am amintit, se face şi 
el un dumnezeu după dar, dar nu după ființă. Că auzi ce spune 
Sfântul Vasile cel Mare: „Dumnezeu l-a pus pe om împărat peste 
tot pământul şi l-a făcut dumnezeu al celor făcute de Dumnezeu”. 

Auzi? Omul e împărat al pământului şi Dumnezeu peste 
toate lucrurile lui Dumnezeu! Aşa a voit El să-l facă. Dar omul se 
amestecă cu dobitoacele, se face asemenea cu ele, se deprinde cu 
viaţa dobitocească şi se face mai rău decât dracul Şi aceasta-i 
căderea care ne coboară pe noi: păcatul. lar ceea ce ne suie este 
darul lui Dumnezeu, care înalță sufletele. Căci auzi ce spune 
proorocul Isaia: „Ca să înalțe pe fiii Lui întru toate zilele veacului”. 
Nu s-au înălțat numai Enoh şi Ilie, nu s-au înălțat numai patriarhii 
şi proorocii, ci o dată cu înălțarea lui Hristos, s-au înălțat toți sfinţii 
şi toţi pe care i-a scos Hristos din iad. Dar nu în cer, ci în rai, căci 
în cer numai El a intrat. lar după judecata viitoare, toţi vor intra în 
cer. Căci zice în Evanghelie: „Fericiți cei săraci cu duhul, că a 
acelora este împărăția cerurilor!”. N-a zis „a raiului”. Că se zice că 
unde a prisosit păcatul, sau unde s-a înmulțit păcatul, acolo a 
prisosit darul lui lisus. A fost izgonit Adam din rai, dar venirea lui 
Hristos împotriva satanei mai multă fală dă neamului lui Adam. 
Nu-l mai aduce iar în rai; în rai stau toți sfinții şi drepţii lui 
Dumnezeu numai până la judecata viitoare, iar după judecata cea 
de apoi nu mai duce Dumnezeu pe sfinţi în rai, ci în cer. 

Deci, s-a izgonit omul din rai, dar dacă cu darul lui Hristos 
sporeşte şi se mântuieşte, locuinţa lui va fi în cer, în împărăția 
cerului. 

Aşa a prisosit darul lui Dumnezeu dat firii omeneşti. Şi se 
întreabă Sfântul loan Damaschin: Pentru ce? Pentru trup! De ce nu 
i-a miluit şi pe draci tot aşa? Că şi dracii au căzut din cer şi s-au 
făcut draci. Au căzut fără trup şi ce este pentru om moartea, aceea 
este pentru îngeri căderea. Îngerii după cădere nu se mai pot 
întoarce, iar omului din cauza trupului i s-a dat pocăință până la 
moarte, până la ultima suflare. Dacă se pocăieşte, îl primeşte 
Dumnezeu şi poate să-l facă din om asemenea cu dracii, înger şi 
dumnezeu după dar, să-l ridice în cer. Căci pentru neputința 
trupului S-a răstignit Dumnezeu şi a venit şi S-a îmbrăcat în trup, 
ca să ridice firea noastră nu până la îngeri, nu până la Heruvimi, ci 
până la dreapta Tatălui. Pe scaunul Dumnezeirii stă firea 
omenească, acolo unde este lisus Hristos. Aceasta în ciuda satanei. 
Căci ce a zis Dumnezeu? L-ai scos pe om din rai? Am să 
îndumnezeiesc firea omenească şi am s-o ridic în cer, şi am să Mă 
îmbrac în firea lui şi am să stau pe scaun cu Tatăl, şi ai să vezi 
floarea aceasta, pe care ai stricat-o în rai şi ai corupt-o, că stă pe 
tronul Dumnezeirii! Acesta-i lucrul lui Dumnezeu şi răzbunarea 
Lui pentru pizma satanei. 

Fraţii mei, când era Adam de 700 de ani, cum se spune în 
hronograf, ca om bătrân, căci a trăit 930 de ani, cum spune 
Scriptura, a adormit lângă un stejar. Şi dormind el acolo, a venit la 
el Arhanghelul Uriil. Căci şapte duhuri mari, şapte Arhangheli au 
comanda cetelor îngereşti: Mihail, Gavriil, Rafail, Varahil, Salatiil, 
Gudiil şi Uriil. N-am să vă spun tâlcuirea acestor şapte nume, dar 
vă spun pe a lui Uriil că se tâlcuieşte „foc şi lumină 
dumnezeiască”. Acest al şaptelea Arhanghel a venit deci când 
dormea Adam lângă un stejar, obosit. Și când s-a trezit, s-a trezit 
cu îngerul la cap: „Adame! Ce faci?” (Adam nu se mai temea de 
îngeri, că a stat cu ei în rai). Acesta zise: „Doamne, mă odihnesc”. 

„Adame, ia ascultă, ştii ce are să pățească neamul tău?”. „Nu, 
Doamne, dar să-mi spui ce are să facă Dumnezeu cu neamul acesta 
al meu, fiindcă văd că tare s-a mai înrăit. Că am atâtea mii de 
nepoți şi strănepoţi, şi s-au înrăit. Şi pe mine, Doamne, pentru un 
singur păcat m-ai dat afară din rai, dar ei că s-au făcut curvari şi 
beţivi şi răi şi s-a umplut lumea de ei, cu aceştia ce ai să faci? Căci 
ştiu că Dumnezeu urăşte păcatul şi niciodată nu poate să fie prieten 
cu cel păcătos şi spurcat, ca să-i ierte păcatele lui fără de pocăință. 
Căci ştiu că nimic necurat nu va intra întru împărăţia cerului. Ce 
are să facă Dumnezeu cu neamul meu?”. Şi a zis Arhanghelul Uriil: 
„lată, pentru aceea m-a trimis Dumnezeu să-ți spun. Să ştii, 
Adame, că oamenii au să se înmulțească mult, şi din ce se vor 
înmulți, vor fi tot mai răi. Şi are să trimită Dumnezeu două 
potopuri”. Şi a întrebat Adam: „Ce-i aceea, Doamne, potop?”. „Po- 
top, Adame, înseamnă apă multă şi foc mult. Are să vie o apă care 
să acopere lumea şi are să vie un potop de foc care să ardă lumea”. 
„Dar — l-a întrebat Adam — când au să fie acestea?” (Hronograful 
lui Chedrinos). Şi i-a zis îngerul : „Culcă-te şi dormi şi te 
odihneşte, că voi veni în altă zi”. Şi s-a odihnit Adam, şi altă dată, 
când era odihnit, a venit Arhanghelul Uriil şi îi zise: „Adame, ce 
vrei să ştii?”. „Doamne, spune-mi când are să fie potopul şi care 
potop are să fie întâi, cel cu apă, sau cel cu foc?.” Şi i-a spus lui 
Uriil Arhanghelul: „la seama, Dumnezeu îţi spune aşa: fă un stâlp 
de piatră, de 45 de coți înălțime. După ce vei face stâlpul acela de 
piatră, să pui deasupra lui un vas cu apă, iar la rădăcina lui să faci 
un foc mare. După ce vei termina lucrarea aceasta, are să vie somn 
peste tine. Şi dacă ai să dormi, când te vei trezi, ia seama: dacă 
focul s-a atins de piatră şi va mistui stâlpul de piatră, focul va veni 
întâi. lar dacă vasul cu apă se va vărsa şi va stinge focul, să ştii că 
apa vine întâi”. Şi a întrebat Adam pe Uriil: „Doamne, dar alte 
semne nu mai sunt?”. Uriil mai zise: „Mai sunt şi altele. la seama 
că înainte de a veni potopul cel cu apă, oamenii vor bea apă fără 
saţ, şi ziua, şi noaptea, apoi înainte de cel cu foc vor scoate fum”. 

Şi a zidit Adam stâlpul acela de care a vorbit Arhanghelul 
Uriil. L-a zidit de 45 coţi înălțime. Şi le-a spus fiilor şi nepoților 
lui: „Poruncă a venit de sus să facem stâlp mare şi deasupra lui să 
punem un vas cu apă, iar la rădăcină să punem foc, că ne va arăta 
nouă care potop vine întâi: cel cu apă sau cel cu foc”. Şi după cea 
terminat Adam stâlpul cel de piatră şi a pus vasul cu apă deasupra 
şi a aprins foc la rădăcină, a venit somn peste el şi a adormit. Şi 
când s-a trezit, apa se vărsase peste stâlp în jos şi stinsese focul. Şi 
a ştiut Adam în chip sigur că potopul cu apă va veni întâi. Şi aşa a 
şi venit. Că după cronologia veche a unor popoare, au trecut 2642 
de ani de la zidirea lumii până ce a venit potopul. Dar îngerul mai 
spusese că înainte de potopul cu apă mai este un semn. Şi s-a 
împlinit şi acesta. Că se spune în istoria biblică şi în hronograful 
cel vechi că oamenii înainte de potop beau apă mereu. Mâncarea 
era [sau] nu era, dar beau şi ziua, şi noaptea, şi purtau apă în 
burdufuri de capră şi în vase de lut şi în vase de lemn. De câte ori 
se întâlneau, întrebau: Ai apă? Am. Beau apă şi nu se mai săturau. 
Era un semn că firea omenească va cere de la Dumnezeu pedeapsa 
prin beţia de apă. Şi astfel, la venirea potopului apa i-a înecat pe 
toţi. A rămas numai Noe, cu cele 7 suflete care au fost cu el în 
corabie. Şi din 8 suflete s-a înmulţit lumea din nou. El a fost astfel 
al doilea părinte al neamului omenesc, al doilea Adam al omenirii, 
care a fost izbăvit cu celelalte viețuitoare în corabie. 

Iar acum oamenii cer foc şi fum. Ai o ţigară? Ai un foc? În 
tren, în tramvaie, în troleibuze, în căruțe şi pe drum, se tot întreabă: 
Ai foc? Dă-mi un foc! Auzi? Foc caută. De aceea cu foc ne va 
pârjoli Dumnezeu. Să luăm aminte! Oamenii nu ştiu ce caută, nu 
ştiu ce cer cu focul şi cu fumul acesta. Cu focul se culcă şi cu 
fumul se scoală dimineaţa. Nu zic rugăciunea, ci zic: Adu o ţigară, 
măi femeie, dă ţigara încoace! Măi băiete, adu încoace ţigara! Foc 
şi fum cer, foc şi fum o să vie. Dar noi să fim cu luare aminte şi cu 
mare grijă şi să ne pocăim de păcatele noastre şi să ne lăsăm de 
răutăţile noastre. Să luăm aminte că de ziua aceea şi de ceasul acela 

nimeni nu ştie. Aşa a spus Mântuitorul în Evanghelie, că de ziua 
aceea nimeni nu ştie, nici îngerii. lar când apostolii l-au întrebat, 
zicând: „Doamne, au oare întru acest an ai să aşezi împărăţia lui 
Israil?”, El le-a zis: „Nu-i treaba voastră să ştiţi anii şi vremile, pe 
care Tatăl le-a pus sub a Sa stăpânire!” „Duhul Sfânt va veni peste 
voi” şi „vă veţi îmbrăca cu putere de sus” şi „veţi fi martori în 
Ierusalim şi până la marginile lumii”. 

Dar prin pilde le-a spus de altă împărăție, de cea 
duhovnicească. Căci Apostolii nici după Înviere nu-L cunoşteau pe 
El desăvârşit, că este Dumnezeu şi om. De aceea cu iconomie a 
trebuit să le vorbească şi să mănânce cu ei. Şi le-a zis: „Datu-Mi-s- 
a toată puterea în cer şi pe pământ”. 

Petru şi loan şi Iacov şi ceilalți mai de aproape socoteau că 
Hristos va întemeia o împărăție pământească şi pe cei 12 apostoli îi 
va pune pe 12 scaune să fie miniştri, să conducă lumea. Dar nu 
pentru aceea a venit Hristos. El a spus în faţa lui Pilat: „Împărăţia 
Mea nu este din lumea aceasta” (loan 18, 36). Împărat sunt Eu; 
adică mai mare peste împărăţia de sus, şi peste cer, şi peste iad. 
Deci împărăţia Mea nu-i de aici. Hristos a venit să întemeieze 
împărăţia cea duhovnicească despre care a proorocit Arhanghelul 
Gavriil la Buna Vestire a Prea Curatei Fecioare Maria, zicând: 
„Acesta va fi mare şi Fiul Celui Prea Înalt se va chema şi Domnul 
Dumnezeu Îi va da Lui tronul lui David, părintele Său, şi va 
împărăţi peste casa lui Iacov în veci şi împărăţia Lui nu va avea 
sfârşit”. (Luca 1, 32-33). 

Împărăţia Mântuitorului — cum se spune în Crez — nu va 
avea sfârşit, ea nu are sfârşit nici în veacul acesta, nici în veacul 
veacului. Despre această împărăție le-a spus: „Veţi lua putere de 
sus”, adică vă veţi îmbrăca cu puterea Duhului Sfânt. 

Veţi vorbi în toate limbile de sub cer, veţi predica 
Evanghelia la toată lumea, vă trimit fără de toiege şi toată lumea 
veţi păstori, vă trimit fără de traistă, dar toate averile veți moşteni — 
cum arată Efrem Sirul. Veţi lua putere de sus, veţi predica în 

numele Meu în tot pământul şi veţi întemeia împărăția Mea 
duhovnicească, ce nu va avea sfârşit nici în veacul de acum, nici în 
cel viitor. Aceasta le-a spus Hristos. lar altă dată le-a spus: „De 
ziua şi de ceasul acela (când o să vie sfârşitul) nimeni nu ştie, nici 
îngerii din ceruri, nici Fiul, ci numai Tatăl” (Matei 24, 36) 

Dar cum se poate aceasta: să nu ştie Fiul, dacă-i de o fiinţă 
cu Tatăl? Se poate? Desigur, Hristos a avut şi suflet omenesc, şi 
sufletul lui Hristos a fost amestecat cu trupul Lui ca focul cu fierul. 
Dar dacă proorocii au avut atâta înțelepciune duhovnicească în trup 
şi au ştiut viitorul, cum nu putea Hristos să ştie sfârşitul lumii? lată 
ce spune Sfântul Andrei şi dumnezeiescul Maxim Mărturisitorul în 
privinţa neştiinței Fiului despre sfârşitul lumii: „Că nici Fiul nu 
ştie, luat după firea omenească, adică după firea simplă, aşa cum o 
purtăm noi, fără Duhul Sfânt şi fără sufletul Lui cel îndumnezeit”. 
Cum nu ştim noi ce o să fie mâine, aşa nu ştia Hristos ca om. 

Şi altă pricină pentru care a zis Hristos că nu ştie nici Fiul a 
fost aceasta: Antihrist, când va veni, se va da pe sine că e Fiul lui 
Dumnezeu, iar oamenii or să zică: „lată că vine sfârşitul, că nu 
plouă, că-s necazuri, că-s chinuri”. Şi atunci, cei credincioşi să nu 
se lase înşelați de Antihrist, care va zice că el este Fiul lui 
Dumnezeu şi că el ştie de sfârşitul lumii, ci să zică: „Noi ştim din 
dumnezeiasca Scriptură că despre sfârşitul lumii nici Fiul nu ştie, şi 
tu de unde ştii?”. Aşa zice Sfântul Andrei. Adică de aceea a zis Fiul 
că nu ştie, nu pentru că nu ştia, că nu se putea să nu ştie, dacă EI 
Însuşi e Înţelepciunea şi Cuvântul lui Dumnezeu. 

Dar, frații mei, gândindu-ne la sfârşitul lumii, să ne gândim 
la sfârşitul nostru. N-avem treabă când are să fie sfârşitul lumii. 
Poate are să fie peste 100 de ani, poate peste 1000... Când o vrea 
Dumnezeu. Noi să ne gândim la sfârşitul nostru. Sfârşitul meu e 
sfârşitul lumii. Dacă eu mor peste un ceas, ce-mi pasă mie, sau ce 
mă priveşte că lumea va mai trăi? Dacă eu mă duc la groapă mâine, 
pentru mine lumea s-a terminat şi eu mă duc în lumea veşnică. Cu 
ce mă duc? Cu ce-am pus în traistă! Când porneşti la drum, ţi-ai 

pus merinde de acasă, ţi-ai pus ceapă, ţi-ai pus cozonac, ţi-ai pus o 
sticlă de vin, ţi-ai pus încălțări, ţi-ai pus brâu, ţi-ai pus căciulă, ţi-ai 
pus bundiţă de frig. Ți le-ai pus toate în traistă. Când stai la popas, 
ce scoţi din traistă? Ce-ai pus, nu? Aceea şi găseşti. Vom găsi un 
pahar de apă dat în numele Domnului, o vorbă bună, o milostenie 
făcută. Dacă am ajutat pe fratele nostru, dacă ne-am rugat pentru 
cei ce ne-au necăjit, să le facă Dumnezeu bine, nu rău; dacă n-am 
pomenit numele diavolului, dacă ne-am rugat, dacă am postit, dacă 
am privegheat, dacă am citit dumnezeieştile Scripturi, dacă am 
ajutat pe cel necăjit, pe cel sărman, dacă am îmbrăcat pe cel gol, 
dacă am primit pe cel străin — toate le vom găsi, dacă le-am pus în 
traistă, pe drumul cel veşnic. 

De la naştere la mormânt — zice un filozof grec — este o 
clipă. Cel ce a văzut naşterea vede şi groapa, negreşit. Ne-am 
născut, trebuie să murim în chip sigur. Pornim de la naştere şi 
numai până la groapă ajungem. De aceea suntem siguri. A răsărit 
soarele, merge la amiază, merge la apus, aceasta este viața noastră. 
Am răsărit în naştere. Înaintăm negreşit şi asfinţim în moarte. 
Aceasta să ne fie pururea în minte! „Toți murim”, cum zice Isus 
Sirah. Toţi murim, dar avem un drum la mijloc, nu ştim cât. De 
aceea Hristos a spus: „Luaţi aminte, privegheaţi şi vă rugaţi, că nu 
ştiţi când va fi acea vreme” (Marcu 13, 33;24, 42). Eu ştiu că am să 
mor, dar nu ştiu când. Acesta-i marele lucru înfricoşat. Poate acum, 
poate peste un ceas... şi ce am să iau cu mine? Îngerul păzitor, 
care m-a îndemnat să fac bine, şi faptele mele, bune sau rele, acelea 
merg cu mine — şi prin vămi, şi la Hristos, şi la judecată. Deci, 
frații mei, sunteţi un grup de oameni, nu ştiu de unde aţi apărut. 
Hotărât, îngerul vostru v-a adus aici. Aţi auzit o predică. Am voit 
să vă spun şi eu ceva, să spuneți şi la alţii. Fericit şi de trei ori 
fericit este creştinul acela care în fiecare ceas şi în fiecare zi pune 
ceva în traistă pentru veacul viitor! Cele ce le pune sunt faptele lui 
cele bune. Când vom călători, când vom merge la vămi, când vor 
veni dracii să spuie cuvintele şi lucrurile şi gândurile noastre, să 

putem arăta şi noi: Da, am făcut rău, dar m-am spovedit la 
duhovnicul. Cine se spovedeşte la duhovnic, Duhul Sfânt şterge de 
la el tot ce a făcut. Să arătăm la judecată: Da, am făcut rău, dar am 
făcut şi milostenie, am făcut şi metanie, am făcut şi post, m-am 
spovedit, am făcut şi milă cu cel sărac, am ajutat, am vorbit de 
bine, am iertat pe cel ce mi-a greşit. Să le arătăm şi noi acestea, ca 
să se puie în cumpănă cele bune şi cele rele. Astfel, de trei ori 
fericit va fi sufletul acela care se pregăteşte pentru drumul cerului. 
Ce spune Hristos? „Împacă-te cu pârâşul tău cât eşti pe cale”. Care 
e pârâşul? Conştiinţa noastră. Nu vezi? Dacă ai făcut un lucru mic, 
dacă ai greşit cu cuvântul, conştiinţa te mustră de ce ai zis rău de 
altul. Dacă ai bătut, dacă ai minţit, dacă ai furat, dacă ai blestemat, 
dacă ai luat lucrul altuia, în orice te mustră conştiinţa. Conştiinţa îţi 
spune tot ce ai făcut. Conştiinţa este glasul lui Dumnezeu în om. 
Acesta este „pârâşul”. El ne pârăşte încă de pe acum şi dacă ne 
împăcăm cu el, e bine. lar împăcându-ne cu pârâşul acesta, ne 
împăcăm cu Dumnezeu, că-i glasul Lui. Şi cu el ne putem împăca 
dacă ne spovedim, dacă ne pare rău pentru cele ce am făcut şi ne 
hotărâm să nu mai facem şi dacă ne hotărâm să facem fapte bune şi 
să le punem în locul celor rele de mai înainte, aşa ne împăcăm cu 
pârâşul. Zice Domnul: „Împacă-te cu pârâşul tău cât eşti pe cale”. 
O cale este viaţa de acum. Viaţa de aici se numeşte cale pentru că 
într-una călătorim pe ea. Milioane de milioane de oameni călătorim 
pe ea, de la naştere la groapă. Ce spune Duhul Sfânt în catisma a 
şaptesprezecea? „Fericiţi cei fără prihană în cale, care umblă în 
legea Domnului” (Psalmii 117, 1). Auziţi pe cine-i fericeşte Duhul 
Sfânt: pe cei ce în această cale, adică de la naştere până la groapă, 
sunt fără prihană, adică fără păcate, pe cei ce călătoresc în calea 
Domnului. „Fericit bărbatul care se teme de Domnul; întru 
poruncile Lui va voi foarte” (Psalmii 111, 1). Cel ce se teme de 
Dumnezeu în calea vieţii acesteia, se teme să gândească rău şi să 
vorbească rău şi să facă rău mai departe. Cel ce are frică de 
Dumnezeu, are toată înţelepciunea. Căci spune Solomon: „Frica 

Domnului este înțelepciune”. David o numeşte „începutul 
înțelepciunii” (Psalmii 110, 10). 

Iar Isus Sirah zice: „Frica Domnului mai presus de toată 
înțelepciunea a covârşit”. Omul care se teme de Dumnezeu e mai 
presus de toți înțelepţii veacului. Dar zice dumnezeiescul loan 
Gură-de-Aur: „Du-te, omule, la mormânt, stai acolo şi cugetă la cel 
ce a murit! Că mâine să ştii că te vei face ca el”. La mormintele din 
cimitir vei învăţa mai mult decât în toate şcolile filosofilor din 
lume. Cel mai înţelept om din lume este cel care cugetă la moarte. 
Dar de ce? Căci spune Isus Sirah: „Fiule, adu-ţi aminte de cele mai 
de pe urmă ale tale şi în veac nu vei greşi” (Isus Sirah 41). Dacă 
cugetăm că vom muri, sigur că ne măsurăm cuvintele, gândurile şi 
faptele noastre, şi n-avem nevoie de frica oamenilor. 

Ştim că Dumnezeu e pretutindeni şi ştie şi gândurile 
noastre. Şi de frica Lui noi facem fapta bună. De trei ori fericiți 
sunt aceia care în viaţa aceasta scurtă se îngrijesc de suflet şi se 
împacă cu Dumnezeu. 

A trăit Adam 930 de ani şi la moarte l-a întrebat îngerul: 
„Adame, cum ţi s-a părut viața?”. „Doamne, cum ai intra pe o uşă 
Şi ai ieşi pe cealaltă”. Şaptezeci de ani ai noştri ca un păianjen s-au 
socotit. Căci ce e oare mai slab ca pânza păianjenului? „Zilele 
anilor noştri şaptezeci de ani; iar de vor fi în putere, optzeci de ani; 
şi ce este mai mult decât aceştia, osteneală şi durere” (Psalmii 89, 
10-11). Aţi auzit aceasta în Psaltire. Viaţa noastră trece în foarte 
scurtă vreme. Drumul nostru e foarte scurt. Deci, de trei ori sunt 
fericiţi care în calea aceasta scurtă îşi strâng merinde pentru drumul 
spre cer. Amin! 

PREDICA ÎNTÂI LA SFÂNTA TREIME 


Iubiti credincioşi, 


Aţi văzut şi întotdeauna vedeţi că mai înainte de a se face 
ziuă, de a răsări soarele, flutură o geană de ziuă. Către răsărit se 
vede o lumină mai întâi puţin gălbuie şi apoi tot mai alburie, până 
când se ivesc razele soarelui. lar razele soarelui crescând mereu şi 
luminând sub cer, în toate părțile, se iveşte la orizont şi frumosul 
şi prealuminosul soare, strălucind cu atâta putere încât, dacă te-ai 
uita mai mult la el, te orbeşte. 

lată, aşa să socotiți şi despre Dumnezeu. Bunul şi Veşnicul 
Dumnezeu, Cel ce este izvorul a toată lumina și strălucirea de la 
începutul lumii, S-a arătat mai întâi numai ca Ziditor şi ca 
Făcător. Faptul că El e în trei feţe, adică în trei ipostasuri, a 
început să se arate ființei omeneşti celei slabe şi neputincioase 
numai cu încetul şi în chip umbrit. Astfel, se ştia încă înainte de 
legea veche, chiar de la Adam, că există Ziditorul Dumnezeu. 
Dar, cum zice Sfântul Grigorie Palama, nu se ştia desăvârşit, ca 
azi, că El este în trei ipostasuri. Pentru că nu era încă în puterea 
minții omeneşti să înţeleagă că Dumnezeu este în trei feţe şi de o 
singură ființă. Dar în chip umbrit a început a ne învăţa pe noi, aşa 
cum învaţă profesorul pe copii la şcoală, că Dumnezeu, deşi este 
Unul după fiinţă, este în trei feţe sau ipostasuri. Încă la facerea 
omului, în rai, a zis: „Să facem om după chipul şi după 
asemănarea Noastră” (Facerea 1, 26). N-a zis să fac, ci „să 
facem”, arătând prin plural şi celelalte ipostasuri ale Sfintei 
Treimi, care erau lângă Tatăl. lar la amestecarea limbilor, la 
Turnul Babel, a zis: „Să Ne pogorâm şi să amestecăm limbile lor” 

(Facerea 11, 27). Deci iarăşi s-a arătat că Dumnezeu este Unul 
după fiinţă şi trei după feţe. lar mai târziu, David proorocul, mai 
luminat de Duhul Sfânt, a spus şi a mărturisit că trei sunt feţele 
Prea Sfintei Treimi. Căci zice în Psaltirea sa: „Cu cuvântul 
Domnului cerurile s-au întărit şi cu Duhul gurii Lui toată puterea 
lor” (Psalmii 32, 6). Deci Domnul este Unul, Cuvântul este altul 
şi Duhul gurii Lui, altul. Astfel i-a arătat Prea Sfântul Duh că cele 
trei ipostase ale Sfintei Treimi sunt de o fiinţă, de o putere, de o 
domnie şi de o împărăție. 

Patriarhii cei mai vestiți au fost trei: Avraam, Isaac şi 
Iacov. Trei au fost şi coconii din cuptor. Deci şi alte multe 
simboluri vorbesc despre Sfânta Treime. 

lar în legea darului, încă de la începutul slujirii 
Mântuitorului, Prea Sfântul Dumnezeu S-a arătat ca fiind un 
Dumnezeu în trei feţe, sau în trei ipostasuri. Chiar de la Botezul 
Mântuitorului S-a arătat Prea Sfânta Treime la Iordan. Căci 
Părintele a zis de sus: „Acesta este Fiul Meu cel iubit, întru Care 
am binevoit” (Matei 3, 17); iar Duhul Sfânt a coborât în chip de 
porumb, iar Fiul era, întrupat în firea noastră, în apele Iordanului. 

lată de ce Biserica cântă: „În Iordan botezându-Te Tu, 
Doamne, închinarea Treimii S-a arătat” (troparul praznicului). 
Astfel, prin legea darului, Dumnezeu S-a arătat în chip desăvârşit 
că, deşi este Unul după ființă, sau după fire, după feţe e Întreit. 
Aceasta a înţeles şi dumnezeiescul loan Evanghelistul în epistola 
sa cea dintâi, când zice: „Trei sunt Care mărturisesc în cer: Tatăl, 
Cuvântul şi Sfântul Duh, şi aceştia trei Una sunt” (I loan 5, 7). 

Mai târziu, dumnezeieştii Părinţi au arătat că Sfânta 
Treime este de un singur scaun, de-o singură dumnezeire, de-o 
singură fiinţă şi fire, de-o singură voie şi împărăție şi domnie, dar 
este în trei ipostasuri, iar aceste trei ipostasuri sunt deosebite 
după însuşirile lor. 

Mai întâi să cunoaşteţi chipul subzistenţei fiecăruia. Tatăl 
are ca chip al subzistenţei nenaşterea şi nepricinuirea; căci nu se 

naşte din nimenea şi nu e pricinuit de nimenea. Fiul are ca chip al 
subzistenței Sale naşterea mai înainte de toţi vecii din Tatăl, 
precum se naşte cuvântul din minte. lar Duhul are ca chip al 
subzistenței Sale un altul decât cel al Fiului: El are purcederea, 
adică porneşte, purcede din Tatăl. Dar — cum zice Sfântul Grigore 
de Nyssa — o dată cu naşterea Fiului, cea mai dinainte de toți 
vecii, purcede şi Duhul Sfânt. Nu a fost o vreme — cum spune 
Arie hulitorul — când Hristos n-a fost împreună cu Tatăl. Cum se 
putea ca Tatăl să fie fără de Cuvânt? Dumnezeu are Cuvânt, 
Dumnezeu are şi Duh. Deci n-a fost niciodată când să nu fi fost 
Cuvântul la Tatăl. Cum n-a putut să fie Tatăl fără Cuvânt, aşa nu 
s-a putut să fie o vreme când Cuvântul să nu fi fost la Tatăl, şi 
Duhul să nu purceadă în chip negrăit, adică să nu fie la Tatăl, 
pentru că Cel ce are Cuvânt are şi Duh. Uitaţi-vă la noi: avem 
minte, cuvânt şi duh, că suntem chipul şi asemănarea lui 
Dumnezeu. Duhul lui Dumnezeu face parte chiar din fiinţa Sa, e 
chiar de o ființă cu EI, de un scaun, de o voie şi de o dumnezeire 
cu El. 

Acestea, frații mei, sunt lucruri subțiri, nu le puteţi 
înţelege toţi, dar trebuie să le spunem, că azi e sărbătoarea Sfintei 
Treimi. lată, v-am spus chipul subzistenţei celor trei ipostasuri: 
nenaşterea, naşterea şi purcederea. Însuşirile ipostasurilor sunt 
chipul subzistenţei lor în Treime. Tatăl este Tată fiindcă naşte mai 
înainte de toţi vecii pe Fiul şi purcede pe Duhul deodată cu 
naşterea Fiului, fără de vreme şi fără de ani. Dar în alt chip 
purcede pe Duhul şi în alt chip naşte pe Fiul. Aşa zice Iosif 
Vrienie, marele teolog din sec. al XIV-lea, că Tatăl se cheamă 
Născător al Fiului şi Purcezător al Duhului. Dar Fiul se zice şi 
Cuvânt. Fiul subzistă prin naştere şi Duhul prin purcedere. Fiul şi 
Duhul se mai numesc şi cele două raze gemene ale Tatălui (Iosif 
Vrienie, Cuvântul 4 despre Prea Sfânta Treime). 

Şi aceste două raze, care pornesc din Minte, adică din 
Dumnezeu Tatăl, sunt ipostasuri ca şi Tatăl. Dintre cele trei 

ipostasuri ale prea Sfintei Treimi, unul are însuşirea de Tată, altul 
de Fiu şi altul de Duh Sfânt. Ele se deosebesc, dar sunt şi unite, 
însă unirea lor nu le amestecă (Dogmatica, cap. 8, p. 19). 
Ipostasurile Prea Sfintei Treimi — Tatăl, Fiul şi Sfântul Duh — sunt 
unite, dar nu se amestecă, şi se împart fără despărțire. Gândiţi-vă 
la trei sori, care ar fi deopotrivă de mari, deopotrivă de luminoşi 
şi ar ieşi pe cer deodată, unite într-un glob şi într-o putere. Cele 
trei ipostasuri sunt ca trei sori având aceeaşi căldură şi lumină, 
aceeaşi ființă. Gândiţi-vă la trei sfeşnice cu trei lumini în ele, iar 
luminile deopotrivă de mari şi de luminoase, şi amestecați aceste 
trei făclii la un loc. Ce se întâmplă? Vedeţi o singură lumină. Sunt 
unite, dar nu amestecate. Şi-a păstrat fiecare lumina şi însuşirea 
ei. lată, aşa e cu ipostasurile Prea Sfintei Treimi. Sunt unite 
împreună în aceeaşi ființă, dar fiecare ipostas păstrează însuşirea 
Sa. Acestea vi le-am spus în treacăt, căci avem de spus multe. 

lată câte ceva din Epistola 38 a Marelui Vasile către 
Sfântul Grigore de Nyssa în privința ipostasurilor Prea Sfintei 
Treimi. lată ce spune el: un curcubeu care se formează din razele 
puternice ale soarelui, ce cad asupra unui nor care e plin de apă şi 
de rouă, dă la iveală o mulţime de culori; dar noi vedem că aceste 
culori se deosebesc, una fiind galbenă, alta albastră, alta roşie, 
alta portocalie, dar niciodată nu putem înţelege unde se unesc ele 
şi de unde până unde ţine galbenul, de unde până unde portocaliul 
sau verdele; aşa se înțeleg şi ipostasurile Sfintei Treimi: ele se 
unesc şi se pare că se amestecă. Dar nu, nu se amestecă, ci 
păstrează fiecare însuşirea sa. Dar fiinţa este una. Şi noi nu putem 
pricepe cât sunt de unite; ştim doar atâta: că sunt unite, dar nu se 
amestecă, şi se împart, dar fără să se despartă după fiinţă. 

Dar, fraţii mei, naşterea Fiului e de două feluri, sau El are 
două naşteri: o naştere a Lui e cea mai înainte de toţi vecii, din 
Tatăl, şi altă naştere e cea de sub vremi, din Prea Curata Fecioară 
Maria. 

Oare cu Duhul tot aşa este? Duhul Sfânt are şi Elo 
purcedere din Tatăl, mai înainte de toţi vecii, o dată cu naşterea 
Fiului, dar şi o arătare sub vremi. Când? La Cincizecime, când Se 
pogoară peste Sfinţii Apostoli în chip de limbi ca de foc (Sfântul 
loan Damaschin, op. cit., cap. 8, pp. 20, 25, 35). N-am zis în chip 
de limbi de foc, ci „ca de foc”, căci focul Duhului Sfânt e foc 
duhovnicesc. Dar oare, fraţii mei, dacă aceste două ipostasuri ale 
Prea Sfintei Treimi, Cuvântul şi Duhul Sfânt, sunt raze gemene, 
de o fiinţă, de-o fire şi de un scaun, de o domnie cu Tatăl, dar din 
Tatăl, este în ele vreo micşorare? Nu. Dar auzim în Evanghelie pe 
Mântuitorul zicând: „Tatăl Meu mai mare decât Mine este”. De 
aici arienii şi alți eretici din sec. al III-lea şi al IV-lea, pe baza 
acestui cuvânt al Domnului, „Tatăl Meu mai mare decât Mine 
este”, zic că Tatăl e mai mare decât Fiul cu dumnezeirea, cu 
fiinţa, cu firea, cu domnia, cu stăpânirea, cu voia, cu începătoria. 
Dar niciodată nu trebuie să înțelegem că Tatăl e cu ființa sau cu 
dumnezeirea mai mare decât Fiul. Căci atunci cădem în hula lui 
Arie şi a altor eretici, cu care s-a luptat Biserica 630 de ani până 
când i-a lămurit. Tatăl este mai mare decât Fiul şi decât Duhul 
Sfânt numai în calitate de cauză, pentru că Tatăl este cauza Fiului, 
căci Fiul se naşte din Tatăl, nu Tatăl din Fiul; şi Duhul purcede 
negrăit din Tatăl mai înainte de toţi vecii; deci cauza amânduror 
acestor ipostasuri din Sfânta Treime este Tatăl. A unui ipostas 
prin naştere şi a altuia prin purcedere. Deci Tatăl este mai mare 
prin calitatea Sa de cauză, nu cu dumnezeirea. Dacă vom zice cu 
dumnezeirea, hulim şi ne facem eretici. Hristos zice în 
Evanghelie: „Tatăl Meu mai mare decât Mine este”, dar în alt loc 
zice: „Eu şi Tatăl Meu una suntem”(loan 10, 30). Zicând aici 
„una”, arată identitatea fiinţei, pentru că sunt de-o-ființă. În altă 
parte, Filip zicând: „Doamne, arată-ne nouă pe Tatăl”, 
Mântuitorul îi răspunde: „Filipe, atâta vreme fiind cu Mine n-ai 
cunoscut că Tatăl este întru Mine şi Eu întru Tatăl?” (loan 14, 8- 
11). lată altă dovadă. Acolo unde Hristos zice: „Tatăl Meu mai 

mare decât Mine este”, arată pricina, că Tatăl este pricina Fiului 
şi a Duhului Sfânt. Iar acolo unde zice: „Eu şi Tatăl una suntem”, 
arată identitatea ființei, că sunt de-o-fiinţă. lar acolo unde zice: 
„Tatăl Meu întru Mine petrece şi Eu întru Tatăl”, arată 
nedespărțirea fiinţei. Că nu S-a despărțit niciodată Tatăl cu fiinţa 
de Fiul şi de Sfântul Duh. Iar acolo unde zice: „Toate ale Mele ale 
Tale sunt” — în rugăciunea arhierească — şi „toate ale Tale ale 
Mele sunt”, arată cele ce sunt de obşte Tatălui şi Fiului şi Duhului 
Sfânt, adică voia, dumnezeirea, domnia (Sfântul loan Damaschin, 
Dogmatica, cap. 18). 

Frații mei, acestea sunt mai grele pentru unii dintre 
dumneavoastră. Dar să ştiţi că e nevoie să ne interesăm şi să 
învăţăm despre Sfânta Treime. Auzi ce spune Sfântul Maxim 
către Talasie: „Cunoştinţa Sfintei Treimi şi a Celei de o ființă 
Treimi este sfințire şi îndumnezeire pentru îngeri şi pentru 
oameni”. E prea de nevoie să cunoaştem despre Sfânta Treime cât 
este cu putinţă omului. Dar oricât ar învăţa oamenii, nici îngerii, 
nici Heruvimii, nici Serafimii nu pot dogmatisi şi teologhisi 
despre Sfânta Treime cât trebuie. Dar toţi suntem datori să 
învăţăm cât putem despre Sfânta Treime. 

Vreau să vă mai spun ceva. Poate v-aţi minunat că aseară 
n-a fost privegherea ca la Paşti. De ce nu se face priveghere ca la 
Duminica Mare, ca la Ispas, ca la Buna Vestire, ca la celelalte 
praznice mari, mai ales că azi se serbează Dumnezeirea toată, 
adică Tatăl, Fiul şi Duhul Sfânt, şi deci ar fi trebuit să fie praznic 
mai mare ca la Paşti. Să vă spun: este o teologie în Biserică 
numită apofatică sau negrăită (Sfântul Talasie Libianul, Filocalia, 
vol. IV). Ea propovăduieşte pe Dumnezeu nu prin ceea ce poate 
spune mintea, ci prin ceea ce e mai presus de minte. Ea e cea mai 
înaltă teologie de sub cer şi face minţile iscoditoare să nu mai 
iscodească despre Dumnezeu. Căci ea zice: Ce este Dumnezeu, 
minte? Nu! Dumnezeu este izvor a toată mintea şi mai presus de 
toată mintea. Ce este Dumnezeu, putere? Nu-i putere. Dar ce? 

Este Dumnezeul puterilor, izvor a toată puterea. Ce este Dumne- 
zeu, frumuseţe? Nu! Dumnezeu este izvor a toată frumuseţea şi 
mai presus de toată frumuseţea. Ce este Dumnezeu, bunătate? Nu! 
Dumnezeu este izvor a toată bunătatea şi mai presus de toată 
bunătatea. Ce este Dumnezeu, milă? Nu-i milă. E izvor a toată 
mila şi mai presus de toată mila. Ce este Dumnezeu, înţelepciune? 
Nu! Este izvor a toată înţelepciunea şi mai presus de toată 
înţelepciunea. Ce este Dumnezeu, pronie (adică purtare de grijă)? 
Nu! E izvorul a toată pronia şi mai presus de toată pronia. Astfel 
se odihneşte mintea când spune că Dumnezeu e mai presus de 
minte. 

De ce nu s-a pus la această sărbătoare slavoslovie mare? 
Pentru că spun dumnezeieştii Părinţi: „Nici îngerii Tăi, Doamne, 
nici Heruvimii Tăi, nici Serafimii nu Te pot slăvi după vrednicie”. 
Ca să ne smerim, punem o slavoslovie de zi la această negrăită 
sărbătoare, ca să arătăm că nu putem să slăvim pe Dumnezeu 
după putere şi după cuviinţă, adică după cum ar merita să-L 
slăvim. Că de am avea limbi şi minţi îngereşti şi de Heruvimi, tot 
n-am putea să-l slăvim pe Dumnezeu cu atâta slavă cât trebuie să- 
I dăm Lui şi câtă slavă are El. Nici îngerii şi nici oamenii nu pot 
să slăvească Sfânta Treime după mărimea Ei şi după cinstea Ei, 
care o are în Sine ca Dumnezeu cel nemărginit întru slavă, şi la a 
Cărui slavă nu putem ajunge cu limbile cele de ţărână şi cu 
minţile cele slabe ale noastre. 

Dar este şi o teologie numită catafatică, sau afirmativă, sau 
pozitivă. Ea spune tot ce se poate vorbi de Dumnezeu în mod 
pozitiv. În această teologie noi zicem aşa: Dumnezeu e atotbun, 
atotmilostiv, atotîndurat, atotputernic, atotştiutor, nemărginit, 
neînscris împrejur, şi celelalte. Dar când veţi auzi că Dumnezeu 
este adâncul milei şi atotbun şi atotputernic, să nu crezi că vorbim 
de ființa Lui. Vorbim de-abia de însuşirile fiinţei lui Dumnezeu şi 
de tot ce se poate spune că e împrejurul fiinţei lui Dumnezeu. lar 
a voi să vorbim de însăşi ființa lui Dumnezeu, ar fi o nebunie! Că 

fiinţa lui Dumnezeu e neapropiată minţii îngereşti şi omeneşti şi 
nu se poate vorbi de fiinţa Lui, că dacă s-ar putea vorbi, n-ar mai 
fi Dumnezeu. Ceea ce se poate circumscrie de vreo minte nu mai 
e Dumnezeu, fiindcă e mărginit. De aceea, Dumnezeu, fiind mai 
presus de mintea omului, nu poate fi tâlcuit de ea şi nici nu poate 
fi spus vreodată de mintea sau de limba omenească ceea ce este El 
după fiinţă. Ci noi vorbim despre însuşirile Lui. Spunem că este 
atotbun, atotmilostiv ş.a.m.d. Iar de ce este Dumnezeu după ființă 
nu se pricepe nici o ființă şi nici o minte să vorbească. Şi deci se 
cinsteşte prin tăcere sau, cum zice dumnezeiescul Nicodim 
Aghioritul, după teologia catafatică, sau afirmativă; mintea vor- 
beşte despre Dumnezeu cu toată puterea ei, cât poate pricepe: că 
Dumnezeu e îndelung răbdător, că-i atotereator, că-i veşnic, că-i 
izvorul luminii şi orice ar vrea să spună ea; dar după teologia 
apofatică, tace şi amuţeşte şi-L propovăduieşte pe Dumnezeu nu 
prin cuvânt, ci prin altceva. În teologia apofatică, mintea 
proslăveşte Sfânta Treime numai prin frică şi minunare şi tăcere. 
Se înspăimântă de oceanul negrăit al ființei lui Dumnezeu, se 
minunează şi tace. Căci noi cinstim pe Dumnezeu prin cuvânt 
până la un loc, iar mai departe prin spaimă şi minunare şi tăcere. 
Atunci ne dăm seama că Dumnezeu e negrăit, că e Dumnezeu a 
toată mintea şi mai presus de toată mintea. Fraţii mei, ar trebui să 
vorbesc mai multe despre aceasta, dar nu intrăm în amănunte, să 
nu vă obosesc mai tare. 

Să coborâm la unele care sunt mai pe înţelesul nostru şi 
mai uşoare. Aţi auzit că se spun despre Dumnezeu unele lucruri 
trupeşte. Aţi auzit că se vorbeşte în Sfânta Scriptură despre ochiul 
lui Dumnezeu, urechea lui Dumnezeu, piciorul lui Dumnezeu, 
mâna lui Dumnezeu, mirosul lui Dumnezeu, genele lui 
Dumnezeu. Căci se zice: „Genele Lui întreabă pe fiii omeneşti, 
ochii Lui spre neamuri privesc” (Psalmul 118). Sau în altă parte 
se spune: „Şi a mirosit Domnul Dumnezeu miros de bună mi- 
reasmă” (Facerea 8, 21); sau în altă parte se vorbeşte de somnul 

lui Dumnezeu: „Scoală-Te, Doamne, pentru ce dormi?” (Ps. ). 
Sau în altă parte ați auzit de umbletele lui Dumnezeu. Căci zice: 
„Umbletele Tale, Dumnezeule, întru cele înalte” (Psalmul 88). Ce 
înseamnă umblarea lui Dumnezeu? Ce înseamnă piciorul lui 
Dumnezeu, urechea lui Dumnezeu? Căci se zice: „Doamne, auzi 
rugăciunea mea, ascultă cererea mea” (Psalmii 142, 1). Are 
Dumnezeu ureche, are Dumnezeu ochi, are Dumnezeu picioare, 
are Dumnezeu mână, are Dumnezeu miros, are Dumnezeu gene, 
are Dumnezeu nas? Doamne fereşte, să nu vă închipuiţi aşa ceva! 
Sfânta Treime sau Dumnezeu este o realitate simplă, în înțelesul 
că necompusă din părți. Dar de ce vorbim noi atunci de urechea 
lui Dumnezeu, de nările lui Dumnezeu, de mâna lui Dumnezeu, 
de piciorul Lui şi de ochiul Lui? 

lată de ce. Fiindcă la Dumnezeu — cum v-am spus, după 
teologia apofatică — toate sunt mai presus de minte, dar noi prin 
cele ale noastre (arată dumnezeiescul Damaschin şi Grigore 
Cuvântătorul de Dumnezeu) pe cele mai presus de noi ale lui 
Dumnezeu le înţelegem. Deci ce înseamnă ochiul lui Dumnezeu? 
Ochiul lui Dumnezeu înseamnă puterea lui Dumnezeu cea 
atotprivitoare. Că zice Solomon: „Ochii lui Dumnezeu sunt de 
milioane de ori mai luminoşi decât soarele şi nu există la El 
întuneric”. Căci se zice: „Întunericul nu se va întuneca de la Tine, 
Doamne, şi noaptea ca ziua se va lumina” (Psalmul 118). Ai văzut 
care sunt ochii lui Dumnezeu? Puterea lui Dumnezeu cea 
atotvăzătoare, care cercetează inimile şi minţile şi gândurile 
noastre. Ce înseamnă piciorul lui Dumnezeu? Prezenţa Lui în tot 
locul. Ce înseamnă urechea lui Dumnezeu? Înseamnă puterea 
atotauzitoare a lui Dumnezeu; El ne aude oriunde, şi în iad, şi în 
cer, şi pe pământ, oriunde am fi noi. Ce înseamnă genele Lui? 
Căci zice: „Ochii Lui peste neamuri privesc. Genele Lui întreabă 
pe fiii omeneşti” (ibidem). Genele Lui sunt neîncetata luare- 
aminte a Lui spre rugăciunea celor drepţi şi spre faptele tuturor 
oamenilor, spune dumnezeiescul Damaschin. Ce înseamnă mâna 

lui Dumnezeu? Căci zice: „Mâinile Tale m-au făcut” (Psalmii 
118, 73) şi „Dreapta Ta, Doamne, s-a proslăvit întru tărie”. Are 
Dumnezeu dreaptă? Are Dumnezeu stângă? Doamne fereşte! Noi 
aici, prin cele ale noastre, înțelegem cele mai presus de noi. 
Dreapta lui Dumnezeu este dreptatea şi puterea Lui cea dreaptă. 
Stânga lui Dumnezeu sau mâinile Lui sunt puterea cea 
atotlucrătoare, atotfăcătoare, prin care a făcut universurile, lumea 
cea gândită şi cea văzută, şi aşa mai departe. Mirosul lui 
Dumnezeu este plăcerea lui Dumnezeu pentru rugăciunea celor 
drepţi. Căci se zice: a mirosit Dumnezeu miros de bună mireasmă 
la Abel, şi la Moise, şi la Avraam, când au adus ei jertfă. Mirosul 
lui Dumnezeu este plăcerea pe care o are de jertfele curate ce se 
aduc pentru slava numelui Său. 

Dar Hristos n-a avut mâini şi picioare? Da! Tocmai de 
aceea a venit în trup, căci noi nu puteam înţelege în vecii vecilor 
pe Dumnezeu, dacă nu Se arăta prin faţa Fiului Său şi nu se făcea 
asemenea nouă. Căci este scris: „Cuvântul trup S-a făcut şi S-a 
sălăşluit printre noi”. Dar ai să spui, poate: „Părinte, dacă 
Dumnezeu n-are barbă şi n-are plete, şi n-are mâini şi n-are 
picioare, de ce e făcut în icoană cu barbă albă? Şi Duhul Sfânt - 
ca porumb, şi Hristos — sau în chip de copil, sau ca tânăr, sau 
altădată pe cruce? Răspunzând la aceasta, vom răspunde şi acelor 
bârfitori care zic că icoana e idol. Dacă noi zugrăvim pe 
Dumnezeu cu ochi, cu barbă, cu mâini, cu picioare ş. a., prin 
aceasta nu zugrăvim pe Dumnezeu în ceea ce este El după ființă, 
ci aşa cum a binevoit El să Se arate oamenilor, luând chip. Iar 
cinstea icoanei trece la Cel înfățișat în chip. Îl zugrăvim pe El om 
bătrân, cu barbă albă, pentru că Dumnezeu, Cel ce nu este compus 
şi n-are ochi şi picioare şi mâini, fiind nemărginit şi necuprins de 
nici o zidire, a binevoit să Se arate aşa pentru neputința noastră. 
Căci spune Daniil: „Am privit până când au fost aşezate scaune, 
şi S-a aşezat Cel vechi de zile; îmbrăcămintea Lui era albă ca 
zăpada, iar părul capului Său curat ca lâna; tronul Său, flăcări de 

foc; roţile lui, foc arzător. Un râu de foc se vărsa şi ieşea din el; 
mii de mii Îi slujeau şi miriade de miriade stăteau înaintea Lui! 
Judecătorul S-a aşezat şi cărţile au fost deschise” (Daniil 7, 9-10). 
Dumnezeu Cel necompus, Cel nemărginit, Cel fără de ani, a 
binevoit să Se arate omului aşa cum poate să-L înțeleagă el. S-a 
arătat ca un om vechi de zile, ca un moş bătrân, bătrân de tot. Şi 
înaintea Lui stăteau mulțimi nenumărate de îngeri şi de oameni 
slujind Lui. Dacă aşa a binevoit să Se arate lui Daniil, şi în alte 
chipuri S-a arătat şi lui Moise, şi lui Ilie, în Horeb, aşa L-au pictat 
pictorii. Pentru că Dumnezeu, ştiind neputința noastră de a-L 
înţelege după fiinţă, S-a arătat asemenea nouă, ca să putem să-L 
pictăm, să-L înţelegem măcar din cele ale noastre, ca să ne putem 
sui cu mintea la cele mai presus de noi. De ce pe Duhul Sfânt Îl 
pictăm în chip de limbi de foc sau de porumb? Fiindcă aşa a 
binevoit să Se arate: la Iordan ca porumb, iar la pogorârea Sa la 
Rusalii în chip de limbi de foc. Şi deci, dacă aşa a binevoit să Se 
arate Cel nemărginit, Cel veşnic şi fără de început, aşa ÎI pictăm. 
De ce pe Hristos Îl zugrăvim copil şi pe cruce, şi tânăr şi 
predicând pe munte? Pentru că aşa a fost pe pământ. De aceea 
dumnezeiescul Damaschin, în cele trei tratate ale sale despre 
Sfintele Icoane, zice: de n-ar fi venit Hristos în trup, nu ne-am 
închina la icoane. Dar Hristos venind, ni S-a arătat ca icoana 
Tatălui şi ca chipul ipostasului Său viu, şi fiindcă aşa s-a 
închipuit ipostasul lui Dumnezeu în Hristos, aşa ÎI pictăm şi noi. 
De aceea pictăm şi în icoane Sfânta Treime aşa, pentru că aşa ni 
S-a arătat în dumnezeiasca Scriptură, pentru înțelegerea noastră. 
Dar să trecem şi la altceva. Fraţilor, oare care sunt 
rugăciunile cele mai potrivite pentru Sfânta Treime? Care sunt 
rugăciunile cele mai scurte şi mai mântuitoare către Sfânta 
Treime? Către Maica Domnului avem multe rugăciuni, către 
Sfânta Treime şi mai multe. Dar care-i cea dintâi rugăciune de 
slavoslovie către Sfânta Treime? Ştiţi care este? Aceasta pe care-o 
auziți mereu în Biserică: „Slavă Tatălui şi Fiului şi Sfântului 

Duh”. Aceasta e prima rugăciune către Sfânta Treime şi cea mai 
scurtă şi cea mai dreaptă în conţinutul ei dogmatic. Pentru că prin 
aceste cuvinte slăvim persoanele Sfintei Treimi deopotrivă: întâi 
pe Tatăl, pricina; al doilea, pe Fiul, Cel născut mai înainte de toți 
vecii; al treilea, pe Duhul Sfânt, Care de la Tatăl purcede, fiind de 
un scaun şi de o ființă cu Fiul şi cu Tatăl. Şi care e rugăciunea de 
cerere cea mai scurtă către Sfânta Treime? Rugăciunea 
începătoare: „Prea Sfântă Treime, miluieşte-ne pe noi”. Să o 
zicem aceasta mereu, căci nu ştim multe rugăciuni către Sfânta 
Treime. Zi acasă şi pe drum: „Prea Sfântă Treime, miluieşte-mă 
pe mine, păcătosul”; „Prea Sfântă Treime, miluieşte-mă pe mine, 
păcătoasa”. Şi iarăşi: „Slavă Tatălui şi Fiului şi Sfântului Duh”. 
Acestea le poţi zice oricând; şi făcând aşa, te rogi Prea Sfintei 
Treimi cu rugăciune preaputernică şi foarte dreaptă în conţinutul 
ei dogmatic. Dar mai este o rugăciune — nu tare lungă şi foarte 
dreaptă în conţinutul ei dogmatic — alcătuită de Sfinţii Părinţi ai 
Bisericii din vechime: „Sfinte Dumnezeule, Sfinte tare, Sfinte 
fără de moarte, miluieşte-ne pe noi”. Când zicem „Sfinte 
Dumnezeule”, ne adresăm Tatălui; când zicem „Sfinte tare”, 
Fiului; când zicem „Sfinte fără de moarte”, Duhului Sfânt; iar la 
urmă, când zicem „miluieşte-ne pe noi”, ne închinăm tuturor 
persoanelor Sfintei Treimi deopotrivă (vezi Pidalion, Soborul IV 
ecumenic, an 451), ca Unui Singur Dumnezeu în Treime. Şi de 
aceea această cântare exprimă miezul credinţei noastre. 

lubiţii mei frați, am să închei acum cuvântul acesta, că 
sunteţi obosiţi. Vă spun numai: oriunde mergeţi pe drum, oriunde 
staţi, ziceţi către Sfânta Treime, cu glas sau în gând: „Nădejdea 
mea este Tatăl, scăparea mea este Fiul, acoperământul meu este 
Duhul Sfânt. Treime Sfântă, Slavă Ție!”, sau: „Slavă Tatălui şi 
Fiului şi Sfântului Duh”, sau: „Sfinte Dumnezeule, Sfinte tare, 
Sfinte fără de moarte, miluieşte-ne pe noi”. Amin! 

10 iunie 1968 

PREDICA A DOUA LA SFÂNTA TREIME 


„Cu cuvântul Domnului cerurile s-au întărit 
şi cu duhul gurii Lui toată puterea lor” 
(Psalmii 32, 6) 


„Căci Trei sunt Care mărturisesc în cer: 
Tatăl, Cuvântul şi Sfântul Duh, 
şi AceştiTrei Una sunt” 
( loan 5, 7) 


„Cunoştinţa Sfintei Treimi 
şi a celei de o ființă Treimi 
este sfințire şi îndumnezeire 
pentru îngeri şi pentru oameni” 
(Sfântul Talasie Libianul, 
„Capete despre dragoste şi înfrânare”, 
suta întâi, Filocalia, vol. IV, cap. 100, p. 10). 


Părinților şi fraţilor, 


Despre Prea Bunul Dumnezeu Cel închinat şi slăvit în 
Treime, unele le putem înțelege, dar a le grăi nu, iar altele le 
putem şi înțelege, şi grăi (Sfântul loan Damaschin, Teologhicon, 
p. 3). lată cele ce le putem înţelege şi grăi: că Dumnezeu este fără 
de început, fără de sfârşit, veşnic, pururea existent, nezidit, 
neschimbat, unic, necompus, fără de trup, nevăzut, nepipăit, 
nescris împrejur, nemărginit, neînțeles, necuprins, neajuns de 

minte, bun, drept, Ziditor al tuturor zidirilor, atotputernic, 
proniator al tuturor, Stăpânitor, Judecător; apoi că este Dumnezeu 
Unul după ființă, dar în trei ipostasuri: în Tatăl, în Fiul şi în 
Sfântul Duh; şi că Tatăl, Fiul şi Sfântul Duh sunt Una, afară de 
nenaştere, naştere şi purcedere. Apoi că Fiul şi Sfântul Duh sunt 
Una, afară de nenaştere, naştere şi purcedere. Apoi că Fiul Cel 
Unul Născut, Cuvântul lui Dumnezeu, pentru îndurările milei Sale 
spre a noastră mântuire, cu bunăvoirea Tatălui şi cu împreună- 
lucrarea Prea Sfântului Duh, fără de sămânță şi fără de stricăciune 
zămislindu-Se, prin Duhul Sfânt, din Sfânta Fecioară şi de 
Dumnezeu Născătoarea Maria s-a născut şi om desăvârşit dintr- 
însa S-a făcut. Şi că Acesta este Dumnezeu desăvârșit, şi Acelaşi 
om desăvârşit, din două firi, a dumnezeirii şi a omenirii, şi din 
două firi gânditoare, voitoare, lucrătoare şi libere. Sau ca să zic pe 
scurt, amândouă fiind desăvârşite, după voia şi rațiunea proprie 
lor, şi alcătuind un singur Ipostas. De aceea, după omenitate a 
flămânzit şi a însetat, S-a ostenit, S-a răstignit, şi moarte şi 
îngropare a primit, şi a treia zi a înviat şi la ceruri S-a înălțat, de 
unde iarăşi va să vie la noi, la sfârşitul veacurilor. 

Aşadar, fraţii mei, cele zise până aici sunt din cele ce noi 
oamenii putem a le înțelege şi a le grăi despre Dumnezeu. 

Iar cele privitoare la întrupare nu toate sunt necunoscute, 
nici toate se pot cunoaşte. Şi altceva este ceea ce se poate 
cunoaşte şi altceva ceea ce se poate grăi, precum şi altceva este a 
grăi şi altceva a cunoaşte. Deci multe din cele ce se înţeleg despre 
Dumnezeu umbrit, nu se pot spune în chip limpede. Şi în aceste 
cazuri suntem siliți să spunem cele ce sunt mai presus de noi prin 
cele ce sunt proprii nouă. Adică a grăi cele dumnezeieşti în chip 
omenesc (Sfântul loan Damaschin, op. cit., p. 436). Aşa Îi 
atribuim lui Dumnezeu somn, mânie, purtare de grijă, mâini, 
picioare şi cele asemenea. 

lar cele ce nu le putem nici înțelege, nici grăi despre 
Dumnezeu, sunt acestea: nu putem nici grăi, nici înțelege ce este 

ființa lui Dumnezeu sau cum este ea întru toate. Iarăşi nu putem 
înţelege şi grăi în ce fel Fiul Cel Unul Născut şi Dumnezeu, 
deşertându-se pe Sine, S-a făcut om din sângele Fecioarei, după 
altă lege decât cea a firii. De asemenea, nu putem înţelege, nici 
grăi în ce fel Duhul Sfânt purcede din Tatăl. Nici în ce chip 
Mântuitorul nostru a umblat pe deasupra apelor. Mai trebuie să 
ştim că nu este cu putinţă a grăi sau a înţelege despre Dumnezeu 
altele decât cele descoperite prin insuflare dumnezeiască, prin 
dumnezeieştile cuvinte ale Vechiului şi ale Noului Testament 
(vezi Sfântul Dionisie Areopagitul, Despre dumnezeieştile numiri, 
cap. 2, şi la Sfântul loan Damaschin, op. cit., p. 6). 

Aşadar, fraţii mei, în cele de până aici v-am spus despre 
cele ce se pot vorbi şi înţelege cu privire la Dumnezeu, precum şi 
despre cele ce nu se pot nici vorbi, nici înţelege cu privire la El. 

Să ştiţi însă şi să înțelegeţi, fraţii mei, că nu deodată şi nu 
tuturor S-a descoperit Dumnezeul nostru ca de o singură ființă şi 
în trei fețe (ipostasuri). Nu! Acest adevăr l-au cunoscut, prin 
Duhul Sfânt, din cele mai vechi timpuri, numai Sfinţii Prooroci ai 
lui Dumnezeu. 

Aceasta o arată dumnezeiescul părinte Grigorie al 
Tesalonicului, zicând: „Trebuie să avem în vedere şi aceca că 
Treimea de Ipostasuri a Dumnezeirii neştirbite din cauza unităţii 
obârşiei, proorocilor le-a fost cunoscută încă înainte de plinirea 
vremii” (Sfântul Grigore Palama, Tomul Aghioritic, p. 34). 

După Marele Vasile, această dogmă a dreptei credințe 
pretutindeni este semănată în Scripturi (Sfântul Vasile cel Mare, 
Cuvântarea a 4-a despre facerea lumii, foaia 25, Bucureşti, 1826). 
lar după Sfântul Grigore Palama: „Dogmele credinţei celei 
dreptmăritoare mai înainte au fost arătate tainic în legea lui 
Moise” (op. cit., p. 33). 

De aceea este bine ca mai întâi să arătăm acele mărturii 
din dumnezeiasca Scriptură cea veche, care în chip tainic şi 

umbrit au arătat dogmele credinţei dreptmăritoare, sau ne-au 
descoperit adevărul despre Unul Dumnezeu în trei ipostasuri. 

Dar care sunt acele tainice locuri din Vechiul Aşezământ 
care ne-au descoperit în chip umbrit adevărul despre Sfânta 
Treime? Încă de la începutul zidirii lumii acesteia simțite, şi mai 
ales de la zidirea omului, Dumnezeu ne-a descoperit nouă că El, 
deşi Unul după fiinţă, nu este într-o singură față. Acest lucru s-a 
arătat în chip tainic mai întâi atunci când El a zis: „Să facem om 
după chipul şi după asemănarea Noastră” (Facerea 1, 26). Acest 
cuvânt, „să facem”, ne dă să subînțelegem în chip tainic şi 
celelalte feţe ale Dumnezeirii. Aceasta s-a crezut încă din primele 
zile ale Bisericii Creştine. 

Dar şi în alt loc zice dumnezeiasca Scriptură: „lată, Adam 
s-a făcut ca unul dintre Noi...” (Facerea 3, 22). 

Sfântul Apostol Varnava, în epistola sa, vorbind de 
înnoirea neamului omenesc prin jertfa Mântuitorului şi arătând că 
El a fost şi la facerea cea dintâi a omului, ca şi la zidirea cea 
duhovnicească de a doua, zice: „El a făcut din început pe oameni, 
de aceea tot El trebuia să-i facă din nou”, căci către Dânsul a grăit 
Tatăl la facerea omului: „Să facem om...” („Epistola Sfântului 
Varnava”, Patrologia Graeca, tom. II, p. 727). 

La fel şi Herma, Părinte al secolului II, în cartea sa 
Păstorul, zice: „Fiul este mai vechi decât toate făpturile, căci El 
se sfătuia cu tatăl la facerea lumii” (Patrologia Graeca, tom. II, p. 
891). Dar şi Atanasie, Episcopul Râmnicului-Noul Severin, în 
lucrarea sa Sfântul Atanasie al Alexandriei şi biserica din timpul 
său, scrie: „Pentru ce n-a zis să fac, ci să facem pe om? Ca să 
înţelegem Stăpânirea. Ca nu pe Tatăl să-L cunoşti, iar pe Fiul să 
nu-L cunoşti. Ci să ştii că Tatăl a făcut prin Fiul şi Fiul a zidit cu 
voia părintească, şi aşa să slăveşti pe Tatăl întru Fiul şi pe Fiul 
întru Duhul Sfânt. Întru acest chip îndeobşte l-a făcut pe om, ca 
îndeobşte închinător a câte şi trei feţe să fii, nedespicând 
închinarea, ci unind Dumnezeirea” (Bucureşti, 1900, p. 13). Apoi 

zice: „Vezi o înfăţişare cu adevărat luminată în formă, iar după 
înţeles de Dumnezeu cuvântătoare. Căci arată curat şi limpede 
feţele. Şi a făcut Dumnezeu pe om zicând: să facem. Şi ne-a zis 
Scriptura epoiesan, adică «au făcut mai mulţi», ci epoinsen, adică 
«a făcut unul singur», ca să nu înţelegi mulțime de dumnezei. Că 
de s-ar fi scris în Facere la plural, necruţător ar fi fost cu oamenii, 
multe mulțimi grămădind asupra lor. Însă zice să facem, ca să 
cunoşti un Tată, un Fiu şi un Duh Sfânt. lar apoi, „a făcut 
Dumnezeu pe om”, ca să înţelegi cele trei feţe ca un singur 
Dumnezeu, nu după ipostasuri înmulțindu-L, ci ființa şi puterea 
Cea Una socotind-o. O singură mărire să ai neîmpărțind-o în 
închinare, nici în închinarea a unei mulțimi de dumnezei căzând. 
Că nu a zis au făcut dumnezeii pe om, ci a făcut Dumnezeu”. 

Aşadar, frații mei, învăţaţi nu de la mine, ci de la martorii 
cei vrednici de crezare arătaţi aici. Ca prin cuvântul acela, „să 
facem”, pe care l-a zis Dumnezeu la zidirea omului, să înţelegem 
în chip tainic şi celelalte feţe ale Dumnezeirii, adică pe Fiul şi pe 
Duhul Sfânt, cu Care s-a sfătuit Tatăl şi a lucrat la zidirea omului 
şi a întregii lumi. De aceea bine a zis undeva Sfântul Irineu că 
Fiul şi Duhul Sfânt sunt mâinile lui Dumnezeu Tatăl, cu care El şi 
la începutul, şi la înnoirea lumii — prin Hristos, Noul Adam - a 
lucrat. 

Tot umbrit Se arată fețele Dumnezeieşti şi la amestecarea 
limbilor celor ce zideau Turnul Babel. Căci şi acolo auzim: „Să 
Ne pogorâm şi să amestecăm limbile lor” (Facerea 11, 7). Vezi că 
nu zice „să Mă pogor”, ci „să Ne pogorâm”. Ba şi mai clar şi mai 
luminat despre Sfânta Treime se arată adevărul la stejarul 
Mamvri, când Prea Bunul Dumnezeu Se arată robului Său, 
patriarhul Avraam, în chip de trei tineri. Aici, pentru prima oară 
în dumnezeiasca Scriptură, apare la Dumnezeu în chip tainic 
numărul trei. lar dumnezeiescul părinte Avraam, cunoscând prin 
dumnezeiască descoperire că aceşti trei tineri sunt Unul 
Dumnezeu în Trei Feţe, a căzut cu faţa la pământ şi I s-a închinat 

Lui cu închinăciune până la pământ, care după cuvântătorii de 
Dumnezeu se cheamă latria (adorare), prin care numai pe Unul 
Dumnezeu se cade a-L cinsti. Şi a început a grăi către Cei Trei ca 
şi către Unul, zicând: „Doamne, de am aflat dar înaintea Ta, nu 
mă ocoli pe mine, robul Tău!” (Facerea 18, 3). Deci prin această 
unire, arată pe Domnul ca pe Un Singur Dumnezeu. Iar prin cele 
trei persoane cu care Avraam vorbea se arată în chip tainic cele 
trei feţe (ipostasuri) ale Dumnezeirii (vezi pe larg despre acest 
lucru în Hronograful de Neamţ, ed. 1837, la p. 246). 

Aceeaşi Taină a Sfintei Treimi s-a arătat în chip umbrit şi 
la muntele Horeb, când Dumnezeu Se arată plăcutului său rob 
Moise şi îi zice: „Eu sunt Dumnezeul tatălui tău, Dumnezeul lui 
Avraam şi Dumnezeul lui Isaac şi Dumnezeul lui Iacov” (Ieşirea 
3, 6). Aici, Prea Bunul Dumnezeu pomenind de trei ori numele 
Său şi făcând pomenire de feţele celor trei patriarhi: Avraam, 
Isaac şi Iacov, iarăşi ne-a arătat în chip tainic că El este Unul 
după ființă şi Întreit după Feţe (Sfântul Irineu de Lugdun, cap. III, 
6, şi Sfântul Justin Martirul, Apologetica 1, 65). 

lar de vom voi a merge cu mintea în dumnezeiasca 
Scriptură, iarăşi vom vedea de la ea că Dumnezeul nostru este 
Unul în Trei şi Trei în Unul şi că la zidirea lumii aceşti Trei şi 
Unul au lucrat. Căci scris este: „Cu Cuvântul Domnului cerurile 
s-au întărit şi cu Duhul gurii Lui toată puterea lor” (Psalmii 32, 
6). În acest loc auzind de Domnul, de Cuvântul Lui şi de Duhul 
gurii Lui, înțelegem cele Trei Feţe ale Dumnezeirii (Sfântul Ioan 
Damaschin, Dogmatica, partea I, laşi, 1806, cap.7 şi 8, pp. 21 şi 
36). Şi iară a închipuit în chip umbrit Sfânta Treime marele 
prooroc al lui Dumnezeu, Ilie, când a poruncit să toarne de trei ori 
apă pe Jertfa sa (III Regi 18, 34). 

Dar şi la proorocul Isaia se arată umbrit Sfânta Treime, 
când a văzut slava Domnului şi pe Serafimii ce stăteau înaintea 
Lui, fiecare având câte şase aripi: cu două acoperindu-şi fețele, cu 
două picioarele, iar cu două zburau, strigând unul către altul: 

„Sfânt, Sfânt, Sfânt este Domnul Savaot, plin este tot pământul de 
slava Lui” (Isaia 6, 3). Şi iarăşi ne arată Treimea Sfântul Prooroc 
Ilie, când a coborât de trei ori cu rugăciunea sa foc din cer (IV 
Regi 1, 10). Şi la fel cei trei sfinți tineri pe care Nabucodonosor, 
păgânul împărat al Babilonului, fiindcă țineau buna credință, i-a 
aruncat în cuptorul cel de şapte ori ars (Daniil 3, 20-23). 

Dar mai găsim în dumnezeiasca Scriptură şi alte mărturii 
care sunt într-un fel închipuirea Treimii. Aşa, de trei ori pe zi se 
ruga lui Dumnezeu marele prooroc Daniil, când era în robia 
Babilonului (6, 10). Trei au fost cuvintele care s-au scris de mâna 
cea tainică pe perete la ospăţul cel urât de Dumnezeu al lui 
Baltazar, prin care trei pedepse i se pregăteau de la Dumnezeu 
(Daniil 5, 2 şi 28). 

Acestea şi alte multe mărturii, care pentru scurtime nu le 
mai amintim, se găsesc în Vechiul Testament, prin care s-a arătat 
mai înainte, în chip umbrit şi tainic, adevărul despre Dumnezeu 
Unul în Treime. lar de vom deschide cartea legii darului, adică 
Noul Testament, în el vom afla — nu umbrit şi tainic, ci 
prealuminat şi preadesăvârşit — adevărul despre un Dumnezeu în 
trei Ipostasuri şi de o singură Fiinţă. 

Aşa vedem, mai înainte de altele, că la Botezul Domnului 
nostru lisus Hristos, Sfânta Treime S-a arătat în chip simţit şi 
preadesluşit. Căci acolo creştetul cel preasfânt şi preacurat al 
Fiului lui Dumnezeu de mâna dumnezeiescului loan Botezătorul 
s-a pipăit. lar Duhul Sfânt în chip de porumb s-a văzut; şi din cer 
glasul Părintelui s-a auzit: „Acesta este Fiul Meu Cel Iubit, întru 
Carele bine am voit” (Matei 3, 16). Deci, cum cântă Biserica lui 
Hristos:  „Închinarea Sfintei Treimi s-a arătat” (troparul 
praznicului, la Botezul Domnului). 

Dar Mântuitorul ne-a poruncit nu numai să ne închinăm, ci 
şi să ne botezăm în numele Prea Sfintei Treimi, când, după 
preasfânta Sa Înviere din morţi, arătându-Se sfinților Săi ucenici 
şi apostoli, le-a zis: „Datu-Mi-s-a toată puterea, în cer şi pe 

pământ. Drept aceea, mergând învățați toate neamurile, 
botezându-le în numele Tatălui şi al Fiului şi al Sfântului Duh”. 

Dar şi după Înălțarea Domnului Dumnezeului şi 
Mântuitorului nostru lisus Hristos la cer, prea iubitul Său ucenic, 
dumnezeiescul loan Evanghelistul şi de Dumnezeu Cuvântătorul, 
ne-a învăţat pe noi că Dumnezeul nostru este Unul după fiinţă şi 
Întreit după ipostasuri, zicând: „Trei sunt care mărturisesc în cer: 
Tatăl, Cuvântul şi Sfântul Duh, şi Aceşti trei — Una sunt” (I loan 
5,7). 

Părinților şi fraţilor, în cele de până aici v-am făcut 
cunoscute unele din mărturiile cele umbrite şi tainice ale 
Vechiului Testament, precum şi alte mărturii prealuminate din 
Legea Darului, prin care noi, creştinii, am învăţat să credem că 
Dumnezeul nostru este Unul după ființă şi Trei după feţe sau 
ipostasuri. 

În cele ce urmează, vreau să vă fac cunoscute şi alte 
lucruri de nevoie a le cunoaşte. Adică vreau să vă vorbesc puţin şi 
despre rugăciunile cele mai scurte şi mai obişnuite prin care toţi 
binecredincioşii creştini ne închinăm preasfintei şi de viață 
făcătoarei Treimi. Căci deşi toate rugăciunile noastre le facem 
către Prea Bunul nostru Dumnezeu Cel în Treime închinat şi 
slăvit, dar cele mai scurte şi mai obişnuite rugăciuni, cu care ne 
închinăm direct Prea Sfintei Treimi, sunt acestea: „În numele 
Tatălui şi al Fiului şi al Sfântului Duh”. Apoi rugăciunile cele ce 
se zic începătoare, care sunt: „Sfinte Dumnezeule, Sfinte tare, 
Sfinte fără de moarte, miluieşte-ne pe noi”; apoi „Slavă Tatălui şi 
Fiului şi Sfântului Duh”; „Prea Sfântă Treime, miluieşte-ne pe 
noi...” şi celelalte. 

Mai sunt şi alte multe rugăciuni către Prea Sfânta Treime, 
pe care Sfinţii Părinţi le-au alcătuit şi le-au lăsat Bisericii lui 
Hristos. Aşa este cântarea cea de la vecernie: Lumină lină..., apoi 
slavoslovia cea mare la utrenie, ca şi alte multe care se găsesc 

prin ceasloave şi prin cărţile de rugăciuni. Dar cele mai obişnuite 
sunt cele pe care vi le-am amintit. 

Alt lucru de care aş voi să mai amintesc în acest cuvânt 
este şi icoana Sfintei Treimi. Dacă vreun necredincios sau vreun 
eretic v-ar întreba de ce zugrăviți icoana Sfintei Treimi şi de ce vă 
închinaţi la ea, iată ce trebuie să-i spuneți: „Noi zugrăvim icoana 
Sfintei Treimi, a Maicii Domnului, a îngerilor şi a sfinților şi ne 
închinăm la ele pentru că cinstea chipului trece la acela al căruia 
este chipul (Sfântul loan Damaschin, Dogmatica, p. 372). Apoi, 
pentru că şi în legea veche poporul lui Israel se închina înaintea 
cortului, celui ce era icoana şi chipul celor cereşti (Ieşirea 25, 18 
şi 40; Evrei 8, 5). Dar şi Heruvimii care umbreau altarul erau 
lucruri de mâini omeneşti, dar făcute după porunca lui 
Dumnezeu”. lar de va întreba cineva pentru ce zugrăviți în icoană 
pe Dumnezeu Tatăl în chip de om bătrân, pe Fiul în chip de om 
tânăr şi pe Duhul Sfânt în chip de porumb, să le răspundeţi aşa: 
„Noi zugrăvim icoana Sfintei Treimi în acest fel, pentru că în 
acest chip a binevoit Dumnezeu a Se arăta nouă. Pe Dumnezeu- 
Tatăl ÎL zugrăvim în chip de om bătrân şi vechi de zile, după 
mărturia dumnezeieştii Scripturi, care zice: «Am privit până când 
au fost aşezate scaune, şi S-a aşezat Cel vechi de zile; 
îmbrăcămintea Lui era albă ca zăpada, iară părul capului Său 
curat ca lâna; tronul Său, flăcări de foc; roţile lui, foc arzător. Un 
râu de foc se vărsa şi ieşea din el; mii de mii Îi slujeau şi miriade 
stăteau înaintea Lui! Judecătorul S-a aşezat şi cărțile au fost 
deschise» (Daniil 7, 9-10). Pe Dumnezeul-Fiul Îl zugrăvim în 
chip de om tânăr, că aşa S-a arătat El în lume şi a petrecut cu 
oamenii pe pământ 33 de ani. Iar pe Sfântul Duh Îl zugrăvim în 
chip de porumb sau în chip de limbi ca de foc, că aşa a binevoit 
El a Se arăta la Botezul Domnului, şi la pogorârea Sa peste Sfinţii 
Apostoli”. 

Dar dacă vreun eretic vă va aduce mărturie din Scriptură 
că pe Dumnezeu nimeni niciodată nu L-a văzut (loan 1, 18), şi 

deci nici a-L zugrăvi nu putem, apoi să-i spuneţi că în adevăr pe 
Dumnezeu niciodată nimeni nu L-a văzut după ființa Lui, căci 
aceasta, după cum este nevăzută, aşa este şi cu totul necuprinsă de 
vreo minte de om sau de înger (Dogmatica, cap. 1, p. 1). Dar noi 
zugrăvim pe Dumnezeu în icoană fiindcă El, pentru milostivirea 
Sa cea nemărginită, S-a făcut om cu adevărat, spre a noastră 
mântuire. Şi apoi, tot dumnezeiasca Scriptură vorbeşte în multe 
locuri de arătarea şi de vederea lui Dumnezeu zicând: „Apoi 
Domnul S-a arătat iarăşi lui Avraam la stejarul Mamvri, într-o zi 
la amiază, când şedea el în uşa cortului său” (Facerea 18, 1). lar 
în alt loc zice: „Domnul însă grăia cu Moise faţă către față, cum 
ar grăi cineva cu prietenul său” (Ieşirea 33, 11). Şi în alt loc zice 
că Domnul grăia cu Moise, robul Său, „gură către gură”, la arătare 
şi aievea, iar nu în pilde (Numerii 12, 8). lar marele prooroc Isaia 
zice: „Văzut-am pe Domnul şezând pe scaun înalt şi măreț” (6,1). 
Dar şi lov a văzut pe Dumnezeu., căci zice: „Din spusele unora şi 
a altora auzisem despre Tine, dar acum ochii mei Te-au văzut” 
(42, 5). Şi marele Ilie Tesviteanul L-a văzut şi el pe Domnul în 
munte (III Regi 19, 12). Şi Daniil proorocul l-a văzut pe 
Dumnezeu în chipul unui om bătrân şi vechi de zile (7, 9). Dar şi 
alții din sfinții patriarhi, prooroci şi apostoli au văzut pe 
Dumnezeu în diferite chipuri. Însă noi nu zicem că aceşti sfinţi au 
văzut ființa lui Dumnezeu. Ci zicem că El li S-a arătat şi au văzut 
oarecari chipuri şi vederi pe măsura credinţei lor şi după cum a 
socotit înțelepciunea Sa cea negrăită că este de trebuință şi de 
folos a Se arăta robilor Săi (Sfântul loan Damaschin, Dogmatica, 
p. 436). 

Dar e bine a ţine minte şi aceasta: de auzim în Sfânta 
Scriptură că Dumnezeu este numit Tatăl nostru, potrivit celor zise 
de Mântuitorul nostru:,„,Voi tată să nu numiţi pe nimeni pe 
pământ, că Unul este Tatăl vostru Cel din ceruri” (Matei ), şi 
celor spuse după preaslăvita Sa Înviere: „Mă sui la Tatăl Meu şi 
Tatăl vostru şi la Dumnezeul Meu şi Dumnezeul vostru” (loan 20, 


265 


17), să nu înţelegem că Dumnezeu este Tatăl nostru după fire, ci 
El este Tatăl nostru după dar. Căci e Tată Ziditor după dar, dar nu 
născător. Tată firesc este numai al Domnului nostru lisus Hristos, 
pe Care L-a născut mai înainte de toţi vecii fără de mamă şi fără 
de patimă. Dar şi aceasta să o ştim că El este Tatăl nostru mai 
adevărat decât tatăl cel ce ne-a născut pe noi trupeşte. Fiindcă 
Dumnezeu, Tatăl nostru ceresc, dintru neființă ne-a adus întru 
ființă. Şi tot el a dat şi tatălui nostru cel după trup existenţa şi 
puterea de a ne naşte (Sfântul Atanasie al Alexandriei, Cuvântul 
11 împotriva lui Arie). lar dacă Dumnezeu ne numeşte pe noi în 
Sfânta Scriptură „dumnezei” şi „fiii” Săi, zicând: „Eu am zis: 
dumnezei sunteţi şi fii ai Celui Prea Înalt toţi” (Psalmii 81, 6), să 
ştim că, după darul lui Dumnezeu, pot căpăta şi oamenii 
dumnezeirea şi înfierea, dar după ființă numai un Fiu are 
Dumnezeu Tatăl: pe Domnul şi Mântuitorul nostru Iisus Hristos. 

În cele de mai departe vom spune puţine şi despre 
purcederea Sfântului Duh din Tatăl. Ieşirile Duhului Sfânt sunt 
două. Una e pururea şi mai presus de ani, împreună cu naşterea 
Fiului. lar alta sub vremi, care s-a revărsat şi se dă, după ce S-a 
proslăvit Hristos, apostolilor în zilele cele mai de pe urmă, în 
praznicul Cincizecimii, şi peste toți cei care până acum au dreaptă 
credință şi păzesc poruncile lui Dumnezeu. Şi precum îndoită este 
naşterea Fiului, una adică fără de început, numai din Tatăl, iar 
alta în vreme, ca noi şi pentru noi, numai din Maică, tot aşa 
îndoită este şi ieşirea Duhului Sfânt, una fără de vreme, numai din 
Tatăl, iar alta sub vremi şi către noi, de la Tatăl prin Fiul. Ieşirea 
Duhului Sfânt din Tatăl o arată însuşirea purcederii pe care a 
vestit-o Însuşi Domnul zicând: „Duhul Adevărului, Care de la 
Tatăl purcede” (loan 15,26). Iar pe cealaltă, care este sub vremi şi 
către noi, o mărturisesc cele ce s-au grăit despre Duhul Sfânt de 
către teologi în cărțile lor (Cataloghi, foaia 143). 

Precum mărturisim în Simbolul credinţei noastre celei 
dreptmăritoare, Duhul Sfânt purcede de la Tatăl. Acest mare 

adevăr nu l-am învăţat de la vreun înger sau de la vreun sfânt, ci 
de la Însuşi Stăpânul şi Ziditorul îngerilor şi al sfinţilor, de la 
Domnul Dumnezeul şi Mântuitorul nostru lisus Hristos. El ne-a 
arătat mai întâi acest mare adevăr în dumnezeiasca Sa Evanghelic, 
zicând: „lar când va veni Mângâietorul, pe Care Eu ÎI voi trimite 
vouă de la Tatăl, Duhul Adevărului, Care de la Tatăl purcede, 
Acela va mărturisi pentru Mine” (loan 15, 26). 

Apoi, după Domnul nostru lisus Hristos, sfinții din cele 
mai vechi timpuri, atât Sfinţii Apostoli cât şi Sfinții Părinţi, au 
învăţat că Duhul Sfânt purcede de la Tatăl şi prin Fiul S-a arătat 
oamenilor. 

Dintre Sfinții Părinţi, cel dintâi care arată acest lucru este 
Sfântul Grigore Făcătorul de minuni, care, ţinând credinţa ce s-a 
dat prin descoperirea Sfântului loan Evaghelistul şi de Dumnezeu 
Cuvântătorul, zice: „Şi în Duhul Sfânt, Carele din Tatăl are 
existența şi prin Fiul S-a arătat oamenilor” (Sfântul Ioan 
Damaschin, Dogmatica, p. 460). Dumnezeiescul Grigore Teologul 
(în Cuvântarea 45 către Evagrie) numeşte pe Fiul şi pe Duhul rază 
geamănă a Tatălui. La fel şi Sfântul Grigore de Nyssa, în 
cuvântările cele împotriva lui Ananie, grăieşte: „În fiinţa cea 
nezidită şi mai înainte de veci, Tatăl fără de început şi nenăscut şi 
pururea Tată se înțelege; iar dintr-Însul îndată, fără despărţire, 
Fiul Cel Unul Născut împreună se înțelege; iar prinr-Însul şi 
împreună cu Dânsul, negândind nimic între Ei în chip deşert şi 
neipostatic, îndată se înțelege împreună şi Duhul Sfânt, 
nerămânând la urmă după Fiul ca existenţă, ca să se înţeleagă Cel 
Unul Născut fără de Duhul” (Cataloghi, foaia 81). 

Dascălii cei mari ai Bisericii lui Hristos învaţă că nu şi de 
la Fiul (Filioque, precum zic catolicii), ci numai de la Tatăl se 
purcede Duhul Sfânt. Căci Sfântul Grigore Teologul, numind pe 
Fiul şi pe Duhul raze gemene ale Tatălui, ne-a arătat că feţele 
amândouă fără de nici o mijlocire din Tatăl sunt. lar Sfântul 
Grigore de Nyssa, zicând că Duhul nu este mai pe urmă decât Fiul 

după existenţă, dezaprobă socotința cum că Fiul a ieşit mai întâi, 
iar Duhul mai pe urmă din Tatăl. lar Sfântul loan Damaschin, 
spunând că:„Împreună întru aceeaşi dată este şi naşterea Fiului 
din Tatăl şi purcederea Sfântului Duh” (Dogmatica, p. 46), astupă 
cu totul gurile ce grăiesc în deşert cum că şi de la Fiul ar purcede 
Sfântul Duh. Şi în alt loc, dumnezeiescul loan Damaschin zice: 
„lar pe Duhul Cel Sfânt şi de la Tatăl ÎI zicem, şi Duh al Tatălui ÎI 
numim. lar din Fiul pe Duhul nu-L zicem, ci Duh al Fiului ÎI 
numim şi mărturisim că prin Fiul S-a arătat şi Se dă nouă” (op. 
cit., p. 44). E bine să mai ştiţi şi să ţineţi minte că oriunde se va 
zice că Duhul Sfânt este din Tatăl prin Fiul, sau că purcede din 
Tatăl prin Fiul, să ştiţi că acest cuvânt „prin Fiul” însemnează că 
într-aceeaşi dată şi împreună şi nedespărțit cu Fiul ce se naşte, 
purcede şi Duhul Sfânt din Tatăl, nerămânând mai pe urmă cu 
existenţa. Căci deodată şi ipostasul cel născut al Fiului şi 
ipostasul cel purces al Duhului au existența din Tatăl. Adică Fiul 
există împreună cu Duhul Sfânt ce purcede şi Duhul Sfânt este 
împreună cu Fiul ce se naşte. Și nici Fiul nu are după ipostas 
existența din Duhul Sfânt, nici Duhul nu are existenţa din Fiul. Ci 
întru aceeaşi dată acestea amândouă ies din Tatăl, deşi au un 
deosebit mod de existență, precum am zice că puterea cea 
încălzitoare prin puterea cea luminătoare ţâşneşte din foc (ibidem, 
pp. 481-482). 

Unii din teologii cei din Apus, spre a-şi întări şi a-şi 
susține dogma lor despre purcederea Duhului Sfânt şi de la Fiul, 
aduc această pildă: precum Eva e numai din Adam, iar Set 
împreună din Adam şi din Eva, aşa şi Fiul este întru cele 
dumnezeieşti numai din Tatăl, iar Duhul Sfânt din Tatăl şi din 
Fiul împreună. Însă să se ştie că Sfântul Grigore Teologul (în 
Cuvântul 23) şi Sfântul loan Damaschin (op. cit.) nu primesc 
această pildă, arătând că nu are nevoie Tatăl de oarecare ajutor al 
Cuvântului pentru purcederea Duhului. Ei arată că cele trei 
dumnezeieşti ipostasuri, deşi se deosebesc după însuşiri, sunt de o 

fiinţă. După ei nu numai că este cu neputinţă (precum zice şi 
Sfântul Vasile în Epistola 38) ca pilda aceea să fie adevărată, ci e 
şi foarte necuviincioasă şi e o deşertăciune ca din cele de jos a se 
lua asemănarea celor de sus. Nu mai spunem că de ar fi pilda 
aceea întru toate asemenea, ar urma, precum zice vestitul Iosif 
Vrienie (tom. I, foaia 47), că nu Duhul Sfânt purcede din Tatăl şi 
din Fiul, ci Fiul se naşte din Tatăl şi din Duhul. Căci nu Eva din 
Adam şi din Set, ci Set din Adam şi din Eva, care hulă nici 
catolicii nu o vor primi (vezi despre toate acestea, pe larg, la 
Sfântul loan Damaschin, Teologhicon, laşi, 1806, p. 488). Iar 
dacă în multe locuri Sfinţii Părinţi învață că Duhul Sfânt este chip 
al Fiului (ca Sfântul Grigore făcătorul de minuni în mărturisirea 
credinței, Sfântul Atanasie în Epistola I către Serapion, şi Marele 
Vasile în cartea a 5-a Împotriva lui Eunomie, şi Sfântul Ioan 
Damaschin în cartea I, cap.XIII, şi în al treilea tratat despre 
sfintele icoane), să se ştie că aceşti Sfinți Părinţi, numind pe Prea 
Sfântul Duh chip al Fiului, nu înţeleg că de la Fiul are existenţa. 
Căci numai din Tatăl purcede Duhul, şi numai Tatăl este pricina 
şi începutul şi al Fiului şi al Duhului (Sfântul loan Damaschin, 
Teologhicon, pp. 491-492). 

Cu acestea voi face încheierea cuvântului de astăzi. Şi să 
rugăm pe Prea Bunul nostru Dumnezeu, Cel în Treime închinat, 
ca să ne lumineze cu Darul Său, spre a înţelege şi a ţine minte 
dogmele cele preasfinte şi deplin adevărate ale credinței noastre 
celei dreptmăritoare. Amin! 

PREDICĂ LA SCHIMBAREA LA FAŢĂ A DOMNULUI 


Părinților şi fraţilor şi iubiţi credincioşi, 


În cele ce urmează vă vom arăta mai întâi cum a luat ființă 
acest praznic, amintindu-ne ce s-a întâmplat odinioară pe Muntele 
Taborului. Apoi vom tâlcui din Sfânta Scriptură învăţăturile cele 
tainice care s-au descoperit la această Schimbare la Faţă a 
Domnului Dumnezeului şi Mântuitorului nostru lisus Hristos. 

Domnul Dumnezeu şi Mântuitorul nostru lisus Hristos, la 
33 de ani ai vieţii Sale, înainte de patima Sa, a început a spune 
dumnezeieştilor Săi ucenici: „lată, ne suim în Ierusalim şi Fiul 
Omului se va da în mâinile oamenilor păcătoşi, şi-L vor bate pe 
EI, şi-L vor scuipa pe El, şi-L vor răstigni pe EI, şi-L vor omori 
pe El, şi a treia zi va învia” (vezi Marcu 8, 31; Matei 16, 23). 

Dar propovăduind El despre Sfintele Sale Patimi, care 
erau să se întâmple în Ierusalim, dumnezeieştii Lui ucenici au 
început a se întrista foarte, şi mai ales Petru îl oprea pe Dânsul, 
zicând: „Nu Ţi se cade Ție, Doamne, să-Ţi fie una ca aceasta; 
cruță-Te pe Tine, Doamne!” (Marcu 8, 32). 

De aceea Prea Sfântul Mântuitor, vrând mai înainte de 
pătimirea Sa să întărească credinţa dumnezeieştilor Săi ucenici şi 
să le arate că El de bună voie merge a patimi, nesilit de nimeni, ci 
numai din nemărginita sa dragoste pentru mântuirea neamului 
omenesc, a vrut să-i mângâie pe dânşii, spunându-le aceste 
cuvinte: „Sunt unii dintre voi care nu vor gusta moartea până nu 
vor vedea împărăţia lui Dumnezeu, adică până nu vor vedea slava 
Mea, cât este cu putere omului să o vadă”. Şi după ce le-a spus 
aceasta, după şase zile, a luat pe cei mai de frunte ucenici ai Săi, 
pe Petru, pe loan şi pe Iacov, şi mergând în Galileea, i-a suit pe 

dânşii cu Sine pe Muntele Taborului. Acolo, Domnul Dumnezeu 
şi Mântuitorul nostru lisus Hristos S-a schimbat la faţă şi s-a 
făcut chipul feţii Sale luminos ca soarele şi hainele Sale albe ca 
zăpada. Şi în timp ce ucenicii erau uimiți văzând această 
preaslăvită minune şi strălucirea feţii Lui Hristos, deodată au 
stătut de față, pe nori, doi bărbaţi înconjurați de slavă cerească, 
unul de-a dreapta Mântuitorului şi altul de-a stânga Lui. Aceştia 
erau cei doi mari prooroci, Moise şi Ilie (vezi Marcu 9, 1-4). 

Şi văzând apostolii această preaslăvită vedenie, s-au 
spăimântat foarte şi cugetau întru inima lor că sunt în ceruri. lar 
Petru, văzând atâta lumină şi atâta frumuseţe în chipul feţii lui 
lisus Hristos, ca şi la proorocii care Îl înconjurau, a zis aceste 
cuvinte: „Doamne, bine este să rămânem noi aici; să facem trei 
colibe: ie una şi lui Moise una şi lui Ilie una”. Şi zice 
dumnezeiasca Evanghelie că Petru nu ştia ce vorbea (Marcu 9, 5- 
6), pentru că era uimit de atâta bucurie, de atâta lumină şi 
mângâiere, şi ar fi voit să rămână acolo pe Tabor, şi în scopul 
acesta să-l facă lui Hristos şi celorlalţi doi prooroci câte o colibă. 

Dar pe când zicea el aceasta, un nor i-a umbrit pe ei. Căci 
un nor plin de lumină şi de fericire dumnezeiască s-a coborât 
deasupra Muntelui Taborului şi a acoperit vârful muntelui şi i-a 
umbrit pe ei. Şi din nor s-a auzit un glas: „Acesta este Fiul Meu 
cel Iubit; pe Acesta să-L ascultați!”. Şi după ce s-a auzit 
mărturisirea aceasta a Tatălui din ceruri, a încetat vedenia aceea. 
Atât Ilie, cât şi Moise s-au întors înapoi în rai, iar lisus a rămas 
singur şi n-au mai văzut apostolii nimic. Şi spăimântându-se ei, 
Mântuitorul le-a spus: „Vedeţi, ne coborâm acum de pe munte; să 
nu spuneţi nimănui vedenia aceasta până ce Fiul Omului va învia 
din morţi!” (Marcu 9, 7-9). 

Dar să vedem cum se tâlcuiesc aceste mari minuni, ce s-au 
întâmplat acolo. De ce oare Hristos a ales tocmai Muntele 
Taborului din Galileea, ca să se schimbe la față, şi nu alt munte? 
lată de ce: pentru că o mie de ani mai înainte a proorocit 

dumnezeiescul David că acest munte se va bucura de slava lui 
Dumnezeu. Căci zice: „Taborul şi Ermonul întru slava Ta se vor 
bucura”. Deci, trebuia să se plinească Scriptura ca Taborul să se 
bucure împreună cu cei ce L-au înconjurat pe lisus, cu cei trei 
dumnezeieşti ucenici ai Săi. Pentru aceasta a ales Iisus muntele 
Taborului. 

Dar pentru care pricină au venit de față la dumnezeiasca 
Lui schimbare la față acei mari prooroci, Moise şi Ilie? lată 
pentru care: când mai înainte cu şase zile întreba Mântuitorul pe 
Petru şi pe ceilalți ucenici: „Cine zic oamenii că sunt Eu?”, ei au 
zis: „Unii zic că eşti Ilie, alţii Moise, alţii Ieremia, iar alţii altul 
din proorocii cei de demult”. Şi acuma Mântuitorul, chemând la 
dumnezeiasca Sa schimbare la față pe Ilie şi pe Moise, a vrut să le 
arate dumnezeieştilor Săi ucenici că El nu este nici Ilie şi nici 
Moise, ci Dumnezeul lui Ilie şi al lui Moise. Le-a arătat deci: nu 
sunt prooroc, ci Dumnezeul proorocilor. 

Dar pentru care pricină Petru a zis către Hristos: „E bine 
să facem aici trei colibe...”? 

A fost din pronia lui Dumnezeu să zică el aşa, să-şi 
închipuie că e bine să facă acolo trei corturi, unul lui lisus, altul 
lui Moise şi altul lui Ilie. lar Dumnezeu Cuvântul, Hristos, i-a 
spus lui Petru, oarecum explicându-i: „Ascultă, Petre, tu cugeţi 
încă omeneşte despre Mine; tu încă crezi că Eu am nevoie de 
colibă ca să stau aici pe Tabor? Am să-ţi arăt Eu Cine sunt. Eu 
pot să fac colibă din norii din cer, Eu voi acoperi tot muntele cu o 
colibă de aur luminos, plin de raze de lumină. Îţi voi arăta că n- 
am nevoie de colibe omeneşti. Eu sunt Acela Care am acoperit cu 
nor tot poporul lui Israel patruzeci de ani în pustie şi pot să fac 
aici colibă de nor, să vă acopăr şi pe voi. Eu sunt Acela Care am 
dat legea lui Moise în Sinai şi am putut să-l chem pe el aici de 
față. Eu sunt Dumnezeul lui Ilie, Care M-am arătat în Horeb şi l- 
am chemat de faţă, ca să ştii că Eu sunt Dumnezeul proorocilor, 
Acela Care n-am nevoie de colibe făcute de mâini omeneşti”. 

Dumnezeiescul Părinte Efrem Sirul spune că atunci 
Taborul avea chipul Bisericii (Cuvântul la Schimbarea la Față a 
Domnului). Dar de ce avea atunci chipul Bisericii lui Dumnezeu? 
Iată de ce: acolo erau de față amândouă Testamentele. Acolo a 
văzut Moise, începătorul legii vechi, pe Hristos, Începătorul şi 
Dătătorul legii darului. Acolo a văzut iconomul Tatălui pe 
epitropul lui Dumnezeu, pe marele Petru Apostolul. Acolo a văzut 
Ilie, feciorelnicul legii vechi, pe Ioan Evanghelistul, feciorelnicul 
legii noi. Acolo Moise cel sfânt a văzut pe Petru cel sfințit. Acolo 
cel ce s-a suit la cer cu foc a văzut pe cel ce s-a rezemat pe 
pieptul cel de văpaie al lui Dumnezeu întrupat, pe Ioan 
Evanghelistul. Acolo au văzut proorocii pe Hristos, Care a creat şi 
pe prooroci, şi pe apostoli, ca Unul Ce-a a dat legea cea veche în 
Sinai, şi pe cea nouă o a desăvârşit în Ierusalim. 

Dar oare numai Mântuitorul S-a schimbat la față, sau şi 
unii dintre sfinți? Cu adevărat, şi unii dintre sfinți. Dacă ştiţi 
Scriptura şi ați citit Viețile Sfinților, ați aflat că şi sfinții lui 
Dumnezeu s-au schimbat la față, nu numai Hristos. Dar alta a fost 
Schimbarea la Față a lui Dumnezeu Cuvântul şi alta a fost 
schimbarea la față a sfinților Lui. Schimbarea la Față a Domnului 
şi Dumnezeului nostru lisus Hristos a fost preaminunată şi în chip 
străin. Lumina cea din Tabor, care lumina la față pe Hristos, nu 
izvora din fața Lui, ci dinlăuntrul Lui, din tot trupul, că era 
Dumnezeu întrupat. Lumina cea din Tabor a lui Hristos n-a venit 
din afară, ca să-L lumineze pe El, ci lumina dinlăuntru iradia şi în 
afară, căci El era izvorul luminii celei veşnice şi nemărginite. 

Iar sfinţii care s-au schimbat la față, au avut lumina nu de 
la ei, ci de la Dumnezeu. Aşa a fost Set, feciorul lui Adam, şi 
Moise, care s-a schimbat la faţă când a venit cu legea de pe 
Muntele Sinai, că, după cum spune dumnezeiasca Scriptură, nu 
puteau fiii lui Israil să privească la dânsul, de strălucirea feţei lui, 
şi se acopereau cu un văl, ca să nu-i orbească (Ieşirea 34, 30). 

Aşa s-au schimbat la față şi unii dintre sfinții mari ai 
Noului Aşezământ, ca Marcu Ascetul, Ava Siluan, Ava Sisoe cel 
Mare şi mulţi alţii, care străluceau ca soarele în anumite momente 
(Pateric, cap. 34). Dar sfinții nu aveau lumina din ei, ci îi lumina 
din afară darul Sfântului Duh, pe când lumina cea din Tabor, sau 
Schimbarea la Față a Domnului Dumnezeului şi Mântuitorului 
nostru lisus Hristos, era dinlăuntrul Lui, era din izvorul luminii 
celei gândite şi negrăite a dumnezeirii Lui (Sfântul Grigorie 
Palama). 

Dar oare ce zice Hristos la Schimbarea Sa la Faţă în chip 
tainic lui Petru? lată ce zice, cum dogmaticesc Sfinții Părinţi: 

„Tu, Petre, vrei să rămânem pe Tabor, tu vrei să facem 
aici trei colibe. Dar de ce vrei să rămânem aici? Pentru că ai văzut 
aici lumină, strălucire, slavă, bucurie, mângâierea Sfântului Duh; 
ai auzit aici glasul Părintelui Meu, Care M-a adeverit pe Mine 
cine sunt, a adeverit dumnezeirea Mea şi al cui Fiu sunt. De aceea 
vrei să rămân pe Tabor. Dar Eu, Petre, n-am venit să rămân pe 
Tabor, Eu am venit să-ţi spun ţie şi să-ți arăt ție şi celorlalți doi 
ucenici cine sunt Eu. Tu, cu şase zile în urmă, mă opreai să merg 
la patima cea de bună voie. Când ţi-am spus că merg la Ierusalim 
să sufăr, să pătimesc şi să mor pentru mântuirea neamului 
omenesc, ai zis: «Nu, Doamne, să nu-ţi fie Ție una ca aceasta! 
Cruţă-Te pe Tine, Doamne!» (Marcu 8, 32). lar Eu te-am suit pe 
Tabor şi ţi-am arătat slava dumnezeirii Mele, nu atâta cât este, ci 
cât poţi tu cuprinde ca om, ca să nu orbeşti cu ochii şi să nu mori. 
Ți-am arătat că Eu nu de silă, nu de frică merg la patimă, ci de 
bună voie. i-am arătat slava aceasta, ca tu să înveţi pe fraţii tăi, 
să propovăduieşti cu Iacov şi cu loan slava dumnezeirii Mele, pe 
care ați văzut-o aici, în muntele cel sfânt, celorlalți ucenici şi la 
toată lumea, ca să ştie toţi că Eu nu am fost numai om, ci şi 
Dumnezeu. De aceea am voit mai înainte de patimă să vă arăt 
vouă slava Mea, pe cât este cu putință omului a o vedea”. Deci 
zicea Hristos lui Petru, în chip tainic: „Petre, dacă Eu voi rămânea 

pe Tabor, să-mi faci colibă aici, oare cuvintele Scripturii cine le 
va împlini? Dacă Eu voi rămânea pe Tabor, oare cuvintele acelea 
scrise: «Împărţit-au hainele Mele loruşi şi pentru cămaşa Mea au 
aruncat la sorți» (Psalmii 21, 20) cui se vor potrivi? Dacă Eu voi 
rămânea pe Tabor, cu cine se vor împlini cuvintele: «Dat-au spre 
mâncare mie fiere şi în setea mea m-au adăpat cu oțet»? Dacă voi 
rămânea pe Tabor, cum se vor împlini cele ce zice proorocul 
Osea: «Vedea-vor pe Cel pe Care L-au împunsy? Dacă Eu voi 
rămânea pe Tabor, cum se vor împlini proorociile lui Isaia, care 
zice: «Dat-am spatele Meu spre bătăi şi obrazul Meu spre 
pălmuire, şi n-am întors faţa Mea de către ruşinea scuipărilor» şi 
«prin rănile Lui noi toţi ne-am vindecat» (Isaia 53, 5)? Dacă Eu 
voi rămânea, aici, pe Tabor, după cum zici tu, cum se vor împlini 
cuvintele acelea care zic că [Mesia] «cu cei fărădelege S-a 
socotit» (Isaia 53, 9). Şi când se vor împlini cuvintele vieții celei 
veşnice, dacă Eu nu Mă voi pogori în iad spre a învia pe cei morți 
şi a mă face începător al vieţii morţilor?”. Acestea parcă le spunea 
Hristos în taină lui Petru: „Nu, Petre, nu trebuie să rămân Eu pe 
Tabor; Eu trebuie să trec de aici pe celălalt munte, pe Golgota!” 

Aşa suntem noi, creştinii şi monahii, când avem bucuria 
Duhului Sfânt, când străluceşte în sufletele noastre câte o rază de 
mângâiere, de bucurie duhovnicească, când auzim o cântare 
bisericească, o predică frumoasă, o evanghelie: avem o bucurie 
duhovnicească şi o mulţumire sufletească aşa de mare că am vrea 
să rămânem pururea în acele momente, să nu mai avem scârbe, să 
nu mai avem rane, să nu mai avem dureri, să nu mai avem 
întâmplări grele în viaţa aceasta, ci să rămânem în aceste bucurii. 
Dar nu se poate, fraților! Trebuie să mergem de la Tabor la 
Golgota, să primim paharul Domnului. Căci ce zice? „Ce voi 
răsplăti Domnului pentru toate câte mi-a dat mie? Paharul 
mântuirii voi lua şi numele Domnului voi chema” (Ps. ). Adică, 
orice creştin trebuie să primească paharul pe care l-a primit 

Hristos în Grădina Ghetsimani, sau sfintele Sale patimi, dacă vrea 
să fie următor al lui Iisus Hristos, într-o măsură oarecare. 

Nu se poate mântui nimeni numai cu bucurii duhovnicești, 
numai cu mângâierile Duhului Sfânt şi cu viața paşnică şi 
liniştită. Dar de ce? Hristos ne-a spus nouă: „În lume, necazuri 
veți avea” şi „prin multe scârbe vi se cade să intraţi în împărăția 
cerurilor” (Romani 18, 17; I Petru 4, 13). 

Aşa frații mei, când avem bucurii şi mulţumiri 
duhovniceşti şi veselia cea duhovnicească în inimă, să nu ne 
oprim aici, ci să ne gândim că trebuie să trecem de la aceste 
momente la altele, adică să primim să suferim cu dragoste şi 
bucurie, să răbdăm toate scârbele şi întâmplările grele pentru 
împărăţia cerurilor, adică să-L urmăm pe Hristos de la Tabor şi la 
Golgota. 

Dar oare Mântuitorul nostru lisus Hristos a făcut această 
mare minune şi a împlinit această minune a Sa pe pământ pentru 
prima dată pe un munte? Nu mai avem în dumnezeiasca 
Evanghelie şi alte învățături şi pilde care ne arată că Hristos S-a 
folosit de munți pentru iconomia întrupării Sale şi pentru a da 
unele învățături de mântuire neamului omenesc? Ba da. Hristos, 
după ce S-a botezat, zice dumnezeiasca Evanghelie, a fost dus de 
Duhul în pustie şi a postit acolo în muntele Carantania 40 de zile 
şi 40 de nopți, ispitindu-se de satana (Matei 4,1-2), când I-a 
înfăţişat cele trei mari atacuri: al lăcomiei pântecelui, când a spus 
să facă pietrele pâini; al slavei deşarte, când L-a pus pe aripa 
bisericii şi l-a spus să Se arunce jos, spunându-i din Scriptură: 
„Scris este: îngerilor Săi va porunci să Te sprijine, să nu se 
împiedice de piatră piciorul Tău” şi al iubirii de avuţii (când L-a 
suit pe un munte înalt şi I-a arătat toată lumea, zicând că toate I le 
dă Lui dacă Se va închina satanei — Matei 4, 9). Deci, încă de la 
începutul misiunii Sale, Hristos, înainte de a începe 
propovăduirea, a folosit muntele şi pustia. În Muntele Carantania 
şi în pustia Iudeii a avut loc începutul misiunii celei duhovniceşti 

a lui lisus Hristos. Pe urmă vedem şi alte întâmplări pe munte. În 
munte a predicat Hristos şi a aşezat cele nouă fericiri ale Bisericii. 
Adeseori Se suia Hristos în munte seara şi Se ruga singur toată 
noaptea (Matei 14, 23). De pe munte S-a înălțat Domnul 
Dumnezeul şi Mântuitorul nostru lisus Hristos la cer. Pe munte S- 
a schimbat la față. Pe munte S-a răstignit. Vedeţi că, de la Botez 
şi până la Înălţare, multe întâmplări din viața Mântuitorului s-au 
săvârşit pe munţi. Şi nu în zadar sau fără rost s-au petrecut aceste 
întâmplări pe munți. 

Viaţa Domnului Dumnezeului şi Mântuitorului nostru 
lisus Hristos este prototipul, adică modelul cel veşnic al 
creştinilor, al vieţii creştineşti, şi va fi aşa în veacul veacului. 

Oare nu şi proorocii s-au folosit de munţi? Oare legea 
veche nu s-a dat pe Muntele Sinai? Oare Moise nu s-a rugat pe 
munte împotriva lui Amalec? Oare Ilie n-a văzut pe Dumnezeu în 
Horeb? Şi câte ca acestea! Iar, după Înălțarea Domnului, sfinții 
cei mai mari, ca Sfântul Antonie cel Mare, s-au nevoit în munte. 
La fel Sfântul Macarie cel Mare, Sfântul Arsenie cel Mare, 
Sfântul Sisoe cel Mare, Sfântul Pamvo, Ava Marcu de la peşteră, 
care n-a văzut 85 de ani față de om şi a vieţuit în Muntele 
Francesc şi a mutat muntele cu rugăciunea. Și nu ajunge vremea 
să spun de atâția mii şi zeci de mii de pustnici şi sfinți care, 
urmând lui Hristos, s-au retras din deşertăciunea lumii şi au voit 
mai bine cu fiarele şi păsările cerului să fie în pustie, decât cu 
lumea cea vicleană şi plină de răutăți. 

Dar de ce în munte şi în pustie? lată de ce: sfinţii lui 
Dumnezeu cei mari şi pustnicii s-au retras din lume, din vâltoarea 
lumii şi din valurile pline de zgomot, de răutăţi şi de vicleniile 
cele fără de număr; s-au retras în pustie ca să scape de trei 
războaie. Care sunt acelea? De auzire, de vedere şi de vorbire. 

Noi avem desigur cinci simţiri şi toate sunt punți ale 
păcatului. Dar mai cu seamă ochii şi urechile. Însă şi limba, dacă 
nu o înfrânăm, este o mare răutate, cum zice Sfântul Apostol 

Iacov. Deci, sfinţii s-au retras în munţi ca să scape de aceste trei 
feluri de răutăţi: să nu aibă cu cine vorbi, să nu vadă pe nimenea, 
să nu audă pe nimenea şi să stea pururea în comunicare cu 
Dumnezeu, prin sfânta rugăciune şi meditaţiile sfinte, ca să-l 
urmeze lui lisus Hristos, Care adesea se ruga singur în munte, 
noaptea şi uneori chiar ziua. 

Aşa a făcut şi Sfânta Teodora, pe ale cărei cărări ați călcat 
azi şi de atâtea ori venind aici, la schitul Sihla; şi pentru că poate 
nu ştiţi viaţa ei, vă voi face la sfârşitul acestei predici un rezumat 
al vieţii ei, căci nu îngăduie vremea să o spun mai pe larg. lată, 
aici unde este bisericuţa aceasta mică, care are anul acesta 205 ani 
de la întemeiere, tradiţia veche, care s-a păstrat din gură în gură şi 
din bătrân în bătrân, spune că a fost întâi coliba Sfintei Teodora. 
Ea a stat 14 ani de zile pe acest loc, unde fusese mai înainte un 
vestit pustnic, care venise aici din Munţii Vrancei. De obârşie ea 
era din Vânătorii Neamţului, fiica lui Gheorghe Joldea armaşul, şi 
a fost singură la părinţi. Către sfârşitul vieţii ei, când a câştigat 
darul Sfântului Duh, prin îndelungă osteneală şi post, s-a retras în 
peştera cea din vale, pe care o vedeţi. S-a retras, dar când? Când 
nu mai simțea foamea, nici setea, nici frigul. Omul duhovnicesc 
cel desăvârşit nu mai are nevoie de haină, nici de hrană multă şi 
nu-i mai este frig şi nici frică de nimenea. Căci are în inima sa pe 
Hristos, care i Se face lui şi haină şi hrană şi toate celelalte, şi-l 
păzeşte de toate. După ce s-a desăvârşit deci sfânta Teodora aici, 
s-a dus în peştera din vale, iar acolo a fost descoperită prin 
minune dumnezeiască, căci nu se ştia de dânsa. Duhovnicul ei din 
Sihăstria murise demult şi ea nu mai putea cobori de bătrâneţe 
până de vale, ca să se împărtăşească cu Prea Curatele Taine. Dar 
s-a întâmplat o minune ca aceasta: mai înainte de moartea ei, la 
trapeza Sihăstria nişte păsări veneau şi luau bucățele de pâine de 
la fraţii trapezari. Şi au văzut fraţii cum luau acelea pâine şi 
zburau cu ea încoace, spre miazăzi. Şi a observat şi stareţul 
mânăstirii şi le-a zis: „Fraţilor, păsările acestea vedeţi că nu 

mănâncă pâine, ci o iau în cioc, dacă le dai câte o bucată, şi 
zboară cu ea încolo, înspre pustia Sihlei (că nu era atunci biserica 
aici). Mi se pare mie, a zis starețul, că trebuie să fie vreun rob a 
lui Dumnezeu, vreun suflet a lui Dumnezeu căruia păsările 
acestea îi duc pâinea”. 

Într-o duminică după-amiaza, doi fraţi au luat 
blagoslovenie de la stareţul mânăstirii, după ce i-au spus: 
„Părinte, ne-am duce în partea aceea unde zboară păsările, poate 
să dăm peste acel pustnic căruia îi duc păsările mâncare de aici. 
Şi spune istoria — pe care am citit-o într-un vechi manuscris — că 
păsările parcă îi aşteptau, căci au zburat dincolo de Sihăstria, la 
marginile pământului. Şi au stat cu bucata de pâine în cioc până 
au venit fraţii, şi când să le ajungă, au zburat mai încolo, şi tot aşa 
zburau aproape de pământ şi pe distanţe mici, ca şi cum i-ar 
chema încoace, să le-o descopere pe Sfânta Teodora. Şi au venit 
fraţii, dar de la o vreme, către seară, a venit o ploaie mare şi s-a 
întunecat şi n-au mai văzut nici păsări, ba s-au şi rătăcit, că nu era 
pe atunci cărare, cum vedeţi acum, ci era pustie mare; de aceea i 
se spunea aici Sihla, adică sihăstrie, desime, căci era mare desime 
printre stâncile acestea. Nu exista atunci schitul Sihla, ci numai 
câte un pustnic rătăcitor care stătea câteodată aici. S-au rătăcit 
deci cei doi fraţi şi când au văzut că e noapte şi a venit şi ploaie şi 
s-a întunecat, au început a plânge, că erau uzi şi rătăciți. Şi s-au 
pus spate în spate lângă un foc, aici, aproape de peştera Sfintei 
Teodora din vale, şi au hotărât să poposească până la ziuă acolo, 
că nu mai ştiau să nimerească înapoi, fiind deja noaptea târziu. Şi 
stând ei acolo înfriguraţi, se îmbărbătau unul pe altul, zicându-şi: 
„Poate n-om muri noi până mâine, iar mâine vom găsi din nou 
calea, ca să ne întoarcem la Sihăstria”. Şi când a înnoptat tare şi 
era aproape de miezul nopţii, deodată au văzut o lumină mare ca 
un foc, acolo unde era peştera din vale. Şi când au văzut lumina 
aceea, cel mic a zis: „Măi frate, trebuie să fie nişte tâlhari aici, că 
cu am auzit că în pustiile cele mari stau hoţii”. Şi a zis cel mare: 

„Nu, frate, poate să fie chiar un sfânt, care a făcut focul”. Şi s-a 
dus cel mai mare şi s-a apropiat de lumina aceea şi ce credeți că a 
văzut acolo? Se vedea o roată mare de foc şi din roata aceea nişte 
limbi de foc ca nişte săbii se suiau la cer. Era Sfânta Teodora, 
care se ruga acum de 40 de zile şi de 40 de nopţi ca s-o găsească 
cineva, să-i ducă Sfintele şi Prea Curatele Taine a lui Hristos, s-o 
împărtăşească, că era prea slabă şi nu se mai putea duce singură, 
şi era goală, că putreziseră hainele de pe dânsa.. Fraţii, când au 
văzut-o, s-au speriat şi au zis: „Oare ce să fie?”. lar cel mai mare 
a zis: „Vezi, acesta este sfântul la care merg păsările cu pâine!”. 
În acel moment, Sfânta Teodora a lăsat mâinile în jos şi nu s-au 
mai văzut lumini, şi au rămas în întuneric şi le-a zis, cu un glas 
slab de tot: „Nu vă temeţi, fraților — că ei se temeau tare —, nu vă 
temeţi că e o nălucire, că eu sunt o femeie ticăloasă şi 
neputincioasă, şi mă rog lui Dumnezeu aici de 40 de zile şi 40 de 
nopţi să-mi trimită pe cineva să-mi aducă Prea Curatele Taine ale 
lui Hristos, că vreau să mă împărtăşesc cu ele mai înainte de a mă 
duce de aici de pe pământ. Nu pot să mă arăt vouă acum, pentru 
că hainele mele au putrezit demult şi sunt goală. Dacă vreţi, dați- 
mi o haină”. 

Şi atunci fratele cel mai mare a dezbrăcat rasa de pe 
dânsul şi a pus un bolovan în rasă, ca s-o poată arunca; şi a 
aruncat rasa sa, iar cel mai mic i-a dat cureaua. După ce s-a 
îmbrăcat cu rasa şi s-a încins, sfânta i-a chemat pe frați la ea. Şi 
când a ridicat mâinile în sus, s-a făcut lumină în jurul ei ca în 
jurul unui sfeşnic! Şi ei s-au speriat când au văzut-o. Era o femeie 
numai umbră de om, cu părul alb ca zăpada, luminată la față, 
slabă, numai pielea şi oasele, şi vorba rar, cu glas blând şi stins. 
Şi a zis: „Nu vă temeti, fraţilor, eu sunt o smerită roabă a lui lisus 
Hristos, pe nume Teodora. Duceţi-vă repede la mănăstire şi 
spuneţi părintelui egumen să trimită mâine pe duhovnicul Antonie 
şi pe diaconul Laurentie. Că mâine la ora 12 din zi mă voi sfârşi. 
Să-mi aducă aici Prea Curatele Taine”. Iar fraţii au zis: „Doamnă, 

noi nu ştim acum unde este Sihăstria, că ne-am rătăcit de aseară şi 
iată că a venit ploaia şi este întuneric”. Şi ea a zis: „Uitaţi-vă la 
răsărit!”. Şi a făcut un semn cu mâna şi li s-au arătat acelora două 
sfeşnice luminoase. Şi zise: „Mergeţi după aceste două sfeşnice, 
că îndată veți sosi la Sihăstria”. 

Şi s-au întors ei după cele două sfeşnice şi cele două 
sfeşnice mergeau sus de la pământ, şi în câteva minute s-au trezit 
la poarta Sihăstriei. Şi au bătut în poartă, căci tocmai era slujba 
utreniei, slujba de miezul nopții, şi portarul care era atunci la 
poartă zise: „Cine sunteţi?”. Şi aceia: „Noi suntem, fraţii care ne- 
am dus astăzi după păsările acelea”. Şi le-a dat drumul şi s-au dus 
în biserică şi au ascultat utrenia, iar după utrenie i-au spus 
stareţului: „Părinte, am găsit o mare sfântă”. „Unde?”. „Acolo 
unde sunt stânci multe (căci ei nu ştiau cum se cheamă locul 
acela)”. „Cum o cheamă?”. „Teodora”. „Dar nu aţi găsit pâinea 
care o duc păsările?”. „N-am găsit-o. Ne-am dus noi după păsări o 
bucată de drum, dar de la o vreme le-am pierdut din ochi şi ne-am 
rătăcit”. Şi i-a întrebat: „Pe unde aţi mers?”. „lată, pe plaiul 
acesta”. „Şi pe unde aţi găsit-o?”. „Prin pustia Sihlei, pe acolo pe 
unde e stâncăraia aceea mare...” 

Şi repede s-au pregătit stareţul, şi duhovnicul, şi diaconul, 
şi a mers aproape tot soborul. Au luat Sfintele şi Prea Curatele 
Taine şi tot ce trebuia pentru împărtăşit şi au venit până unde s-au 
rătăcit fraţii, care au zis: „lată, pe aici ne-au dus sfeşnicele 
acelea”. Şi îndată au văzut sub o stâncă ascunsă pâine multă, 
bucăţi de pâine mucegăită, uscată. Îi întrebară: „Aceasta aţi găsit- 
o ieri?”. „N-am găsit-o”. O puseseră păsările acolo, pentru sfânta, 
că poate mânca câteodată o bucată de pâine şi bea apă din stânca 
aceea scobită de acolo, de sus. Şi au zis fraţii: „Se vede că nu-i 
departe de aici” (căci uitaseră locul). Şi când s-au dus mai încolo, 
au văzut pe sfânta la rugăciune, cu haina cu care se îmbrăcase 
ieri. 

Şi s-au oprit toți. Şi stareţul, care avea Sfintele Taine, a 
vrut să îngenuncheze, dar sfânta l-a oprit: „Nu se cuvine, sfinte 
părinte, să îngenunchezi având asupra ta nepreţuitele Taine ale lui 
lisus Hristos; eu trebuie să îngenunchez, că sunt păcătoasă!”. Aşa 
s-a smerit ea, căci sfinţii cei mari niciodată nu se laudă, ci pururea 
zic că sunt păcătoşi. Că cine se laudă, cade din darul lui 
Dumnezeu în trufie şi se face diavol, măcar de ar fi vieţuit toată 
viaţa în pustnicie. 

Şi atunci, Sfânta Teodora, mai înainte de a se împărtăşi cu 
Prea Curatele Taine, a spus viaţa ei, de unde se trage şi pe unde a 
stat. Şi după ce s-a împărtăşit cu Prea Curatele Taine, a strălucit 
faţa ei ca soarele şi a ridicat mâinile la cer şi când şi-a dat duhul a 
ieşit o mireasmă de a mirosit tot muntele trei zile! Şi a lăsat 
aşezământ ca sfintele ei moaşte să le puie în peştera din vale. Şi a 
stat o vreme acolo. Şi apoi s-au dus în altă parte, unde a rânduit 
Dumnezeu, după cum se ştie din istorie: la sfânta mănăstire şi 
lavră Pecerska din Kiev. 

lată că v-am istorisit câte ceva despre Sfânta Teodora. Ea 
a pustnicit mai întâi în Munţii Vrancei şi a fost de metanie de la 
Mănăstirea Nifon, din ţinutul Buzăului. Astfel, Sfânta Teodora a 
urmat celorlalți mulți sfinţi şi mari asceţi ai lumii care au trăit 
prin pustie şi prin peşteri. Şi s-a săvârşit aici, în părţile noastre, şi 
până astăzi a rămas numele peşterii din vale Peştera Sfintei 
Teodora. Dar să ştiţi că mai întâi aici a stat, şi apoi, către sfârşitul 
vieţii ei, s-a dus acolo, în peştera din vale. 

Am voit să vă spun un fragment din viața Sfintei Teodora, 
după ce v-am spus istoria prealuminatului praznic al Schimbării la 
Faţă, că foarte se potrivesc: iată, aici avem şi muntele, şi 
bisericuţa! 

Am ascultat astăzi dumnezeiasca Liturghie de aici, de pe 
stâncă, şi când se cânta troparul „Schimbatu-Te-ai la Faţă în 
munte, Hristoase Dumnezeule”, mi se părea că chiar aici se face 

Schimbarea la Faţă. Căci aici e şi biserica, aici şi slavoslovia, aici 
şi muntele... 

Acestea vi le-am spus în rezumat despre istoria 
dumnezeiescului praznic al Schimbării la Faţă, despre sfinții care 
au urmat lui Hristos strălucind cu viaţa şi care au petrecut în 
munţi şi în peşteri, dar şi puține din viaţa Sfintei Teodora, cu ale 
cărei sfinte rugăciuni să ne ajute Mântuitorul şi să ne mântuim cu 
toții. Amin. 


(Această predică s-a rostit la Sihla, la hramul bisericuţei de sub stâncă, la 6 august 1968) 

PREDICĂ LA ADORMIREA MAICII DOMNULUI 


lubiţi credincioşi, 


Toate praznicele de peste an din Biserica lui Hristos cea 
dreptmăritoare, rânduite spre cinstirea sfinților, aduc mare 
bucurie duhovnicească binecredincioşilor creştini. Dar oricât de 
mare ar fi slavoslovia pe care o aducem sfinţilor, ea nu se poate 
asemăna cu aceea pe care trebuie să o aducem lui Dumnezeu, 
Ziditorul sfinţilor. 

Astăzi nu este praznic de sfinți, nici de îngeri. Astăzi 
Biserica lui Dumnezeu cea dreptmăritoare prăznuieşte şi 
sărbătoreşte pe Împărăteasa tuturor îngerilor şi a tuturor sfinţilor. 
Nu se poate asemăna cinstea robilor cu a împăraţilor. Astăzi este 
praznic împărătesc, pentru că Împărăteasa a toată făptura se mută 
astăzi de la noi. 

Dar este bine să ştiţi cum s-au întâmplat lucrurile la 
Adormirea Maicii Domnului, cum s-a mutat Maica Vieţii de la 
noi la cer. lată cum: 

Mai înainte cu trei zile de Adormirea Maicii Domnului, 
Prea Sfântul şi Atotputernicul Dumnezeu şi Mântuitorul nostru 
lisus Hristos a trimis din cer pe Arhanghelul Gavriil ca să 
binevestească Maicii Lui mutarea ei la cele fără de grijă. Acelaşi 
dumnezeiesc Arhanghel care fusese trimis de Dumnezeu când i-a 
binevestit ei că va naşte pe Hristos, Mântuitorul lumii, vine acum 
şi-i vesteşte mutarea din această viaţă pământească la odihna cea 
veşnică şi la slava şi cinstea cea negrăită pe care o are în cer 
(Prolog, luna august, în 15 zile). 

Şi venind Arhanghelul Gavriil, a adus el Prea Curatei 
Fecioare Maria, ca semn, o ramură de finic, după cum la Buna 
Vestire îi adusese un crin. Prea Sfânta Maică a lui Dumnezeu, 
înțelegând de la Arhanghelul Gavriil că trebuie să părăsească 
lumea şi pământul acesta, s-a întors acasă cu multă bucurie şi şi-a 
gătit casa ei cu lumânări şi cu tămâieri; şi rugându-se, a ieşit din 
casă şi s-a dus la muntele Măslinilor, unde avea adeseori obiceiul 
să se roage Prea dulcelui Său Fiu şi Dumnezeului ei lisus Hristos. 
Deci, ducându-se în Muntele Măslinilor şi rugându-se Prea Sfânta 
Maică a lui Dumnezeu, s-a făcut o minune mare şi prea slăvită: 
măslinii şi toți copacii de pe muntele acela, şi toți pomii roditori 
de acolo, când s-a închinat Ea, s-au închinat şi ei cu dânsa până la 
pământ. Şi de câte ori se închina ea, şi copacii se plecau până la 
pământ, în semn de cinste mare şi de închinăciune adusă Prea 
Sfintei Maicii lui Dumnezeu, Maica Vieţii. După aceasta, s-a 
întors acasă şi s-a făcut un cutremur mare, încât s-a cutremurat 
locul unde era casa ei. Şi ea a căzut la rugăciune şi a aprins iarăşi 
lumânări şi tămâie, şi a chemat pe toate sfintele femei împreună 
vieţuitoare cu dânsa, pe sfintele mironosiţe şi pe prietenele ei, şi 
le-a spus: „lată, vremea a sosit ca eu să vă las, să mă duc la Fiul 
meu şi Dumnezeul meu”. Şi s-au întristat foarte şi au plâns mult 
sfintele femei şi mironosiţele şi toate acele sfinte văduve şi 
fecioare care urmau Prea Sfintei Maici a lui Dumnezeu şi 
învățăturilor ei. 

Dar minunea aceasta a fost urmată de o altă minune. 
Deodată s-a făcut un vifor mare şi un vânt puternic, iar acesta 
aducea pe norii cerului pe cei doisprezece apostoli (care veneau 
de la marginile lumii, unde fuseseră trimişi la propovăduire) să ia 
parte la cinstirea şi îngroparea Prea Sfintei Fecioare Maria.. I-a 
adus pe apostoli, pe nori, Însuşi Dumnezeu Cuvântul, ca să dea 
mai multă cinste şi slavă Prea Sfintei Sale Maici. 

Şi când au sosit aceia, ea le-a spus: „Sfinţii mei ucenici şi 
ai Fiului meu Apostoli şi ucenici, iată pentru care pricină v-au 

adus norii aici, la Ghetsimani. Eu trebuie să mă mut; am primit 
vestea de la Arhanghelul Gavriil să vă las, dar nu de tot, ci să trec 
la ceruri şi de acolo să vă ajut”. 

Şi au plâns toţi dumnezeieştii apostoli, iar mai la urmă a 
venit marele apostol Pavel, care a început a plânge, zicând: „O, 
Maică a Vieţii şi a lui Dumnezeu Cuvântul, eu pe Dumnezeul meu 
lisus Hristos în trup nu L-am văzut, dar pe tine văzându-te în 
trup, mi se părea că El Însuşi petrece pururea cu noi şi că-L văd 
chiar pe Dânsul. Şi multă mângâiere am avut noi, apostolii, 
avându-te pe tine cu noi. Dar acum te duci şi tu! Ai mare bucurie 
că te duci la bucuria veşnică. Dar noi ne şi bucurăm, ne şi 
întristăm. Ne bucurăm de bucuria ta, că te duci la acele preasfinte 
locuri şi la veselia cea fără de margini, dar ne şi întristăm că 
rămânem aici pe pământ fără vederea şi fără blândeţea ta, şi fără 
sfintele tale povăţuiri şi sfintele tale rugăciuni cele prea 
puternice” (Prolog, luna lui august, în 15 zile). 

Aşa au vorbit şi ceilalți apostoli. Apoi Prea Sfânta 
Fecioară Maria le-a ţinut ultimul cuvânt şi le-a spus: „lată, eu mă 
voi culca pe patul meu şi voi aşeza trupul meu aşa cum îmi va fi 
voia, iar voi aşa să-l lăsaţi. Şi zicând aceasta, şi-a luat iertare de 
la toţi cei de față, de la dumnezeieştii apostoli şi de la sfintele 
femei, şi făcându-şi semnul Sfintei Cruci, s-a culcat pe pat, a 
închis ochii, a pus mâinile pe piept şi şi-a dat duhul. 

Şi o, minunile tale, Prea Sfântă Maică a lui Dumnezeu! 
Îndată ce Prea Sfânta Maică şi-a dat duhul ei preasfânt şi 
preacurat în mâinile Fiului Său, toţi orbii şi toţi ologii, şchiopii şi 
bolnavii care veniseră acolo, din oraş şi de pretutindeni de 
dimprejur, s-au făcut sănătoşi! Muţii vorbeau, surzii auzeau, 
leproşii s-au curăţit, şchiopii umblau, că aşa a binevoit Prea 
Sfântul Dumnezeu şi Mântuitorul Hristos, să  cinstească 
Adormirea Prea Sfintei Sale Maici, cu minuni preaslăvite, ca să 
ştie toți că nu a adormit o femeie de rând, ci Maica Cuvântului, 

Maica lui Dumnezeu, a Dumnezeului minunilor (Prolog, luna lui 
august, în 15 zile). 

După aceasta, dumnezeieştii apostoli, îndată ce Maica 
Domnului şi-a dat preacuratul ei suflet, au început să audă mii şi 
milioane de cântări îngereşti în văzduh, care lăudau şi cântau 
cântări pentru ieşirea Maicii Prea Sfântului Dumnezeu. Şi au 
început a cânta şi ei, ca şi îngerii în văzduh. Şi luând patul acela 
cu preacuratul şi preasfântul trup al Maicii lui Dumnezeu, au 
început să călătorească la Ghetsimani, ca să-l ducă acolo, să-l 
puie în mormânt. Şi erau însoţiţi de cântările îngereşti din văzduh, 
iar apostolii şi mulțimea creştinilor şi toţi ucenicii lui lisus 
Hristos cântau pe pământ. Şi era o cântare comună a turmei celei 
cuvântătoare a lui lisus Hristos de pe pământ şi a celei 
înţelegătoare din cer, adică a îngerilor. Şi petreceau şi cerul, şi 
pământul — adică şi oamenii, şi îngerii — pe Maica lui Dumnezeu 
la mormântul ei cel preasfânt. Mergând ei astfel şi auzindu-se 
cântările şi simțindu-se mireasma preasfântului trup umplând 
locurile pe unde treceau de bună-mireasmă, s-a trezit zavistia 
iudeilor; şi unii dintre ei s-a dus cu mare îndrăzneală să dea jos de 
pe umerii apostolilor patul acela preasfânt. Ba unul dintre ei a 
îndrăznit chiar să se apropie şi să puie mâinile pe preasfântul pat. 
Dar — o, minunile tale, Maica lui Dumnezeu! — toţi cei care voiau 
să dea jos năsălia de pe umerii celor care o duceau au orbit şi nu 
mai vedeau nici de unde au venit şi nici unde mergeau! Iar celui 
care a îndrăznit — un evreu numit Antonie — să se atingă de acea 
preacurată năsălie pe care se afla preasfântul trup al Maicii lui 
Dumnezeu, i s-au tăiat lui deodată, cu mână îngerească nevăzută, 
amândouă brațele, rămânând lipite de năsălie, iar el a căzut jos 
leşinat şi aproape mort. Şi cerea iertare Maicii lui Dumnezeu şi 
cei orbiţi, şi cel căruia i se tăiaseră mâinile. 

Şi atunci, dumnezeiescul apostol Petru, luând de pe 
pieptul Maicii Domnului, de pe năsălie, ramura de finic pe care i- 
o adusese Arhanghelul Gavriil, a pus-o pe ochii celor orbiţi şi 

deodată s-au făcut sănătoşi, şi atingând cu ea mâinile celui căruia 
i-au fost tăiate de îngerul nevăzut, s-au prins mâinile înapoi! Şi 
aşa s-au săvârşit minunile preaslăvite ale Maicii Domnului. 
Aceasta i-a făcut pe toți să strige într-un glas: „Mare este 
Dumnezeu lisus Hristos şi mare este Prea Curata Lui Maică, Prea 
Sfânta Fecioară Maria!”. 

Şi mergeau cu toții împreună. Mergeau chiar şi cei ce 
zavistuiau mai înainte, cântând şi mărturisindu-şi păcatele lui 
Hristos Dumnezeu, şi căindu-se ei de greşeala cea mai dinainte, 
lăudau pe Maica milostivirii, pe Maica Domnului, care nu a ţinuse 
păcatul lor, ci îi iertase pe toţi şi le dăduse vindecare. 

Şi ajungând la Ghetsimani, au pus preasfântul trup al 
Maicii lui Dumnezeu în mormânt de piatră nouă, care era întocmit 
de mai înainte, şi punând piatra pe uşa mormântului, au auzit trei 
zile şi trei nopţi cântări îngereşti împrejurul mormântului Maicii 
Domnului. 

Apoi s-a întâmplat alt lucru minunat. Apostolul Toma, 
care nu fusese nici la Învierea Domnului şi de aceea nu crezuse că 
S-a arătase Mântuitorul Cel Înviat celor zece ucenici, a întârziat şi 
acum, prin iconomie dumnezeiască. Şi nu a fost adus pe norii 
cerului o dată cu toţi ceilalți, ci pe dânsul l-a adus un nor după 
înmormântarea Maicii Domnului. De aceea era trist şi mâhnit 
foarte, zicând: „Oare pentru care păcate ale mele nu m-am 
învrednicit să mai văd o dată în trup pe Maica lui Dumnezeu? 
Pentru care păcat am fost zăbavnic cu credinţa şi la înviere şi am 
întârziat şi acum, la adormirea Maicii lui Dumnezeu?”. Şi atunci a 
sfătuit Dumnezeu pe apostoli ca, prin sfat de obşte, să deschidă 
mormântul Maicii Domnului, ca să sărute şi Toma picioarele Prea 
Sfintei Maici a lui Dumnezeu, în sicriu, şi să ia mângâiere şi 
nădejde tare că este primită şi propovăduirea Evangheliei lui lisus 
Hristos de către el. 

Şi deschizând mormântul şi sicriul Maicii Domnului — o, 
minunile tale, Maică a lui Dumnezeu! — nu au mai aflat acolo 

trupul Prea Sfintei Fecioare Maria, ci numai giulgiul singur, cum 
rămăsese şi la Mântuitorul Hristos în mormânt, după Înviere, căci 
Prea Sfântul Dumnezeu şi Mântuitorul nostru lisus Hristos a luat 
cu trup cu tot pe Maica Sa cea Prea Sfântă la ceruri şi a aşezat-o 
la locul unde EI ştie. 

Acesta este fapt adevărat, fraţilor, şi adevărul acesta s-a 
predat până azi pe temeiul celor întâmplate la Adormirea Maicii 
lui Dumnezeu. Dar luaţi seama că şi la patima cea înfricoşată a 
Mântuitorului nostru lisus Hristos, la răstignirea şi la moartea 
Lui, s-au făcut minuni mari. Acolo s-a făcut întuneric de la al 
şaselea până la al nouălea ceas peste tot pământul. Acolo s-a 
cutremurat pământul şi pietrele s-au despicat în două la Ierusalim. 
Acolo mormintele s-au deschis şi morţii au înviat. Deci aşa cum 
la moartea Mântuitorului nostru lisus Hristos s-au făcut 
preaslăvite şi măreţe minuni, aşa a binevoit Prea Sfântul ei 
Dumnezeu şi Fiu, Mântuitorul nostru lisus Hristos, să cinstească 
şi adormirea Prea Sfintei Sale Maici cu minuni preaslăvite. 
Acestea au fost: venirea Arhanghelului Gavriil, aplecarea pomilor 
care se închinau ei în muntele Măslinilor, venirea dumnezeieştilor 
apostoli pe nori, orbirea şi tăierea mâinilor celor îndrăzneţi şi 
vindecarea lor după ce s-au căit, cântările îngereşti care se auzeau 
în toate părţile în chip nevăzut, petrecând pe Maica Domnului la 
mormânt, şi apoi înălțarea ei cu trupul la cer şi lăsarea 
preasfântului ei giulgiu acolo, drept mângâiere celor de pe 
pământ. 

Dar pentru ce s-au făcut atâtea minuni? Pentru ce, când şi- 
a dat duhul Maica lui Dumnezeu, s-au vindecat atâţia orbi şi 
surzi, şi leproşi, şi şchiopi, şi ciungi, şi ologi, şi tot felul de 
bolnavi? Pentru ce cu atâtea preaslăvite minuni a încununat Prea 
Sfântul Dumnezeu adormirea Prea Curatei Sale Maici? lată pentru 
ce: 

Pentru noi şi pentru credința noastră, ca să ştim până la 
sfârşitul lumii cine a fost Maica lui Dumnezeu pe pământ, cine s- 

a mutat atunci la cer. Cea care s-a mutat atunci la cer e fiica lui 
Dumnezeu — căci auzi ce zice Duhul Sfânt: „Ascultă, fiică, şi 
vezi, şi pleacă urechea ta, şi uită poporul...” şi celelalte - şi, în 
acelaşi timp, Maica Cuvântului după trup. Aceasta ne mai spune 
iarăşi Duhul Sfânt: că atunci s-a mutat la cer mireasa cea cu totul 
fără de prihană, palatul cel împărătesc al Prea Sfântului Duh, 
cămara Duhului cea preasfântă şi preacurată. 

Iar de vom întreba pe sfinţi, pe prooroci şi pe câte unul în 
parte, vom auzi de la toţi: astăzi s-a mutat la cer porumbiţa cea 
duhovnicească şi cuvântătoare, care a adus în lume semnul 
încetării potopului păcatului, ramura de măslin pe care o purta 
porumbița lui Noe, semnul milostivirii lui Dumnezeu spre 
mântuirea neamului omenesc. Aceasta ne-o vor spune şi 
dumnezeieşti prooroci: astăzi s-a mutat la cer scara cea 
înţelegătoare, scara cea duhovnicească prin care firea omenească 
s-a mutat de jos până la cer şi a şezut de-a dreapta lui Dumnezeu 
Tatăl prin trupul cel îndumnezeit al lui lisus Hristos. Să întrebăm 
pe David, preafericitul ei strămoş şi părinte, tatăl lui Dumnezeu 
după trup, şi ne va spune şi el: astăzi s-a mutat la cer Împărăteasa 
care stă de-a dreapta Sfintei Treimi, cu haină aurită şi împodobită 
şi preaînfrumuseţată. lezechiel proorocul ne va spune: astăzi s-a 
mutat la cer uşa lui Dumnezeu cea încuiată, prin care nimenea n-a 
trecut, decât Domnul Dumnezeu, şi încuiată o a lăsat pe dânsa, 
nestricând peceţile fecioriei ei. De vom întreba pe proorocul Isaia, 
ne va spune de asemenea: astăzi s-a mutat la cer Fecioara care a 
născut pe Emanoil, adică pe Hristos Dumnezeu, care pururea este 
şi va fi cu noi. De vom întreba pe Ghedeon, ne va spune şi el: 
astăzi lâna cea plină de rouă a Duhului Sfânt s-a mutat la ceruri. 
De vom întreba pe Avacum proorocul, ne va spune la rându-i: 
astăzi muntele cel cu umbră deasă al lui Dumnezeu s-a mutat la 
cer. Şi iarăşi ne va spune David: astăzi s-a mutat la cer muntele în 
care a binevoit Dumnezeu să locuiască. De vom întreba pe toţi 
proorocii, toţi vor spune că astăzi Maica lui Dumnezeu Cuvântul, 

Maica Vieţii, Maica milei şi a milostivirii, s-a mutat de la noi la 
ceruri. 

Aşa fraților, am avea atâtea de vorbit despre Maica 
Domnului, dar nu se pot spune în cadrul unei liturghii, că este 
prea scurt timpul şi nimeni nu poate să o laude pe dânsa după 
vrednicie. Dar să ştim că astăzi s-a mutat la cer Maica noastră, 
Maica milei şi a milostivirii. Toţi care avem pe Dumnezeu ca 
Tată, avem ca Maică duhovnicească pe Maica Domnului, care 
pururea se roagă şi pururea mijloceşte pentru noi şi pentru 
mântuirea neamului omenesc. De multă vreme ar fi pierdut 
Dumnezeu lumea, cum spun dumnezeeştii Părinți, pentru multele 
păcate cu care oamenii mânie pe Dumnezeu; dar Maica 
Domnului, aşa cum L-a legat pe lisus Hristos cu scutece şi L-a 
înfăşat pe El în iesle, tot aşa leagă ea şi acum mânia Domnului şi 
o opreşte, ca să nu piardă neamul omenesc. Căci nu voieşte Maica 
milei şi a milostivirii ca Dumnezeu să piardă sufletele oamenilor, 
pentru că ştie că dacă s-ar aprinde mânia Domnului, ar pierde 
toată lumea, care s-a făcut sălaş al atâtor păcate şi răutăți. 

Prea Sfânta Fecioară Maria, care a slujit Tatălui ca 
fiică, lui Hristos ca Maică şi ca sfântă slujitoare a Sfântului Duh, 
care pururea rămâne slujitoarea şi roaba Domnului, cum s-a spus 
în Evanghelie, care pururea slujeşte Prea Sfintei Treimi în ceruri, 
împreună cu toți sfinții şi îngerii, după ce I-a slujit Lui neîncetat 
pe pământ până la ultima suflare, pururea mijloceşte şi pururea se 
roagă pentru noi şi pentru mântuirea noastră. 

Avem acolo, în cer, o Mamă bună şi milostivă. Să 
nu credeți că dacă astăzi s-a mutat Maica Domnului la cer, a 
părăsit lumea. Nu! O dată ce s-a dus acolo având mai mare putere, 
cu mai multă putere ne ajută nouă. Ea e acum mai aproape de 
scaunul dumnezeirii, s-a dus acolo ca pururea să privească spre 
nevoile săracilor, spre rugăciunile văduvelor, spre cei sărmani, 
spre cei închişi, spre cei care sunt prigoniţi, spre cei din dureri, 
spre cei bolnavi. Acolo ea s-a făcut Maică ajutătoare pentru toţi 

cei din necazuri, pentru toți cei asupriţi şi pentru toți cei ce o 
iubesc pe dânsa şi o cheamă în ajutor din toată inima. Avem în 
cer o Mamă prea bună, o Maică a milei şi a milostivirii, care 
pururea se roagă pentru toată Biserica lui Hristos şi pentru fiecare 
fiu al bisericii lui Hristos în parte. 

Fericiţi, de trei ori fericiți sunt creştinii care au icoana 
Prea Sfintei Maici a lui Dumnezeu în casele lor şi care în fiecare 
zi citesc acatistul ei, paraclisul şi alte rugăciuni către Maica 
Domnului. 

Nu există în cer şi pe pământ altă faţă mai puternică, după 
Sfânta Treime, ca Maica Domnului, care poate să ne ajute nouă. 

Dacă pomenirea dreptului este cu laude, câtă laudă se cade 
să aducem noi Maicii lui Dumnezeu, care este Împărăteasa tuturor 
drepţilor, a tuturor sfinților şi a tuturor îngerilor lui Dumnezeu. 

lar dacă este Împărăteasă, are de la Prea Sfântul 
Dumnezeu şi putere foarte mare ca să ne ajute nouă, să ocrotească 
lumea, să vie în ajutor şi celor mici şi celor mari, şi celor bogaţi şi 
celor săraci, şi celor înţelepţi şi celor simpli, şi celor bolnavi şi 
celor sănătoşi, şi tututror credincioşilor, fiind în acelaşi timp 
Mama noastră din ceruri. 

Ferice de creştinii care, îndată după Sfânta Treime, o 
cinstesc pe Maica Domnului, din toată inima şi oriunde se duc, 
zicând aşa: „Doamne Iisuse Hristoase, Fiul lui Dumnezeu, pentru 
rugăciunile Prea Curatei Maicii Tale şi ale tuturor Sfinţilor Tăi, 
miluieşte-mă pe mine păcătosul (sau păcătoasa)”. 

Am să vă spun o istorioară, ca să vedeţi cât de grabnică 
ajutătoare este Maica Domnului celor care o au pe dânsa ca pe o 
mamă şi o cinstesc ca pe o Maică a lui Dumnezeu Cuvântul, şi cât 
de aproape este de cei ce cred în ea şi o cheamă pururea în ajutor. 

Era o femeie văduvă, căreia îi murise soţul încă de când 
era tânără şi îi rămăseseră doi copilaşi. Şi biata femeie avea o 
gospodărie, dar era şi cinstitoare a lui Dumnezeu şi a Maicii 
Domnului, având în casa ei o icoană cu Maica Domnului purtând 

în braţe dumnezeiescul prunc. Şi ea i-a învăţat pe copii de mici să 
se închine, să zică Tată nostru, să zică Crezul şi, deocamdată, 
măcar rugăciunile cele mai scurte către Maica Domnului. Şi copiii 
întrebau, ca nişte prunci ce erau: „Mamă, dar cine e aceea de pe 
icoană?”. Şi ea le spunea: „Aceea e Mama voastră, adevărata 
voastră Mamă”. „Dar dumneata nu ne eşti mamă?”. Ea zicea: 
„Nu, Mama voastră cea adevărată este în ceruri şi o cheamă 
Maica Domnului”. „Dar cine e copilul acela pe care-l ţine ea în 
braţe?”, întrebau ei. „E Domnul nostru lisus Hristos, Care ne-a 
zidit pe noi şi Care a fost purtat în pântecele Maicii Domnului, pe 
Care L-a născut ea de la Duhul Sfânt şi a fost Dumnezeu şi om 
desăvârşit”. 

Aşa îi învăța biata mamă pe copii cine este Maica 
Domnului, şi-i învăța pe dânşii din toată inima că Maica 
Domnului este adevărata Maică a lor. De aceea copiii, când se 
sculau dimineața, mai înainte de a vorbi cu mama lor, fugeau 
înaintea Maicii Domnului, făceau câteva metanii, ziceau Tatăl 
nostru şi apoi rugăciuni către Maica Domnului, cinstind-o pe 
dânsa, aşa mici cum erau, după puterea înţelegerii lor. 

lar odată biata femeie trebuia să se ducă să secere în țarină 
şi nu avea cu cine să lase copiii. Dar avea obiceiul să lase copiii 
încuiaţi singuri în casa lor. Şi aşa a chemat copiii, le-a lăsat de 
mâncare şi le-a spus: „Voi rămâneţi acasă; eu mă duc la lucru, că 
am mult de secerat”. lar copiii au întrebat: „Dar noi cu cine 
rămânem?”. „lată, rămâneţi cu Mama voastră” — şi le-a arătat 
icoana Maicii Domnului, înaintea căreia ardea candela. Şi le-a 
mai spus: „Mama voastră rămâne cu voi şi o să vă apere, dar voi 
să fiți cuminţi şi să vă rugaţi când o să fiți la nevoie, să strigaţi la 
ea, că ea vă apără!”. 

Copiii s-au încredințat de la maica lor că nu rămân 
singuri, ci rămân cu Mama lor cea din ceruri. Şi s-a dus biata 
femeie degrabă la treburile ei, pe țarină. Dar copiii rugându-se, 
mintea lor pururea se mişca şi nu sta într-un singur gând. Deci au 

uitat de sfaturile mamei. S-au rugat ei un timp, apoi s-au apucat 
de jucării şi au început să umble cu focul. Mama lor am spus că îi 
încuiase în casă, ca să nu iasă afară şi să nu plece de acasă, ştiind 
că abia peste o jumătate de zi se va întoarce înapoi. Şi copiii, 
umblând cu focul, casa a luat foc. Şi ei, când au văzut că au luat 
foc hainele din casă, covoarele şi ce mai era în ea, şi când au 
văzut că toată casa a luat foc şi nimeni nu putea sări să-l stingă, 
că era vară şi oamenii erau plecaţi la lucru, au fugit la icoana 
Maicii Domnului, s-au prins cu mâinile de icoană şi strigau: 
„Mamă, nu ne lăsa!”. Şi — o, minunile tale, Maica lui Dumnezeu! 
— casa a ars toată, dar focul nu s-a atins de peretele pe care era 
icoana Prea Sfintei Născătoare de Dumnezeu împreună cu aceşti 
doi copilaşi! 

Femeia a auzit în țarină, că i-a adus vestea cineva: Măi 
femeie, să ştii că ţi-a ars casa! lar ea, săraca, zice: „Vai de mine, 
că am lăsat copiii în casă!”. Dar acela nu ştia să-i spună de 
minunea ce s-a întâmplat cu copiii, ci-i spuse numai atâta: Du-te, 
că am auzit că este scrum casa ta! Ea când a auzit, biata, ştiind că 
a încuiat copiii în casă, a luat-o la fugă, că-i ieşea inima de 
alergare şi de spaimă. Şi când a ajuns la marginea satului, a 
întrebat: „Mi-a ars casa?”. Da, i se spuse, ţi-a ars casa, s-a văzut 
la dumneata foc mare şi s-au dus oamenii să-l stingă, dar casa a 
ars. lar ea a strigat: „Maica Domnului, cum de ai lăsat copii mei, 
că eu în seama ta i-am lăsat!”. Şi văitându-se şi plângând, alerga 
aproape ca nebună. Şi când a ajuns, văzu cum se uita toată lumea 
la o minune preaslăvită: casa arsese, dar peretele cu icoana Maicii 
Domnului era neatins şi copilaşii se ţineau cu mâinile de icoană şi 
strigau: „Mamă, mamă!”. Şi văzând aceasta biata femeie, s-a 
aruncat prin foc la icoana Maicii Domnului şi cu mare 
recunoştinţă a mulțumit Maicii Domnului că pe acei prunci, pe 
care îi încredinţase ei, i-a păzit sănătoşi. 

Aceasta v-am spus-o ca să vă arăt că cine are mamă şi 
ocrotitoare pe Maica Domnului, ea îl va apăra şi pe el, şi pe copiii 

lui, şi vitele lui, şi toată agoniseala lui. Să aveţi această credinţă 
întotdeauna, să nu vă lipsească acatistul şi cinstitul paraclis al 
Maicii Domnului din casă, şi ori la ce scârbă veţi ajunge, ori la ce 
necaz, chemaţi pe Maica Domnului din toată inima şi negreşit 
pururea va fi de față, cu grabnicul ei ajutor, cu preasfintele şi 
preaputernicele ei rugăciuni. 

Să ştiţi că nu există suflet sub cer care şi-a pus nădejdea în 
Maica Domnului şi să rămâie ruşinat până la urmă. Prin 
rugăciunile ei va avea în veacul de acum linişte, alinare, acoperire 
şi sprijinire, iar în vremea morţii mila Maicii Domnului nu îl va 
lăsa; şi în ziua judecății, Maica Prea Sfântă va sta în genunchi 
înaintea Prea Sfântului şi Prea Dulcelui ei Fiu şi Dumnezeului 
nostru lisus Hristos şi va zice: „Doamne Dumnezeule şi Fiul meu, 
acest suflet necăjit, chiar dacă a greşit, dar pururea mi-a cerut să 
mă rog Ţie. lartă-l, miluieşte-l şi fă cu dânsul milă”. Şi aşa vom 
câştiga prin rugăciunile Maicii Domnului milă şi în veacul de 
acum, şi în vremea morţii, şi în ziua judecății. Amin! 


